
I. Ultimul drum 


Alt drum nu mai aveau. Spre soare-răsare munții erau împiîn- 
ziţi de arcașii cavaleriei lui Lusius Quietus, cu castre durate pe 
toate înălțimile; Valea Sargetiei, cu munții lăturalnici, era supra- 
vegheată de sulițașii lui Hadrianus și de garda pretoriană condusă 
de însuși Traian; dinspre miazănoapte străjuiau castrele ridicate 
cu cinci ani în urmă de legionarii generalilor Licinius Sura şi Clau- 
dius Livianus. O singură cale se deschidea, îngustă și prăpăstioasă, 
către riul Maris, la dacii Apuli, dacă încă nu a fost tăiată de Ia- 
zigi, aliaţi ai romanilor. 

Galopau în tăcerea înserării, cu pletele vălurind ca norii lui 
Zamolxis vînzoliți de furtună. Călăreţii erau îngrijorați iar caii 
obosiţi de galopul prelungit. Despre popas nu putea fi vorba. Din 
urmă se apropiau, la distanță de două dealuri, călăreţii decurio- 
nului Tiberius Claudius Maximus. Încă un galop de cal odihnit, 
apoi vadul Marisului la Cerul Băcăinţi, zidurile Craivei şi salvarea. 
Regele călărea alături. Cuvintele lui răzbăteau clar și acuma în 
urechile flăcăului: 

„Ortis, fiule, se pare că am căzut în capcană. Dacă eu nu voi 
mai fi, altcineva din seminţia mea sau din seminţia lui Duras se 
va ridica în fruntea neamului dac într-o dreaptă răzbunare. Fără 
comoara regilor nu vom putea continua războiul, chiar dacă ieşim 
cu viaţă din această împresurare. Aliaţii se cîștigă cu puterea ar- 
melor sau cu strălucirea aurului. Ține minte ce-ţi spun și, dacă va 
fi să fie, du cu tine în lumea zeilor secretul meu. Aurul și argintul 
le-am îngropat sub albia Sargetiei, la vadul Zimbrilor; podoabele 
de preț și de cult au fost ascunse de Vezina în Peştera Zeilor, sub 
Muntele Sacru. Îmi pun toată nădejdea în tine. Credinciosul meu 
Troes cunoaște bine peștera. Ca semn de încredere, iată pecetea 
mea. Acum nu-i timp pentru întrebări. Cînd ne apropiem de Maris 
te răzlețeşti de ceată şi cauţi să treci apa de-a călare. Nu uita, co- 


5 


moara nu trebuie să cadă în mîinile romanilor. Ea este toată nă- 
dejdea noastră.“ 

Lui Ortis i se strînsese inima. Oare Decebal nu auzise de trăda- 
rea lui Bicilis? Nu știa că Vezina luase otravă în cetatea Sarmi- 
zegetusei îndată după plecarea lor? Să-l fi cruțat sfetnicii săi de 
aceste noi lovituri cu care soarta nemiloasă îi urmărea pe daci? 
Deschise gura să vorbească dar tocmai atunci regele îi făcu semn 
să pornească. Ortis ezită o clipă, dădu pinteni armăsarului și se 
răzleţi de grup. Tocmai treceau prin dreptul unui pile de arini. 
Spre dreapta, prin lanurile de grîu rămas nesecerat, cîțiva pileati 
şi comati goneau, încercînd o diversiune. O decurie cu cai odihniţi 
porni îndată pe urmele lor. Ortis mai avu timp să întoarcă privirea. 
Grosul călărimii împresura suita regelui şi cîțiva arcaşi călăreau 
pe urmele sale într-un ropot tot mai apropiat. Pe malul apei se 
zărea un pile de sulițaşi care îl aşteptau cu armele la şold. Înteţi 
galopul. Cînd ajunse în dreptul lor armăsarul se opri, se înălță 
şi lovi cu copitele în față. Ortis îşi eliberă picioarele din chingă 
şi plonjă în apele galben-miloase, printr-un salt îndelung exersat, 
care stîrnea uimirea la jocurile organizate anual în cinstea zeiței 
Dochia Mater. 

Știa că este pîndit şi așteptat pe amîndouă malurile. Deocam- 
dată îl ascundea privirilor buza scobită a țărmului, sub care bătea 
şuvoiul. Timpul se prelingea anevoie. Miinile încleștate pe rădă- 
cinile salciei începură să-i amorțească. Cîrcelul, care îi cuprinsese 
piciorul drept, se ridica spre şale încolăcindu-l ca un șarpe. De 
o parte și de alta a rîului arcașii și sulițașii prinseră să cerceteze 
tută cu tufă, vîrtej cu vîrtej. Din cînd în cînd răzbăteau vorbe 
clare. Înţelese stăruința cu care era căutat. Îl confundaseră cu Da- 
cis, nepotul lui Decebal. Se gîndi: „A reușit oare Dacis să răz- 
bească la triburile dacilor din nord, cu solia regelui? Dar Decebal, 
o fi reuşit să scape din împresurare?“ Un fior îi străbătu trupul 
amorțţit. „O, dacă Dacis ar ajunge la timp în fruntea războinicilor 
de pe Samus, Visio și Uiso şi dacă Decebal ar răzbi pînă la dacii 
Apuli! Dacă ar scăpa și el, Ortis, cu viaţă, ca să ridice iarăși arma 
împotriva dușmanilor! ...“ Se smulse din vîrtejul gîndurilor. În 
apropierea locului unde se ascunsese discutau doi oșteni. Ortis își 
încordă auzul: 

— Ne pierdem vremea, prietene, ascultă-mă pe mine. S-a îne- 
cat, iar în apele acestea adînci şi leneșe trupul înecatului iese ane- 
voie la suprafaţă. 

— Chiar dacă ai dreptate, nu putem pleca. Claudius Maximus 
bănuiește că omul acesta poartă un mesaj important. 


— Asta înseamnă să păzim malurile pînă dimineaţă și să pier- 
dem sărbătoarea triumfului, zise celălalt cu părere de rău. Nu 
crezi că, de mulțumit ce va fi, Traian ne va da răsplată bună? 

— Da, fără îndoială, împăratul se arată întotdeauna darnic 
cu oștenii credincioşi şi apoi, prada ce i-o va aduce comandantul 
nostru, viteazul Maximus, ocrotească-] toți zeii, valorează cît co- 
moara dacilor, nu crezi? 

Ortis tresări fulgerat de o bănuială groaznică. „Nu, nu poate fi 
cu putință! Regele regilor nu va cădea niciodată viu în. mîinile 
romanilor. Roma nu va avea bucuria să vadă prăvălit trupul rege- 
lui nostru pe treptele templului Gemonei.“ 

Întunericul venea anevoie. „Oare cît'să mai fie pînă la căderea 
nopţii? Un ceas, două? Dacă ar reuși să se strecoare pînă la coșnița 
aceea, uitată sub. malul drept de vreun pescar sau adusă de ape la 
inundația de toamnă“ ... Schimbă poziţia lăsîndu-se pe spate şi 
priponindu-se cu genunchii în adîncitura malului. Respiră adinc 
şi rar de cîteva ori cercetînd cu priviri furişe. În jos, nimic. Schim- 
pă poziția şi cercetă în cealaltă direcție. Iarăşi prinse schimb de 
cuvinte, de data asta într-o limbă necunoscută, și curînd observă 
o umbră prelungită pe apă, care încerca adîncimea cu vîrful suli- 
tei. Întrezări scăparea. Inspiră cu nesațiu, desprinse o glie din mal 
şi atrase atenţia suliţaşului. Urmărindu-i umbra pe oglinda apei 
îl lăsă să se apropie și deodată îi prinse sulița și smuci cu putere. 
Oşteanul își pierdu echilibrul și se prăvăli cu un strigăt. Îl apucă 
de cureaua scutului şi-l trase sub mal. Timpul începu să curgă 
amețţitor. Trebuia să isprăvească pînă nu se apropiau ceilalți oșteni 
îngrijoraţi de soarta camaradului lor. După cîteva zvîrcoliri acesta 
se linişti, devenind inert și greu. Ortis se lăsă pe spate, ţinîndu-l 
pe oștean deasupra lui, și începu să înoate anevoie către mijlocul 
şuvoiului care bătea în "malul stîng al insulei Uroaia, cam la cîteva 
zvîrlituri de suliță. 

După momentele de mirare şi derută, cei de pe țărm desprin- 
seră o luntre de la brod şi porniră vîslind ritmic în ajutorul ca- 
maradului, care părea că înoată fără a putea ieși din șuvoi. Ortis 
făcu un efort și privi peste umerii înecatului. Urmăritorii scurtau 
distanța cu fiecare lovitură de vîslă. Simţea cum îl părăsesc pute- 
rile. Trupul oșteanului, cu hainele îmbibate de apă, trăgea spre 
fund ca o piatră de moară. Nu atît teama de moarte cît gîndul la 
misiunea pe care i-o încredințase Decebal îl ajută să se concen- 
treze. Își aminti de spaima pe care o producea printre tovarășii de 
joacă, vara, la scăldat, cînd se scufunda sub maluri și, ţinîndu-și 
respirația, înota la o palmă de fundul apei, ca să ţîșnească asemeni 

unui păstrăv de munte exact acolo unde nu se aștepta nimeni. 
După zgomotul vislelor aprecie distanța de barcă. Inspiră iarăşi 
adînc și se lăsă sub apă. Barca trecu la o palmă de el. Ţișni la 
suprafaţă și o răsturnă. Atit își aducea aminte. 


Din valurile tulburi, învîrtejite, se desprinse un chip de fată. 
Îi apropie de buze cana cu fiertură amară. O privi printre pleoa- 
pele grele ca nişte lespezi. Fata avea ochi mari, albaștri și un păr 
negru, care îi cădea peste faţă în şuviţe grele. „Desigur, totul este 
numai o părere. Eu am murit atunci, iar acum mă aflu în împără- 
ţia lui Zamolxis, în cealaltă viaţă.“ Sorbi cu silă băutura cu gust 
cunoscut. ‚Da, este băutura cu care m-a lecuit bătrîna Pera atunci 
cînd am plutit între viață şi moarte, străpuns de cornul zimbrului, 
la vînătoarea de la Feţele Albe...“ Încercă să deschidă iarăși 
ochii. Deodată cu privirea i se limpezeau gîndurile. Chipul fetei 
i se părea cunoscut. Ochii, mai ales ochii... Și şuvițele grele de 
păr ud. Fata Apelor. . . ea trebuie să fie. Se auzi chemat pe nume. 
Visul... Bătrîna doică Pera îi povestise că drumul spre cealaltă 
viață, dăruită de zei, este ca o călătorie în vis. Încercă să-și con- 
centreze gîndurile. Simţi iarăși pe buze gustul fierturii și desluși 
cuvintele clare ce limpezeau geana de zare dintre halucinație și 
realitate. 

— Ortis, Ortis, prietene, încearcă să trăieşti. Trezește-te, Ortis! 
Sînt eu, Arcia. 

Arcia ... Arcia . . . cine era Arcia? Cu un efort dureros îşi adună 
gîndurile. Arcia ... ! O părere de zîmbet îi tremură pe buze. Arcia, 
Fata Apelor, prietena de joacă și scaldă din zilele de vară petre- 
cute pe malul Marisului, la strîns fînul și secerat grîul . .. Strecură 
printre buze încet, abia deslușit: 

— Şi tu eşti în împărăția lui Zamolxis, Arcia? 

— Nu, Ortis, prietene. Sîntem amîndoi în coliba tatălui meu 
de pe insula Uroaia. Eşti viu, Ortis, trăieşti. 

În colibă plutea mirosul înecăcios al opaițului de seu. După o 
noapte în care s-a zbătut între viață şi moarte Ortis începea să-și 
revină. Cel mai mic efort îl făcea să simtă o durere ascuțită în 
tîmple. Ridică anevoie mîna dreaptă și o duse la cap. Era înfă- 
șurat în pînză aspră de cînepă. La tîmple simţi foile mătăsoase 
de potbal călit. Încăpuse pe miîini bune. Arcia, deşi fetișcană de 
cincisprezece ani, abia trecută prin ceremonialul iniţierii, era so- 
cotită cea mai iscusită tămăduitoare de boli de pe întreaga vale de 
mijloc a Marisului. Învăţase tainele ierburilor şi rădăcinilor de 

leac de la mama sa, pe care o ştia pierdută pentru totdeauna, vîn- 
dută ca sclavă într-unul din orașele Imperiului, după primul răz- 
boi cu Traian. Acum, Arcia trebăluia în jurul vetrei joase pe care 
ardea foc mocnit. Ortis o privi ca pe o ființă de pe alte tărîmuri, 
înfățișîndu-se mlădie și ireală în cămașa de cînepă lipită de trup. 
Da, își amintea totul: despărțirea de Decebal, cavalcada cu armă- 
sarul în spume, clipele nesfîrşite trăite sub mal, barca, urmărirea, 
lovitura de vislă . . . Imaginile se alungau ameţitor pe ecranul min- 
ţii. Multe erau încă tulburi, neclare. Prin ce miracol o fi scăpat? 
Și dacă totuși se înșeală și se află sclav sortit batjocurei, vînzării 
sau arenei, undeva într-un castru roman de pe Maris?! Cu un efort 
dureros reuși să se sprijine într-un cot și să-și îndrepte capul spre 
vatra pe care flăcările înălțau limbi de balaur, înfăţișînd într-o 
imagine străvezie, părelnică, chipul fetei. Aceasta duse arătătorul 
spre buze, poruncindu-i, ca în jocurile de copii, să tacă. Ortis nu 
putu să-i urmeze îndemnul. 

— Arcia, cum am ajuns aici şi unde sînt romanii? 

Un rîs cristalin, cu sonorităţile zurgălăilor de la picioarele flă- 
căilor care joacă roată călușul la Sărbătoarea întoarcerii cîmpului 
la faţă, vibră în pereţii de trestie ai colibei. | 

— Ştiam eu că nu poți fi ascultător. Ai răbdare, Ortis. Trebuie 
să te odihneşti. Abia te-ai înapoiat din lumea zeilor și ești foarte 
slăbit. Dacă taci cuminte, o să-ţi povestesc totul așa cum s-a în- 
tîmplat. Și dacă făgăduieşti că înghiți zeama aceasta pregătită 
din ierburi, miere și sînge de urs. 

Ortis nu mai reuşi să rostească promisiunea. Efortul îl readuse 
în vechea stare. Coliba începu să se clatine încet, apoi ca luată de 
vîrtej şi, mai apoi, iarăși într-un zbor lin, moleșitor. Ar fi dorit să 
călătorească așa, între vis şi realitate, la nesfirșit. Pe ecranul min- 
ţii apăru chipul mamei, înaltă, vînjoasă, cu păr cînepiu, așa cum o 
văzuse ultima dată la cetatea Costești, cînd a fost smulsă de romani 
de lîngă pridvorul casei... cetatea în flăcări și el, copilul de doi- 
sprezece ani, pribegit printre fiarele pădurii zile și nopți, nopţi 
şi zile, pînă a nimerit la stîna lui moş Troes de pe Muntele Tîmpu. 
Era plăcută starea aceasta de veghe între viaţă și moarte. Lăptucii 
norilor călători spre apus, aceeaşi nori neprielnici care i-au însoţit 
în drumul spre Craiva, îi biciuiau faţa. Din mijlocul lor se înfățișa, 
într-un sul de lumină, chipul Marelui Zeu. În ultimii ani i-a fost 
dat să vadă, ca-toţi dacii, doar faţa rea a celui stăpîn peste viață 
şi moarte. 

Căzu într-un somn greu, vecin cu nefiinţa. Cînd s-a trezit mi- 

jeau pentru a doua oară zorii. Arcia, încercănată de atîta veghe, 
îl învăluia într-un zîmbet cald. Ortis deschise ochii. Ea oftă zîm- 
bind a rîde printre lacrimi: 

— Of, of, că greu a mai fost, Ortis prietene. Ce spaimă am tras. 
Toată noaptea te-ai luptat cu moartea. Acum sîntem sănătoși și 
ascultători. 

Două şiraguri de lacrimi își căutau vad pe obrajii ei tineri, pa- 
lizi și traşi de oboseală. Ortis îi mîngiie părul cu recunoștință. 
Pentru părul acesta şi pentru darul de a înota ca peștii o poreclise 
el, cu două veri în urmă, Fata Apelor. Murmură cu căldură în 
glas: 

— Îţi mulţumesc, Arcia, şi Zeii cei buni să te răsplătească. Spu- 
ne-mi, rogu-te, cum am ajuns aici și unde sînt romanii? Cum am 
scăpat cu viaţă? l 

— Toate dintr-o dată nu le pot spune. Uite, ţi-am pregătit un 
leac întăritor din Poala Zînei, Iarba urșilor, afine şi miere de albine 
sălbatice. În timp ce tu sorbi- pînă să putem trînti ulciorul de les- 
pedea vetrei, ca să alungăm răul, eu îți voi povesti totul pe înde- 
lete. Şi așa, deocamdată, nu ne putem mișca de aici. Peste tot mi- 
șună romanii care te caută ca pe un vlăstar de viță regească. Astă- 
noapte ai vorbit în somn cu Dacis și am reușit să înțeleg cite 
ceva... 

Ortis tresări îngrijorat. 

— Nu, n-ai de ce să te temi. În mine te poţi încrede. Noi doi nu 
sîntem numai prieteni și fii ai aceluiași neam, ci şi frați de su- 
ferinţă. Şi pe mine m-a pîndit moartea. Și eu am scăpat de romani 
ca şi tine. La brodul Blandianei m-au împresurat urmăritorii. 
M-am aruncat în Maris. Am răzbit pînă aicia la adăpostul unui 
buștean, îngheţată de frig și sleită de puteri. Mai aveam pînă la 
insula aceasta, pe care tata ridicase colibă de pescar, încă puțin, 
cînd, privind către luminişul pădurii de arini de pe malul stîng, 
am zărit oșteni romani. Credeam că pe mine mă așteaptă. Tocmai 
cînd hotărîsem să mă las pentru totdeauna înghițită de ape, ai 
apărut tu. La început nu știam ce se întîmplă. Galopai spre Maris. 
Am prins din nou puteri, crezînd că ești însoțit de luptătorii noștri. 
Cred că un zeu al apelor m-a ajutat să îndrept buşteanul pînă în 
păpurișul de la Iazul Şerpilor. În păpuriș am găsit o virșe de ră- 
chită. Purtînd-o deasupra Gapului și respirînd printr-o țeavă de 
trestie, aș fi putut răzbi pînă la Insula Uroaia. Am ridicat capul 
și am privit printre împletiturile coșniţei. Am văzut totul: cum 
erai singur, cum te-au întîmpinat sulițașii, cum ai zvicnit peste 
capul armăsarului, cum ai prins să tai apa ca la întrecerile voi- 

nicești de la Sărbătoarea Nedeilor. La început inima mi se chir- 
cise pentru un oștean de-al nostru, apoi mi-am zis că acesta nu 
poate fi altul decît Ortis sau Dacis. Erai îmbrăcat de război şi mă 
temeam pentru viaţa ta. Aș fi încercat să trec rîul, însă în locul 
acela şuvoiul era puternic. Te ştiam un bun înotător. O, dacă ai 
şti cu cîtă teamă am așteptat să văd ce se întîmplă! Și am așteptat 
cam mult.-De la o vreme nu mai știam dacă trăieşti sau nu. Apele 
sînt reci. Un blestemat de cîrcel te putea da gata. Din locul în care 
mă aflam nu se vedea rîpa sub care te-ai aruncat. Mi-am pierdut 
orice nădejde. Pe urmă... Da’ stai să-mi trag sufletul și să-mi 
rumeg bucuria! Pe urmă l-am văzut pe roman prăvălindu-se în 
valuri. Îmi venea să chiui de bucurie și nu știu dacă nu am chiuit 
chiar. Dacă așa o fi fost, bag seama că oștenii numai de grija mea 
nu mai puteau trăi. M-am lăsat la fundul apei, şi asta mi-o amin- 
tesc pentru că am tras cîteva înghiţituri bune. Cînd am revenit 
deasupra valurilor i-am văzut trupul plutind către şuvoi. Atunci 
mi-am închipuit cam ce fel de plan ţi-ai făcut. M-am desprins de 
mal și m-am îndreptat spre voi. Apele băteau în malul meu şi valul 
care. se forma aici m-a purtat repede către vîrtejul ce se rotea 
către mijlocul rîului. Am ajuns cam în același timp cu barca. Uita- 
sem că și eu mă aflam în primejdie. Noroc că urmăritorii tăi nu-mi 
luară seama. După ce te-a lovit sulițașul de la cîrmă am slobozit 
coșnița și m-am scufundat după tine. Am avut noroc. La cîteva 
sulițe mai la vale apele cădeau în Bulboana Înecaţilor, unde chiar 
Zînă a apelor dacă aș fi fost nu te-aș fi găsit. | 

Arcia povestea trăind cu toate gesturile și trăsăturile feţei în- 
tîmplarea. Acuma zîmbea liniștită. Apucă cu amîndouă mîinile 
toartele unui ulcior înnegrit de vreme și înghiți cu nesaţiu. I-l în- 
tinse apoi lui Ortis: 

— Ia. Face bine. Vin de mure și strugurel sălbatic plămădit-eu- 
miere. A fost bun, nu? Ei, și pe cînd s-au dezmeticit românii, foi 
ne aflam între păpurișul de sub malul insulei. Prostănacii s-au 
ţinut o vreme după coşniţă și abia au reușit să scape din Bulboana 
Înecaţilor. Se vede că au ghicit cum i-am tras pe sfoară pentru că 
s-au îndreptat încoace. Am avut destul timp să te tîrăsc în ţarcul 
cu vipere, pe care tata le creștea pentru săgețile oștenilor arcași. 
Puterea, se vede că mi-au dat-o zeii, fiindcă sleită: de puteri mă 
aflam și eu după atîtea leghe de plutit pe ape. Am stropit pămîn- 
tul din jurul tău cu zeamă de larbă Rea, pe urmă am ieșit în în- 
tîmpinarea romanilor. 

Ortis nu reuși să-și oprească mirarea:. ---. 

— Cum, așa, singură, cu mîinile goale şi după toate cîte s-au 
întîmplat? . | 

Fata clătină de cîteva ori sprînceana dreaptă, gest ștrengăresc 
moştenit de la mama sa, și se îmbățoşă: 

— D-apoi cum crezi?! 

Rise aşezîndu-şi dreapta în şoldul pornit spre împlinire, mul- 
țumită peste poate de isprava ei. 

— Aveam mîinile și picioarele încolăcite de vipere, aşa cum 
m-ai văzut și tu la Sărbătoarea Tainelor, cînd am trecut probele 
de intrare în tagma tămăduitorilor de boli și a îmblinzitorilor de 
șerpi. 

Se lăsă iarăşi zguduită de rîs, ca după o ispravă de pomină fă- 
cută cuiva care nu se află de faţă și termină numai după ce își 
lovi genunchii cu palmele: 

— Pesemne că m-au crezut smintită ori cuprinsă de duhurile 
zeilor potrivnici, căci au sărit în barcă îngroziţi. Eu rîdeam, cîn- 
tam şi jucam ademenindu-i. Unul dintre ei, probabil dac de peste 
Donaris, vîndut romanilor, m-a întrebat dacă nu am văzut pe ne- 
potul regelui, pentru care se oferă recompensă bună. M-am prefă- 
cut că nu aud bine, m-am apropiat de mal și am aruncat viperele 
în barcă. Unul singur a scăpat cu viaţă şi te aşteaptă legat fedeleş, 
sub barca pe care am răsturnat-o peste el. 

De cîteva ori a încercat Ortis să pună întrebări și tot de atîtea 
ori Arcia i-a pus arătătorul pe buze, ocrotitor, îndemnindu-l să 
tacă. În sfîrşit, iată că îi îngădui să vorbească: 

— Arcia, cînd s-au petrecut toate astea? 

— De atunci a asfinţit de două ori soarele. 

— Și încă nu s-a mai arătat nici un roman prin apropiere? De 
aici pînă la Ranistorum, în susul rîului și pînă la Durastorum, în 
jos, unde şi-a stabilit Traian, cu Garda Pretoriană, cartierul ge- 
neral, este o distanţă, de-a călare, doar de o jumătate de zi. Ori- 
cînd ne putem trezi cu ei. N-aş crede că nu-i interesează soarta 
unor oșteni trimiși într-o asemenea misiune. Am înţeles că nici 
unul nu s-a mai înapoiat. 

Arcia înclină capul, semn că are dreptate: 

— Aşa am gîndit și eu. Nu te puteam părăsi în starea în care 
te aflai şi nici 'să te iau cu mine nu puteam. Toate drumurile sînt 
împînzite de romani. Singura cale de scăpare rămîne tot Marisul, 
mai ales că avem şi barca lor la îndemînă. 

— Da, ideea nu e rea, numai că vadurile sînt păzite de romani și 
iazigi. Dacă ne-am îndrepta în susul rîului ar trebui să vislim cîte- 
va nopți împotriva curentului. 

Obrajii Arciei se împurpurară. Glasul îi deveni cald. 

— Ascultă, Ortis! Eu cunosc fiecare cot şi fiecare ridicătură de 
prundiș. Pesemne că romanii te mai caută socotind că eşti nepo- 
tul regelui. Ei cred că te-ai înecat sau te-ai ascuns în luncă. Mai 
bine ţi-ai pierde urmele la Ranistorum. Acolo se strîng trupele 
care urmează să părăsească Dacia odată cu prăzile și prinșii. Folo- 
sindu-ne de vălmășagul ăsta, cu puţină iscusinţă și curaj am putea 
pătrunde și noi în cetate. Prinsul roman este de statura ta. Tu 
vorbeşti bine limba de la Roma. Dacă te mai întremezi puțin am 
putea încerca. Ce zici? 

— Tu te-ai gîndit la toate, ca un bărbat, Arcia. Păcat că te-ai 
născut fată, mi-ai fi fost de mare ajutor. - 

Fata aplecă genele, roșind ușor: 

— Zeii au hotărît, nu eu. Am făcut ce-am putut. 

— Iartă, Arcia, am spus o prostie, Datorită ţie trăiesc. După 
ce am fost cu un picior în groapă, mă simt ca un nou născut. Pla- 
nul tău e o adevărată nebunie, dar merită să încercăm. Însă, mai 
întîi, aș vrea să stau de vorbă cu romanul. Unde spuneai că l-ai 
lăsat? 

— Sub barcă, pe mal, legat de-un buştean. O să ţi-l aduc în 
colibă. De cînd a dat ochii cu viperele e blind și ascultător ca un 
mielușel. 

Mai întîi l-au ospătat pe oștean cu pește din belșug. Mînca arun- 
cînd priviri furișe, a curiozitate spre Ortis, a teamă spre Arcia. 
Cînd termină, Ortis îl lăsă să aștepte o vreme, apoi deschise vorba 
pe ocolite, așa cum a văzut că proceda Vezina-înţeleptul şi oamenii 
săi la iscodirea prinșilor: 

— Spune, romanule, din care vitează legiune faci parte de 
te-ai lăsat prins de o fetișcană? 

Acesta, simțind batjocura, refuză răspunsul. Arcia se strecură 
afară din colibă, se înapoie cu un coșuleţ de nuiele în care coclăiau 
vipere, deschise capacul şi dezlegă imediat limba oșteanului. 

— Din nebiruita legiune de cavalerie a generalului Lusius 
Quietus, decuria viteazului Tiberius Claudius Maximus, dacule 
nevirstnic. 

— Nevirstnic, ai dreptate, romanule înfumurat, dar știu că v-a 
tras papara ca să nu o uitaţi niciodată, i-o reteză cu mînie Arcia, 
uitînd că cel căruia i se adresase nu cunoaște limba dacilor. 

Ortis rise înveselit şi continuă: 

.— Eşti prinsul nostru, romanule, să nu uiţi asta, iar pentru tine 
nu se află altă scăpare decît înțelegerea. Dacă te vei arăta om de 
înţeles, vom mai cumpăni ce vom face cu tine, dacă nu... (îi arătă 

coşulețul cu vipere). Ştii ce s-a întîmplat cu -călăreţii daci urmăriţi 
de decurionii lui Maximus? 

— Sigur nu am de unde să știu. Împreună cu alţi călăreţi am 
fost trimis pe urmele tale. Știu că mai multe decurii, printre care 
şi a noastră, trebuia să-i prindă vii pe Decebal și pe Dacis, nepotul 
său. Oare nu ești tu nepotul acela? 

Ortis zîmbi iarăși, apoi se încruntă cu mînie: 

— V-aţi înșelat, romanule. Eu sînt un simplu oştean din suita 
regelui, nevîrstnic cum spuneai tu, și mi-a venit așa o poftă să 
mă joc de-a v-aţi ascunselea cu voi. Te-am întrebat dacă regele 
nostru a căzut prins! 

— 'Ți-am mai spus că nu am de unde să ştiu, dar nu se putea 
să fie altfel. Îl împresuraseră trei decurii și dincolo de Maris era 
așteptat de călăreţii iazigi, credincioșii Romei. 

— Uite ce-i, romanule! Îți. făgăduiesc viața dacă răspunzi fără 
ocolișuri întrebărilor mele. 

— Sînt oștean credincios împăratului, şi știu să mor la fel sau 
chiar mai bine ca voi... | 

— Dar preferi să mori pe cîmpul de luptă și nu în ţarcul cu 
vipere, îi aminti Ortis pentru a scurta vorba. . 

Oşteanul privi iarăşi cu teamă spre Arcia, pe care încă o mai 
credea întruchiparea unui duh, şi acceptă învoiala: 

— Aştept întrebările tale și dacă se cade, răspund, dacă nu, nu. 
'Ți-am mai spus că nu mă tem de moarte. 

— Dacă ar fi căzut prins, cum spui tu, unde urma să fie dus 
Decebal? | 

— Nădejdea ta este numai amăgire, dacule. Socot că regele 
vostru se află îngenuncheat la sandalele luminatului Traian, îm- 
preună cu rudele și apropiații săi, în cetatea Ranistorum. Dacă nu 
cumva Hadrianus le-a şi îndreptat pașii către treptele dezonorării 
din templul Gemonei, în strălucita Romă. 

— Te sfătuiesc să măsori trufia cuvintelor, romanule, şi să nu 
mai pui la încercare răbdarea mea. Uiţi că era îndeajuns ca numele 
lui Decebal să fie rostit şi Roma să tremure de spaimă? , 

Se lăsă tăcere prelungită. Ortis îşi stăpîni anevoie minia și con- 
tinuă cu calmul pe care de atîtea ori îl admirase la înțeleptul 
Vezina: 

— Vei avea drum liber către ţinuturile iazigilor şi: destul aur 
ca să te așezi în Panonia dacă îmi spui cine a trădat gîndul lui De- 
cebal de a răzbi peste Maris la Dacii de Nord. 

— Nimic nu mă mai opreşte să-ți spun ce știu, acum cînd Traian 
a supus Dacia, pentru că și noi, romanii, urîm trădarea, deși nu 
evităm să o plătim cu denari grei. Sfetnicul său apropiat, care în 
repetate rînduri a dus la Roma solia lui Decebal, Bicilis a trădat. 
În toiul torturilor s-a arătat mai nevîrstnic ca tine și a destăi- 
nuit aproape totul. 

— Ce trebuie să înţeleg prin aproape totul? grăbi Ortis între- 
barea, îndemnat de o bănuială. 

Romanul, ghicind motivul nerăbdării lui Ortis, prinse curaj și 
zîmbi ironic: 

— I-a vorbit generalului Hadrianus ca un copil ascultător des- 
pre plecarea lui Decebal spre triburile din Nord, pentru a orga- 
niza o nouă rezistență, și despre comoara regilor daci. 

— Minţi, romanule! Nici cel mai bicisnic dac nu poate fi în stare 
de atîta miîrșăvie. 

— iţi sau ești prea tînăr ca să fi aflat despre necredinţa unor 
aliaţi și chiar şefi de triburi, care au măcinat puterea lui Dece- 
bal? Eu am făcut sub Traian și prima campanie dacică și nu mint 
spunîndu-ți că judec bine poporul tău, pe care am încâput să-l 
îndrăgesc. Aveam de gînd să slujesc în continuare într-o legiune 
din Dacia, iar la bătrîneţe să întemeiez familie și gospodărie aici. 

— Nu vă ajung pămînturile și femeile voastre, romanule, de 
rîvniţi la ale noastre? | | 

Acesta zîmbi cu tristețe şi parcă în inima lui Ortis se strecură 
o rază de înțelegere. 

— Eram copil la sînul mamei cînd părinţii mei au fost smulși 
pentru totdeauna din ţara lor. Nici măcar nu-mi amintesc dacă 
m-am născut la munte sau la șes. 

— Dacă este aşa cum spui, atunci de ce repeţi răul ce ţi s-a fă- 
cut, de ce ai venit cu armele împotriva noastră? 

— Trebuie să trăim, iar meseria armelor nu este nici ultima și 
nici cea mai urîtă din care poți trăi la Roma. Ar fi fost mai cinstit 
să mă fi făcut negustor de sclavi, lanist ori comandant de galeră? 

Oşteanul, simțind simpatia lui Ortis, şi-a deschis inima și a des- 
ferecat limba. Ortis l-a mai întrebat despre localităţile unde şi-au 
durat romanii castre, despre soarta prinșilor şi drumurile pe care 
vor. fi mînaţi spre Roma. Se bucură aflînd că triburile războinice 
de la izvoarele Marisului şi de peste apa Samusului nu au putut 
fi supuse şi că Traian se pregătește de campanie lungă. O speranță 
îi încolţi în suflet. „Dacă ar reuși Dacis să răzbească la dacii nor- 

dici, multe se mai pot schimba în Dacia i Si dacă A al, Ortis, ar 
putea împlini porunca lui Decebal . 

A ieșit din colibă împreună cu Arcia pentru a-i cere sfatul. Cînd 
s-au înapoiat, fata a aşezat în faţa prizonierului o ploscă cu vin. 
Ortis l-a îndemnat să povestească şi pofta de vorbă a oșteanului 
creştea cu fiecare cană golită. Avea douăzeci și cinci-de ani. Se 
numea Lisius Lavinius Procus. Slujea sub comanda decurionului 
Maximus, care pînă la războaiele cu dacii fusese simplu oștean. 
Aflase că romanii aveau de gînd să aşeze capitala noii provincii la 
loc deschis, aproape de Tape, şi că meșterii cioplitori, fierari și dul- 
gheri, aduși din provinciile imperiului, urmau să se apuce îndată 
de lucru. Luminatul Traian, spunea Lavinius Procus, doreşte să 
trăiască de acum înainte în bună pace cu dacii. După cum spunea 
decurionul Maximus, care a participat la ultimul sfat al coman- 
danţilor, Traian nu va părăsi Dacia pînă cînd nu va supune toate 
triburile şi va curăți munţii. Ştie că va fi greu și de aceea legiunea 
de cavalerie a lui Lusius Quietus s-a antrenat pentru această mi- 
siune trei ani în Munţii Haemusului. În acest scop au și fost tri- 
mise trupe în Parangos, în Cogaion, în Carpatul de la soare-răsare 
şi în alţi munţi unde s-au retras pagusurile de pe văi cu turmele 
şi tot avutul lor. Nu, nu va fi ușor. Ştie că, în timp ce Traian împre- 
sura Sarmizegetusa, dacii din Munţii de Fier au atacat cohortele 
care însoțeau, în drum spre Donaris, dacii prinși și că nici un ro- 
man nu a scăpat cu viață. Hadrianus a trimis oaste în urmărirea 
lor, dar au dispărut ca și cînd i-ar fi înghiţit munţii. 

Ortis aflase destule și de acum putea să-și pună în aplicare 
planul. 

— Lavinius Procus, deşi tu și ai tăi aţi luat viața multora dintre 
fraţii noștri, îți dăruim viața. Unchiul meu, care v-a cunoscut 
răutatea şi lăcomia în patru războaie, avea o vorbă: „Un roman 
mort înseamnă un dac viu“. Eu mi-am făcut altă socoteală. Nu 
s-ar cădea să am încredere în tine, ca să nu mă căiesc mai tîrziu. 
Vei rămîne în colibă, fără hainele și armele care ne fac nouă tre- 
buinţă, pînă răsare şi apune de două ori soarele. Atunci va veni să 
te dezlege un bătrîn care trăiește în apropiere. Poartă-te faţă de 
el cu omenia pe care noi ţi-am arătat-o. Între timp noi vom fi în 
drum spre triburile dacilor liberi, dacă zeii ne vor fi prielnici în 
continuare. De te întorci printre ai tăi, poți spune generalului 
Quietus că ai fost prinsul lui Dacis, nepotul regelui, despre care va 
mai auzi. Şi nu uita, romanule, că te-am tratat ca pe un prieten. 
Ferească zeii să ne întîlnim a doua oară ca dușmani! 

li. În bîrlogul duşmanului 


Noaptea venea grea și ocrotitoare. Ortis era gata de plecare, îm- 
brăcat cu hainele romanului, dar Arcia îi ceru să mai aștepte. Apoi 
ieși să cerceteze împrejurimile. Întunericul făcuse luciul apelor 
una cu bolta cerului. Liniştea deplină făcea ca pașii așternuţi pe 
nisip să scîrție ca zăpada încremenită de ger. Un sforăit de cal, 
o vorbă șoptită, un pas făcut greşit s-ar fi auzit- hăt-departe. 
Totuşi Arcia desprinse barca, trecu Marisul și cercetă malul, acolo 
unde Ortis fusese întîmpinat de suliţași. Tocmai se pregătea să 
pornească îndărăt, cînd auzi nechezat de cal. Tresări şi abia se 
stăpîni să nu alerge 'spre barcă. Se retrase în tufișurile de răchită, 
întinse coarda arcului. şi aşteptă ascultîndu-și respirația. Carul 
Mare, aplecat într-o rînă peste pintenul de munte al Uroiului, 
resfirase în dîre lăptoase întunericul. Un cal fără călăreț se apro- 
pia oprindu-se la fiecare pas, lovind pămîntul cu copita și for- 
năind a teamă. Cînd ajunse destul de aproape înălță capul, steaua 
din frunte îulgeră în bătaia razelor lunii şi Arcia îl recunoscu. 
Anevoie își putu stăpîni un chiot de bucurie. Erau cunoștințe vechi. 
Cu doi ani în urmă, la sărbătoarea albirii pînzelor, Ortis i-l îm- 
prumutase pentru întrecerea fetelor. Era un murg zvelt şi pietros 
din hergheliile Tyrasului, pe care Ortis îl primise în dar de la De- 
cebal, drept răsplată pentru că el cîștigase cinci probe la ritualul 
de trecere în rîndul bărbaţilor oșteni. Arcia îi cuprinse capul ca 
pe al unui prieten drag, i se lipi de crupă și-i mîngîie coama împle- 
tită în ciucuri. 

Îngrijorat de lipsa îndelungată a feței, Ortis ieşise la mal, cerce- 
tînd cu stăruinţă întunericul. Mai ales nechezul acela de cal îi 
făcu inima să bată cu putere. Se hotărî să treacă Marisul. Tocmai 
se pregătea să intre în apă cînd auzi în apropiere clipocit uşor și 
desprinse din beznă silueta mlădie a fetei. Nu mai avu răbdare să 
se afunde în prundișul insulei și întrebă: | 

— Ce s-a întîmplat, Arcia? Mi s-a părut sau am auzit nechezat 
de cal și ţipătul cîrsteiului de baltă, nepotrivit pentru această oră 
tîrzie? 

— Nu ţi s-a părut, Ortis. M-am purtat ca o femeie. Știu. Dar 
nu mi-am putut opri bucuria. i-am găsit armăsarul, şeaua și 
armele. Murgul, cum m-a simţit, m-a recunoscut și s-a apropiat 
de mine. Pesemne că romanii nu l-au putut prinde, altfel ar fi de 

mirare să renunţe ei la o așa mîndreţe de cal. El te-a așteptat, 
săracul, ştiind că trăieşti. 

— Mă bucur mult, Arcia, dar trebuia să-mi fi spus că treci 
Marisul. Cît ai întîrziat am stat ca pe jăratec. Se puteau întîmpla 
atitea! ... Pentru bucuria pe care mi-ai făcut-o, te iert, cu condi- 
ţia ca de acum înainte să nu mai faci nimic fără să-mi spui mie. 
Calul ne va fi de mare ajutor şi planul nostru se va schimba. 

— Cum, nu mai vrei să mergem la Ranistorum? Nu te gîndești 
că s-ar putea să dai de urmele lui Bicilis şi să salvezi o parte din 
comoară? 

— Arcia, tu de unde știi de comoară? întrebă Ortis mirat. 

— Doar ţi-am spus că atunci cînd te luptai cu moartea ţi-ai 
cam dat drumul la gură. Şi apoi, nu spuneai adineaurea că ai în- 
credere în mine ca într-un bărbat? 

— Ai dreptate. Acesta e mesajul de taină cu care m-a încredin- 
tat Decebal. Dar ce îţi veni să crezi că mi-am schimbat hotărîrea? 
Vom pleca chiar acum. Mă gîndeam doar că armăsarul meu a 
picat ca un dar al zeilor. E un semn bun, nu crezi? Iată ce mi-a 
trecut prin minte: Tu vei merge cu barca, vislind pe lîngă țărm, 
pentru că vom avea nevoie și de cal și de barcă. Eu te voi însoți 
călare pînă în apropierea insuliței cu arini de lîngă Ranistorum. 
Dacă o să fie vreun pericol pe apă — doar Lavinius Procus ne-a 
spus că romanii construiesc broduri peste Maris lucrînd zi şi 
noapte — avem la îndemînă calul; dacă avem necazuri pe țărm, 
putem folosi barca. Apoi, închipuie-ţi şi tu cum ar fi primit la in- 
trarea în cetate un brav oştean din cavaleria lui Lusius Quietus, 
mergind pe jos. 

— Da, ai gîndit cum se cuvine. Şi, ca să nu ne îndepărtăm prea 
mult unul de celălalt, eu voi imita din cînd în cînd strigătul buf- 
niţei, iar tu, lătratul dihorului. Ar trebui să hotărîm unde ne vom 
întîlni şi cum vom intra în cetate. 

— M-am gîndit și la asta şi mi-am făcut două planuri. După 
ce ascunzi barca în tufișurile insulei, vii la poarta de nord a ce- 
tății. Te aştept la ruinele vinăriei lui Bituva. Te voi urca legată 
pe cal și voi spune străjilor că ești sclava de război a decurionului 
Maximus care, dacă a căzut prins Decebal, precum spunea Procus, 
se bucură de mare trecere la Ranistorum. După ce pătrundem în 
cetate, tragem pe ulițe lăturalnice la hanul grecului Evrimos, 
prieten al unchiului meu, în casa căruia am fost cinstit ca oaspete 
de mai multe ori. De nu vom reuși să intrăm în cetate, încercăm 
să ne pierdem urmele bizuindu-ne pe iuțeala armăsarului, ca să ne 
strecurăm prin port dîndu-ne drept constructori de plute. 

Noaptea se mai deschisese sub lumina stelelor. Au tras barca 
la apă și au început să vislească către celălalt țărm, invocînd în 
gînd bunăvoința zeilor. Pînă în apropierea Ranistorumului toate 
s-au petrecut după cum plănuiseră. Aici s-au despărţit. Ortis a 
încălecat murgul, care tremura de bucurie că-și regăsise stăpînul. 
Arcia a rămas în barcă. Deşi auzea din cînd în cînd strigătul buf- 
niței, la care răspundea printr-un scheunat ascuţit de dihor, Ortis 
își simțea inima grea. „Oare nu i se va întîmpla ceva Arciei? 
Și dacă da, nu va purta el vina că a îngăduit-o în această încer- 
care? De va fi să fie nu şi-ar ierta-o niciodată!“ Ajunse, chinuit 
de griji, la ruinele vinăriei, ocolite de lume ca loc blestemat de 
zei— vinăria arsese dimpreună cu stăpînul, lovită de fulgerul lui 
Zamolxis — şi nu-și putuse desprinde gîndul de la Arcia. Îi părea 
rău că nu întotdeauna s-a purtat frumos cu această fetișcană cu 
fața smeadă și ochi de zînă, că o poreclise Fata Apelor, poreclă 
care o făcuse să plingă și să nu se mai arate multă vreme printre 
copii la jocurile din lunca Marisului. 

Un corn de lună roșie apăru la orizont, Steaua Mare anunţa 
miezul nopţii, iar Arcia nu se arăta. După socoteala lui, ar fi 
trebuit să ajungă la ruinele vinăriei cu un ceas mai devreme de 
răsăritul astrului. Pe cînd începuse să fie convins că s-a întîmplat 
ceva, auzi semnalul stabilit. Căldura bucuriei îi năpădi întreaga 
ființă și pentru o clipă uită de primejdiile care îi mai așteptau. Îi 
mîngîie părul negru ca noaptea, cu un gest pe care nu și-l stăpîni, 
o legă grăbit cu noduri false, ca la cel mai mic efort să se poată 
elibera, și o săltă în șa. „Zeii să fie cu noi“, rostiră amîndoi deo- 
dată, şi Ortis îndemnă calul. 

Străjile erau toropite de băutură și somn. Poarta de nord era 
păzită de patru vlăjgani înarmaţi cu sulițe și săbii. La apropierea 
călăreţului întîrziat unul dintre străjeri se ridică alene de pe bu- 
tucii pregătiți pentru menţinerea focului, săltă făclia și izbucni 
în rîs, atrăgînd atenţia camarazilor: 

— lată unul de-al nostru care nu şi-a pierdut timpul de pomană 
pe cărările Afroditei. Din care corp de oaste ești, prietene, şi de 
unde vii odată cu zorii? 

Ortis bănui că străjerii sînt afumaţi şi puşi pe glume, aşa că 
preluă tonul glumeţ al străjerului: 

— Sînt Lisius Lavinius Procus, prietene, din legiunea maură 
a generalului Lusius Quietus, decuria viteazului Maximus, şi mă 
înapoiez din misia în care m-a trimis. 

— Vrei să spui că te-a trimis după fete? glumi acesta privind 

către camarazii săi. Se vede că așa au orînduit zeii, unii să asude 
și alții să se înfrupte. 

Se apropie de călăreț, o cercetă pe Arcia la lumina torței și 
constată: 

— Plăcută povară ai, prietene. Maximus doarme la această 
oră, așa că haide și petrece cu noi. Vin avem din belșug, femeia 
ne mai lipsește. 

Ortis încleştă cu minie mînerul ghioagei de-i trosniră degetele, 
dar se prinse în glumă: 

— Te înșeli, străjerule. Maximus petrece cu cîţiva prieteni la 
hanul grecului Evrimos și anume m-a trimis după fata asta, pe 
care a ţinut-o ferită de privirile mai marilor săi în castrul Germi- 
sarei. Dar, dacă mă obligaţi ... Decît să dorm sub cerul liber în 
afara zidurilor cetăţii, mai bineînchin cu voi cîteva ulcioare cu vin. 

— Să ne ferească zeii. Comandantul tău a fost onorat cu prie- 
tenia strălucitului Traian și înaintat în grad de cînd a adus în 
cetate capul regelui dac. | 

Arcia nu putu reține un strigăt de surpriză şi spaimă. Ortis 
tresări ca ars cu fierul roșu și își mușcă buzele pînă la sînge. Un 
străjer mătăhălos se ridică ca împins de arcuri și se apropie de 
călărețul lăsat pînă acum în seama camaradului său. Ortis trase 
daca, dar se liniști imediat. 

— Arcașule, te pomenești că fata pe care o duci pentru plăcerea 
lui Maximus, fie-i plăcerile nesfirșite pe pămînt și în lumea zei- 
lor, ne cunoaşte limba? 

— Fii fără grijă, e mută şi surdă ca statuia Afroditei. Am 
pișcat-o puţin ca să nu adoarmă și să fie dedată cu plăcerile la 
întîlnirea cu comandantul meu. Și ca să nu cadă la bănuială lungi 
vorba: Prietene, am avut și eu o bucăţică la fel ca asta, pradă de 
război, dar am dat-o ieri pe denari frumoși negustorului Heraclis. 
Nu ştiţi, or fi plecat convoaiele cu prinșii? 

Șiretlicul a reușit, întrucît străjerul care i-a întîmpinat glumi 
din nou: 

— Dacă te grăbeşti, mai ai norocul să-i vezi ochii şi să-i urezi 
să aibă parte de stăpîn bun. Se vede că ești boboc, camarade, nu 
te supăra. Ai rîvnit la bani și ai rămas fără frumusețe de fată. 
Noi, ăștia trecuţi prin ciur și prin dîrmon, ştiind că vom fi car- 
tiruiți pentru mulţi ani în Dacia, am lăsat fetele la părinţii lor, la 
locuri. ferite, ne-am ales cu ceva aur și le mai şi putem vedea 
din cînd în cînd. Dacă spui că-ți place fata, te sfătuiesc să o ceri 
înapoi pînă nu crește prețul. 

— Bun sfat, dar vine cam tîrziu. Aș răscumpăra-o şi pe Orolea, 

nepoata lui Decebal, dar nu mă ţine punga, giumi Ortiscu amarul 
în suflet, vrînd să mai afle cîte ceva din ceea ce îl interesa. 

— Prea sus rîvnești, amice, îi întoarse gluma al doilea străjer, 
mai puţin afumat decît ceilalți. În lipsa unui rege viu, sora și 
nepoata acestuia pot împodobi frumos alaiul de triumf cu care 
va intra în Roma Hadrianus în locul împăratului. Dacă mai ai 
banii, ascultă-mi sfatul și ia-ți înapoi fata. Convoaiele pornesc 
miine în zori, dar plutașii daci adunaţi de prin sate sînt niște 
bătrîni nevolnici şi, în plus, doar se fac că lucrează. Se vede că 
mai trag nădejde că Dacis și Orolea pot fi eliberați de zeii pagâîni, 
căci nu se grăbesc nici sub loviturile bicelor. 

Cu toate că un val de slăbiciune îl făcu să se clatine, Ortis 
întrebă cu o curiozitate firească la un om al cetăţii: 

— Spui că Dacis, puiul de lup după care ne-am omorit caii 
alergînd, a fost prins? 

— A căzut singur în capcana lupului, îi răspunse de data aceasta 
străjerul mai vîrstnic, care pînă acum se mulțumise să-l privească 
pe Ortis cercetător. Maximus, comandantul tău, care și-a meritat 
răsplata împărătească, a. lăsat la pîndă lîngă trupul lui Decebal 
o decurie de călăreţi. Dacis, lupul cel tînăr, aflînd despre sfîrşitul 
lui Decebal, a venit noaptea în fruntea unor luptători ai triburi- 
lor Apuli pentru a-i lua trupul ca să-l încredințeze, după datini, 
zeilor. Cu toate că s-a luptat ca un tigru nubian, pînă la urmă a 
căzut în mîinile noastre. 

— Bună ispravă a făcut şi de data asta viteazul Maximus, își 
dădu cu părerea Ortis. 

— Bună şi nu prea. Ciţiva dintre luptătorii daci au reuşit să 
se facă nevăzuţi cu trupul regelui în Muntele Cogaion. 

Ortis aflase mai mult decît se așteptase de la niște străjeri. Era 
periculos să întindă prea mult coarda. Își îndemnă murgul spre 
cetate spunînd: 

— Mă tem că am întîrziat cam mult și o să se supere Maximus. 
Sînt plecat de două zile. A fost plăcută tovărăşia voastră, stră- 
jerilor. Miine găsiți la hanul lui Evrimos două amfore cu vin plă- 
tite de Lisius Lavinius Procus din preţul fetei. 

Se îndepărtă, aparent fără grabă, pierzindu-se în întunericul 
primei străduţe lăturalnice. În ograda negustorului pătrunse prin 
poteca tainică, pierdută sub o mică cascadă acoperită cu verdeață. 
Arcia rămăsese cu calul între boscheţii de alun, înţeleși fiind ca 
la cîntecul cucuvelei, repetat de trei. ori, să se îndepărteze şi să-l 
aştepte pe valea pîrîului care se prăvălea în cetate. 

Ograda și vinăria erau luminate sărbătoreşte. Grupuri de oșteni 
petreceau miîncînd ciosvîrte de carne și bînd vin servit de sclave 
nubiene. Era o hărmălaie și un du-te-vino ca la marile bilciuri. 
Unii cîntau, alţii puneau pariuri şi se certau în jurul meselor cu 
zaruri, cei mai mulţi dormeau printre picioarele meselor de brad, 
avînd armele alături. Ortis intră în sala de ospeţe, boltită cu lobde 
susținute de un şir de stilpi împodobiţi cu opaițe și vase de lut. 
Nimeni nu îl luă în seamă. După ce ochiul i se obișnui cu lumina, 
desluși spre fundul sălii vreo cincisprezece oșteni, cavaleriști. se 
pare, după pănajul coifurilor, bînd în tăcere şi urmărind cu sufle- 
tul la gură ce povestea unul mai vîrstnic din capătul mesei. Acesta 
avea fața oacheşă și osoasă, trăsături dure cioplite cu dalta, sta- 
tură herculeană, o mustăcioară deasă care începea din prelungirea 
unei cicatrici roșii ce-i brăzda fața în arc, de la tîmple la gură, 
accentuînd duritatea. 

Din unghiul de întuneric unde se retrăsese, Ortis putea asculta 
neobservat discuţia. Îi atrăseseră atenţia cîteva fraze: 

— Şi ce ai de gînd să faci cu răsplata împăratului, bătrîne 
oștean? . , 

Vocea celui din capătul mesei, căruia i se vorbise cu respect, 
era caldă, plăcută, în puternic contrast cu înfățișarea: 

— Luminatul Traian mi l-a dat în grijă pe nemernicul Bi- 
cilis, care, auziţi îndrăzneală, are neobrăzarea să ceară împăratu- 
lui titlul de rege clientelar al Romei în schimbul comorii, și, mar- 
tori îmi sînt zeii, prieteni, că voi stoarce din el totul ca dintr-un 
burete. Auziţi ce gogoși ieftine vinde împăratului! Cică nu știe 
unde a ascuns Decebal podoabele și obiectele de cult. Ascultaţi-mă 
pe mine care cunosc Dacia dinaintea războaielor cu Traian, aceste 
podoabe sînt mai preţioase decît aurul ascuns în albia Sargetiei. 
Zice că dacă l-am lăsa să caute, dar nesupravegheat, poate ar găsi 
o urmă. Adică ce planuri își face acest Bicilis care, deşi rudă și 
om de încredere al regelui, a fost în stare să-l vîndă din lăcomie 
şi sete de mărire: lăsaţi-mă singur singurel să hălăduiesc pe co- 
clauri și să o şterg frumușel cu comoara, că eu în schimb vă dau 
promisiuni. 

— Şi ce spune împăratul, viteazule Maximus, în legătură cu 
dorinţa dacului vînzător? întrebă un tinerel, abisinian după fața 
smeadă și părul creţ ca ciulinul. 

— O să-i facă voia. Procedăm ca şi cu Dacis. Îi dăm impresia 
că este liber, în timp ce noi, adică eu și sutașii mei, îi vom cerceta 
pînă şi somnul şi visele. 

— Se zvoneşte, intră în: vorbă, răgușit şi posac, un oştean cu 

înfățișarea de urs cenușiu, că dacii pun mare preţ pe capul lui 
Bicilis ăsta. În legea lor răzbunarea urmăreşte trădarea pînă în 
gaură de șarpe. Aşa că te sfătuiesc să fii atent, Maximus, prie- 
tene, ca să nu ţi-l răpească de sub nas. Dacia nu va fi pacificată 
curînd. Zilnic auzim de cîte o lovitură fulgerătoare dată de gru- 
puri de daci foarte tineri, sau de bătrîni, care dispar apoi fără 
urmă. Tu crezi că numai de dragul Daciei şi a munţilor ei mai 
rămîne Traian multă vreme aici? 

Din celălalt capăt al mesei, un oștean, cam de aceeași vîrstă 
și statură cu Maximus, puse în vorbe ironie şi lipsă de respect, 
invidios, se pare, pe gloria celui care concentrase atenţia tutu- 
ror: 

— Tiberius Claudius Maximus, o fi adevărat ce se vorbește 
în legătură cu un copilandru din suita lui Decebal, care te-a lă- 
sat la un vad al Marisului fără. cinci călăreți și cam tot atîția 
pedeștri ? Ce te vei face cînd la locuri ferite vei avea de-a face cu 
cîteva duzini ca acesta? 

Vorbele nu-i căzură bine lui Maximus. Ridică ulciorul, îl sorbi 
pînă la fund și-l făcu țăndări de stilpul după care se retrăsese 
Ortis. 

— Dacă se spune și dacă tu apleci urechea spre astfel de vorbe, 
o fi adevărat. Tînărul acela, pe care trag nădejdea că l-au în- 
ghițit nămolurile și peştii Marisului, a fost ajutat de un duh rău, 
de un duh al apelor. Dacă ai şti ce mi-a povestit un oștean care 
a scăpat cu viaţă, nu ţi-ar mai arde de glumă. Află, bătrîne Ti- 
berius, că acel tînăr era un om-peşte. Două ceasuri a stat sub 
apă fără să respire, ne-a înecat cinci oșteni și, luînd înfăţişarea 
spiritului apelor ca fată încolăcită de vipere, a umplut barca cu 
șerpi care, spunea oşteanul — dar nu tot ce spune el este de cre- 
zare, pentru că și-a pierdut minţile — scoteau limbi de foc ca 
balaurii. Ca să fiu cu inima împăcată, mîine voi trimite să cerce- 
teze locul cîțiva oșteni pricepuţi care au făcut piraterie în Pontus 
Euxinus. 

Ortis, dîndu-și seama cine este oșteanul căruia i se arată atîta 
cinstire, abia își putu stăpîni pornirea de a-i trimite o săgeată în 
inimă. Ascultase totul cu atenţie și la ultimele cuvinte ale celui 
devenit celebru printr-o faptă mișelească zîmbi gîndind: „Acum 
puteţi cerceta mult și bine. Duhul apelor este mai aproape de voi 
decît puteţi crede.“ l 

Mulţumit de -cele aflate se strecură ca o umbră spre cămările 
negustorului Evrimos. Se vede că norocul îl însoțea de cîteva zile. 
Negustorul se îmbătase decuseară în compania lui Maximus. Elena, 

fata acestuia, avînd aceeași vîrstă cu Ortis, împreună cu care 
petrecuse cîteva veri la stîna lui moş Troes, îl crezu strigoi şi era 
mai, mai să leșine de spaimă. A fost acest început de leșin spre 
norocul lui Ortis, căci altfel, de bucurie, ar fi ridicat toată casa în 
picioare. Şi-a revenit curînd, dar spaima nu o părăsea. Aflase 
şi ea, ca întreaga cetate, despre întîmplările de la Uroaia. Se bă- 
nuia că tînărul care s-a desprins din suita lui Decebal este Ortis 
și nu putea crede că acesta se afla în faţa ei în carne și oase. După 
ce s-a convins, l-a condus într-un beci cu intrări secrete, avînd 
încă spaima întipărită pe față, și l-a sfătuit în grabă: 

— Ortis, îmi pare rău, dar în casa noastră nu poţi primi adă- 
post. Îmi este rușine, dar trebuie să-ţi spun că tata este omul 
romanilor. Acum cîteva zile am ţinut ascunse două prietene din 
neamul tău, fugite dintr-o coloană de prinși. Tata a aflat de la o 
sclavă nemernică și le-a dat pe mîna romanilor. 

— Elena, eu și Arcia, care așteaptă în grădină, avem nevoie 
de sprijinul tău. Nu îți vom cere găzduire și nici să-ți primej- 
duiești viața pentru noi. Arciei îi eşti datoare cu viața, dacă îți 
mai amintești mușcătura de șarpe de la Peștera Neagră, mie, cu 
prietenia unchiului Troes, care ţi-a fost ca un tată. Avem nevoie 
de știri despre Dacis și Orolea, de un cal și merinde pentru drum. 
Viaţa mea nu mai preţuiește nimic dacă nu ştiu că am făcut totul 
pentru salvarea lui Dacis şi a Orolei. 

— Ceea. ce îmi ceri tu, Ortis, este aproape peste putință, dar 
voi face totul, cu riscul de a fi vîndută ca sclavă de tatăl meu. Cu 
calul va fi mai greu. Toţi caii noștri au fost luaţi de romani pentru 
acțiunile de curăţire în munţi, cum numesc ei vînătoarea de daci, 
iar ocolul cu caii romanilor este păzit de străji. 

— Ai întîlnit tu, oare, roman căruia să nu-i placă vinul vechi 
şi sclava durdulie? Nu mai ai nici o sclavă de încredere? 

— Ba da. Am două tinere din Iliria care îmi sînt datoare, așa 
cum îi sînt eu Arciei. Mai zilele trecute tatăl meu a vrut să le 
înece pentru că l-au jignit cu nepăsarea lor pe Lusius Quietus. 

— Elena, de acuma timpul curge împotriva noastră. E trecut de 
miezul nopții, iar mîine în zori pleacă convoaiele cu prinși. Iată 
ce trebuie să faci: Sclavele credincioase să îmbie cu vin şi vorbe 
drăgăstoase străjile pînă vor fi doborite de băutură, iar apoi să 
ducă un cal din ocol între boscheţii de la cascadă. Între timp, tu, 
ca stăpînă a vinăriei, poți afla vești despre Dacis şi Orolea, tră- 
gîndu-i de limbă pe oștenii afumați. Unde sînt închiși, cum sînt 
păziți, cum se poate ajunge acolo, cînd și cum urmează să fie 
trimiși spre Roma. 

— Cam multe şi peste puterile unei fete ceri, prietene Ortis, 
dar nu voi prididi să-mi primejduiesc viața pentru voi. Pînă mă 
întorc cu ce vești am să pot culege, voi să mă așteptați la cascadă. 
Dacă totul se desfăşoară bine, atunci, cînd ne apropiem, vom imita 
cîntecul mierlei. 

Au așteptat cu teamă și nerăbdare, îngrijorați de primele semne 
ale zorilor. La un moment dat i-a cuprins teama că vor fi trădați. 
În asemenea vremuri, cînd viaţa fiecărui dac atîrna de un fir de 
păr, împăratul fiind îngrijorat şi furios pentru multele atacuri 
fulgerătoare, date de grupuri mici de daci pe drumurile care 
străbăteau codri nesfîrșiţi şi întunecoși, era o adevărată nebunie 
să te strecori în mijlocul lor cu planuri ca cele puse la cale de 
Arcia şi Ortis. Pe cînd neliniştea și teama sporeau întrebările 
mute, s-a auzit semnalul convenit cu Elena. Aceasta a apărut în- 
soţită de două sclave, cu trei cai în loc de unul. Sclavele s-au 
retras la un semn al stăpînei, ca niște umbre, iar Elena, copleșită 
de tot ce fusese în stare să facă, deșertă grăbită veștile. Orolea 
era îmbarcată pe pluta cu care urma să facă drumul spre Roma 
pînă la Singidunum în Moesia, împreună cu alte femei, avînd 
aceeași soartă. Plutele, care transportau şi pradă de război, erau 
păzite de mai mulţi sulițaşi şi lămcieri, aceștia din urmă patrulînd 
în bărci pe lîngă pluta Orolei, ancorată la cheiul de sud al por- 
tului. Despre Dacis nu aducea veşti sigure. Un lăncier mai slobod 
la vorbă, dedat trup și suflet zeului Bachus, s-a lăudat că a făcut 
prima gardă la grotele cu gratii din incinta cetăţuiei cocoțată pe 
un pinten de munte şi că numai cît a durat garda lui, Dacis a fost 
torturat de două ori, generalii dorind să afle de la el unde este 
Peștera Zeilor în care se bănuiește că a fost ascunsă cealaltă parte 
a comorii lui Decebal. Camaradul acestuia, făcîndu-l lăudăros, 
afirmase că Dacis nu a fost torturat, că nu va lua drumul spre 
Roma pînă nu va fi înfățișat Împăratului, la Ulpia Traiana, noua 
capitală a provineiei, a cărei construcţie era în toi. 

Ortis puse în cumpănă cele două posibilităţi de salvare a vlăs- 
tarelor regești. Mai mulţi sorți de izbîndă părea să aibă încer- 
carea de a-l elibera pe Dacis aici, la Ranistorum, unde, în lipsa 
împăratului, plecat cu o zi în urmă, Bachus pusese stăpînire pe 
oșteni și comandanți deopotrivă, îmbiindu-i cu vinuri și plăceri. 
Mai aveau nici două ore pînă se lumina de ziuă. Fiecare minut 
pierdut amenința reușita încercării, a cărei cutezanță nu putea 
fi înțeleasă decît prin vîrsta lor și prin dragostea pentru vlăsta- 
rele marelui rege. Ortis se hotărî și comunică Arciei gîndurile sale. 
Urmau să acționeze separat, timpul fiind drămuit. Arcia, profitînd 

de întuneric, se va strecura cu barca pînă în port, apoi, folosin- 
du-se de coșniţă și de ţevile de trestie, se va apropia de plută 
înotînd pe sub apă și va încerca s-o salveze pe Orolea. Fl, Ortis, 
își punea nădejdea în îmbrăcămintea şi armele romanului. O 
rugară pe Elena să le aducă două burdufe cu vin. Aceasta se în- 
toarse curînd și Arcia strecură înăuntru cîteva picături de somno- 
roasă. Arcia o îmbrăţișă pe Elena, strînse mîna întinsă de Ortis 
şi se furișă ca o umbră pe lîngă zidul înalt al cetăţii, care, făcînd 
un lung semicerc, ajungea la Stînca Fulgerată din portul Mari- 
sului. Ortis, ascultind sfatul Elenei, se strecură cu caii în afara 
cetății printr-un tunel îngust, folosit de tatăl ei pentru marfa de 
contrabandă, și îi ascunse într-o grotă din muntele care străjuia 
cetatea. Se înapoie pe aceeași potecă tăinuită și, jucînd totul pe un 
singur zar, grăbi pașii către grotele destinate prizonierilor de soi. 
Cunoştea locurile destul de bine și se orienta cu ușurință prin 
bezna nopții. Presupunea că Dacis nu putea fi închis decît în 
grota din mijloc, singura prevăzută cu drugi de fier. Ştia cîtă 
stăpînire de sine i se cere și începu să se teamă că nu va avea 
atîta putere de concentrare. Șovăiala și cel mai mic gest necal- 
culat îl puteau pierde. Nu teama de moarte — o, cît de mult și-a 
dorit să moară alături de Decebal! — nu dragostea de viață — 
ce mai însemna pentru el viața trăită în umilința îngenuncherii! 
— îl frămîntau, cît măreţia misiunii pe care Zeii i-o hărăziseră 
lui, nevîrstnic oştean fără rege și fără țară. Dacă Dacis ar fi liber, 
atuncea da, merita să trăieşti şi să lupţi! Traian trebuie să-și amin- 
tească în fiecare zi, în fiecare noapte, ceas de ceas că se găsește 
pe pămîntul unei ţări care pînă acum nu a cunoscut închinarea. 
Numai așa va putea înţelege că în Dacia învinsă, cu dacii va tre- 
bui să trateze. Auzise nu o dată vorbindu-se la curtea lui Decebal 
despre firea și măsura în toate a acestui împărat ridicat și el 
dintr-o țară călcată cu puterea armelor, dar una este să ştii că 
spiţa lui Decebal nu a pierit și că în Dacia trebuie să umbli cu 
înţelegere şi blîndețe, și alta, cu totul alta, să supui și să te impui 
unui neam fără conducător. „Dacă nu voi mai fi, altcineva din 
seminţia mea sau din seminţia lui Duras se va ridica în fruntea 
neamului într-o dreaptă răzbunare“, îi spusese cu cîteva zile în 
urmă Decebal. 

Doi dintre străjeri jucau zaruri pe scuturile transformate în 
măsuţe. Ceilalţi doi stăteau de vorbă. Observîndu-l, unul dintre 
aceştia aplecă lancea și întrebă cu asprime: 

— Cine ești şi care este cuvîntul de ordine?! 

Ortis izbucni în rîs: 

— Da’ aspru te-arăţi, prietene. Sînt Lisius Lavinius Procus, 
curierul sutașului Maximus. Pesemne ai uitat că mîine în zori 
puiul de lup urmează să fie înfățișat la Ulpia luminatului Traian, 
ocrotească-l zeii? Eu am grăbit pasul. Curînd trebuie să apară și 
camarazii mei. 

Între timp se apropie şi celălalt lăncier care, observînd burdu- 
fele, îl luă peste picior: 

— Halal de paza ce urmează s-o faceţi cu două burdufe din 
licoarea butucilor lui Bachus în loc de lănci! 

Unul dintre jucătorii de zaruri prinse vorba și sări bucuros: 

— Ce-aş mai trage și eu o dușcă! M-a pătruns umezeala pînă 
la mădulare. 

Întinse mîna spre burduf. Ortis se prefăcu că-l refuză: 

— Mai încet, prietene. Drumul pînă la Ulpia Traiana este lung 
și Maximus nu poate călători cu gîtul uscat. 

— Numai o dușcă, amice! În zori voi înlocui burdufele, că 
denari am destui, fie dărnicia Daciei binecuvîntată! se rugă acesta, 
arătîndu-i cîștigul de la zaruri. 

— Dacă așa stau lucrurile și te ţii de cuvînt, nu am nimic îm- 
potrivă. Cu o singură condiție — vinul să fie tot din pivnițele lui 
Evrimos, pentru că la vinăria acestuia petrece Maximus de aseară, 
și vai de pielea mea dacă nu-i recunoaşte gustul. 

Străjerii, primind încuviințarea, începură să-și petreacă grăbit 
burdufele din mînă în mînă. În privinţa oaspetelui care se arătase 
atît de darnic, nu-și făceau griji. Prea se potriveau lucrurile. Stra- 
ja avea să se schimbe peste un ceas și era de așteptat ca ultima să 
fie preluată de oștenii din garda care urma să însoţească prinsul la 
noua reședință a împăratului. Curînd, doi dintre străjeri se așe- 
zară, moleșiţi, fără a renunța însă la burduf. Un vlăjgan deşirat, 
care după înfățișare părea a fi de prin părțile Moesiei, dedat cu 
băutura, se ţinea tare de parcă ar îi băut apă. Cînd începuse Ortis 
să-şi piardă răbdarea, se așeză și acesta pe o ieşitură a stîncii, 
împreună cu al patrulea oștean, care ţinea burduful în braţe. Or- 
tis îi smulse burduful, se prefăcu că înghite prelung și îl întinse 
vlăjganului. Acesta îl respinse cu mîna, exprimindu-și îngrijo- 
rarea;: 

:— Încet, încet, prietene, doar nu vei vrea să ne găsească schim- 
bul adormiți? | 

Ortis se prefăcu iarăși că bea și, în timp ce cu stînga ridica 
burduful, îi aplică cu dunga palmei drepte o lovitură puternică la 
gît, în dreptul omușorului. Vlăjganul se prăvăli cu un icnet. Îi 

înfundă pulpana tunicii în gură, îl întoarse pe burtă și-i legă cio- 
băneşte mîinile şi picioarele, la spate, cu un singur nod. Apoi 
începu să scotocească grăbit după cheia zăvorului de la grotă. 
Dacis, trezit de zgomot, urmărise din întuneric scena, dar nu își 
putuse da seama ce se întîmplă. La început bănuise că străjerii 
s-au încăierat pentru băutură. Abia atunci cînd îl văzu pe vlăj- 
gan legat fedeleş înțelese totul și-i șopti lui Ortis: 

— Zăvorul se deschide prin împingere în sus, în jos și la 
dreapta. 

Totul a durat mai puţin decît lumina unui fulger, deși lui Or- 
tis i s-a părut că a trecut o veșnicie. Cu ajutorul lui Dacis îi viri 
pe cei patru în beci, îi legă şi pe ceilalţi transformîndu-le tunicile 
în căluşe și, urmat de Dacis, se strecură grăbit pe poteca pe care 
venise. Pînă la peștera unde lăsase caii nu au reușit să schimbe 
nici o vorbă. Dacis era atît de surprins încît nici nu-i trecu prin 
minte să afle cine este salvatorul. Totul părea un vis şi nu-i venea 
să creadă că este liber. Ortis intră în grotă și curînd se înapoie cu 
patru cai. Îi întinse lui Dacis două căpestre și rosti scurt, în timp 
ce sălta pe spinarea armăsarului: 

— Să ne grăbim, Dacis. Curînd se luminează de ziuă și pînă să 
putem pleca mai avem de lucru. 

Dacis, care între timp își revenise din buimăceala surprizei, îl 
întrebă tot atît de scurt: 

— Cine eşti tu, prietene? 

Îngrijorat de soarta Arciei, Ortis îndemnă din călciie armă- 
sarul, luă în galop poteca îngustă care șerpuia spre Maris și 
aruncă peste umăr vorbă tînărului pe care nu-l văzuse niciodată 
şi pentru care fusese în stare să își primejduiască viața: 

— Romanii cred că sînt Dacis, eu ştiu că sînt Ortis, dar, toate 
la timpul lor. 

Misiunea Arciei s-a dovedit mult mai grea şi mai primejdi- 
oasă. Pînă în apropierea portului nu întîmpinase nici un obsta- 
col. Aici, de jur împrejurul cheiului ardeau torţe înalte de rășină 
și era forfotă ca în plină zi. Negustorii, veniţi din toate părţile 
Imperiului în urma trupelor auxiliare, zoreau să încarce pe plute 
agoniseala multă strînsă cu bani puţini în urma jafului: butoaie 
cu miere, chiupuri cu grîu, blănuri, podoabe, sclavi. Erau gră- 
biți să prindă primul convoi ce urma să fie supravegheat de pe 
țărmuri de trupele ce se înapoiau în Imperiu. Într-un fel, acest 
du-te-vino de-a lungul cheiului, unde erau ancorate cu funii groase 
vreo treizeci de plute, îi ușura misiunea. Nu era obligată să se 
mai folosească de barcă. Se strecură în umbra sălciilor, apucă un 

coş de nuiele plin cu lînă și se alătură unui grup de sclave, care 
purtau pe cap asemenea coșuri, cercetînd furiș plutele. Către o 
singură plută, ancorată izolat, departe de țărm, fără podișcă de 
trecere, nu se îndrepta nimeni. Privi în jur cercetător și, cu mers 
de somnambulă, păși pe podișca celei mai apropiate plute. Doi 
oşteni, tolăniţi la cîrmă, își întrerupseră jocul cu zaruri și o priviră 
miraţi. Arcia traversă pluta cu coşul pe cap și păşind ca o lunatecă 
căzu în apă slobozind un strigăt de groază. Bătu de cîteva ori 
apa cu mîinile cerînd ajutor, după care se cufundă și începu să 
înoate către pluta pe care bănuia că se află Orolea, ţinînd între 
dinți cuțitul cu lamă dublă şi ţeava de trestie. Întîmplarea stîrni 
frămiîntare pe chei. Cîteva bărci au fost lansate la apă și au în- 
ceput să cerceteze locul unde dispăruse fata.. Atenţia tuturor, 
„inclusiv a paznicilor de pe pluta Orolei, era concentrată spre locul 
cu pricina. Între timp Arcia atinse marginea plutei izolate, săltă 
capul atit cît era nevoie ca să observe poziţia străjerilor, se stre- 
cură către cîrmă şi se cățără fără zgomot. Cîteva baloturi așezate 
în dezordine îi ofereau adăpost pînă să-și mai tragă sufletul. De 
aici începu să cerceteze cu atenţie. Femeile erau strînse în grupuri 
mici, după rudenie, se pare. Unele boceau de-ţi sfișiau inima, 
altele, mai tari de cuget, se străduiau să le liniştească. Din cînd 
în cînd, un oștean, asiatic după înfățișare, se răstea la ele arătînd 
biciul. Un amănunt îi atrase Arciei atenția. De cîte ori oșteanul 
trecea pe lîngă un grup de trei femei, întorcea capul și privea cu 
interes. Arcia bănui că una dintre aceste femei poate să fie Oro- 
lea. O ştia fire bărbată, care rabdă la greu ca un ostaș oţelit. Pînă 
la ea, deși era destul de aproape de locul unde se ascunsese, nu 
putea ajunge neobservată. Suliţaşul se plimba încoace și încolo, 
oprindu-se de fiecare dată în dreptul celei presupuse a fi Orolea. 
Arciei îi veni o idee riscantă, dar nu avea de ales. Își descheie pu- 
țin ia, se ridică dintre baloturi și-i făcu oşteanului semn drăgăs- 
tos de chemare. Acesta, pentru un moment rămase pe ginduri, 
surprins, apoi își sprijini sulița de un stîlp și se apropie. Arcia se 
prefăcu a-l cuprinde cu braţele, dar cu o mișcare fulgerătoare trase 
pumnalul și i-l înfipse în piept, acoperindu-i gura cu palma. Oş- 
teanul .icni scurt şi se linişti pentru totdeauna cu un spasm vio- 
lent. Între timp, străjerul aflat la pupa, obervînd-i lipsa, își 
chemă camaradul. Îngrijorat că nu răspunde, se îndreptă spre 
cîrmă. Arcia, care așezase cîțiva baloţi peste cel trimis zeilor, re- 
petă gestul. Se petrecu aceeaşi scenă, numai că de data aceasta 
Arcia nu se mai pregăti de îmbrăţișare. Zvicni ca un dihor, încleştă 

cu stînga beragata romanului şi lovi cu pumnalul. Cu toate că 
scena s-a petrecut fulgerător și fără zgomot, atrase atenţia fe- 
meilor din grupul în care se afla Orolea. Arcia se strecură pînă în 
apropierea lor și șopti: 

— Orolea, dacă mă auzi, fă semn cu capul. 

Una dintre femei îi urmă îndemnul. 

Arcia şopti iarăși: 

— Mai sînt și alți romani pe plută? 

Orolea ridică de două ori mîna şi făcu semn că dorm. Între 
timp Arcia ajunse lîngă ea și îi şopti la ureche: 

— Pregăteşte-te! De cei doi paznici am eu grijă. Vom încerca 
să ne îndepărtăm de port în josul rîului, înotînd pe sub apă cu 
țevi de trestie. La Prundul grecilor sîntem așteptate de Ortis cu 
doi cai. Celelalte să fugă în pădurile iazigilor. 

A trecut pe la fiecare grup făcînd semn de tăcere. Aproape de 
capătul plutei, era cît p-aci să strice totul. O femeie tînără, cu 
minţile rătăcite, i se agăţase -desperată de picioare. Noroc că: al- 
tele două, bănuind despre ce este vorba, o desprinseră și-i astu- 
pară gura. Le-a şoptit ce au de făcut. Îi era silă să ia viaţa stră- 
jilor care dormeau duhnind a băutură. Apucă un ciocan de lemn 
pentru bătut icuri şi-i lovi scurt în tîmplă, după care le umplu gu- 
rile cu lînă, înfășurîndu-i cu o funie peste trunchiul de echilibru 
al plutei. Se înapoie la Orolea, o prinse de mînă și se lăsară fără 
zgomot în apă. l 

Cînd au ajuns la locul convenit, mijeau zorile, deodată cu cîn- 
tecul păsărilor de apă. Orolea, slăbită și bolnavă, nu s-a mai putut 
ține la suprafața apei, lăsîndu-se în seama Arciei încă de la ie- 
şirea din port. 

Acum galopau în tăcere, prin valea împădurită a Cerbilor, cău- 
tînd loc de popas, cît mai departe cu putință de Ranistorum. Or- 
tis cunoștea o stînă ascunsă în văgăunile muntelui, unde bănuia 
că încă nu au ajuns romanii. În apropierea acesteia au poposit 
cînd soarele se ridicase de două sulițe pe cer. Au descălecat în 
buișagul pădurii. Ortis s-a furișat pînă în apropiere. Stîna era 
părăsită. Pe răbojul de la grinda colibei a găsit semn lăsat de 
păstor pentru prieteni. Se mutase în Cleanţul Urşilor, la o jumă- 
tate de zi drum făcut cu cal odihnit. Îmbucară tăcuţi din merin- 
dele primite de la fata negustorului Evrimos. Abia cînd isprăviră, 
Ortis găsi prilejul să-i şoptească Arciei: 

— Am fost tare îngrijorat pentru tine. După ce ai plecat îmi 
trecuse prin gînd că n-am să te mai revăd niciodată. Prea îngîn- 
durat și prea tulburat am fost şi de aceea te-am lăsat singură. 

Mişcată de căldura vorbelor, Arcia roși, dar răspunse în glu- 
mă: 

— De ce să fii îngrijorat, Ortis? Numai pentru că zeii au ho- 
tărît să fiu fată şi nu băiat? 

Fu rîndul lui Ortis să roșească, amintindu-și de vorbele spuse 
fetei în coliba de pe insula Uroaia. Vru să-și ceară iertare însă 
Arcia nu-i îngădui: 

— Nici n-a fost prea greu,.zise ea căutînd să-i spulbere teme- 
rile tîrzii. Tarabosta Orolea poate adeveri. Mă frămîntă gîndul 
şi mă întreb numai dacă și celelalte femei or fi reușit să scape. 

Ultimele vorbe le-a rostit cu glas mai ridicat. Orolea o auzi 
și îi spuse, prinzîndu-i tîmplele între palme și sărutînd-o pe 
obraji: 

— Arcia, ocrotească-te zeii, să știi că nu voi uita niciodată! 

În ochii mari, prelungi și azurii se scăldau două lacrimi. Vo- 
cea ei deveni rugătoare ca a unui copil care vrea să obţină ceva 
cu tot dinadinsul: 

— Fii bună, Arcia, și nu mă mai numi tarabostă. Aceea care a 
fost învrednicită cu acest titlu a murit odată cu Decebal. De acuma 
pentru tine sînt Orolea. Acesta este numele pe care mi l-a dat 
mama la ritualul de intrare în rîndul femeilor cu drept la sfatul 
familiei, cînd am împlinit patrusprezece ani. 

Dacis, care stătuse tăcut și îngîndurat, se apropie de Ortis. 
Îi întinse mîna şi, cînd acesta, încurcat, i-o. dădu pe a sa, o strînse 
bărbătește. De pe buzele lui se desprinse un singur cuvînt: 

— Mulţumesc! 

Cîte nu ar fi avut să-și spună?! Dar timpul îi alunga din urmă. 
Romanii or fi pornit, odată cu zorile, pe urmele lor şi pînă la 
Cleanţul . Urșilor mai aveau cale lungă. Ortis voia s-o lase acolo 
pe Orolea pînă se mai înzdrăvenea. În starea în care se afla, după 
două luni de chinuri și lacrimi între romani, bolnavă și slăbită, 
nu putea continua drumul lung şi primejdios către Munţii cei 
Mari. 

-La stîna lui moș Dibar au poposit doar atît- cît era necesar pen- 
tru odihna cailor. Bătrînul, ştiindu-se aşezat între Ranistorum și 
Ulpia Traiana, aștepta doar timp prielnic ca să treacă de la Tape 
spre Munţii cei Mari. Către asfinţit, un asfinţit înroşit la gene de 
lacrimile norilor, drumurile celor patru tineri, abia unite prin 
atitea primejdii, se despărțiră, fără să se ştie dacă soarta le va mai 
încrucișa vreodată. Dacis ţinea cu orice preţ să ajungă la Cogaion, 
Muntele sacru, unde era așteptat de oştenii tribului Apuli, ca să 
depună în Peștera lui Zamolxis urna cu cenuşa Marelui Rege. 

Orolea rămînea pentru o vreme în grija lui Moş Dibar. Ortis, bă- 
nuind cîte greutăți îi mai așteaptă, a rugat-o pe Arcia să rămînă 
împreună cu Orolea, dar ea nici nu a vrut să audă. Ținea morţiș 
să-i împărtășească destinul, ori pe unde îi va purta pașii, pînă 
cînd va fi împlinită solia și va fi pedepsit trădătorul. 


III. Se întîlnesc prieteni vechi 


Călăreau în tăcere, toropiţi de oboseală și de razele soarelui, 
care, în plină toamnă, se arăta darnic ca o promisiune. De la ojină 
străbătuseră creasta despădurită, care desparte în două masive 
cenușii-roșietice Munţii de Fier, fără să întîlnească urmă de om 
sau de fiară sălbatică. Ştiau că pe această custură de stînci, arun- 
cate în dezordine de bătălia ciclopilor, rar îndrăzneau să se aven- 
tureze oamenii. Aici timpul se schimbă dintr-o dată și nu arare 
se întîmpla ca din norii care învăluiau permanent crestele să cadă 
prăpăd de grindină sau zăpadă, chiar în plină vară. Tot arar, și 
numai însoțit, cuteza vînătorul temerar să calce singurătăţile, în 
căutarea unui vînat ales: cerbul falnic şi capra neagră. După pri- 
mul ceas al amiezii, Ortis alese loc de popas într-o văioagă încon- 
jurată de jnepeni, ferită chiar și de privirea celui mai bun cititor 
de urme. De cînd se despărțiseră de Orolea, apoi de Dacis, Arcia 
devenise foarte tăcută. Din cînd în cînd murmura o melodie oie- 
rească, ale cărei cuvinte vorbeau despre trei ciobani frați, întă- 
rîtați de zei, dintre care doi îl omoară pe al treilea din lăcomie 
şi pizmă. Ortis o lăsase în ale ei, bănuind ce gînduri o macină. 
După ce descălecară, priponiră caii la marginea viroagei, agă- 
țîndu-le după gît traistele cu grăunte. De jur împrejur, plai golaș, 
împestrițat cu stînci masive, rămase așa de la organizarea ele- 
mentelor. Nici că se putea loc mai potrivit pentru popas. Neobser- 
vați nici de cel mai ager ochi, de aici cuprindeau muntele cu pri- 
virea în cele patru zări. Și aveau motive întemeiate să fie îngri- 
joraţi. După o ciocnire neașteptată la Izvorul Cerbilor, cu cîţiva 
romani răzlețiți de sutaşii decurionului Alempius Priscus, porniţi 
în căutarea oamenilor şi a turmelor din munţi, era de așteptat 

ca romanii să le ia urmele și să bănuie că se îndreaptă către Mun- 
tele Mare, care își profila la orizont creștetul înzăpezit timpuriu. 
În timp ce Ortis cerceta împrejurimile, Arcia îşi răcori faţa la 
pîrîiașul de sub stîncă, apoi scoase din desaga dăruită de baciul 
stînei de pe Muntele Bitu turta de pîine, pastrama și brînza, aş- 
ternînd masa. Ortis mînca cu cumpătare, deși de cîteva zile nu mai 
pusese nimic în gură pe îndelete, fixînd din cînd în cînd privirea 
ocrotitoare pe faţa trasă și.palidă a Arciei. După ce termină se 
întinse la umbra săracă a jnepenilor, mestecînd arare cîte o boabă 
de afine tîrzii, cercetînd cu privirea muntele suspendat în liniștea 
dintre cer și pămînt. Tresări. La îngemănarea muntelui cu ori- 
zontul apăruse un punct care se mișca grăbit pe poteca parcursă 
de ei cu un ceas mai devreme. Punctul mișcător luă apoi înfăţișa- 
rea unui călăreț deşirat ale cărui picioare atingeau pămîntul ori 
de cîte ori panta devenea abruptă. După lipsa de milă pentru 
căluţul care se poticnea mereu, puteai să bănuiești că omul era 
grăbit. Ortis se convinse curînd că avea motive serioase să se gră- 
bească, pentru că la geana zării mai apărură cinci puncte cres- 
cînde pe urmele: bizarului călăreț. Curînd ochiul său ager reuși 
să deslușească amănunte. După îmbrăcăminte, călărețul deșirat 
era dac, vînător sau cioban. Siluetele celorlalți încă nu erau clare, 
însă, după reflexele razelor de soare în luciul coifurilor, nu puteau 
fi decît călăreţi romani din trupele lui Lusius Quietus, care con- 
trolau munţii. Distanța scădea mereu, ceea ce însemna că cei 
cinci aveau caii odihniţi, pe cînd căluţul celui urmărit, miţos și 
pricăjit ca o gloabă de plugărit, părea gata să se prăbușească sub 
greutatea călărețului. Stăpînul căluţului, care la o adică ar fi putut 
tot atît de bine să-și poarte mîrțoaga în cîrcă, avea plete lungi, 
pieptar de piele vinătoresc și ițari de pănură, care cîndva cu si- 
guranţă fuseseră albi. Purta arcul şi tolba cu săgeți pe umărul 
stîng, iar ghioaga la șold. În dreapta ţinea o sabie scurtă și în- 
covoiată, cu care își îndrepta bidiviul către văioaga unde se as- 
cunsese Ortis, aplicîndu-i lovituri grijulii. După ce mai cobori 
puţin, trăsăturile călărețului deveniră clare. Era cam de aceeași 
vîrstă cu Ortis, numai că pielea feței, tăbăcită de soare şi vînt, ca 
la toți oamenii de la munte, îi dădea o înfățișare aspră, bărbă- 
tească. În timpul cât Ortis îl cercetase cu privirea, distanţa dintre 
el și urmăritori scăzuse cam la două-trei zvirlituri de suliță. Ortis 
făcu semn Ârciei, își luă arcul şi începu să se tîrască pe sub strea- 
şina unei stînci care acoperea vederea spre rîpă. Arcia înțelese şi 
se strecură către stînga. Cel urmărit, ajuns cam la un stînjen de 
ei, nu mai privea în urmă, simulînd nepăsarea. Deodată se lăsă 

fulgerător la pămînt după o salbă de stînci, parcă anume așezate 
acolo, împinse căluțul către rîpă și încordă arcul. Prinse să se 
strecoare cu mișcări de jder printre stînci, încît din cîteva zvic- 
niri ajunse în spatele urmăritorilor. Ortis nu-și putu opri un of- 
tat de admiraţie. Dispariția călăreţului bizar păru suspectă urmă- 
ritorilor, deoarece înfrînară caii. Tocmai atunci se auzi şuieratul 
unei săgeți și oșteanul care încheia grupul se prăvăli cu un stri- 
găt de durere și surpriză. Ca la un semnal, Ortis și Arcia sloboziră 
corzile arcurilor. Încă doi oşteni se prăvăliră stîrnind o avalanșă 
de pietre. Cel din fruntea grupului întoarse scurt calul căutînd o 
scăpare spre stinga. Arcia sesiză intenția, întinse iarăși arcul și 
săgeată crupa calului, care săltă pe copitele din faţă şi-şi aruncă 
stăpînul. Cu un salt de cîțiva metri, lunganul fu deasupra lui şi-i 
încleştă beregata. Cînd singurul oştean rămas călare se pregătea 
să arunce lancea între umerii tînărului, Ortis slobozi a doua să- 
geată cu care îi străpunse tendoanele cotului. 

“ Încăierarea a fost tăcută şi scurtă. Se înapoiară în rîpă, unde 
priponiră caii. Cei doi romani tăceau milc, bănuind că viaţa le 
atîrnă de un fir de păr. Ortis nu găsise încă vreme să schimbe 
vorbe cu tînărul deșirat şi viclean care reuşise să-i stîrnească admi- 
raţia. Se așezară unul lîngă altul, pe prundișul umed. 

— S-ar cuveni să-ți mulțumesc, prietene. Zeii v-au scos în calea 
mea tocmai la vreme. Lupii ăștia mă urmăresc de astă-noapte și 
nu mi-au dat o clipă de răgaz, măcar cît să-mi trag sufletul. Dar, 
ce să-i faci? Așa se întîmplă cînd călărești cal de împrumut. 

— Pesemne că te preţuiesc romanii cum se cuvine, dacă te-au 
urmărit atîta drum?! glumi Ortis în loc de răspuns. 

Deșiratul arătă dinţi de lup tînăr într-un zîmbet larg, în timp ce 
ochii îi mijeau a viezure spre cei doi romani, pe feţele cărora se 
întipărise pentru multă vreme spaima. 

— Cam aşa ceva. Dar știu că şi-au găsit omul. Auzi ce-a mai 
putut să le treacă prin aceste scăfiîrlii înfierbîntate de coifurile lor 
ca niște tinichele! Să mori de rîs, frate-meu. Cică, nici una, nici 
alta, tocmai eu să-i însoțesc cuminţel prin văgăunile munților și 
să le arăt unde ascund ai noștri turmele. 

— E vina ta că te-ai lăsat prins, îl întărîtă Ortis. 

— Eu, prins?! Mă faci să rîd, prietene. Şi se pare că nu avem 
timp pentru așa ceva. Încă nu s-a născut romanul care să prindă 
unul ca mine, frate-meu! Da’ să vezi cum s-a întîmplat: Mă furi- 
șasem la Ranistorum cu gînd să aflu cite ceva despre soru-mea, 
care căzuse prinsă odată cu Orolea la cetatea Blidaru. Nu intru 
bine în cetate, alaltăieri în zori, şi ce-mi văd ochii şi ce-mi aud 


34 


urechile?! Romanii alergau de colo-colo ca niște apucaţi de streche. 
Întreb un bătrîn care-i baiul şi, auzi minune! Femeile de pe pluta 
Orolei dispăruseră peste noapte ca ridicate de zei și, la fel, Dacis, 
pe care Traian îl va aştepta de acum mult şi bine la Ulpia. Ei, ce 
spuneți de asta? Zi şi tu, frate-meu, nu aveam toate motivele să 
intru într-o vinărie ca să-mi sporesc bucuria? Omului lipsit de 
noroc îi moare boul în jug, îl lasă nevasta în noaptea nunții şi-i 
cad iţarii în templu. Așa şi eu... Nu dau peste cap două ulcele 
cu vin și, altă dandana. Evrimos, hoţul de grec, căruia am să i-o 
plătesc să ştiu că voi umbla pămîntul cu opinci de fier căutiîndu-l, 
mă şi dă pe mîna romanilor. Cică, ăsta-i tatăl vînătorilor, păunașul 
codrilor, cititorul urmelor... Ce mai! tot blidul cu laude. Ei, 
şi uite aşa, m-am trezit luat fără să-mi termin vinul. . 

— Dar cum ai reușit să scapi? întrebă Arcia, înveselită de po- 
vestirea acestuia împestrițată cu glume. 

— Păi, nimic mai simplu! Mi-am amintit cum mă cheamă. Asea- 
ră, pe cînd frigeau la proțap un vițeluș la o gospodărie de pe vale, 
unde rămăsese o biată bătrînă, romanilor li s-a făcut poftă de bău- 
tură. Măicuţa, care pricepea limbajul ochilor, avea pus la fereală 
un butoiaș cu vin de afine, pentru oaspeţi ca mine, şi un cînceu cu 
zeamă de iarbă dulce, pentru oaspeţi ca ei. I se mai spune la 
iarba aceasta și somnoroasă. Am amestecat niţel băutura lor cu som- 
noroasă, i-am ospătat cum se cuvine și, pe-aici ţi-e drumul! Bătrî- 
nica reușise să-mi spună că doi tineri, un băiat și o fată, poposiseră 
la ea cu cîteva ceasuri mai înainte. Zicea că veneau din Ranistorum 
și erau tare grăbiţi. Cum îmi trecuse prin scăfîrlie că tinerii nu pu- 
teau fi decît Dacis şi Orolea, am pornit după voi. Ca vînător bătrîn 
ce mă aflu, nu vă uitaţi la anii mei că, zău, tata, bunicul și străbu- 
nicul au fost la vremea lor stăpînii munților şi ai codrilor, mi-am 
dat seama că vă îndreptaţi spre Munţii cei Mari. Am scurtat dru- 
mul cît am putut, da’ ce să vezi? Acești neisprăviţi, care în timpul 
ospăţului rămăseseră de pază la cai, nu au ce face şi-mi iau urma. 
Era mai, mai să prăpădesc căluțul bătrînei, răsplăteasc-o zeii cu 
ani mulți şi moarte bună lîngă lespedea vetrei, pentru omenia ei! 

— Măcar li s-a plătit oboseala, constată Ortis înveselit. Dacă nu 
aş ști că acela a murit vitejeşte între zidurile Sarmizegetusei, aş 
crede că nu poţi fi altul decît Viezure, spaima fiarelor pădurii. 

— Şi nu ai greşi, frate-meu. Viezurele are două vieți. Una i-au 
luat-o romanii la Cetatea Regilor, pe cealaltă o pune în slujba ta, 
luminatule Dacis. | 

Ortis și Arcia rămăseseră uluiți de mirare și nu știau cum să 
tălmăcească confuzia vestitului vînător. 

— Viezure, prietene, ne-au luat zeii memoria ori ne-am schim- 
bat într-atita încît nu ne mai cunoaștem?! 

Vînătorul făcu ochi mari, nedumerit. Ortis rise: 

— Eu sînt Ortis, măi Viezure! Așa de repede ai uitat piedica 
cu: care te-am lățit la pămînt cînd ne-am luat la trîntă dreaptă 
la sărbătoarea nedeilor de primăvară? 

Fu rîndul lui Viezure să se mire: 

— Pe toţi zeii dacă acest dac zdravăn ca un zimbru nu este prie- 
tenul meu Ortis! Bucăţi-bucăţele să mă fi tăiat şi tot aș fi jurat 
că îl am în față pe Dacis, într-atiît îi semeni. Dar, dacă tot ai adus 
vorba, trebuie să-ți amintesc că la acele nedei de primăvară şi eu 
te-am biruit la întrecerea cu sulița. Rămase pe gînduri, îl privi 
lung pe Ortis și adăugă cu îndoială: 

— Chiar nu eşti Dacis, că mult prea mult îi semeni? 

Deși ar fi trebuit să-i facă plăcere, că doar unul era între daci 
viteazul şi înțeleptul Dacis, vlăstar pregătit să-l urmeze în mărire 
pe Decebal, lui Ortis această confuzie repetată începuse să-i dea 
de gîndit. Formulă un răspuns în doi peri: 

— Să ştii, Viezure, că nu ești primul care, de cîteva zile încoace, 
mă confundă cu Dacis. Am auzit că ne-a erescut aceeași doică, 
dar eu îl cunosc abia de ieri. Cînd am fost adus din casa unchiului 
Troes la curtea lui Decebal, cu patru ani în urmă, Dacis, împreună 
cu tarabostele Dibâr, purta solia regelui la Roma, unde a stat 
multă vreme cu treburi anume. Atunci cînd s-a înapoiat, drumu- 
rile ne-au fost despărțite de războiul cu romanii. Se zice că dacă 
doi oameni îți spun că ești frumos, atît cît să nu îţi sperii calul, 
poți peţi fată de dac comati. Deci, dacă și tu îmi spui că-i semăn 
lui Dacis, se vede că așa o fi. Uite, și Arcia, aici de față, crede că-i 
semăn viteazului Dacis, călăuzească-l zeii în drumurile cu primej- 
die pe care a pornit. Doar o zi am stat împreună cu el și i-am în- 
drăgit chipul și vorba. Rise şi apoi oftă îngîndurat: Mai știi? În 
ultimii doi ani nu prea am avut timp să mă privesc în oglinda 
apelor și, vezi: bine, de aceea nu-mi dau seama cu cine mă potri- 
vesc la chip. Dar, uite că ne-am luat cu vorba şi am uitat de ale 
noastre. De acum, încotro, prietene? 

— Auzi întrebare! După ce le-oi plăti cu dreaptă măsură ăstora 
care m-au prigonit ca pe o gadină, te-oi întreba dacă nu îţi pot 
fi de trebuință în drumurile tale. După cum ai văzut, la o adică 
nu-mi dezmint numele și renumele. 

— În aceste vremuri se cuvine mai mult ca oricînd să stăm 
umăr la umăr întru binele neamului nostru năpăstuit de zei. Între- 
barea ta este de prisos. Cine și-ar dori un prieten mai de nădejde 

decît tine? Însă, în privința romanilor, te sfătuiesc să-ţi potolești 
mînia. Oare ce vină poartă ei că împărați lacomi și trufași i-au 
mînat împotriva noastră? Unchiul meu Troes, din înţelepciunea 
căruia m-am adăpat cît am putut, zicea că nu se cade să iei viața 
omului decît atunci cînd în cumpănă se află viaţa ta. Eu zic, Vie- 
zure dragă, să-i lăsăm în plata zeilor, ca să-şi amintească cîndva 
de iertarea noastră. _ 

Romanul săgetat de Ortis în mînă înțelese hotărîrea. Faţa lui 
tînără se lumină într-o bucurie neașteptată. I se adresă lui Ortis, 
amestecînd cuvintele dace cu cele romane: 

— Ai dreptate, dacule înţelept. În inima noastră hu este ură. 
Sabinus Longinus Galul va ține minte bunătatea ta. ie și alor 
tăi le rămîn îndatorat cu o faptă bună. 

La rugămintea lui Ortis, Arcia obloji rana romanului, deși nu 
prea o trăgea inima. 

Soarele coborî după custura muntelui; mai luminînd doar cres- 
tele îndepărtate. Deşi potecile erau primejdioase, au preferat să 
continue drumul și noaptea pentru a se îndepărta de locul întil- 
nirii cu urmăritorii. Despărțirea de romani fusese de-a dreptul 
duioasă. Viezure își alese un murg sirep, încredințind căluţul său 
lui Longinus Galul, pentru a-l înapoia stăpînei. Celălalt roman, 
care înţelesese cîte ceva din conversaţia camaradului său, le în- 
tinse mîna. Mai întîi Ortis, apoi Viezure le înținseră pe ale lor, 
fără a bănui că această strîngere de mînă pecetluiește o prietenie 
.ce va dura mulţi ani. La sfatul lui Viezure, Ortis schimbă direcția 
şi, tăind pieptiş creasta abruptă, se îndreptară către răscrucea de 
drumuri a Daciei de mijloc, urmînd să poposească peste noapte la 
Băile de Fier ale Delarisului. 


IV. Vinăria lui Zebal 


Vinăria lui Zebal, cunoscută în toată Dacia de mijloc, se arăta 
de departe drumețului, ridicată pe un pinten de munte prelungit 
ca o căciulă țuguiată către valea Sargetiei, la marginea unui platou 
întins, înconjurat de lanţuri de munţi înţeleși, parcă, să-şi verse 

aici prinosul de ape. Vinăria fusese durată ca o cetate, cu ziduri 
trainice şi palisade între care erau orînduite acareturile: o şură 
din trunchiuri de fag, în care ar fi încăput două pagusuri, laolaltă 
cu turmele, o sală cuprinzătoare, pentru călători, din care prin uși 
de stejar, prevăzute cu zăvoare grele de bronz, se putea ajunge la 
cămările săpate în stîncă, și o curte interioară pavată cu lespezi 
de piatră. Spatele șurii se sprijinea pe marginea unei prăpăstii 
din. adîncurile căreia răzbătea surd cîntec de cascadă. Laturile din- 
spre nord şi sud ale vinăriei erau mărginite de două falii adinci, 
unite prin punți prevăzute cu scripeţi, punți atît de înguste încît 
amețeai și numai dacă te încumetai să le cercetezi cu privirea. Erau 
folosite rar, numai de către ai casei, atunci cînd străinul nu trebuia 
să ştie unde merg și de unde vin oamenii de încredere ai hangiului. 
Spre răsărit, drumeagul îngust, tăiat în stîncă doar cît să îngăduie 
roțile unei cotigi, pornind de pe malul Sargetiei, se oprea în fața 
unei porți masive de stejar care circula pe două bile de lemn, 
poartă în faţa căreia vegheau îmbătrînite de vreme două rînduri 
de palisade încoronate cu trunchiuri de carpen, ascuţite și arse 
spre vîrf. După vechimea diferitelor părți ale construcției, puteai 
să-ți dai seama că fiecare generaţie de stăpîni, de la Deceneu în- 
coace, adăugase cu iscusință cîte ceva întăriturilor, încît dacul 
Zebal, cele două fete ale sale și cei cîțiva sclavi bastarni, devotați 
şi tăcuți, puteau dormi liniștiți, fără teama răilor și furilor, chiar 
și în timp de război. În războiul scurt cu Traian, cînd mare 
parte din ţară cunoscuse pustiire, moş Zebal nu a deschis porţile 
decît atunci cînd împăratul a promis viaţa și libertatea bătrînilor, 
femeilor și copiilor refugiaţi între ziduri. 

Dacă urcai scările de lemn ale celor trei turnuri de apărare, cu- 
prindeai cu privirea hăt, departe, către apa Marisului, apa Sarge- 
tiei, Muntele Mare și Munţii de Fier. În zilele senine se apropiau 
ochiului chiar şi turnurile cetăților de la Bănița, Piatra Roșie și 
Feţele Albe. Două drumuri importante, care străbăteau ţara în 
lung și-n lat, se întîlneau la porţile hanului: unul, venind dinspre 
Panonia şi nordul Daciei, cobora pe Maris, ca să se îndrepte pe 
valea Sargetiei; altul dinspre Donaris, prin porțile Marmucăi, ca 
să urce alene spre Munţii Agatîrșilor. De curînd, puteai privi de 
pe ziduri, fără a pune mîna streașină la ochi, cum se scăldau în 
lumina molcomă a toamnei construcţiile din piatră și lemn ale 
castrului de la Ulpia Traiana, durat sub culmile înzăpezite ale 
Munţilor Mari. Moș Zebal, de mai multe ori gazdă lăudată a trei 
regi — Scorilo, Duras și Decebal — era negustor cu cinste recu- 
noscută, aprig la miînie, săritor şi darnic la nevoie, un zimbru 

bătrîn, mereu zburlit, care nu îngădiia gînd ascuns și privire vi- 
cleană între zidurile cetățuiei sale, moştenită de la patru generaţii 
de strămoși. Acum, la anii suri, o jale amară îl măcina pe dinăuntru 
— regretul de a nu fi avut nici un urmaș în spiţă bărbătească. În 
sehimb, avea două fete pe care cei mai fuduli tarabosteși le-ar fi 
primit ca nurori în casele lor. Zara, mezina, moștenea firea bătri- 
nului, arătîndu-se de mică dăruită de zei, înțeleaptă ca un flăcău. 
Cea mare, Andrada, avea frumuseţea stranie a nălucilor de la Scăl- 
dătoarea Zînelor, firea blajină şi visătoare a mamei, grecoaică din 
Rhodos, întilnită de Zebal pe drumuri de negoţ cu vin, smochine 
şi ulei de măsline, dincolo de munţii Haemus. O singură meteahnă 
avea bătrînul, cunoscută şi iertată de drumeţii ospătați cu vin 
vechi, vînat rar, în liniște şi siguranță — iubea de la o vreme au- 
rul, la vederea căruia, fie că se arăta sub formă de denari și de 
drahme, fie de boabe mărunte, abia scoase la lumină din mărun- 
taiele munţilor și din vadurile apelor, pupilele i se măreau, palmele 
îi furnicau, mintea i se ascuţea în căutarea mijloacelor de a-l ob- 
ține. Cu toate că nu suferea minciuna și înceluirea, dacă aurul era 
mult şi stăpînul lui viclean, moş Zebal era în stare, de cîțiva ani 
încoace, de cele mai neașteptate fapte. Cei care îi cunoșteau po- 
vestea zîmbeau cu îngăduință. Un prefăcut de negustor din Epir 
îi băgase în cap ideea că în țara faraonilor ar fi existînd un vraci 
în stare să dea trupului gîrbovit de ani verdeaţa din tinereţe și 
sclavei tinere urmașul pe care și-l dorea bătrînul. De atunci strîn- 
gea aur cu lăcomia şi şiretenia pe care Zara şi Andrada nu i le 
cunoscuseră, pregătindu-se să plece cu tînăra sclavă Marida la 
drum lung, peste mări şi țări. Grija vinăriei și a fetelor avea de 
gînd să o lase pe seama lui Viezure, vînătorul de care prinsese 
drag Zara. Pînă nu începuse războiul cu Roma, Viezure urca ade- 
sea poteca agățată de peretele muntelui, aducînd vînat pentru oas- 
peţii aleşi: cocoși de munte, capre negre, păstrăvi, lișițe și cîrstei 
de baltă, care mai cereau: doar mirodenii grecești și gusturi fine. 
De cîte ori poposea la vinărie, Viezure meşterea pentru Zara lan- 
țuri măiestrite pentru vînatul cu pene, curse pentru vulpi și jderi, 
arcuri uşoare pentru săgetat. Dar, de cînd cu războiul, Viezure, 
trimis prin munţi cu mesajele de taină ale înțeleptului Vezina, nu 
a mai avut vreme să calce potecile către casa lui moș Zebal. 
Acuma, după ce cu greu l-a convins pe Ortis să facă acest drum 
cu primejdie, dar și cu folos, urca nerăbdător poteca șerpuită, în- 
soțit de cei doi prieteni care abia reuşeau să-i țină urma. Lăsaseră 
caii la loc ferit și numai după ce cumpăniră îndelung îndrăzniră 
să urce la hanul drumurilor şi al apelor, ştiind că aici curg veștile 

și se cern zvonurile. Ortis lepădase în cobura calului veșmintele 
romanului, iar Arcia se simțea mai înaltă cu două șchioape în 
straiele bărbătești care o prindeau de minune. Amîndoi purtau 
cămeși și pieptare cusute în zigzaguri negre, ițari pe pulpă și tolo- 
boţi în picioare, arătînd ca nişte munteni sadea, din zona Munţilor 
de Fier, ai cărei locuitori, meșteşugari în extragerea și prelucrarea 
fierului, erau ocrotiţi de însuși Traian, ca nişte oameni de care avea 
mare trebuință. Nu purtau alte arme decît pumnale ascunse în 
şerpare şi ghioagele ţintate, anumie lăsate la vedere, ca orice om 
plecat departe, într-o ţară cu drumuri nesigure, cutreierate de 
răufăcători şi pîndite de fiarele sălbatice, care nu se ruşinau să 
atace omul în plină zi. 

Părăsiră drumeagul cățărîndu-se pe o cărăruie abia ghicită, care 
se suspenda între cer și pămînt, terminată într-o grotă de calcare, 
presărată cu coloane ca un altar de cult. Viezure le făcu semn să 
aştepte şi se strecură printr-o bortă secretă, care urca în mici 
trepte, scobite cu dalta atît cît să îngăduie talpa piciorului, într-un 
urcuș vertical. leşi la lumină între stîncile orînduite ca dinţii unui 
pieptene de scărmănat cîlții. Cuprinse cu privirea incinta vinăriei, 
şura și acareturile. Unsprezece cai asiatici așteptau .pironiți la o 
iesle circulară. Către poartă, pregătiți de plecare, adăstau cinci 
căluţi scunzi, avînd atîrnate la gît oboroacele cu grăunțe. Dinspre 
bucătării urcau două coloane de fum şi se împrăștia ademenitor 
mirosul fripturii de berbece. „Dacă Ortis nu ar avea nimic împo- 
trivă, ce mai surpriză le-am putea face romanilor ăstora care os- 
pătează ca la ei acasă, în vreme ce adevărații stăpîni s-au pribegit 
prin munţi cu fiarele sălbatice!“ gîndi Viezure. Nu putea înțe- 
lege de ce Ortis le arăta atîta omenie. Încă nu-l părăsise gîndul la 
uşurinţa cu care prietenul său le dăduse iertarea acelor romani care 
l-au hăituit ca nişte lupi hămesiţi. Mai întîi a crezut că totul este o 
glumă, apoi a socotit că va fi știind Ortis ce face. Își înghiți nădu- 
ful abia pe drum cînd Ortis, bănuind ce gîndește, s-a simţit dator 
să-i explice: ,„,Viezure, prietene, îți înțeleg supărarea, însă va trebui 
să înţelegi şi tu și Arcia, că răzbunarea noastră nu trebuie să lo- 
vească niște oameni nevinovaţi. Aveţi dreptate, nu trebuie să uităm 
că ei sînt duşmanii noștri de moarte, care ne-au călcat ţara și i-au 
dus pe cei dragi în robie. Dar, ia gîndiţi-vă, unde vom ajunge dacă 
ne vom vîna mereu unii pe alţii? Stîrnind miînia și setea de sînge, 
răzbunarea celor puternici cade tot pe cei slabi și neajutoraţi — 
femei, bătrîni și copii. Pînă cînd ne vom putea ridica iarăși cu 
tăria armelor va mai trece vreme. Floarea luptătorilor este rărită 
și împrăștiată prin munți, unii caută sălaș la dacii din nord, cei 

mai mulţi îşi ostoiesc rănile, alţii sînt nevîrstnici sau bătrîni. În 
aceste zile grele avem nevoie de înțelepciune și răbdare pînă cînd 
vom reuşi să ridicăm din nou neamul sub scutul răzbunării și liber- 
tăţii“. Cu vorbe ca acestea, Ortis i-a mai astîmpărat năduful, fără 
a i-l stinge pe deplin. Îl scurmau dureros întrebările: „Bine, Ortis, 
să zicem că ai dreptate, dar cum pot zeii să îngăduie ca un neam 
să asuprească pe altul? Cu ce drept au năvălit ei peste țara noastră? 
Fiindcă în marea lor trufie ne socot barbari? Oare înțelepciunea 
dacilor este mai prejos decît cea a romanilor? Nu şi-au trimis ei 
învățații tămăduitori și cititorii în astre la templele noastre de pe 
Cogaion să se împărtășească din lumina înţelepţilor noştri?“ 

În timp ce rumega astfel de gînduri și întrebări grele, pe pridvo- 
rul vinăriei apăru Zara. Chipul fetei, de atîta vreme purtat în 
luminile ochilor, îi făcu să tresalte inima de bucurie. Imită țipătul 
vulturului care se prăvale din înalturi. Fata tresări, puse mîna 
streașină la ochi, cercetă cerul şi apoi- se îndreptă spre locul cunos- 
cut, sărind ca o ciută din piatră în piatră. Se împlinise și se pîr- 
guise Zara ca un fruct bun de cules la vreme de toamnă. De mirare 
că a mai recunoscut-o. Îşi zise: „Aceasta să fie băieţoiul dedat la 
năzdrăvănii, numai cu doi ani în urmă?“ Îi cuprinse subţiorile și 
o săltă de trei ori în sus, ca odinioară, rostind cuvintele care în- 
totdeauna o făceau să rîdă cu lacrimi: „Hopa sus, de trei ori, să. 
fii dragă la feciori“.. Zara se alinta cu rîsul, acelaşi rîset gîlgiit și 
argintiu pe care atîta vreme l-a căutat în trilul păsărelelor și în 
ropotul'apelor la răstoace. Deodată, Zara îl privi.cu tristețe printre 
gene-ca cetina: 

— Mi-am pierdut nădejdea că te voi mai vedea vreodată. Sînt 
doi ani trecuţi de cînd pașii tăi nu au mai călcat gresia pragului 
nostru. Dreptate avea Andrada că mă făcea prostuţă, cînd de 
multe ori, înşelată de ţipătul vulturului, ieşeam în ogradă. 

— Eşti aspră și nedreaptă, Zara. Ştii prea bine că l-am slujit 
cu credință pe Decebal și că atîta vreme cît nu te-am văzut, picioa- 
rele mele au străbătut de-a lungul şi de-a latul pămîntul Daciei, 
ducînd solia Marelui Rege la triburi prietene și neprietene. Bucu- 
ră-te că mă vezi. Trei luni am zăcut ca mort în casa unui pădurar, 
după rănile primite la Sarmizegetusa. Acum sînt aici. Am venit 
împreună cu prietenul meu Ortis, cu toate că sîntem urmăriți și 
ne paște primejdie de moarte. Noi căutăm urmele unui blestemat 
de trădător, iar romanii ne caută pe noi. 

La ultimele vorbe Zara îl privi cu luare-aminte, după ce șterse 
două lacrimi izvorîte la gîndul că prietenul ei s-a aflat în primej-. 
die de moarte. Întrebă: 

— Ce tot spui și despre ce vînzare vorbeşti? 

— Despre cea pe care nici zeii, nici noi nu o vom lăsa nepe- 
depsită. Voi n-aţi auzit despre trădarea tarabostelui Bicilis, care 
l-a vîndut pe Decebal romanilor și a destăinuit locul în care se afla 
ascunsă comoara regilor? 

Zara se îngălbeni și se clătină într-un început de leșin. Viezure 
o sprijini la vreme întrebîndu-se ce anume ar fi putut să o aducă 
într-o asemenea stare? Cînd își reveni se afla în prezenţa lui Ortis 
și a Areciei. Îi privi cu mirare. Viezure înţelese şi începu să-i ex- 
plice, în felul său glumeţ: 

— EI, sau mai bine spus, ea, este Arcia, fata despre care o fi 
ajuns şi pe la voi veste că a salvat-o pe Orolea din robia romanilor, 
iar voinicul acesta este Ortis. 

Zara îi cercetă cu neîncredere, mutînd privirea de la unul la al- 
tul, pînă cînd Viezure izbucni în rîs. Rușinată, se simţi.datoare să-și 
explice îndoiala: 

— Să nu mi-o luaţi în nume de rău, dar romanii care trec pe 
la noi vorbesc despre Arcia ca despre un duh al apelor. Și cînd 
colo! ... Dacă îmi amintesc bine, noi două ne-am mai întîlnit la 
ritualul de inițiere al fetelor din tribul Sargetilor. Tu îţi mai amin- 
teşti, Arcia? Pe amîndouă ne-a certat atunci Marele Preot din pri- 
cina şotiilor pe care le făceam chiar și în acele momente solemne. 
Vai, Arcia, cît mi-am dorit să fiu în locul tău cînd ţi-am aflat 
isprăvile! Şi, zi, așa, chiar singură-singurică ai isprăvit tot ce se 
povestește? Se întrerupse vădit jenată, apoi se dezvinovăţi: Ier- 
tați-mă, spun prostii în loc să vă întreb dacă vi-i foame și cu ce 
v-aş putea ajuta. V-aş pofti să îmbucaţi ceva, dar în casă petrec 
mai mulți romani care se făloșesc că fac parte din cavaleria lui 
Lusius Quietus. La o altă masă ospătează cinci daci neplăcuţi la 
vedere. Deşi ai noştri trec rar pe aici în ultima vreme, nu mi-a 
făcut plăcere să-i văd. Comandant peste ei se află unul cu o înfă- 
țișare pe care nu v-aş dori să o visaţi noaptea. Are barbă neagră, 
rotundă, deasă ca peria şi o cicatrice groaznică în jurul gitului. 
Cei unsprezece romani îi ţin sub supraveghere. Însemnatul cu fie- 
rul a tăinuit cu tata mai bine de un ceas şi bănuiesc că au pus 
ceva la cale. Vorbeau despre mult aur și argint. Cum tata, de la 
o vreme, nu mai visează altceva, mă tem să nu-l îndemne la un 
lucru necurat. 

Ortis, bănuind: despre cine poate fi vorba, tresări, dar reuşi să 
se stăpînească și o lăsă pe Zara să spună ce avea de spus, întrebînd 
apoi, aşa, ca într-o doară: 

— Poţi să descrii mai exact cicatricea omului cu care a tăinuit 
tatăl tău? 

— O, desigur! Cu toată sila, nu mi-am putut. desprinde o clipă 
ochii de pe ea. Ceva asemănător nu mai văzusem. Arată ca un 
lanţ cu zale mărunte adînc întipărite în carne. Am mai observat că 
ceva îl sperie de moarte, pentru că tresare la orice zgomot şi pri- 
veşte cu teamă în jur. Din cît am putut trage cu urechea, am reușit 
să pricep că nu de romani se teme, ci de doi nepoți de-ai lui De- 
cebal . .. 

— Ei, asta-i bună! o întrerupse Ortis, devenit tot mai nerăbdă- 
tor. Decebal a avut un singur nepot, pe Dacis. 

— Cum mă văd şi te văd! întări Viezure, atent la discuţia care 
promitea întîmplări neprevăzute. 

— Aşa știam și eu, dar omul cu cicatricea vorbea despre doi 
nepoți. 

— Cine ştie cu ce scop o fi născocit povestea asta? spuse Ortis, 
tot mai îngîndurat. Apoi către Zara: Nu cumva ai aflat sub ce 
nume se înfățișează omul acesta și cine sînt însoțitorii lui? 

— Cînd unul dintre aceștia l-a numit Bedar, tata a fluierat a 
mirare. Ori, eu cunosc că tata se miră destul de rar. Ceilalţi, deşi 
ne poartă straiele, mi s-au părut străini, iazigi sau bastarni. Au pri- 
viri piezișe, de oameni înrăiți, şi gesturile furișate ale celor cu cu- 
getul necurat. Îl ascultă orbește pe acest Bedar, căruia se pare că 
îi poartă frica. | 

— Ortis, oare sclavii cu care a ascuns Decebal comoara regilor 
nu erau iazigi şi bastarni? întrebă Arcia încolțită de o bănuială. 

— Așa știam şi eu. Se mai vorbea prin cetate, în ziua cînd regele 
se pregătea să plece din Sarmizegetusa, că Bicilis, omul său de în- 
credere, i-a omorît pe sclavii aceia pentru a duce taina cu ei în 
mormânt. 

Viezure prinse înţelesul vorbelor și se plesni cu palma peste 
frunte, gest pe care obișnuia să-l facă ori de cîte ori descoperea 
înțelesul tainic al vorbelor și lucrurilor. 

— Gebeleizis să mă ţină strajă pe tărîmurile sale, în cealaltă 
viață, dacă acest însemnat nu este omul nostru! Zara, unde se află 
acum acest Bedar sau cum și-o fi zicînd? 

— Tocmai se- pregătește, ajutat de tata, pe care nu știu cum l-o 
fi convins, să dispară împreună cu oamenii săi printr-o ieșire se- 
cretă, ca să scape de urmărirea romanilor. 

— Am putea folosi şi noi această ieşire? 

— Nu cred. De cîțiva ani tata poartă cheile cu sine zi și noapte. 
Noi nici nu avem voie să ne apropiem de această tainiţă. 

Ortis tăcea îngîndurat, semn că punea ceva la cale. Se lumină la 
un gînd bun și întrebă grăbit: 

— Zara, romanii şi cei cinci daci sînt cumva ameţiţi de bău- 
tură? 

— Nu mi s-a părut. Beau și mănîncă cu măsură de la răsăritul 
soarelui. Mai cu seamă romanul cu cicatricea pe faţă, care, deși 
golește ulcior după ulcior, se ține treaz ca la început. 

— Da, conveni mai mult pentru sine Ortis. Cînd urmărești 
ceea ce urmăresc ei, nu-ți poţi îngădui să întreci măsura. Apoi, 
către Viezure: Prietene, nu cumva ai pierdut răbojul de liberă 
trecere pe care ni l-a dat tarabostele Brazdes, mai marele fiera- 
rilor de la Delaris?! - 

— Ferească zeii! De atunci îmi pipăi mereu șerparul. Dar ce-ţi 
mai trece prin gînd? Dacă este vorba despre ceea cea început să mă 
frămînte și pe mine, oare nu ar trebui să mai cumpănim? Unspre- 
zece romani şi cinci lotri în stare de orice la o adică... AĂștia nu 
ar pregeta să le vină romanilor în ajutor. Cine a vîndut mai vinde, 
cine a trădat mai trădează. 

Zara pricepu despre ce era vorba și își făcu cunoscută îngri- 
jorarea: 

— Rogu-te, Ortis, să te gîndești și la noi. Dacă se întîmplă ceva, 
vina va cădea asupra noastră. Legiunea lui Decimus Terentius 
Scaurianus şi un detașament din legiunea a patra Flavia sînt în- 
cartiruite la Ulpia Traiana, drum de cîteva ceasuri pînă aici. 

— Alungă grijile, Zara. Nimic rău nu se va întîmpla din pricina 
noastră. Vom intra în vinărie ca niște oameni porniţi la drumuri cu 
rosturile lor. Cu doi dintre oaspeţii voştri am eu o socoteală 
anume, dar îți promit că ne vom vedea de ale noastre dacă ei nu 
se leagă de noi. Bedar, nume sub care se plimbă liber Bicilis tră- 
dătorul, punînd la cale cine știe ce fărădelegi, trebuie să-mi vadă 
fața şi să afle că pentru fapta-i mișelească orice dac îi este nepot 
lui Decebal. 

— Vai, Ortis, dar ceea ce vrei tu este o adevărată nebunie. Ei, 
şaisprezece şi voi numai doi... încercă Zara să-l înduplece. 

— Adică trei, o corectă Arcia, semn că prinsese binișor gustul 
aventurii. La o adică pentru ce nu am avea și noi loc la o masă 
dacă au străinii? 

S-au înfățișat la poarta masivă de brad ca niște călători obiș- 
nuiți. Au lovit cu ciocanul de bronz în toaca de la poartă iar Zara 
s-a grăbit să le deschidă, strigîndu-și tatăl. Se purta ca și cum nici 
usturoi n-a mîncat, nici cu lapte nu s-a spălat. 

— Ia priveşte, dragă tată, cine şi-a amintit că mai trăim şi noi 
pe lume! Să vezi şi să nu crezi, nu-i așa? 

Moș Zebal privi cu neîncredere la cel pe care 3 ştia: plecat la 
vînătoare pe tărimul zeilor, tuşi gros, pentru a cîştiga cîteva' mo- 
mente de răgaz, trînti la pămînt ulciorul cu care ţinuse tovărășşie 
oaspeților, deschise brațe noduroase ca trunchiurile de arțar și 
slobozi tunet: 

— Pe toţi zeii! Dacă nu l-aș ști călător în lumea zeilor şi ui- 
tător de prieteni, aș jura pe cer și pămînt că acest flăcău nu 
este altul decît ginerele meu Viezure, în carne și oase! Se întoarse, 
vesel din cale afară, către fetele lui, care șușoteau după stilpul 
porţii: Fetele tatii, Zara, Andrada, ia spuneţi-mi, cine cobea că bă- 
trînul Zebal va rămîne fără ginere şi urmași?! Hai, ziceți-mi, ca 
să-i frîng oasele! 

: — Chiar dumneata, tată, te tînguiai așa, glumi Zara, uitînd de 
îngrijorare. 

Bätrînul începu să-şi certe fetele, frecîndu-și palmele late ca 
niște lopeţi: 

— Priviţi la ele cum stau ţintuite de stilpul porții şi nu poftesc 
prietenii în casă! Halal fete de pețit mai are tata! 

Îi cuprinse pe cîteșitrei cu braţele lungi și îi purtă aproape pe 
sus către sala de ospețe. Aici îl împinse pe Viezure mai în față 
şi-l arătă oaspeţilor mai vechi, care priveau la noii veniți surprinşi 
și miraţi: 

— Iată, cinstiți meseni, pe ginerele meu, vînător viteaz și pri- 
ceput cum nu se mai află. 

Simţi între coaste ghiontul lui Viezure, prinse înţelesul privirii 
lui Ortis, și se grăbi să adauge: 

— Acești doi tineri sînt prietenii lui, băieşi de la Muntele de 
Fier. . . 

Deşi se vedea de la o poștă că nu le convine, romanii ciocniră 
cănile de scîndura mesei, a bun sosit, după obicei. Cei cinci se mul- 
țumiră să ridice ulcelele pîntecoase, în timp ce omul cu nume de 
împrumut își fixă privirile asupra lui Ortis, căutînd în adîncurile: 
memoriei. Noii veniți nu se așezaseră încă la masa pregătită de Zara 
într-un colț al sălii cînd falsul Bedar îl întrebă pe Ortis, cu glasul 
celui mai cinstit om de pe plaiurile dace: 

— Flăcăule, mă înșală vinul ori fața ta îmi este cunoscută? 

Ortis, cu sîngele clocotind în volbura mîniei, întîrzie răspunsul. 
Dar interveni salvator Arcia: 

— Flăcăul cu care vorbiți nu vă aude şi nu vă poate răspunde, 
om bun. Fratelui meu i-au luat zeii graiul de cînd s-a înfățișat în 

lume. Iar de cunoscut nu ai de unde să-l cunoşti pentru că rar 
părăsește casa tatălui meu din pagusul fierarilor de la Delaris. 

— Mda, aprobă acesta fără convingere. Aș fi. jurat pe zeița 
Bendis că l-am. văzut de mai multe ori în suita lui Decebal. 

Arcia se prefăcu a ride cu poftă. 

— Nici un bărbat din neamul nostru nu a avut încă această 
onoare. Poate cinstita dumitale față să fi făcut parte dintre apro- 
piații regelui, de-i cunoşti suita. 

Se vede că acest răspuns nu-i plăcu deloc lui Bedar căci tresări 
și căută spre Arcia cu ochi în care mustea ura. Îl mai învălui o 
dată pe Ortis într-o privire sfredelitoare şi prinse să vorbească 
șoptit cu ciracii săi. 

Între timp moş Zebal, ajutat de cele două fete, încărcase masa 
cu bunătăţi: pastramă de capră neagră, păstrăvi în spic de brad, 
brînză de burduf, măsline grase și cîte și mai cîte bunătăţi urmînd 
a fi stropite cu ţuică de cireşe amare și vin de Rhodos. După bu- 
nătăţile pe care moş Zebal le scotea din beciuri tăinuite ai fi putut 
crede că pe aici încă nu se auzise de crîncenul război dintre daci și 
romani. | 

Cu nepăsareă surdomutului, Ortis mînca cu poftă, cerînd cele 
trebuincioase cu gesturile omului fără grai. Îi convenea de minune 
şiretenia Arciei. După ce isprăvi de ospătat prinse să cerceteze, 
cu privirile celui neumblat prin lume, încăperea și mesenii. Ro- 
manii își așezaseră lăncile lîngă peretele ornamentat cu ceramică, 
trofee de vînătoare, cuțite, ghioage, arcuri și săgeți. Bedar cu ai 
săi, aşezaţi la o masă de lîngă ușă, păstrau la îndemiînă săbiile în- 
covoiate și pumnalele de care se serveau la masă. Arcurile şi țolbele 
cu săgeți şi le atîrnaseră de stîlpul care sprijinea tavanul, după obi- 
ceiul casei. 

Ortis făcu semn tainic tovarășilor săi, se ridică de la masă și 
începu să cerceteze ceramica de pe pereţi, armele gazdei și, apoi, 
pe ale romanilor, afişînd o curiozitate prostească. Aceștia îl priviră 
surprinși, după care, convinși că tînărul nu este numai surdomut 
ci și sărac cu duhul, îl lăsară în plata zeilor. Ortis se îndreptă apoi 
spre stîlpul de care atîrnau arcurile celor cinci lotri, încercă cozile 
ca un copil curios, stînd cu spatele la stăpînii lor. În schimb pîndea 
cu toate simțurile încordate. Deodată. își simţi încheietura mîinii 
strînsă ca într-o menghină. De fapt asta și aștepta. Se adună. ca un 
arc, :se răsuci spre dreapta, cu stînga încolăci gîtul gros ca de bour 
al celui care încercase să-l ia prin surprindere, zvîcni aruncîndu-l 
peste cap şi îl izbi de dalele de gresie, ținîndu-i gîtul la înălțimea 
brîului pentru a-i rupe şalele. Așa zisul Bedar ieni înfundat şi se 

lăţi, în timp ce picioarele prinseră să-i tremure ca la mieii tăiaţi, 
din care se scurge viața. Scena s-a petrecut fulgerător. Romanul 
cu cicatrice făcu semn camarazilor săi să nu se amestece în încăie- 
rare, curios să vadă ce avea să se mai întîmple. 

Însoţitorii celui doboriît, luaţi şi ei prin surprindere, traseră pum- 
nalele încovoiate și se îndreptară spre Ortis cu precauţie. Dar nu 
făcură mai mult de doi pași și doi zăceau la pămînt, doboriţi de 
ghioagele aruncate de Viezure şi Arcia. Deodată cu ei aruncă și 
Ortis ghioage prin întoarcere şi încă unul dintre atacatori se lăți 
la podea. În venele bătrînului Zebal se aprinse sîngele încercatului 
războinic. Slobozi strigăt voinicesc de luptă, îl cuprinse pe al patru- 
lea atacator cu braţele noduroase, îl săltă ca pe un copil dat huţa, îl 
izbi cu creștetul de grindă și apoi îl așeză frumușel pe masă. Ro- 
manul din capătul mesei se prăpădea de plăcere. Zise, atît pentru 
tovarășii săi, cît și pentru autorii isprăvii: 

— lată o încăierare care mi-a mers la inimă! 

Observă mutra spășită a bătrînului Zebal și încercă să-l liniș- 
tească: 

— N-ai teamă, negustorule. Ce au căutat, au găsit. Am văzut 
totul și pot să-l iau de martor pe zeul Marte că a fost o încăierare 
cinstită. Flăcăiandrul acesta, dăruit de zei cu agerime și forță în 
schimbul graiului, nu le-a făcut nici un rău. A vrut să vadă și el 
cum arată un arc! Zău, bătrîne Zebal, un flăcău ca acesta ar des- 
făta chiar şi privirile luminatului Traian în arena de lupte. Nu 
văd lanistul care poate aduce în Dacia gladiator să-l dovedească. 

Romanul rîse viclean. Moş Zebal îi citi gîndurile şi tresări în- 
grijorat: 

_— Vreau să cred că viteazul și înțeleptul Tiberius Claudius 
Maximus glumește. Băiatul și așa a fost pedepsit de zei. Pe dea- 
supra îl rog pe Maximus să nu uite că tînărul este dac liber, supus 
credincios al împăratului. 

— A fost, moșule. De astăzi este sclavul meu. Dacia încă nu 
este pacificată, prin munți şi păduri mai sînt mulţi nesupușşi, așa că 
pot lua prins pe oricine doresc. Mi l-ar dărui chiar împăratul. 
Oare nu eu, Tiberius Claudius Maximus, l-am prins pe Decebal 
şi nu tot eu i-am dus împăratului capul acestuia la Ranistorum? 

Ortis, convins că romanul căruia îi jurase pe cer și pe pămînt 
răzbunare nu glumește, își puse cu un semn prietenii în gardă şi, 
spre stupefacția lui Maximus și a camarazilor săi, îi răspunse în cea 
mai curată latină vorbită la Roma: 

— Prins ar fi trebuit să mă iei pe malul Marisului cînd ţi-am 

înecat oștenii, sau la Ranistorum cînd ţi-am legat străjerii, roma- 
nule cu miîini pătate de sînge regesc. 

De uimire romanii rămăseseră ca încleștați de scaune. De fapt, 
pe această surpriză paralizantă mizase Ortis. Cu un salt de pisică 
sălbatecă apucă un arc aflat la îndemiînă, îl încordă cu forța ne- 
măsurată a urei și.slobozi săgeata în grumazul lui Maximus. 

— Iată răspunsul meu, Tiberius Maximus. Să-și amintească cei 
care te-au cunoscut de capul regelui Decebal. 

Maximus se prăvăli peste masă cu surpriza și groaza întipărite 
pe față. Săgeata mai tremura încă, împărțindu-se egal de o parte 
şi de cealaltă a grumazului. 

‘Ortis mai încordă o săgeată. La fel procedară Viezure și Arcia, 
pregătind retragerea. Ceilalţi oșteni, neavînd armele la îndemînă 
şi prea iubitori de viaţă fiind, nu schițară un gest. Cînd Ortis și 
prietenii săi părăsiră sala, aceștia arătau tot ca niște stane de 
piatră. 

La capătul ieșirii secrete, care da într-un ochi de pădure deasă, 
Moș Zebal îl îmbrăţișă părintește pe Ortis și îl întrebă: 

— Flăcăule, ocrotească-te zeii, cine ești tu cu adevărat? Şi 
unde ai deprins atita ascuţime de minte, că despre curaj și înde- 
minare nu te.mai întreb, - acestea fiind daruri hărăzite de- ursi- 
toarele bune. 

Copleșit. de laude, flăcăul vorbi înclinînd capul: 

—: Mă bucură vorbe’ de prețuire din gura unui luptător trecut 
prin mai multe războaie. Sînt Ortis, oştean din suita lui Decebal, 
şi aveam de plătit aici o datorie. Dacă dumneata, moș Zebal, ai fi 
privit cu atenție grumazul omului cu care erai gata să te întovă- 
răşeşti la cine ştie ce afacere necurâtă, ţi-ai fi dat seama că acest 
Bedar, cu părul retezat şi barba rotunjită, nu este alt decît Bicilis, 
vînzător de rege şi de comoară regească. Despre romanul cu fața 
brăzdată de o cicatrice arcuită, căruia, fie Zamolxe lăudat, i-am 
săgetat grumazul și nu pieptul, ai auzit chiar din gură lui cine e 
şi ce a săviîrșit. Cît priveşte a doua întrebare, ce aș putea spune? 
Am crescut lîngă unchiul meu, tarabostele Troes, și de la dînsul 
am deprins bruma de minte, curaj și pricepere, pe care ai avut 
bunătatea să le lauzi. 

Bătrînul își pierdu graiul de uimire. Mustăţile i se zburliră a 
coamă de zimbru, în timp ce ochii aruncau flăcări. Cînd, își redo- 
bîndi glasul, prinse să-i certe cu asprime părintească, tînguindu-se 
şi lovindu-se cu pumnii în piept: 

— Pesemne că mi-au luat zeii mintea și ochii pentru nesăbuita 
mea lăcomie! Vai de bătrînețele mele, în ce treburi murdare era 

să fiu tîrît! Feciorii mei, de ce nu i-aţi omorît pe toți?! Oameni ca 
ăștia nu merită să facă umbră pămîntului și să rostească numele 
semenilor lor... 

Îți era mai mare mila să-l priveşti. Se răsculaseră în ființa lui 
toate umilinţele îndurate în ultima vreme și îl rodeau crunt re- 
mușcările unor rătăciri tîrzii. Ortis încercă să-l liniștească: 

— Dar nu ai ce să regreţi, moş Zebal. Cu Bicilis și tilharii săi 
mai avem noi şi altă socoteală. Numai dacă Bicilis trăiește vom 
afla unde a tăinuit o parte din comoara regilor. De aceea i-am lă- 
sat viața. El și cei patru sclavi care îl însoțesc au fost de față în 
noaptea de dinaintea căderii Sarmizegetusei, cînd Decebal și Ve- 
zina s-au hotărît să ascundă aurul, argintul, obiectele de cult, per- 
gamentele, tăblițele de lut și aramă cuprinzînd legile lui Zamolxe 
şi Deceneu și istoriile regilor daci. Din aceleași motive îl suprave- 
ghează şi romanii care, dacă l-au lăsat liber, își au socotelile lor. 

— Noroc că aflu la timp, Ortis flăcăule. Fără să-mi dau seama 
mă pîndea şi pe mine ispita vînzării. De acuma, însă, vă puteți bi- 
zui pe mine. 

Rîse printre lăcrimi și-l strînse pe Viezure la piept. 

— La ce-aș mai rîvni, ca un bătrîn- zălud, alt fecior cînd îl am 
pe Viezure?! Ori te pomenești că nu-i mai place fata?! 

Zara îşi îmbrățișă cu dragoste tatăl şi îl întrebă podidită de la- 
crimi: 

— Tată, nu-i aşa că ai renunţat pentru’ totdeauna la vraciul 
acela din ţara egipțienilor? l 

— Aşa-i, Zară. Gînduri proaste de om bătrîn ... Ce, parcă Vie- 
zure nu poate să-mi fie fecior de sînge? Dochia Mater să vă ocro- 
tească, copiii mei, şi de acum într-o. toamnă, după ce se va mai 
așeza țara, să petrecem la nuntă. Ne-am plins şi ne vom mai plînge 
morții, 'dar va să vină și vremea nunților, ca să tot privim feciori 
şi fete ca voi pe pămîntul acesta ce întru vecie ni l-au hărăzit zeii 
cu bine şi cu rău. 

Arcia, mișcată de scenă, își înghiţea pe furiș lacrimile, uitînd că 
poartă straie bărbătești. Viezure îşi privea viezurește mireasa care, 
împlinită şi pîrguită, nu mai semăna deloc, dar știi? deloc cu zgitia 
pe care mai ieri o dăduse huța. 

Acum, cînd lucrurile au intrat pe un făgaș mai bun și au mai 
cîștigat pentru cauza lor încă un om de nădejde, se cuvenea să mai 
stea la sfat. Moş Zebal, pe care cu greu l-au putut convinge să în- 
depărteze ideea de a-i arunca pe cei cinci trădători în prăpastie, 
le-a destăinuit că Bicilis îi vorbise despre comoara tăinuită în 
munți, pentru care dorea să caute o ascunzătoare mai sigură, atunci 

cînd va reuși să scape de sub supravegherea romanilor. Pentru o 
vreme, pînă cînd lucrurile se vor mai linişti, Bicilis intenţionează 
să se ascundă în Munţii cei Mari. Moş Zebal bănuiește că acea 
parte sustrasă din comoară, care făcuse din Bicilis vînzător de rege 
şi de țară, nu poate fi tăinuită altundeva decît într-o peșteră din 
Muntele Cogaionul, dacă nu cumva tot în Valea Sargetiei. 

Aici Viezure îl întrerupse: 

— S-ar putea, dar nu m-aș mira să fie ascunsă în Munţii cei 
Mari, undeva pe valea Riîului Mare. Să presupunem că Decebal a 
ascuns cele două comori în ultima noapte a Sarmizegetusei, folo- 
sindu-se de tunelul secret care comunică cu Valea Sargetiei prin 
alte peșteri, cunoscute numai de el și de Marele Preot. Nu avem 
de unde să știm dacă Decebal a însoţit oamenii aleși pentru această 
lucrare atît de importantă, dar știm ceea ce i-a spus lui Vezina, 
şi anume că Bicilis nu s-a mai înapoiat la Sarmizegetusa ... 

— Cum de nu m-am gîndit pînă acuma? îl întrerupse Ortis, lu- 
minat de un gînd. Înainte de a căuta scăpare și ajutor la dacii nor- 
dici, Decebal a întrebat de cîteva ori dacă nu s-a înapoiat Bicilis și 
părea tare îngrijorat. Către ojină a aflat de la un prins roman că 
Bicilis se găsește în tabăra romană. Eram destul de aproape și am 
auzit ce i-a spus lui Vezina: „Mă tem să nu-i dezlege limba. Ar fi 
o mare nenorocire“. Vezina i-a răspuns: „Mie omul acesta nu mi-a 
plăcut niciodată. Mi-au ajuns multe la urechi, dar nu am vrut 
să te supăr cu zvonurile cetăţii. În ultima vreme se pare că îl 
scurmau gînduri de mărire“. Dar continuă-ți gîndurile, Viezure. 

— Dacă Bicilis nu s-a mai înapoiat în cetate înseamnă că a avut 
motive. Doar drumul era liber. Haideţi să ne închipuim cum 
s-au petrecut lucrurile. Deci, Bicilis a tăinuit din comoară cît a 
putut căra cu patru sclavi ce și-i făcuse părtaşi, i-a omorît pe 
ceilalți, cum fusese porunca, iar la întoarcere... nu, nu la în- 
toarcere, ci la încercarea de a fugi undeva, pentru o vreme, a fost 
prins de romani. Deşi mai repede pot crede că s-a predat singur 
romanilor, avînd anumite planuri. Oricum, l-a trădat pe Decebal 
și a destăinuit locul unde fusese ascunsă comoara regilor, pentru 
a-și salva pielea. | , 

— Romanul prins de Arcia pe insula Uroaia spunea că Bicilis 
hu a rezistat torturilor, preciză Ortis. Dar, deocamdată nu atît ce 
l-a determinat să o facă ne interesează, cît locul în care a dosit el 
partea. sustrasă. În muntele Cogaion se dădeau lupte și peste tot 
mișunau romanii. Deci, aici Bicilis nu se putea înapoia decît folo- 
sindu-se tot de tunelul secret. Dar, în cazul acesta era nevoit să 
renunţe la ceilalți patru sclavi pe care și-i făcuse părtași și de 

care mai avea nevoie pentru planurile lui. Să presupunem că nu 
s-a dus de bună voie în tabăra romanilor, ci a căzut prins. Unde 
ar fi putut să cadă în mîinile romanilor? Numai în Valea Sargetiei 
sau mai departe de aici. Ar mai fi o întrebare care poate limpezi 
sau încurca lucrurile. Cunoscînd lăcomia și șiretenia romanilor, ca 
vechi sol al lui Decebal către aceștia, și știind că Traian va scor- 
moni Cogaionul în căutare de aur, ar mai fi ascuns Bicilis partea 
sustrasă pe Valea Sargetiei? Eu unul zic că nu. Dacă așa stau lu- 
crurile, ţinînd seama și de faptul că era grăbit, unde ar fi putut 
găsi mai repede o ascunzătoare sigură? ` 

— Păi... e foarte simplu, interveni moş Zebal, în Muntele Mare 
ori în Munţii de Fier. 

— Da, lucrurile se puteau petrece și aşa, dar și altfel, spuse 
Ortis. De ce trebuie să mergem atît de departe? O mulțime de cai: 
încărcați cu samare grele, nici măcar noaptea nu pot trece neob- 
servați în timp de război. Şi apoi pentru ce atîta risc de vreme ce 
Bicilis ar fi putut, la fel de sigur, să o ascundă în imediata apro- 
piere a celeilalte, adică în Valea Sargetiei, dar unde? 

— Ca să ne putem apropia cît de cît de adevăr, vorbi cu ju- 
decată ascuțită Arcia, trebuie să cunoaștem ieșirea secretă din 
Sarmizegetusa, ori pentru aceasta sînt două posibilități: să aflăm 
de la cineva, ceea ce este imposibil, pentru că taina s-a îngropat 
odată cu Decebal și Vezina, toţi cei care au folosit acest drum sub- 
pămîntean fiind legaţi la ochi, ori să-l obligăm pe Bicilis, folosind 
ptocedeele romanilor, să ne spună unde se află acest loc, dacă 
nu cumva și el a avut ochii legaţi. Totuși ar mai fi o posibilitate și 
anume să-și amintească Ortis totul, dar absolut totul, despre dru- 
mul străbătut în suita regelui cînd au ieșit dintre zidurile Sarmize- 
getusei prin același tunel secret. 

— Este cu neputinţă, Arcia. Parcă de așa ceva ne ardea nouă 
atunci!? Decebal mai trăgea nădejde că cetatea va rezista pînă să 
se întoarcă el cu ajutoare de la dacii din nord, cu care Diegis, fra- 
tele regelui, căzuse la învoială. De aceea a luat cu dînsul numai 
cîțiva oameni de încredere. Pînă la podul suspendat peste prăpas- 
tia care desparte cetatea de Altarul Marelui Preot cunosc drumul. 
Aici, înțeleptul Vezina și-a cerut iertare şi ne-a legat la ochi cu 
fîșii de-pînză neagră, pregătite din vreme. Am mers cam un ceas 
prin răcoarea tunelului, orientîndu-ne după funia prinsă de partea: 
dreaptă a peretelui, şi cam tot atîta. sub cerul liber. Legăturile 
ne-au fost desfăcute într-o poieniţă sub Muntele Tîmpu, unde ne 
aştepta moș Troes cu caii. Era noapte și nu pot spune fără teama 
de a greşi dacă muntele acela era Tîmpu sau: Gerosu, dar asta o 

vom afla de la moș Troes, dacă nu cumva s-a legat prin jurămînt 
să păstreze taina. Vedeți, este ca și cînd ai căuta acul în carul cu 
fîn. Bicilis s-a putut folosi de atîtea peșteri și locuri ascunse încît 
noi vom căuta mult și bine. De la-nemernicul acesta trebuie să 
aflăm și, martori îmi sînt zeii cerului și ai pămîntului, voi afla 
chiar dacă ar trebui să pun în schimb prețul vieții mele. 

— Din cîte știu eu, Bicilis, care s-a dovedit cel mai josnic din- 
tre daci, se pregătea să devină Mare Preot după moartea lui Vezina, 
ori, în această situaţie făcea parte dintre cei cîțiva inițiați care 
cunoșteau peșterile de cult din muntele: sacru, spuse Viezure. 

— Zadarnic ne frămîntăm mintea, feciorilor. Rămîne o singură 
cale. Bicilis poartă taina și nu va fi smulsă prea ușor. Ascultaţi-l 
pe bătrînul Zebal. Dacă. s-a dovedit slab o dată, se va dovedi și a 
doua oară. Așa că nu trebuie să fie scăpat atunci cînd vi se va mai 
ivi prilejul. Cît mă ajută puterile nu voi prididi să vă stau într-a- 
jutor. Dacă poposiți pentru mai multă vreme în Muntele Mare, 
veţi găsi soliile mele cioplite pe răboj, cu semnele oierilor, la Grota 
Urşilor din Valea Pietrelor Rele. Credinciosul meu Mucapor va urca 
o dată pe săptămînă, aducînd şi merindea de trebuință. Acum a ve- 
nit timpul să plecați. Romanii pot oricînd să împresoare locurile. 

Neîncrederea strecurată în inima lui Ortis de prea multe vînzări 
şi de firea schimbătoare a oamenilor la vreme de restriște s-a spul- 
berat în fața încercatului bătrîn, înapoiat printr-o întîmplare de 
pe drumul fără întoarcere al rătăcirii cugetului. Oare mai aveau 
motive să-i ascundă încotro se îndreptau drumurile lor presărate 
cu primejdie și nădejde? Ortis își deschise abia acum inima: 

— Moş Zebal, dumneata cunoşti cîte încercări ne așteaptă şi cît 
de grea este viața în munţi la vreme de iarnă. Iată de ce m-am 
gîndit să ţi-o las în grijă pe Arcia pînă cînd s-or slobozi drumu- 
rile și va reuși să răzbească spre stîna lui moș Troes de pe creş- 
teţul Gerosului. 

Arciei nu-i venea să creadă ceea ce auzise. Ridică a mînie sprîn- 
ceana dreaptă și-și puse mîna stîngă în şold, semne prevestitoare 
de rău, cu care Ortis începuse să se deprindă. Dar în loc de fur- 
tună urmă o ploaie de vară cu vorbe abia rostite printre suspine: 

— Acuma... după ce am fost alături la necazuri ...:mă crezi 
3) povară ... Prea slabă pentru, primejdiile muntelui. . . . Lasă. e. 
o să mai auzi tu de mine... 

Ortis nu se așteptase la o asemenea împotrivire. Mai ales lacri- 
mile fetei îi cădeau greu. Puse toată căldura în glas, încercînd să o 
convingă: 

— Arcia, mă judeci greșit. încearcă să înţelegi. M-am gîndit 


52 


mult și bine la toate. Peste cîteva zile muntele va fi acoperit de 
zăpezi și bîntuit de geruri care alungă către şes chiar și fiarele 
pădurii. În Munţii cei Mari caii nu pot fi folosiți la vreme de. 
iarnă. Dacă rămii aici, nu cumva să crezi că vei sta degeaba. Cînd 
romanii se vor linişti, după cele petrecute în vinărie, va trebui să 
porţi solia noastră către Dacis, tocmai pe muntele Cogaion, unde 
romanii cutreieră văile în căutarea pilcurilor de luptători daci scă- 
paţi. din împresurarea de la Blidaru şi Sarmizegetusa. Numai tu 
poţi răzbi pînă la Gerosu și, de acolo, după cum te va povăţui moș 
Troes, la Peștera Zeilor. L-aș fi rugat pe moș Zebal pentru acest 
drum cu primejdie, dar este prea cunoscut și pentru dinsul am altă 
rugăminte, dacă nu cumva i-am și cerut prea mult. 

Moşul îşi umflă pieptul zimbresc, zburli mustaţa și vorbi cu su- 
părare: 

— 'Ţi-am greşit cu ceva, nepot al înţeleptului Troes, de te co- 
dești atîta? Ori mă crezi bătrîn nevolnic încît să nu mai pot sluji 
neamul?! Am purtat în tinereţe soliile lui Duras la triburile Bas- 
tarnilor cei aspri, am făcut cărări printre legiunile lui Domitianus, 
am înfruntat zimbrul și ursul și acum să nu mai fiu vrednic de 
nimic?! l . 

— Departe de mine astfel de gînduri, moş Zebal. Dacă m-ai fi 
lăsat să rostesc rugămintea, nu mai aveai motive de supărare. Dar 
iată despre ce este vorba: De două zile trăiesc cu teama că Orolea, 
nepoata lui Decebal, se află în primejdie la stîna lui Dibar din 
Cleanţul Urşilor. Stîna unde am lăsat-o, ea aflîndu-se bolnavă şi 
slăbită de puteri, este prea aproape de Ranistorum. Oricînd o pot 
călca romanii porniţi în căutare de pagusuri și turme. Am socotit 
că dumneata, cu şiretlicuri negustorești, folosindu-te de o căruță 
cu cobură și de drumul băieșilor pe care se transportă piatra din 
care se face fierul, ai reuși, cu puţin noroc, să răzbeşti pînă acolo și 
să o aduci aici. Și, pentru ca totul să fie bine, îmi îngădui sfatul să 
ceri de la Terentius Scaurianus, guvernatorul Daciei, un papirus 
de liberă trecere pentru dumneata și Zara, care îi seamănă mult 
Orolei. La dus vei călători noaptea, singur, la întors, ziua, însoţit 
de Zara, adică de Orolea. De aici va pleca mai departe cu Arcia 
pe Muntele Gerosu, unde sub oblăduirea unchiului Troes, care are 
pe lîngă sine cîteva sute de luptători, va fi în pază bună. 

Judecata lui Ortis a fost prețuită de ceilalți. Chiar și Arcia se 
convinse că prietenul ei a hotărît cu dreptate și se linişti. Vă- 
zînd-o înseninată, Ortis îi mîngîie părul cu duioşie de frate: - 

— Arcia, promite-mi că vei avea grijă de tine. Prea ești năbă- 
dăioasă şi prea repede uiţi că nici cel mai tare ulcior nu merge de 

mai multe ori la fîntînă. Mai cu seamă nu te arăta în calea roma- 
nilor. Pentru tot ce le-ai făcut, multă vreme de azi înainte vei îi 
căutată şi prigonită. Spune prietenului Dacis că îl aștept la lună 
nouă lîngă Tăul Agăţat. Uncheșului Troes, fie-i zeii prielnici, du-i 
rugămintea să ne trimită prin Dacis săgeți și curse pentru vînat. 
Mai amintește-i că-mi fac trebuinţă cîinii Ziper și Vira, credin- 
cioşii mei de la stîna de pe Jigoru. 

Cînd s-au despărțit, însera. Vînt rece adia dinspre munte, nori 
negri şi grei acoperiseră cerul. Ortis și Viezure s-au îndepărtat cu 
inimile grele, încredinţîndu-şi zeilor şi armelor rostul şi norocul. 


V. Întîmplări la Ulpia Traiana 


Întinsul platou locuit de numerosul trib al Sargetilor, cel care a 
fost unul din stilpii puterii lui Burebista, se întinde ca o lespede 
de vatră între Muntele Uriașilor, către miazăzi, Munţii Parangos și 
Gugu, spre răsărit, Muntele Cogaion, către septentrion și Munţii de 
Fier, spre soare-apune. În vreme de război Sargetii erau luptători 
vestiți cu ghioaga, arcul şi daca, călăreau cai iuți și puternici din 
rasa Orlea, crescuţi în mari herghelii pe plaiurile cu iarbă măruntă 
şi deasă, laolaltă cu nenumărate turme de oi şi vite. La vreme de 
pace cultivau ogoare mănoase pe văile Marisului, Sargetiei, Riului 
Mare și Riului Galben, prelucrau fierul, aurul și argintul, cu care 
erau dăruite din belșug măruntaiele munţilor, făceau negoț spor- 
nic cu cetăţile din Panonia, Moesia, Iliria sau Pontus Euxinus, 
ajungînd cu carele acoperite cu coviltire la Marea Hadriaticum și 
chiar mai departe. Aflaţi mereu în legături de afaceri cu străinii, 
cel puţin un membru din fiecare familie sargetă cunoștea limba 
grecilor şi a romanilor, fără să mai punem la socoteală că se înţe- 
legeau ușor cu triburile de la nordul și răsăritul Daciei. Acești 
oameni pricepuţi şi viteji, care aveau de apărat agoniseală din 
moși-strămoși în pagusurile mari durate din piatră și lemn, au 
opus legiunilor lui Traian rezistența cea mai dirză, atît în primul 
cît și în cel de al doilea război. Așa se explică de ce Traian a ales 
locul pentru noua capitală la intrarea în platoul Sargetilor, lîngă 
porțile ferecate, unde cu patru ani în urmă a fost secerată îloarea 

legiunilor sale, şi de ce firea lui atît de cumpătată și iertătoare, 
nu a cunoscut îngăduință față de altarele și pagusurile sargeti- 
lor, arse și dărîmate din temelii, spre supunere și înfricoșare. 

Acuma, pe acest platou, Ţară a Sargetilor și Hategilor, cum îl 
numeau localnicii, unde cu doi ani în urmă se înșirau pagusurile 
pe văile apelor ca mărgelele în salbe, privirea întîlnea tristețea 
ogoarelor lăsate în paragină ori a pagusurilor dărîmate de berbecii 
cu pinten, aceeași berbeci cu care au lovit trupele auxiliare în zi- 
durile și altarele de la Costești, Feţele. Albe și Sarmizegetusa, săp- 
tămiîni de-a rîndul, ca să nu mai rămînă de amintire urmaşilor 
piatră de piatră. Şi totuși, privind cu atenţie, se puteau observa, 
către prelungirea ca un ic în partea de apus a platoului, semnele 
vieţii și forfota muncii. Din munte coborau, pe jgheaburi de lemn, 
bușteni seculari; convoaie de vite puternice tîrau anevoie sănii de 
lemn încărcate cu blocuri uriașe de marmoră și piatră șlefuită; care 
cu loitrele prelungite aduceau nutreţ pentru iernat. În lumina mol- 
comă a soarelui tomnatec luceau a măreție, a linişte şi pace zidu- 
rile și schelele Coloniei Ulpia Traiana, împrăștiind în aer miros 
reavăn de rășină şi var. De cînd fusese trasă brazda pentru in- 
cinta orașului, după obiceiul Romei, se construia zi şi noapte. 
Toate acestea le afla Ortis abia acuma, de la Viezure, care, în dru- 
murile lui de la un munte la altul, se furișase într-o zi cu un grup 
de pietrari între zidurile orașului. Vorbind despre cele văzute, în 
glasul lui se simţea admiraţia, dar şi îngrijorarea: 

— A chemat Traian meşterii împărăției sale în frunte cu Balbus 
și Apolodor, cărora li s-au adăugat, vrînd-nevrînd, și meșterii noș- 
tri. Unii cioplesc lemnul, alții șlefuiesc piatra, meșterii mari închi- 
puie statuile zeilor lor, cei mai mulți lucrează la arena de lupte și 
la piaţa străjuită de coloane albe. Zicea un bătrîn pietrar că Traian 
ar fi poruncit mai marelui peste meșteri să dea gata arena de lupte 
pînă la sărbătoarea Colisalilor, la care noi îi zicem Întoarcerea cîm- 
pului la faţă, săturîndu-se el, împăratul, să se tot plimbe prin da- 
vele Daciei și poftind, vezi bine, ca un stăpînitor ce se află, nis- 
caiva distracții. 

-— Văd, prietene Viezure, că nu ţi-ai pierdut vremea de pomană 
şi că ai început să prinzi gust pentru plăceri alese. Nu m-aș mira 
să aflu că ţi-ai și asigurat un loc pe lista cetăţenilor noului oraș, îl 
luă Ortis peste picior. 

— Degeaba rîzi, frate-meu! Omului îi este folositor să vadă şi 
să audă de toate. Aş vrea să știu cum te vei descurca fără o călăuză 
ca mine prin ulițele și piețele acestui oraș, ce-i drept, puţine deo- 
camdată, dar ale naibii de frumoase. 

— Bag seama că ești un mare vrăjitor dacă iarăși mi-ai citit 
gîndurile. Cum ai ghicit că-mi dă inima ghes să fac o raită la 
Ulpia Traiana? 

— Află că și mie îmi sfîrîie călcîiele cînd mă gîndesc la o așa 
ispravă, numai că, a pătrunde în Ulpia Traiana acum, cînd sîntem 
cunoscuți şi căutaţi, e treabă cu primejdie. 

— Păi, vezi! Tocmai de aceea ne va fi mai uşor. Cui i-ar trece 
prin 'scăfirlie că ne aflăm în preajma împăratului, în timp ce ei ne 
caută prin munți? Mai greu va fi să răzbim între zidurile cetății. 

— Asta las-o pe seama mea. Nu degeaba mi-a dat tata numele 
Viezure, ferească-l zeii în cealaltă viață de răzbunarea fiarelor pe 
care le-a miluit cu săgeata! 

— Pot aduce mărturie că pe tatăl tău l-au sfătuit zeii atunci 
cînd ţi-a dat nume. Pentru chip ţi se potrivește ca peticul la sac; 
rămîne de văzut dacă şiretenia ţi-l adeverește. 

Viezure se zburli a supărare, ca un viezure ce era: 

— Măsoară vorbele, Ortis, și nu uita că sînt aspru la mânie şi 
încă nu ne-am făcut frați de sînge ca să pot ierta totul! l 

— Da, văd că te aprinzi cam repede şi că mi-ai luat gluma în 
nume de.rău. În privința frăţiei mai avem vreme. Încă nu am tre- 
cut împreună prin trei încercări ca să ne putem lega pînă la moar- 
te, după legile strămoşeşti. Dar, ca să mă convingi că am glumit 
cum nu se cuvenea, spune-mi, cum crezi tu că ne vom putea stre- 
cura dincolo de ziduri? Ori socoți cumva că generalii împăratului 
şi-au trimis străjile la băile lui Hercule și s-au culcat frumușel 
pe-o ureche dinspre partea dacilor? | 

— Să cred eu aşa ceva! Atîta prostie nu ar încăpea nici în 
căpşorul unui viezure adevărat. Înainte de toate, nu ne este îngă- 
duit să renunțăm la cai. De murgul meu nu m-aș despărţi nici pen- 
tru comoara lui Buruda. E cal din pustiurile Asiei, frate-meu, dre- 
sat pentru arenele romanilor. Pentru el se cuvine să-i port o, amin- 
tire plăcută acelui arcaș care, vrînd-nevrînd, mi l-a făcut cadou. 
Cît despre murgul tău, ce să mai zic? Pînă și Traian ar vrea să se 
făloșească pe spinarea lui atunci cînd va să intre cu mare alai în 
Roma, vină ziua aceea cît mai tîrziu. lată dară cum gîndesc eu: 
Pînă ce soarele se va călători către cealaltă faţă a lumii, noi ne 
vom adăposti între hăţișurile din lunca Galbenei și numai după 
aceea vom porni la drum. Ocolim Ulpia Traiana, lăsăm caii și arme- 
le ce nu ne fac trebuinţă în Muntele Cracului, care își îndulcește 
colinele tocmai lîngă zidurile cetăţii, și așteptăm să se facă ziuă. 
Între timp mai tragem și noi un pui de somn, pentru că nu mai 


56 


țin minte de cînd dormim pe spinarea cailor. Văd pe fața ta că 
ceva te nemulţumește. 

— Nici nu e de mirare. Am înţeles din cele spuse de tine că 
vom intra în Ulpina Traiana odată cu ziua. Adică, vom bate la 
poarta cetăţii și vom striga: Deschideţi larg pentru luminatele 
fețe Viezure și Ortis, veniți dis-de-dimineaţă să joace zaruri cu 
strălucitul Traian! Străjile se vor înclina pînă la pămînt, iar Tra- 
ian ne va face cinstea să ne îmbăieze în termele sale şi va da ordin 
să ne ospăteze sclavele sale. La cam așa ceva te-ai gîndit, nu? 

— Ar fi și aceasta o cale, numai că nu ştiu dacă merită împă- 
ratul atîta cinstire. Şi apoi mă tem că dacă mă lau în scăldătoarea 
lui va avea pretenţia să mai adauge un nume la cele multe cu 
care l-au împodobit romanii: Ulpius Traianus Nerva Inviezuratus. 

Ortis izbucni într-o cascadă de ris. Viezure continuă să-și desfă- 
șoare planurile, ca şi cînd Traian ar fi acceptat numele, imitîndu-l 
pe Ortis: 

— O intrare ca aceasta ar fi lipsită de plăcerea surprizelor. De 
aceea ochii tăi de fecioară neprihănită vor fi acoperiţi de o nă- 
framă neagră, frumoasele straie cu care ne-au dăruit făurarii de la 
Delaris vor fi făcute ferfeniţă, spinarea mea se va îngheboșa ca a 
unui sărman însemnat de zei, și așa, ca doi copilandri nenorociţi, 
ne vom apropia de porți, cerşind mila străjerilor: „Înduraţi-vă 
de doi nenorociţi, ca zeii să, vă ospăteze pe cealaltă lume numai 
cu ambrozie și nectar!“ Ei, ce ai de-spus? 

— Spun că ţi-ai pierdut minţile. Mă vezi pe mine cerșind po- 
mană duşmanilor noștri?! 

— Uite, asta-i meteahna ta, nu ai răbdare. După ce intrăm în 
cetate, avînd și niscaiva denari la șerpar, tragem la o 'vinărie 
mai de soi, privim ici-colo, ciulim urechile, mîncăm și bem, ne 
mai:plimbăm în folosul Daciei, pînă cînd înserează. 

— De acum încep să pricep. Află că și mintea ţi se potrivește 
pe nume ca ciocanul pe ilău. Mai departe? 

— Mai departe știi prea bine şi tu. Negustorii și drumeții își 
dezleagă limbile în faţa ulcioarelor cu vin. Aflăm ce mai pune 
împăratul la cale și, mai știi? poate dăm de urma lui Bicilis şi 
mai prindem vreun fir care conduce la comoară. Lîngă zidurile 
cetăţii şi-au săpat bordeie pietrarii noștri de la Roșiţa și Uroi. 
Printre ei am cîțiva prieteni. După ce se înnoptează lăsăm împă- 
ratului un răboj de pomină, căutăm scăpare la oamenii noștri 
și... pe aici ţi-e drumul! 

— Mai bine nici că se putea! Pînă acum totul a mers ca pe 
roate. Mă mir însă că tu, omul care pînă la şaisprezece ani a strîns 

ca un gospodar tot ce se poate strînge de pe ogorul înțelepciunii, uiţi 
că socoteala de acasă nu prea se potriveşte cu cea din tîrg. Însă, 
cum nici mie nu mi-a trecut prin cap ceva mai bun, se cade să 
încercăm. | 

A drumeţit mai bine de două ceasuri soarele pe cer de cînd 
Ortis şi Viezure plănuiau, mai în glumă și mai cu teamă, mînîn- 
du-și caii prin hăţişurile unei văioage, pe care se prelingea un fir 
de apă gîlgîind într-o cascadă. Aici se întîlneau două drumuri şi 
două ape: ale Sargetiei şi ale Rîului Mare. În apropierea zăvoiului 
murgul lui Ortis începu să sforăie a fiară sau a om străin, lovind 
prundișul cu copitele. Viezure diescălecă și se tîrî pînă la marginea 
drumului. După ce cuprinse cu privirea în sus și în jos, imită 
țipătul uliului păsărar. Curîna îl simţi alături pe Ortis. Dinspre 
valea Sargetiei se tîra agale, prin norii de pulbere, un convoi de 
boi muntenești, înjugaţi cîte patru, cîte șase, cîte opt sau cite 
zece, trăgînd agale blocuri de marmoră aşezate pe trunchiuri de 
goruni -prinse pe osiile unor roți făcute dintr-o singură bucată 
de lemn. 

— Vestiţii pietrari de la marmorăria Uroiului, constată Ortis, 
aceiași oameni care numai cu doi ani în urmă urcau zi şi noapte 
drumurile înguste la cetăţile Cogaionului. 

În. aşteptare, stînd nemișcaţi între tufişurile Galbenei, îi cu- 
prinse o toropeală plăcută, prielnică aducerii aminte! Gîndurile 
lui Ortis călătoreau departe. Ar fi cîntat şi acum biruitor, ca 
atunci cînd se întorceau de pe plaiurile Moesiei conduşi de Dece- 
bal. Regele, înconjurat de apropiații săi, călărea armăsarul negru 
ca mura în fruntea oastei. La malul Donarisului, măritul Decebal 
îi face semn, tocmai lui, flăcăiandrul de cincisprezece ani. Regele 
privește cu ochi mari, albaștri ca cerurile Daciei, înalță fericit 
şi biruitor, ca de atîtea alte dăți, fruntea arsă de soare și vînt și-i 
poruncește vesel: „Ortis, flăcăule, sloboade cîntec de mulţumire 
către zei“. Oştirea, cîtă frunză și iarbă, prinde viersul și cîntecul 
se înalță înaripat: 


Hai, răsai, soare 
In toate laturile, 
În toate vadurile! 
Soare răsăreare, 
Casa-mi alegeare, 
Masa-mi dăruiare. 
Bunu-i gospodar, 
Întîiul plugar 

Pe cimp că-mi ieşire, 

Cimpu-mi plugărire, 

Delnița brăzdare, 

Griu că-mi sămănare, 

Holda răsăreare, 

Zeii se mirare 

Și se bucurare, 

Și ne îndemnare 

Griul să-l dospim, 

Pita s-o-mpărţim, 

Să ne veselim. 

Soare răsăreare, 

Soare se-nălțare, 

Soare asfinţeare, 

Dacii petreceare, 

Zeii se-mpăcare 
Lerui, Ler. 


Ghiontul lui Viezure îl readuse pe Ortis din lumea viselor: 

— Ce te-a apucat, frate-meu? Ai uitat că numai la sărbătoarea 
Dochiei Mater și la întoarcerea biruitoare din război ne este în- 
găduită Cîntarea Soarelui? Dar, ia, privește! Oare călăreţii din 
urma convoiului nu sînt chiar amicii noștri de la vinăria lui 
Zebal? 

Ortis privi cu interes și întări părerea prietenului său: 

— Nu încape îndoială că ei sînt. Şi e de mirare că nu lipseşte 
nici unul. Călăreții din față poartă tărgi între cai, semn că oame- 
nii lui Bicilis s-au ologit pentru multă vreme, iar Maximus face 
ultimul drum la Ulpia Traiana, pentru cuvenita onoare datorată 
unor oșteni ca el. 

Convoiul se pierdu curînd într-un nor de pulbere. Viezure se 
ridică sprinten: 

— Să ne grăbim către popasul de noapte. Ar fi bine să ajungem 
pe zi în munte. 

Nu avură noroc. La primul cot al drumului mai apăru un con- 
voi, apoi altele și altele se perindară ridicînd nori de pulbere, 
pînă cînd soarele dispăru după crestele munților, într-o cunună 
de nori roșietici. Viezure cercetă bolta către apusul cuprins parcă 
de flăcări și-și mărturisi îngrijorarea: 

— Nori leşietici se ridică la mare înălțime și se călătoresc spre 
răsărit. Miine dimineaţă, cel mai tirziu, intrăm în iarnă cu furtună 
de zăpadă. 

— Scurtă şi vitregă a fost vara asta, n-ar mai fi rost! oftă cu 
obidă Ortis. Dacă Bicilis nu se va hotărî să înfrunte muntele în 
plină iarnă, atunci mă tem că vom aștepta mult și bine să ne 
cadă iarăși în mînă. 

— Oricum, o bucată de vreme va fi nevoit să aștepte cuminte 
la Ulpia Traiana, îl linişti Viezure. 

— Mai ştii? Omul acesta pare să fi făcut înţelegere cu toate 
duhurile rele. E puternic ca un bour și viclean ca o vulpe. 

— Vom trăi şi vom vedea, Ortis. Acum a venit. timpul să por- 
nim la drum. Pînă cînd eu încropesc o grapă de spini, cu care vom 
șterge urmele, tu pregăteşte caii. Romanii nu sînt atît de proști 
încît să se lase păcăliți şi să ne caute în direcția arătată de moș 
Zebal, şi nici Lusius Quietus atît de nepăsător încât să treacă cu 
vederea moartea celui mai bun oștean al său. Eu cunosc bine obi- 
ceiurile romanilor. În asemenea situații camarazii și prietenii celui. 
mort jură răzbunare, luînd mărturia zeilor, se asociază, aleg un 
conducător şi, cu învoirea comandanților, pornesc în căutarea făp- 
tașului. Dacă reușesc să-l prindă, îl omoară în chinuri lingă tru- 
pul neînsufleţit al prietenului lor. 
= Ortis rămase pe gînduri. Viezure căută să-i spulbere îngrijo- 
rarea, glumind cum îi era obiceiul: 

— Mă scurmă părerea -de rău cînd mă gîndesc că Tiberius 
Claudius Maximus nu va avea această onoare. Auzi, colo! Un bă- 
trîn înrăit în ale războaielor, și, pe deasupra, pocit de cicatrice, să 
aibă pe cealaltă lume plăcerea unei tovărășii vesele cum este a 
noastră! Dinspre partea mea, ia, să-și mai pună pofta-n cui! Nici 
cloca nu m-a născut, nici lapte de cuc n-am băut. Mai descrețește 
cea frunte, prietene, şi îndeamnă murgul! Să ne gîndim mai bine 
că pînă la Vîrful Cracu calea ne este lungă și cu primejdie. 

Lăsară drumul și călăriră o bucată de vreme prin vadul apei, 
trecînd-o de cîteva ori ca să-și piardă urmele, apoi se așternură 
la galop întins pe malul drept, acoperit cu prundiș. Dacă romanii 
se hotărau să pornească abia a doua zi în urmărirea lor, puteau 
să-i caute mult și bine dinspre partea urmelor, mai ales că previ- 
ziunea lui Viezure, căruia nu-i scăpa necitit nici un semn al vre- 
mii, se adeveri odată cu intrarea în munte. Cînd au ajuns la Grota 
Magului, săpată în calcarele albătrui, nu departe de ieșirea din 
munte a pîriului ce-și trimitea apele între zidurile Coloniei Ulpia 
Traiana, zăpada se așternuse de două șchioape iar crivățul tînăr 
prinse a-şi zice îndrăcit cîntecul lupesc. Deși pe o asemenea vreme 
însăși fiarele pădurii căutau adăpost, ei împliniră mai întîi cele 
cuvenite la intrarea în incinta sacră. După spusele bătrînilor în- 

țelepţi, grotele cu închipuiri omenești cioplite în piatră fuseseră 
locuite cîndva de acei uriași despre care cu teamă și mîndrie se 
vorbește în jurul vetrelor. Oasele mari, albite de apele vremilcr, 
semnele scrijelite pe pereţi, chipuri de oameni și animale durate 
în blocuri gigantice de piatră mai vorbeau, celor cu credinţă ne- 
'ştirbită în datinile strămoșești, despre vremea cînd uriașii locuiau 
printre oameni, ocrotindu-i și învățîndu-i tot ce se știe astăzi. Iată 
de ce, înainte de a le călca pragul, Ortis invocă bunăvoința lui 
Zamolxis, rosti cuvinte de cinstire către Mater Dochia și scăpără 
amnarul în amintirea uriașului Vulcan. Viezure, crescut în legile 
şi tainele muntelui, întoarse faţa către vîrful Gugu, pe care stră- 
juiau din bezna vremilor altarele uriașilor Gugulani, şi își uni gla- 
sul cu cel al crivăţului într-un cîntec bătrînesc, ale cărui vorbe 
abia înţelese aminteau despre înțeleptul Vulcan şi fiul său Ar- 
dalus, despre Dochia, Muma cea Mare, și despre fiul ei Caloian. 

După ce împliniră totul după 'datină Ortis agăţă la gitul cailor 
oboroacele cu grăunţe şi-i priponi către fundul grotei. Viezure 
adună în două grămezi frunzele de la gura grotei și așternu peste 
ele cetină moale, pregătind culcuş de odihnă. În felul acesta, cel 
puţin o parte a corpului era ferită de frig. Nădăjduind că vor 
ajunge în Munţii cei Mari înainte de prima zăpadă, nu se pregă- 
tiseră pentru vreme cîinoasă. În afara ţunarelor de pănură, folo- 
site în loc de șa, nu aveau altă îmbrăcăminte potrivită pentru 
iernatul în munte. | 

— Ce bine ne-ar prinde acum nişte cojoace de noaten, zise 
Viezure, în timp ce se căznea să aprindă focul, ciocnind amnarul 
de cremenea cu iască. Dar, las’ pe mine! Doar nu o dată m-a prins 
gerul nepregătit în munţi. O să vezi, prietene Ortis, că peste o 
jumătate de oră această grotă va fi mai călduroasă decît bordeiul 
unui cărbunar. l 

— Te pomenești că faci niscaiva farmece, își exprimă neîncre- 
derea Ortis care, transpirat după efortul urcușului, începuse să 
tremure. 

— Nicidecum. Nu uita că la vîrsta cînd alţi copii se încurcă 
printre poalele mamelor, eu cutreieram munţii sau aşteptam zile 
şi săptămîni să se potolească vremea, adăpostit sub scobiturile 
stîncilor ori în colibele părăsite, pînă să pot răzbi la locurile de 
întîlnire cu tata. O dată, era pe la sfîrșitul lui brumar, trebuia să 
răzbesc pe poteca de creastă a Muntelui Judele, unde mulţi în- 
drăzneţi au plătit încercarea asta cu viața. Era către seară cînd, 
ca din senin, s-a răscolit muntele cu furtună de zăpadă. Ce mai! 
Vremea care ne încearcă acum, față de ceea ce mi-a fost dat să 

trăiesc atunci, este potrivită pentru zburdatul mieilor. S-au arătat 
mai întîi nori cenușii, cu înfățișări de balauri în haite: chipuri de 
zmei, joimăriţe și vîntoase, de șerpi, lupi și urși uriași se tîrau cu 
vuiet printre văi înghițind cu lăcomie stîncile. În locul tunetelor 
cu care norii își descarcă nădutul, se auzea plînsetul și jelania de 
sfîrșit de lume, zgomote înăbușite ori ascuţite, -vocile unor fiinţe 
de pe alte tărimuri. Deodată cu întunericul, greu să-l tai cu cuţi- 
tul, am simţit umezeala. Abia acum m-a cuprins teama. Dintr-o 
dată vocea muntelui s-a schimbat. Toate graiurile acelea înfrico- 
şate s-au unit într-un șuier prelung, ca un strigăt de groază al 
muntelui ameninţat să se scufunde în hăuri. Aveam doisprezece 
ani pe atunci. Ştiam că dacă mai rămîn pe creasta Judelui eram 
sortit pieirii. Să umblu pe buza prăpastiei, cînd nu vedeam mîna 
în fața ochilor, însemna moarte sigură. Cum stam lipit de pere 
tele stîncii ce se încovoaie peste prăpastia Urlătoarea, aud behăit 
de capră neagră. Află tu, frate-meu, că pe așa vreme și sălbăti- 
ciunile sînt bîntuite de spaimă și caută apropierea omului. Poate 
că nu-ţi vine a crede, da’ totul s-a petrecut așa cum îţi spun. Vezi 
tu, un zeu bun mi-o scosese în cale. Se vede că și ea se rătăcise 
de suratele ei, sau, mai știi? A fost de-ajuns să simt lîngă mine 
o fiinţă ca să-mi recapăt judecata și curajul. Am urmat-o printre 
steiuri, după miros şi căldura trupului, pipăind cu mîinile piatră 
cu piatră, într-un tîrîș fără sfîrșit pe zăpada. prefăcută în spini 
răi, dureroși. Nu știu cît timp m-am tîrît așa, poate o zi, un ceas 
sau numai cîteva clipe, și nici nu mi-am dat seama mai tîrziu ce 
poteci am străbătut. Cînd furtuna besmetică și-a ostoit gemetele, 
venite parcă din măruntaiele pămîntului, mă aflam într-o peșteră 
largă, înconjurat de capre negre, îndeolaltă cu lupi, rîși și urși, 
blînzi și liniștiți ca niște închipuiri din piatră. Spre amiaza zilei 
următoare furtuna s-a potolit dintr-o dată, așa cum a început, 
soarele s-a revărsat peste munte primăvăratec şi, rînd pe rînd, 
fiarele pădurii, mîrîind, behăind, scheunînd, au părăsit peștera, 
intrînd, pînă la o altă furtună, în firea şi năravurile lor. 

Tata a cutreierat muntele  căutîndu-mă toată ziua şi toată 
noaptea. Un mag al muntelui, care uitase să-şi.numere anii de 
bătrîn ce era, l-a îndrumat într-acolo. Eram sfîrşit de puteri, cu 
mîinile și picioarele zdrelite de bricele pietrelor şi țepii zăpezii, 
dar fericit cum nu mai fusesem vreodată. Vei rîde și vei crede 
că de atunci mă încearcă sminteala, dacă ţi-oi mai spune că de la 
întîimplarea aceea neomenească am prins dar și putere asupra 
fiarelor pădurii? Drumul într-acolo şi intrarea în peștera înfrăți- 
rii, aşa am numit-o eu, le-am descoperit mult mai tirziu, după 

trudnice cercetări. Ea se află deasupra pîrîului subteran care se 
varsă în Tăul Agăţat, fiind, după socotința mea, vechea albie pă- 
răsită de ape. De atunci duc acolo în fiecare toamnă cîteva samare 
de nutreţ şi un drob de sare gîndind, și ţi-oi spune ce gîndesc, 
chiar dacă iarăși vei rîde, că în acele clipe de cumpănă între viață 
şi moarte, o zînă a munţilor, luînd înfăţişarea sau numai glasul 
căpriței, s-a îndurat de mine. Iată, prietene Ortis, de ce, la fel ca 
tine acum, ori de cîte ori intru în munte adresez, după datini stră- 
vechi, cuvinte de laudă și rugă de ocrotire zeilor noştri, care aici 
își află sălașul de la începutul lumii. 

— Şi care ne-au ocrotit întotdeauna la fel ca acum, încă de pe 
cînd s-au despărţit munţii de șesuri şi apele de uscat, continuă 
Ortis gîndurile prietenului său. Dar, despre aceasta îți voi spune 
cîndva o istorie frumoasă, pe care am auzit-o cu urechile mele din 
gura înţeleptului Vezina, om luminat la templul învăţăceilor lui 
Deceneu, mai promise el, răscolit de istorisirea lui Viezure. 

În privinţa priceperii de a aprinde focul cu te miri ce și pe orice 
vreme, Viezure se ținu de cuvînt. După ce flăcările jucăușe prin- 
seră viață, așeză la îndemînă o stivă de lemne, apoi începu să 
acopere intrarea cu bulgări de zăpadă, lăsînd numai spre boltă o 
bortă pentru fum. Cînd isprăvi, constată mulțumit: 

— Dacă spre zori dă gerul, iar după semne nu se poate să fie 
altfel, acest zid, înmuiat de căldură, se preface în gheață. Cînd 
vom pleca astupăm ieşirea și caii vor fi în siguranță. Numai să 
nu uităm să le aducem înainte de plecare cîte un burduf cu apă, 
pentru că nu se știe cît vom întîrzia la Ulpia Traiana. 

Focul muşca pe furiș din lemnele așezate în formă de stea, 
împrăștiind o căldură uniformă și plăcută. Toropiţi de oboseală, 
se înveliră în pricoiţele cailor şi se lăsară în braţele somnului, 
surzi la urletele lupilor, care, odată cu prima zăpadă, porniseră 
în haite către șes. 

Așa a început prima noapte din atîtea altele pe care aveau să 
le petreacă în nemila munţilor, la fel cu miile de daci pribegiţi 
aici pentru cine ştie cîtă vreme, așteptînd să se aşeze ţara și să 
vadă cît adevăr cuprind vorbele de pace și iertare duse în cele 
patru zări de olăcarii împăratului. 


A doua zi, deodată cu soarele, pe poarta de nord a orașului, 
care se ridica şi se lăţea fără odihnă între brazda de hotăr, intrau 
doi copilandri ce păreau însemnați de nemila zeilor, îmbrăcaţi în 
niște surtucuri ferfeniţă prin care se plimba vîntul — un ghebos 

și un.orb care, așa cum arătau, de bună seamă, ar fi stîrnit o scli- 
pire de milă și omenie şi în inima unuia îmbătrînit în patimi. 

Străjile, dîrdîind de frig în pelerinele uşoare, bune de purtat 
la Roma și nicidecum în Dacia iernilor grele, bătătoreau zăpada 
cu sandalele în jurul unui foc care își schimba viclean direcţia 
sub palele vîntului ce șuiera tăios dinspre munte. După ce-i pri- 
viră cu mila celui aflat și el la ananghie, îi îngăduiră lîngă foc şi 
un oștean, care probabil visa cu ochii deschişi la căldura vieţii de 
veteran, le întinse o ploscă cu vin. Ortis o pipăi, ca un nevăzător 
ce era și păru mulţumit. 

— Zeii să vă răsplătească, oameni buni! le ură el ridicînd 
plosca. Nu mai știm numărul zilelor de cînd batem potecile mun- 
tior, fără hrană și putere și, pe deasupra, însemnați de zei. Noroc 
cu fratele ista al meu care, purtîndu-și năcazul, mă mai poartă 
şi pe mine, biet nevăzător ce mă aflu. 

Același oștean milos îl întrebă cu compătimire în glas: 

— Ce pacoste v-a scos în drumuri pe o asemenea vreme, fe- 
ciorilor? 

— Războiul, oameni buni, și nemila celor din pagusul nostru, 
care s-au grăbit să ajungă în munți și nu au vrut să se mai în- 
carce cu povara unor nenorociţi ca noi. Dar, fii bun și spune-mi, 
unde ne aflăm? Că fratele ista al meu, care nu știe decît graiul 
strămoșilor, zicea că am ajuns pe un alt tărîm. 

Oştenii izbucniră în hohote de rîs. Cel mai vîrstnic, probabil 
şeful străjilor, care stătuse mai la o parte, se apropie și-i răs- 
punse, mulțumit de lauda dibace pe care Ortis o adusese romani- 
lor. | 

— Vă aflaţi la porţile aşezării Ulpia Traiana, dacule, care se 
ridică în ţara voastră spre fala și în veșnica amintire a celui ales 
de zei, Ulpius Traianus Nerva. l 

: Viezure, dorind să ştie dacă nu cumva romanii le înțeleg limba, 
vorbi cu Ortis, ferindu-se să folosească cuvinte care le-ar fi pri- 
mejduit secretul şi viața. | 

— Ce tot spune fratele tău, dacule nevăzător? se interesă șeful 
străjii.. 

— Mă îndemna să vă întreb dacă între zidurile unei aşezări atit 
de strălucite vom găsi și noi o bucată de pîine și un adăpost să ne 
odihnim trupurile bicisnice. 

Din nou cuvintele mieroase își atinseră ținta. 

— Fiţi liniștiți. Bunătatea romanului se: va apleca şi asupra 
voastră. Dar, ai uitat să-mi răspunzi la întrebare și mă miră cu 
cîtă ușurință ne vorbești limba. 

Ortis grăbi cu destulă siguranță răspunsul: 

— Cum vă spuneam, vitejilor, am plecat acum cîteva zile pe 
urmele celor din pagusul nostru, care s-a pribegit în munţi. Cu- 
rînd le-am pierdut urma și, văzînd că se lasă zăpada și gerul, 
am coborit la șes cu nădejdea că vom găsi un suflet de om care 
să ne arate mila, pentru că nu se cade, romanule înţelept, să-ți 
iei singur viața pe care ţi-au dăruit-o Zeii. Iar dacă vorbesc bine 
limba voastră, nu te mira. Tatăl meu, care s-a prăpădit sub un 
bloc de piatră la Sarmizegetusa, era roman, meșter de cetăţi, dă- 
ruit Daciei de către Domitianus. Văzîndu-mă pedepsit de zei cu 
lipsa văzului, și dăruit în schimb cu o minte ascuţită, m-a trimis 
la Sarmizegetusa, învățăcel la altarul Marelui Zeu. 

Mulţumit de lămuririle date şi impresionați de cele auzite, stră- 
jerii le-au întins din nou plosca cu vin acrișor, îndrumîndu-i către 
ospătăria lui Caius Savinus Elenul care, de cînd oamenii cetății, 
dimpreună cu auxiliarii și meșterii, munceau grăbiţi de însuși 
împăratul la înălțarea noului oraș, avea mare trebuință de sluji- 
tori la grajduri și bucătării. Străjerii le-au strecurat și cîțiva de- 
nari în buzunar. După ce se depărtară pe ulița arătată de străjeri, 
Viezure izbucni în rîs, cu veselia lui molipsitoare care nu-l pără- 
sea nici în cele mai grele clipe: 

— Ortis, băiatule, tu ţi-ai greşit meseria. Ascultă-mă pe mine! 
Actor și nu oştean trebuia să te faci. Abia mi-am stăpînit rîsul 
auzind cît de amarnic te tînguiai. Să mori de rîs, nu alta! De-ar 
şti ei ce mai pui de lele au slobozit în cetate! Pe deasupra, ne-au 
mai și plătit intrarea. 

Ortis îl strînse de mînă și-l făcu atent. Intraseră în forfota 
pieţii centrale, încrucișîndu-și pașii cu oameni grăbiţi, de diferite 
nații şi limbi, unii purtînd poveri şi unelte de lucru, alții făcînd 
negoț ambulant sau sporovăind fără treabă. Ultimii îi urmăreau 
cu privirea clătinînd capetele de milă. 

Ora de vîrf a cetăţii le-a fost prielnică și au reușit și răzbată 
netulburaţi la ospătăria lui Caius Sabinus Elenul, fixîndu-și în 
memorie tot ce merita să fie văzut și reținut: piaţa publică, cele 
cîteva altare ale zeilor, termele, palatul lui Terentius Scauria- 
nus, reședința împăratului, schelăria amfiteatrului pentru specta- 
cole și lupte, străzile largi şi drepte, care porneau din arcadele 
celor patru porți pentru a se încrucișa în piața plebeilor. Ortis se 
opri în Piaţa Augustalilor — așa îi spusese lui Viezure un cioplitor 
în piatră că se cheamă locul din faţa vilei guvernatorului, presărat 
cu statui de marmură albe ca laptele, unele înăţate pe socluri, 
altele prăvălite lîngă schelele înalte de brad — și multă vreme 

nu izbuti să-și desprindă privirea de pe statuia Zeului Marte, zeu 
neprielnic dacilor, al cărui chip războinic îl mai văzuse pe efigiile 
romane. Alături, maiestoasă și calmă, cioplită în linii calde, trona 
Minerva, zeiţa înţelepciunii. Atunci cînd Viezure reuși să-l ur- 
nească din împietrire, Ortis îl întrebă şi se întrebă cu tristețe: 

— Cum pot oare sălășlui la un loc războiul și înțelepciunea?! 
O clipă am avut senzaţia că zeul ne privește cu lăcomie și ură 
prin ochii generaţiilor care s-au scurs de sute de ani... 

— Iarăşi ţi-a mai puiat mintea vreo năzbitie? îl luă peste pi- 
cior Viezure, care nu reușea să priceapă la ce folosește să pui 
întrebări care în loc de răspunsuri îți dau numai dureri de cap. 

Ortis zîmbi unui gînd și grăbi pașii. 

În sala ospătăriei lui Caius Sabinus Elenul, mare cît un colţ 
de arenă, intrară ca şi prin porţile oraşului, unul de tot nevăză- 
tor, celălalt de tot gheboșat, atrăgînd priviri a mirare, a silă sau 
milă. Laviţele scunde şi lungi, aşezate pe lîngă mese de brad 
negeluite, pătate de grăsimi şi vinuri îndoite cu miere, erau ocu- 
pate de cîteva grupuri de oșteni și negustori porniţi pe drumurile 
unui negoţ SPornic_ într-o țară chinuită de lipsuri şi foame, în 
care podoabe şi blănuri de preț se vindeau mai pe nimica. Se 
vorbea tare, în pestriţele limbi ale Imperiului. Încălziţi de vin, 
oștenii urmăreau cu priviri lacome sclavele ce alergau sprintene 
de la mese la bucătării şi pivnițe. 

Multă vreme fetele nu-i băgară în seamă. Pe cînd își pierdu- 
seră răbdarea şi nădejdea de a-și ostoi foamea, o sclavă înaltă și 
oacheșă, cu fața umbrită de vălul tristeţii, poate pentru că nu-i 
pria aerul Daciei, ori poate că prea de curînd fusese smulsă de 
lîngă ai săi, se apropie cu pași furișaţi, privi cu îngăduința săra- 
cului care crede altuia mai sărac cei trei denari din mîna lui Vie- 
zure, le așeză în față oalele cu vin, vasul cu apă caldă și castro- 
nul cu carne aburindă, stătu cîteva clipe în cumpănă, apoi prinse 
palma băiatului și o închise peste sclipirea banilor, refuzînd plata. 
După aceasta se retrase de-a-ndăratelea, privindu-i cercetător și 
începu să şuşotească cu altă fată, care la rîndul ei îi urmărea din 
spatele unui stîlp, ca şi cînd cei doi ar fi fost oaspeţi nedoriți. 
Aceasta se desprinse de stilp, veni la masa lor şi-i întrebă în şoap- 
tă, cu ironie: 

— Luminatele fețe, Ortis şi Viezure, au fost serviţi cum se 
cuvine? 

Amîndoi deodată ridicară privirile și de mirare rămaseră în- 
mărmuriți. Zîmbind a taină pe sub gene de cetină, în fața lor 
stătea Arcia în carne și oase. În acele clipe, lui Ortis nu-i trebui 


mult să creadă că fata aceasta este cu adevărat un duh al apelor. 
Arcia le făcu semn să tacă și dispăru grăbită printr-o ușă dosnică. 
În locul ei apăru iarăşi fata cu faţă tristă, de zeitate asiatică, gă- 
sindu-i în aceeași stare de neputincioasă mirare cum îi lăsase 
Arcia. Le făcu semn să o urmeze și, furișîndu-se prin ganguri 
slab luminate cu opaițe de seu, îi conduse într-o încăpere unde, 
triumfătoare şi surizătoare, aștepta Arcia. Aceasta nu le dădu timp 
să vorbească și începu să turuie: 

— Ei, vitejilor, nu vă spuneam mai dăunăzi că veți mai auzi 
de mine?! Credeaţi că lăsîndu-mă în grija lui moş Zebal o să 
rămîn la căldurică, cuminte ca un prunc de leagăn, în vreme ce 
voi, ca niște prieteni buni ce sînteţi, să ştergeţi putina și să în- 
curcaţi muntele cu un han împărătesc. Bine vă mai şade, n-am ce 
zice! Şi, după ce ridică sprînceana dreaptă a mînie, izbucni în rîs, 
arătînd că dojana n-a fost decît o glumă. 

În sfîrşit, reuși și Ortis să deschidă gura: 

— Arcia, cum ai putut să faci una ca asta?! Şi cum ai fost. 
în stare să renunti la solia pe care ţi-am încredințat-o? 

— Încet, încetişor, şi vei afla totul. Nu am plecat eu ca o ză- 
ludă numai pentru că mi-a venit poftă. Şi nici pentru că mi s-au 
aprins călcîiele de dorul vostru. Află că mai sînt frumoși ca voi 
şi de n-or mai fi se vor naște, altfel ce s-or face babele care des- 
cîntă de deochi? | _ 

— Arcia, rogu-te frumos, nu mă mai fierbe! Cum și de ce ai 
ajuns aici? 

— Ți-am spus să ai răbdare? La cîteva ceasuri după plecarea 
voastră, la vinăria lui moş Zebal a poposit Caius Sabinus EHenul, 
stăpînul acestei ospătării, aflat pe drum de negoţ. Am înţeles că 
făcuse afaceri bune la Ranistorum datorită isprăvilor noastre, 
despre care cică încă se mai povestește acolo. Cînd s-au trezit 
fără cai, romanii l-au bănuit pe Evrimos, negustorul, şi i-au sortit 
alungarea din Dacia. Acesta, om cu inimă de cîine, ca să scape de 
pedeapsă, s-a lepădat de Elena, spunînd că nu este sînge din sîn- 
gele lui, şi a dat-o pe mîna romanilor. Elena, pe care mult mă mir 
că nu ați recunoscut-o, pentru că ea și nu altcineva v-a servit la 
masă, a fost vîndută ca sclavă acestui negustor. Zeii buni l-au 
sfătuit să se abată pe la vinăria lui Zebal, avînd-o pe Elena în 
carul cu sclave. Cum acest Caius Sabinus se plînsese către moș 
Zebal că duce mare lipsă de o fată care cunoaște limba, obiceiu- 
rile și mîncărurile dacilor, m-am oferit eu. Așadar, m-am urcat 
în vîrful carului ca o mireasă pornită către casa mirelui, cu gînd 
că de aici o să fugim în munţi şi o să vă dăm de urmă. Şi, cînd 

colo, „mirele“ era aici, la căldurică și băuturică, în loc să-și caute 
drumurile pe care s-a pornit. Spune şi tu, Viezure dragă, treabă 
cinstită se cheamă âsta!? | 

Viezure, care încă nu-şi revenise din uimire și o credea cu 
adevărat întruchiparea unui spirit, abia putu biigui cîteva cu- 
vinte. În locul acestuia răspunse Ortis, tot cu întrebare: 

— Nici eu nu aş fi procedat altfel, Arcia. Dar solia către Da- 
cis şi grija pentru Orolea pe seama cui au rămas? 

— Cătinel, cătinel, că toate deodată nu le-oi putea spune, 
nici chiar dacă aș vorbi ca tine în toate limbile Imperiului. Știi 
şi tu că vinăria lui Moş Zebal este vadul tuturor ştirilor din Dacia. 
Află că stîna lui moș Dibar din Cleanţul Urșilor a fost descope- 
rită de cohortele lui Lusius Quietus ... 

Ortis tresări și întrebă cu spaimă: 

— Orolea a căzut iarăși în mîinile romanilor?! 

— Am spus eu așa ceva, ori îl cunoști tu pe bătrînul Dibar 
ca pe un om care cade prins în orice laţ? Cum a simţit mirosul 
romanilor, bătrînul a şters frumușel urmele și s-a ascuns în vä- 
găunile Muntelui Ars. Peste noapte a luat în copitele cailor ace- 
lași drum pe care l-am străbătut noi după ce ne-am despărțit de 
Dacis şi, odată cu zorii, a răzbit la vinăria lui Zebal. Orolea se 
întremase ăst-timp și arăta ca în zilele ei bune, petrecute în Casa 
Regilor. Moș Zebal, aflînd de la negustorii de bună credinţă că 
romanii îl bănuiesc de legături cu dacii pribegiţi în munţi, le-a 
schimbat caii și, după ce şi-au ostoit foamea și setea, s-au grăbit 
la drum. Şi bine au făcut. La răsăritul astrului au apărut romanii, 
care, pentru a doua oară, scăpau din mînă o pradă ce le stă la 
inimă. Luat la întrebări şi amenințări, moş Zebal a început să se 
tînguie, și atunci cînd el se tinguie fără motiv trebuie să bănuiești 
că pune ceva la cale. Dacă nu l-ai fi cunoscut ţi s-ar fi rupt inima 
de jele ascultîndu-l. Parcă-l văd şi-l aud: „Luminăţiile voastre, 
oșteni aleși de zei pentru fala Imperiului, iertați unui bătrîn ne- 
volnic, care-şi va blestema toată viața orbirea. Sigur că da, au 
oprit şi s-au ospătat la vinăria mea un bătrîn însoţit de o fetișcană, 
dar cum mi-ar fi putut trece prin cap cine sînt și în ce ape se 
scaldă?“ Romanii îi dădeau ghes dar el o ţinea așa înainte: „Pă- 
catele mele, cu ce răsplată m-aș fi ales şi cîtă bucurie mi-ar fi 
adus un serviciu făcut luminatului împărat!“ Dar să nu-și facă 
griji, întrucît caii drumeţilor erau obosiţi şi nu crede că vor re- 
zista pînă la Cetatea Şoimilor, încotro s-au îndreptat, chiar dacă 
vor merge, ca niște nesăbuiţi ce păreau, pe drumurile bine îngri- 
jite ale Sargetiei și Marisului. Arcașii lui Quietus Maurul l-au 

crezut și au pornit eu grabă pe drumul arătat, iar moșul a prins să 
se împăuneze pentru așa ispravă ca un cocoș de munte. Bi, acuma 
cred că te-ai liniștit și mă poți lăsa să-mi mai trag sufletul, își 
încheie Arcia povestirea. Orolea se află în pază bună la stîna lui 
moș Troes de pe Gerosu, unde, odată cu ea, a ajuns și solia către 
Dacis. Spune și tu, Ortis, oare se cădea să stau așa fără treabă, 
cînd în Dacia mai avem atîtea de făcut? Şi mi se îngăduia, oare, 
să privesc cu nepăsare la soarta Elenei? 

Auzindu-și numele, Elena deschise ușa, iar Ortis o îmbrăţișă 
ca pe o soră. 

Ceasurile erau numărate și hotărîrile fură luate în mare grabă. 
La lăsarea întunericului, fetele, însoţite de Viezure, urmau să 
se strecoare sub acoperirea unor coșuri cu bucate pînă la bordeiele 
pietrarilor daci, unde va să vină și Ortis la miezul nopţii. El, 
Ortis, mai avea niscaiva treburi la Ulpia Traiana, despre care nu 
le poate vorbi deocamdată. De nu va ajunge la locul stabilit pînă 
la răsăritul Luceafărului, ei să plece în munți și să-l aștepte două 
zile la Grotele Uriaşilor. 

Zadarnic s-au străduit să-l înduplece. Degeaba i-au amintit 
cîte primejdii îl pășteau singur fiind în bîrlogul dușmanilor. El, 
nu și nu. Gîndurile ce-i încolțiseră în minte, în preajma statuiei 
Zeului Marte, prinseseră rădăcini ca pirul, ademenindu-l așa cum 
fluierul îmblînzitorului îmbie voința șarpelui. O 'rugă pe Elena 
să-i aducă cîteva suluri de papirus și două chiupuri cu păcură. 
Aceasta, cunoscînd unde păstrează negustorii astfel de lucruri 
rare, îi împlini voia, misiunea fiindu-i ușurată de faptul că stă- 
pînul şi cele două ajutoare plecaseră cu treburi la Berzobia. 

Viezure mai făcu o ultimă încercare de a-l îndupleca să plece 
împreună: 

— Ortis, cunosc ce pui la cale de cînd te-am văzut furat de 
gînduri lîngă Palatul Augustalilor. Teme-te de zeii romanilor, 
care și-au arătat prea îndestul cruzimea și puterea. Ce vrei tu 
să faci va stîrni mînia și răzbunarea zeilor și a romanilor, deo- 
potrivă. 

— Zadarnic, prietene! Cît privește părerea mea despre zei, 
ar fi mai bine să nu mi-o cunoști. Știi că pentru slujirea lor eram 
pregătit de înțeleptul Vezina. Pe atunci neclintită îmi era cre- 
dința în puterea și bunătatea zeilor. Astăzi te întreb pe tine, bu- 
nule prieten, unde erau Zeii Daciei atunci cînd romanii ne căl- 
cau ţara și dărîmau altarele ridicate şi cinstite cu jertfe și ofrande 
din moși strămoși? Ce au făcut Zamolxis şi Gebeleizis cînd alesul 
între oameni, prin curăţenie, minte şi credință, Vezina, le-a apă- 

rat altarele cu daca în mînă? I-au oferit cupa otrăvii. Cu ce i-a 
supărat Decebal, care, numai în cîţiva ani, a ridicat zeilor altare 
în marmoră și piatră, cum nu s-au mai văzut altele pe pămînt? 
Se opri dintr-o dată, recules și spășşit: Nu trebuia să-mi scormo- 
niți cu tot dinadinsul gîndurile. Prea mult venin și amar s-a 
strîns la inimă. Iar cu trufașul acela de Marte am eu o mai veche 
socoteală . .. l 

Cînd înserarea s-a lăsat deplină și cei trei ajunseseră la bor- 
deiele pietrarilor, Ortis părăsi ospătăria şi începu să se furişeze 
ca o nălucă printre zidurile mirosinde a var şi lemn crud. Se tîri 
pe burtă pînă lîngă stîlpii de marmoră, înșiruiți în coloane. se- 
meţe în fața vilei guvernatorului. La fiecare stîlp se oprea cîteva 
clipe, asculta, apoi pornea mai departe. După ce isprăvi se în- 
dreptă către Palatul Augustalilor, strălucind semeţ din marmoră 
şi aramă. Îndelung poposi și la Templul tuturor zeilor, printre 
statuile suferinde de frig şi tristețe. Lîngă schelele statuiei lui 
Marte, fioros tronînd chiar şi în bezna nopţii, un străjer îi simţi 
furișatul şi răsti glasul: 

— Care eşti acolo? Arată-ţi faţa! 

Neprimind răspuns, desprinse o torţă de la temelia soclului și 
porni să cerceteze, încercat de teamă. Curînd ajunse lîngă coloana 
cu care Ortis făcuse trup comun și se aplecă să privească sub po- 
deaua schelăriei. Ortis se furișă în spatele lui, aşteptă să se ridice 
şi-i încleștă beregata. Oşteanul se zbătu cîteva clipe într-o su- 
gușare groaznică și cedă fără vlagă. „lartă, oșteanule, știu că nu 
ai nici o vină, dar n-am avut încotro!“ șopti cu milă. Îl tîrî mai 
la o parte, apucă torța, aruncă păcura pe schelăria de brad reavăn, 
puse foc şi se îndreptă alergînd către zidul de apus al orașului. 
Curînd îl înghiţi, ocrotitor, întunericul. 

Îndemnat de vînt, focul se lăcomi şi acuma. mușca vesel din 
acoperișele de scîndură și trestie, luminînd în toată cuprinderea 
ei Colonia Ulpia Traiana. 

În zori, cei iniţiaţi în tainele semnelor aveau să citească pe 
coloanele vilei guvernatorului, unde în noaptea focului tremu- 
rase pentru viața-i însuși Traian, cuvinte de pomină scrise pe 
fîşii de papirus: 


„Fraţi daci, nu pierdeţi nădejdea. 
Decebal a murit ca un erou, dar ur- 
mașul său Dacis trăiește. Nu credeți în 
cuvintele de pace şi iertare ale 
Împăratului, pînă cînd nu se vor 


a 


70 


întoarce la vetrele lor Dacii Sar- 

geti strămutați la Donaris. 

Păstraţi credinţa în zeii voştri, 

uniţi în nădejde pe altarele distruse“ 
DACIS, nepotul lui DECEBAL 


Întîmplarea cutreieră şi cutremură așezarea. De teamă, ne- 
gustorii se baricadară între pereţii tarabelor. Cei gătiţi de drumuri 
amînară plecarea, cerînd ocrotirea oștenilor. Îngrijorarea, nesi- 
guranţa şi teama s-au strecurat chiar și în rîndul slujitorilor apro- 
piaţi împăratului. Mînia acestuia se revărsa asupra guvernato- 
rului, a guvernatorului asupra comandanților de străji, care, la 
rîndul lor, pedepsiră prin biciuire supușii. Focul din jurul statuiei 
zeului Marte şi papirusurile lipite pe stilpi, prin care dacii erau 
chemaţi să rămînă statornici în lege și credință, l-au aplecat pe 
Traian spre îngrijorare și meditație. Cîteva zile se abținu de la 
vin și mîncare, făcu jertfe pentru îmbunarea Zeilor și hotărî: 
„Odată şi odată tot va trebui să stau faţă în faţă cu acest Dacis. 
Altfel în Dacia nu se va statornici liniștea“. Și trimise olăcari la 
comandanții legiunilor stabilite în noua provincie, cu poruncă să 
se înfăţișeze la sfat în Ulpia Traiana. 

Între timp, Ortis şi prietenii săi, blestemaţi de străjerii care îi 
dăruiseră' cu denari și vin, luaseră drumul lung și primejdios al 
muntelui înveșmîntat de iarnă, punînd între ei și urmăritori dis- 
tanţă de cîteva ceasuri. Deşi intrarea în munte la vreme de iarnă, 
o iarnă grăbită, cu potop de zăpadă ziua, cu viscole besmetice 
noaptea, însemna adevărată sinucidere, Lusius Quietus, pentru a 
treia oară rănit în mîndria-i de încercat oștean de către acești 
copilandri, a căror cutezanță nu cunoștea margini, nici nu vru să 
asculte plingerile comandantului de cohortă însărcinat să-i ur- 
mărească în pustiurile munţilor, în lipsa priceputului Tiberius 
Claudius Maximus. Miînia temutului Quietus se revărsă într-un 
torent de ameninţări atunci cînd, colac peste pupăză, decurionul 
însărcinat cu supravegherea lui Bicilis anunţă, cu riscul de a-și 
pierde capul, că şi vînzătorul fugise în munți, profitînd de panica 
stîrnită de incendiu. l l 

În acest timp, Ortis, Viezure, Arcia și Elena străbăteau masi- 
vul Cracului, frămîntați de gînduri. Caii nu mai puteau fi păs- 
trați multă vreme din cauza gerului și lipsa nutrețului. Lupii, 
izgoniți în munți de: vînzoleala războiului, se strînseseră în haite 
şi-şi uniseră în coruri urletul, încă din prima noapte cu ninsoare 
şi viscol. După socoteala lui Viezure mai puteau răzbi călări cel 

mult pînă la stîna lui Rigozi, între văgăunile Custurii, cale mai 
lungă de o jumătate de zi. De aici la Tăul Agăţat, din Muntele 
Uriaşilor, ar fi putut să ajungă, cu puţin noroc, urcînd pe Valea 
Pietrelor Rele sau pe cea a Zînelor Gemene, pînă la locul de 
întîlnire cu Dacis, în șaua unde se stabiliseră pagusurile sarge- 
tilor prigoniţi de legionarii romani. „Cine și-ar fi închipuit că se 
va lăsa iarna în luna lui brumar!? își spuse Ortis în timp ce oco- 
leau o colină de nămeţi. Şi ce iarnă! Parcă ar fi una din iernile 
acelea din tinereţele lui Decebal, despre care povestesc unchiașii, 
cînd, din brumar pînă în luna dedițeilor, dacii treceau Donarisul 
de-a călare.“ l 


Asemenea gînduri îl frămîntau şi pe Bicilis care înfrunta ma- 
rea de zăpadă pe poteca de plai de pe partea dreaptă a Rîului 
Mare. Împreună cu oamenii săi se strecurase din cetate imediat 
după izbucnirea focului, läsînd străjile adormite pentru totdeauna. 
Ştia că de acuma viața lui atîrnă în cumpănă, că niciodată nu se 
va mai putea întoarce printre romani şi că aceşti puiandri, Ortis 
și Dacis, cărora li se adăugase cel mai viclean vînător, îl vor ur- 
mări pînă în gaură de șarpe. Deocamdată le era îndatorat, pentru 
că ei, fără îndoială, i-au înlesnit fuga. „Dar dacă au făcut-o toc- 
mai cu scopul acesta?“ Neștiind că și aceștia urcau Muntele Uria- 
șilor, îndreptîndu-se către platoul lacurilor, alesese și el acelaşi 
drum, mînat de nădejdea că la adăposturile de iarnă ale cioba- 
nilor, ascuns sub alt nume și altă înfățișare, își va putea pierde 
urmele. Iar cînd vremea se va mai îmblinzi, va dezgropa comoara 
și se va tot duce cît mai departe de Dacia. Sau, mai știi? Traian 
are sănătatea şubredă și nu va trăi cît lumea. Un alt împărat, 
dedulcit la lenevie şi petrecere, poate i-ar da în schimbul comorii 
întreaga Dacie în stăpînire . .. Nici nu-și putea închipui că în vre- 
me ce el rumega aceste gînduri, dușmanii săi de moarte se găseau 
la mică distanță, pe cealaltă parte a văii și tocmai se sfătuiau 
ce drum să aleagă — Valea Pietrelor, cu poteca suspendată peste 
Custura Balaurului, ori Valea Zînelor Gemene, troienită pînă 
către miezul verii cu noian de zăpadă? 

Din urmă, pe firul văii Riului Mare, luaseră troienii în piep- 
turile cailor, bine pregătiți şi echipați pentru o expediţie fără 
precedent de la Hanibal încoace, cincizeci ide cavaleriști mauri, 
avînd în frunte trei iscoade, vînători daci, înduplecați la această 
treabă de faptul că cel urmărit era, după ipusele comandantului, 
trădătorul Bicilis. Înseamnă că începuseră să-i cunoască bine ro- 

manii pe oamenii locului, dacă despre Ortis, presupus a fi Dacis, 
nu le suflară o vorbă. 

Curînd după ceasul amiezii fură obligaţi să-și întrerupă drumul 
și să caute adăpost. Din ceruri începu să toarne o ninsoare cu 
fulgi cît palma care, unindu-se cu cea veche, vînzolită de un vînt 
rău, stîrnit dintr-o dată, înveli muntele în bezna nopții, încît nici 
flăcările unei păduri mistuite de foc nu s-ar fi zărit la distanță de 
două sulițe. 

Viezure conducea grupul prin prăpădul năpustit asupra mun- 
telui, bizuindu-se mai mult pe simțuri. Răzbi cu greu sub bolta 
unei stînci înclinată ca o covată de frămîntat piine, care oferea 
îndestul adăpost pentru oameni și cai. Cîţiva brazi bătrîni, pră- 
văliți de furtună, acopereau cu trunchiurile și crengile o parte 
a intrării. Ca să mai însenineze feţele celor două fete, care dîr- 
diiau de teamă și frig, Viezure prinse să fluiere o melodie veselă, 
ca un om lipsit de gînduri, așezînd fără grabă lemnele în formă 
de scară, pentru foc vînătoresc. Curînd scăpără amnarul lîngă 
iasca așezată pe o grămadă de putregai și ace de brad. Focul se 
codi puţin, apoi prinse putere și își începu cîntecul vesel. Tot 
Viezure împărţi țepușile și feliile de pastramă, glumind: 

— Vai, Ortis prietene, cum îmgădui ca inima ta aprinsă de 
dragoste pentru romani să se răcească odată cu vremea? De bună 
seamă că prietenii tăi, romanii, orbecăie prin beznă și frig căutîn- 
du-ți urmele, iar pe tine te lasă bunătatea de inimă să stai la 
adăpost și căldurică . .. Poftește-i, rogu-te, în palatul nostru! 

Arcia nu-și putu reține un hohot de rîs. Smuls din șuvoiul 
gîndurilor, Ortis i-o întoarse pe același ton: ` 

— Dragul meu, i-aş pofti, dar mă tem că după o așa risipă de 
pastramă nu vom avea cu ce-i ospăta. 

— O! Dinspre partea asta, nici o grijă! Pe așa vreme caută 
animalele tovărășia omului. Află că nici nu vor spuzi bine stelele 
pe cer — nu vă miraţi, am semnele mele — pînă cînd Viezure 
vă va aduce vînat pe alese. Credeţi că de florile mărului mi-am 
împovărat samarul cu tot ce-i face omului trebuință în munte? 
În cursele mele se pot prinde pînă și duhurile pădurii. 

În vreme ce Arcia şi Elena hrăneau darnic focul, Viezure îl 
scoase pe Ortis la prima sa vînătoare fără săgeată. Au așezat 
curse felurite pentru animale mari şi mici, în potecile de taină 
ale fiarelor, după kare s-au înapoiat lä adăpost cu un braț de 
jnepeni cu mugurii zîmbind a primăvară. Într-o scobitură cît o 
căldare, săpată de picurii de apă în lespedea vetrei, au pus bulgări 

de zăpadă. Viezure, pentru care frigul era o mare plăcere, părăsi 
iarăși adăpostul şi se întoarse cu cîteva pietre rotunde pe care le 
aruncă în mormanul de jar. Le lăsă să se înfierbînte şi apoi le pu- 
se în căldărușa vetrei. După ce apa dădu fn clocot presără în ea 
mugurii de jnepeni. Un miros îmbietor se răspîndi în adăpost. 
Clocotul fierturii părea că zice un cîntec liniștitor despre primă- 
verile fără de sfîrşit ale brazilor, un fel de imn al vetrelor sta- 
tornice. Viezure scormoni în: adîncurile samarului de piele şi 
înfăţişă mirării celorlalți o botă cu miere și patru căușe din lemn 
de frasin. Le umplu cu zeamă de ienupăr, turnă mierea şi rosti 
cu bucurie: 

— Iată, licoarea zeilor pe o astfel de vreme. Să mai fi avut 
măcar un pumn de afine, hehei; nu aţi fi schimbat voi băutura 
lui Viezure nici măcar cu ambrozia zeilor. 

O mireasmă plăcută, înțepătoare, ce amintea de pășunile înalte 
în luna sînzienelor, gidila nările. Fetele, care nu mai gustaseră 
ceva asemănător pînă acum, sorbeau în tăcere, cu înghiţituri 
mici, cu evlavie chiar, simțind cum le învăluie căldura şi dragos- 
tea de viață. 

Viezure, omul munţilor, nu se înșelase. După cîteva ceasuri 
vîntul încetă dintr-o dată, cerul se deschise arătînd spuză de 
stele, ca o reflectare a steluțelor de zăpadă pe bolta necuprinsă. 
Ocrotite de mormanul de jar, Arcia şi Elena se dedară în braţele 
somnului, lîngă peretele încălzit de para focului. Viezure ieşi 
iarăși din adăpost şi nu după mult timp se înapoie și-i făcu semn. 
lui Ortis să-l urmeze. Îi sclipeau ochii de plăcere pregătindu-și 
surpriza. În groapa de mărimea unui bordei, care se căsca sub 
rădăcinile unui brad uriaș smuls de furtună, se zbătea furios o 
namilă de urs, cu labele din spate prinse în cursă. La apropierea 
lor, fiara uită de durere şi prinse să mîrîie ameninţător. 

— Acu-i acu’, zise Viezure. Năcazul e că neghiobul de mor- 
măilă și-a prins labele din spate, iar cu cele din față ne va da de 
lucru, nu glumă. Nu ne vom putea da prea aproape de el, dar 
lasă, că-i găsește nașul leacul. Ortis, tu, ca novice în treburi gin- 
gașe ca asta, ia aminte la mine! Pînă prind momentul să-i dibuiese 
inima cu cuțitul, tu întărîtă-l cu toporișca, însă nu te da prea 
aproape. La o adică ar putea rupe cursa, şi vai de îmbrățișarea lui 
zmeiască! 

— Ia zi, măi Viezure, tu ce crezi, un urs este mai puternic 
decît un bour? 

— Ştiu eu? Ursul m-a îmbrățișat, dar bourul în coarne încă 

nu m-a luat. Însă, dacă socoţi că poți să-l dobori cu toporișca, te 
înșeli. Are țeasta mai tare ca bourul. 

— Deşi mi se pare mai primejdios, nu am nimic împotrivă să 
fac 'așa cum dorești tu. 

Ortis ridică toporișca şi se prefăcu că loveşte. Ursul se înălță 
fulgerător pe labele din spate şi lovi în gol cu cele din față. Cursa 
încleştată pe: labele de dinapoi îl trînti la pămînt. Viezure îl lăsă 
să se ridice, pregătindu-și lovitura din partea stîngă. Ortis îi 
înțelese intenția și amăgi sălbăticiunea dinspre dreapta. Fiara 
întoarse capul, deodată cu jumătate din trup, şi încercă din nou 
să lovească. Momentul acesta îl aştepta Viezure, care sări într-o 
parte şi-i împlintă cuțitul la subțioara stîngă. Ursul slobozi un 
mormăit înfiorător şi prinse a se prăvăli cîte puţin într-o lature. 
Abia acum lovi şi Ortis cu toată puterea, dar nu cu muchia, ci 
cu tăișul toporului. Viezure îi lăudă lovitura: 

— Așa aș fi procedat și eu. Uneori acest animal greoi, dar 
foarte iute și viclean cînd este atacat, se preface mort şi, dacă 
ești credul și te apropii, te-a dat gata cu o lovitură fulgerătoare. 

"Cînd se înapoiară la adăpost, tîrînd anevoie pe poteca îngustă 
ditai dihania, fetele erau în picioare, pregătite de apărare, iar 
caii sforăiau și loveau piatra cu copitele. Abia cînd au văzut 
printre labele ursului fața zîmbăreaţă alui Viezure le-a mai venit 
inima la loc. 

— De acum, zise Viezure respirînd ca un taur alergat, avem 
şi carne și blănițe călduroase pentru fetele noastre. 

Focul se înveseli iarăși. După ce Viezure jupui cu dibăcie 
pielea, Ortis alese bucăţile potrivite pentru rezerva de hrană, 
iar fetele croiră cu îndemînare încălțări și mănuși călduroase. 
Cînd terminară, se crăpa de ziuă. Tocmai aruncau pe mormanul 
de jăratec bulgări de zăpadă și se pregăteau de drum, cînd liniș- 
tea ireală a muntelui fu străpunsă de nechezatul unui cal. Apoi, 
în tăcerea grea a zorilor abia ivite, porni înfricoșător urletul 
lupilor. Viezure privi feţele însemnate de spaimă ale fetelor și 
le zise mijind a riîs: 

— Semn rău, dar noi nu avem motive de teamă. Lupii, care 
la această vreme se întîmplă rar să atace oamenii în haite, au 
descoperit tabăra celor ce ne-au luat urma. De acum putem pleca 
liniștiți. Cîteva ceasuri vor avea de furcă cu ei, nu glumă, și nu- 
mai un om priceput i-ar mai putea scăpa. 

De unde să ştie Viezure că tocmai Ulpan, tovarășul său de vî- 
nătoare, se oferise călăuză pentru arcaşii romani? 

VI. Bicilis 


Înainte ca vremea să se învolbureze, Bicilis îşi găsise -adă- 
post într-o grotă, de cealaltă parte a muntelui, cale de cîteva 
ceasuri pînă la locul unde poposiseră Ortis și prietenii săi. Cu toate 
că era pătruns de frig pînă la oase, nu cuteză să aprindă focul. 
Cu fața galbenă, năpădită de perii morţii, se retrase într-un colț 
mai ferit al cavernei, tăcut și îngîndurat. Dacă ar fi știut cîte avea 
să pătimească, își spunea el, poate că nu s-ar fi dedat la furt și 
vînzare de neam. Ura pe care încă o mai purta regelui și după 
moartea acestuia, dar, mai cu seamă, gîndul la comoara ascunsă, 
nu prea departe de locul unde se aflau, îl țineau dîrz. Dacă ar 
reuși să pună între el și romani cale de o zi, două, ar găsi ocrotire 
cumpărată la iazigi care, pentru aur, sînt în stare să-și vîndă 
şi zeii. Ei nu se vor purta ca romanii! La ultima solie de pace a 
lui Decebal, pe care el, Bicilis, a cărui mamă se trăgea din spiţa 
regelui Duras, a condus-o, i-a încolțit gîndul că ar putea fi rege 
clientelar al Romei în Dacia. Chiar. așa i-a spus împăratului din 
prima clipă a întiîlnirii lor. Mirat, Traian a rămas pe gînduri, 
apoi l-a cercetat cu privirea pe Hadrianus, apropiatul său. Acesta 
s-a uitat la el cu dispreţ și s-a pornit pe ris: „Cum așa, solule, 
oricine poate să fie rege în Dacia? Dacă Decebal, regele care a 
greșit încredinţindu-ţi solia, ne cerea asta, era cu totul altceva. 
Să-l mai pot întîlni în strălucirea Şi puterea care l-au făcut cel 
mai temut dușman al Romei, l-aş sfătui să-și aleagă mai bine so- 
lii.“ Împăratul l-a privit tîrziu, dintr-o lature, punînd peste chipul 
de înțelepciune şi tristețe zeiască mască de mînie și scîrbă: „Cine 
ești tu, sol al necredinţei, și din cine spui că te tragi de cutezi cu 
gindul să ajungi rege!? Ce folos ar avea Roma din aceasta?“ De 
la primele vorbe Bicilis s-a înspăimîntat foarte şi și-a simţit viaţa. 
primejduită. Dar învățase să-și joace viața pe ultimul zar și a 
cutezat mai departe: „Împărat al Romei și stăpîn al lumii, semen 
al zeilor, grija pentru Dacia și sîngele regesc care curge în mădu- 
larele mele mă îndrituiesc să fac din solia Daciei solia mea. Am 
spus că mă trag după mamă din neamul regelui Duras, iar în 
suita lui Decebal eram al treilea, după Diegis și Vezina. Dacii s-au 
scîrbit de război, iar Decebal va mai rezista mult și bine în Munţii 
cei Mari, dacă primește ajutorul promis de la triburile Samussi- 
lor, Osilor, Marcomanilor şi al altor seminţii din Nord. Mie îmi 
sînt prielnice triburile de la Donaris, certate cu puterea și 
asprimea lui Decebal.“ Traian a ridicat a mirare sprînceana 


16 


dreaptă, aruncînd vorbă cu rost anume: „O fi adevărat, solule, că 
Dacia şi-a cumpărat aliaţii Sarmaţi cu atîta aur încît din comoara 
lui Decebal nu a mai rămas aproape nimica?“ El, Bicilis, nu a 
priceput dedesubtul vorbelor și a căzut prin în lat ca o pasăre 
clocitoare: „Luminatul împărat se înșală. Dacă pregătirile de 
război se mai prelungeau încă doi-trei ani, cu aurul și argintă- 
ria lui, Decebal ar fi izbutit să unească împotriva Romei chiar și 
popoarele Asiei, pornite spre neascultare.“ Traian l-a sfătuit să 
se înapoieze cu răspuns pentru regele său la Sarmizegetusa, ce- 
rîndu-i supunere fără condiţii. La despărțire i-a aruncat doar o 
privire încărcată de silă. Dar el, Bicilis, și-a dat seama de aceasta 
mult prea tîrziu. Acum știa prea bine că Traian se pricepe să 
citească gîndurile tainice ale oamenilor, la fel ca și sclavul acesta 
care îi stă de mulţi ani cu credinţă în preajmă, iar acum tușește 
cu subînțeles pentru a-i îngădui vorbă. 

— Te frămîntă ceva, Rapis? 

Sclavul șovăi o clipă, apoi vorbi calm, cu voce egală, cum avea 
obiceiul: 

— Tocmai mă întrebam ce anume te frămîntă pe tine, stăpîne. 
Mi s-a părut ori stăteai de vorbă cu propriu-ţi suflet? A rămas, 
stăpiîne al meu, de la cîntărețul cel orb al grecilor, o vorbă în- 
ţeleaptă: „Nu te încrede în greci nici chiar atunci cînd te îmbie 
cu. daruri.“ Vorba se potriveşte și pentru romani. Eu gîndesc că 
tocmai te scurma părerea de rău că prea uşor ţi-au smuls romanii 
taina comorii regilor, nu-i aşa? 

Bicilis s-a văzut citit pe dinăuntru și i-a răspuns cu asprime: 

„— Să nu cutezi să mai vorbeşti despre asta nici măcar în somn, 
sclav nemernic! Ştii tu oare ce înseamnă să fii supus la cele mai 
cumplite torturi inventate de mintea omenească, să fii chinuit 
zile şi nopți, nopţi și zile?! Te înţepi sub o unghie și simți că te 
împunge la inimă, darmite să-ți fie smulse toate cu încetișorul, 
în fiecare zi cîte una! Ai simțit vreodată durerea venelor întinse 
și a oaselor frînte, durere care face din minciună adevăr? 

Întfăţișarea lui Bicilis nu mai avea nimic omenesc. Rapis îl cu- 
noștea prea bine și ştia că într-o astfel de stare mînia stăpînului 
se potoleşte cu sînge. Își temu viața, aşa că se simţi nevoit să 
schimbe tonul: 

— Înţeleg, stăpîne, dar crede că m-a durut pentru tine. De 
acuma toate astea au trecut. Mă gîndeam numai că ar fi păcat. 
ca atîta aur, strîns cu truda a sute de ani, să fie dat pentru îndes- 
tularea poftelor Romei. Înţelept ai fost cînd te-ai hotărît să calci 
porunca lui Decebal şi să ascunzi o parte din comoară. Dacă 

reuşim să descoperim și podoabele tăinuite de Vezina, ai ajunge 
cel mai bogat om și, cine știe? După bogăţie, putere... Cu puţin 
noroc ai putea stăpîni chiar și peste Iazigii și Marcomanii prie- 
teni ai Romei. | 

— De ce nu peste dacii de dincolo de Samus și Istio? 

— O! Ar fi şi mai bine, stăpine! Aşa ţi-ai putea ţine promi- 
siunea de a mă face Mare Preot şi sfetnic de credinţă. 

Bicilis rîse sau mai mult rînji: 

— Sărmane Rapis! Visăm la putere şi mărire, îngheţaţi de 
îrig şi cu viaţa atîrnată de un fir de aţă. 

— Nu avem de ce să ne mai temem, îşi dădu cu părerea sclavul 
poreclit pentru înfăţişarea şi firea sa Botdeciine. Romanii, dacă 
ne-au urmărit, au pierdut fără doar şi poate urmele. Nu-mi vine 
să cred că intră ei în munți pe o vreme ca asta. 

— Dacă ar fi singurii care ne urmăresc, nu avem a ne teme. 
Ei nu cunosc potecile şi nu știu să citească urmele. Eu mă tem 
mai mult de tinereii aceia, care nu fără gînduri ascunse ne-au 
aţiţat la încăierare în vinăria lui Zebal. 

— Nişte copilandri, stăpîne! Nici măcar nu merită să le pur- 
tăm seama, intră în vorbă alt sclav, scurt şi butucănos, strigat de 
ai săi cu numele de Bursucul. 

— Te înşeli, Bursucule! îi răspunse Rapis în locul stăpînului. 
Pentru o faptă ca a noastră, ierte-mi stăpînul vorbele, credincioşii 
lui Decebal te urmăresc pînă-n gaură de șarpe. Ori, tînărul acela, 
care s-a prefăcut atît de bine încît ne-a luat pe nepregătite, nu 
mi s-a părut un oarecare. 

— Rapis are dreptate. De atunci îmi scormonesc mintea să aflu 
cine poate fi. Prea cunoscută îmi este înfățișarea lui. Aș jura că 
l-am văzut în preajma lui Decebal, şi nu o singură dată. 

— Întăţișarea lui aduce cu cea a lui Dacis, numai că este mai 
smead la față și mai scund la stat, interveni în vorbă sclavul 
poreclit 'Țapul. 

— Îngăduie, stăpîne, să fac dovada instețimii pentru care mă 
preţăluiești și mă ocroteşti, se umili Rapis, luminat de limpezirea 
unor amintiri. 

— Isteţimea cu care te lauzi a cam întrecut, în ultima vreme, 
măsura, i-o reteză Bicilis, pe care îndărătnicia acră şi privirea 
iscoditoare a sclavului începuseră să-l înfurie. Să auzim, dar nu 
uita că te-am sfătuit să-ți măsori vorbele! 

— Voi ţine seama de acum înainte, conveni sclavul abia stă- 
pînindu-și mînia. Îţi amintești că în urmă cu două veri m-ai tri- 

mis după cele trebuincioase unui ospăț tocmai la stîna lui Troes, 
îngrijitorul turmelor regești de pe Gerosu? 

Da, îşi amintea. 

— Îşi mai aduce aminte stăpînul că atunci a însoţit la curtea 
lui Decebal un copilandru, pe nume Ortis, nepot al tarabostelui 
Troes? 

Și despre asta își amintea. 

— Ştiai ce se vorbea în odăile sclavilor despre acest copil? 

Nu, asta nu știa. 

— Se șoptea, stăpîne, că acest Ortis ar fi fratele geamăn al 
tarabostelui Dacis, iar mama lor era Dochiana, nepoata ori fiica 
lui Troes. 

Da, acum parcă începea să priceapă cîte ceva. Și printre apro- 
piaţii lui Decebal se vînturau vorbe la care pe atunci nu le dăduse 
greutate. 

— Se mai spunea, stăpîne, că Dacis a avut norocul să se arate în 
lumina vieţii cu cîteva clipe mai devreme, de aceea regele l-a 
adus la Sarmizegetusa, pregătindu-l să-i fie urmaș. Orolea era 
sortită a fi preoteasă a Templului zeiței Bendis din Cetatea Zîne- 
lor. Ortis, mezinul, era crescut în mare taină lîngă Dochiana, 
mama sa, sub oblăduirea lui Troes, ferit de ițele nașterii sale... 

Bicilis găsi că Rapis are dreptate. Faptele începeau să se lege. 
Încrederea și dragostea regelui față de tînărul Dacis, trimis cu 
solii lungi şi de taină, înverșunarea cu care îl urmărește Ortis, 
toate se legau ca firul ce se desfășoară de pe un ghem bine în- 
colăcit. 

— Și ce vor tinerii aceștia, stăpîne? întrebă cel de-al patrulea 
sclav, Marcomanul, obișnuit mai mult să asculte și să înfăptu- 
iască porunci, din cauza unui beteșug al minții. 

— Ce altceva decît răzbunarea și comoara? Ortis a părăsit 
suita regească, în drumul spre Craiva, din porunca lui Decebal. 
Văzind că nu m-am înapoiat în cetate, Decebal m-a bănuit de tră- 
dare şi s-a temut pentru comoară. Abia acum m-am dumirit de 
ce puiul de lup mi-a lăsat viaţa la hanul lui Zebal, cînd ar fi 
putut să mi-o reteze cu o singură săgeată . 

— Dar cum se face că Dacis nu se află cu ei? aruncă Rapis 
întrebarea, deși bănuia răspunsul, doar așa, pentru a scormoni 
mai adînc în gîndurile vicleanului stăpîn, în care nu prea avea 
încredere, bănuind că i-a lăsat cu viață pentru atîta vreme cît se 
mai putea sluji de ei. 

Bicilis căzu în cursa abil întinsă de Rapis: 

— Cealaltă parte din comoară, asta vor ei. Şi odată cu ea pe 

mine, socotindu-mă trădător. Cel puţin voi mă înţelegeţi. Ce aș 
fi putut face? Cît puteam să mai rabd torturile? Dacă nu le-aș 
fi arătat vadul Sargetiei unde am ascuns o parte din comoară, nu 
mai aveam scăpare. Celelalte căpetenii supuse la cazne au tăcut, 
pentru că nu aveau ce destăinui. 

Rapis înțelese că stăpînul său încearcă să se mintă pe el însuși 
şi îl mustră în gînd cu mila cuvenită. bolnavilor fără leac: „Săr- 
mane Bacilis, ieftină iertare: cauţi în faţa judecății omenilor. Uite, 
eu dac numai pe jumătate și sclav supus batjocurii, nu aș fi fost 
în stare să fac ce ai făcut tu!“ 

Bicilis, dîndu-și seama că a vorbit mai mult decît era nevoie 
în faţa unor sclavi, se prefăcu a-şi aminti că a rămas dator cu 
răspuns Marcomanului: 

— Dinspre partea lui Dacis, nici o grijă! Deocamdată este ocu- 
pat cu împlinirea datinilor față de unchiul și înaintașul său și 
cine poate ști ce mai pune la cale dimpreună cu vicleanul Troes? 
Ei nu se pot împăca cu gîndul că Dacia a căzut pentru totdeauna. 
Dar... mai știi? Poate că şi Troes și-a trimis deja oamenii pe 
urmele noastre... 

Rapis găsi prilej să-l zgîndărească iarăși: 

— Aşa stînd lucrurile, stăpîne, noi ce mai putem face? Nu 
crezi că dacă Ortis e cel cu isprăvile de astă-noapte, ne-a și luat 
urmele? 

— Tot ce se poate. Numai că și ei și-au pus pe urme cele mai 
bune decurii. Să urmăreşti și să fii la rîndul tău urmărit, este 
mult mai greu decît să-ți faci nevăzute urmele. Apoi, dacă cutează, 
să nu uităm că noi sîntem cinci oameni în toată puterea, iar ei, 
doi copilandri ... | 

— Îngăduie să-ți amintesc, stăpîne, că sînt trei. Eu nu pot uita 
lovitura de ghioagă cu care m-a doborît blestemata de fată cînd 
ţi-am sărit în ajutor. Pecetea de pe fruntea mea stă mărturie. 

— Nevolnic şi fricos nu te știam, Rapis, dar rău de gură 
şi neam de cobe, prea îndestul. Cine crezi că ne mai poate da de 
urmă în pustietatea asta? Vom urca Valea Pietrelor Rele pînă la 
Porţile Închise, de acolo coborîm pe Valea Murguşului pînă la 
Cheile Albe care despart Muntele Mare de Cogaion, ținem cursul 
Sargetiei pînă la izvoare, umblind noaptea, luăm ce avem de luat, 
facem rost de cai buni de la vreo stînă, trecem Marisul şi apoi ne 
tot odihnim la Iazigii îndrăgitori de aur. De la sălașşurile lor, sub 
alte nume și înfățișări, coborîm către cetăţile grecești, unde ne 
punem pe negoț și viață bună, ca nişte oameni detreabă ce ne 
aflăm. 

— Să credem, stăpîne, că dacă toate se potrivesc precum le-ai 
plănuit, primim deodată cu partea noastră şi libertatea? Mie, cu 
îngăduinţa ta, mi-ar place să mă stabilesc printre ai mei, să-mi iau 
nevastă și să-mi îngrijesc părinţii, de s-or mai găsi în viaţă, 
spuse cu teamă și nădejde Iazigul. 

— Odată ajunși dincolo, fiecare este liber să facă ce dorește, 
conveni Bicilis, gîndind cu totul altceva. După care schimbă vor- 
ba, privind către ieşirea din grotă: Pe gerul ăsta,. de dormit tot 
nu vom putea dormi. Vîntul s-a ostoit, curînd se crapă de ziuă 
şi potrivit ar fi să pornim la drum. 

— Mă tem să nu fie drum cu primejdie. Toată noaptea s-a 
auzit urletul lupilor, își făcu cunoscută îngrijorarea Botdeciine. 

— Fii liniştit. De-abia s-a lăsat iarna și foamea nu i-a înrăit atit 
încît să atace ziua. M-aş bucura dacă între noi şi cei care ne ur- 
măresc vor străjui lupii, îl linişti Bicilis. 

Au părăsit adăpostul cînd ziua se îngîna cu noaptea. Cu cît 
se apropiau de crestele înalte, cu atît muntele se arăta mai nepri- 
mitor. Urcau o coamă abruptă, printr-o pădure de brazi care ținea 
cerul pe vîrfuri, înotînd în zăpada afînată, cînd s-a auzit, înfrico- 
șător în pustietatea zăpezilor, urletul haitei deodată cu nechezat 
de cal încolţit. Oamenii lui Bicilis s-au oprit înlemniți de groază. 
Pe fața acestuia încolți zîmbet rău: 

— Se pare că fiarele mi-au înţeles gîndurile. Haita nu-i prea 
departe şi nu m-am înșelat bănuind că sîntem urmăriţi. Dacă cei 
atacați sînt dacii şi nu romanii, care nu cunosc rosturile acestor 
munți, cu atît mai bine! Oricum, vremea și timpul sînt de partea 
noastră. 

Trecu în faţă și grăbi pasul, deschizînd pîrtie pentru ceilalți care, 
sfîrşiți de oboseală, anevoie mai mișcau picioarele. 

În Valea Pietrelor Rele au coborit către amiază. Și cam tot la 
vremea aceea Ortis, Viezure şi cele două fete urcau creasta pră- 
păstioasă a văii, purtînd de-a spinare tălpicile meșterite de îndemi- 
natecul Viezure, avînd grătarele de nuiele, pentru mersul pe ză- 
pada afînată, prinse de încălțări. Odată ajunși între stîncila de 
creastă, rînduite ca dinţii unui fierăstrău uriaş, li se deschise pri- 
veliștea către cele două văi: a Pietrelor Rele și a Rîului Mare. De 
aici se vedea, limpede vînzoleala din tabăra romanilor, semn că 
aceștia, speriaţi de vremea cîinoasă, pregăteau popas pentru 
noapte. „Nu prea le dă inima ghes să intre în sălbăticia stîncilor. 
Sărmanii soldați, se vede că își fac numai datoria, şi atît“, gîndi 
Ortis, care nu putea să-și explice de ce nu-i poate uri pe acești 

oșteni, măcar cu un strop din ura ce o avea față de comandan- 
ţii lor. 

Se odihniră, doar cît le îngăduia graba, rezemaţi de pereţii stîn- 
cilor, apoi fixară tălpicile de încălțări și prinseră să alunece cu 
grijă pe panta despădurită, presărată ici-colo cu insulițe de jne- 
peni. Elena, nedeprinsă cu astfel de născociri, cărora Ortis le spu- 
nea loabde, se așeză cu teamă la spatele vînătorului, care se stre- 
cura ca o zvirlugă printre steiuri. Panta muntelui fiind orientată 
spre soare și vînt, zăpada prinsese crustă și ușura coborirea. Firul 
văii era ascuns deocamdată privirilor de pădurea întunecoasă de 
la poale, așa că nu-și putură da seama că se găsesc la un ceas- 
două de drum pe urmele lui Bicilis. O întîmplare, care putea sfîrși 
tragic, le răpi timpul acesta. Pe buza unei prăpăstii presărată cu 
colţi de stîncă, Viezure schimbă direcția fără să anunţe și Elena 
fu aruncată pe povirniș, stîrnind după sine o avalanșă ce se pierdu 
în vale cu vuiet de cascadă. Au găsit-o tirziu în fundătura unei 
văioage. Numai printr-o minune mai era în viață. În alunecare 
se prinsese de rădăcinile unui pin chircit, crescut singuratic prin- 
tre bolovani. Avea fața năclăită de sînge și braţul stîng sărit din 
umăr. Cu mare greutate au izbutit să o coboare pînă în vale, așe- 
zată pe o targă înjghebată din ramuri de jnepeni. Pînă la cel mai 
apropiat adăpost al oierilor, cunoscut de Viezure, se putea ajunge 
abia pe seară. La loc deschis nu cutezau să rămînă peste noapte, 
aşa că, vrînd-nevrînd, erau nevoiţi să continue drumul. Punga cu 
ierburi, de care Arcia nu se despărțea niciodată, își arătă farme- 
cele. Elena și-a revenit în simţiri, reușind chiar să stea într-o po- 
ziție care ușura tîrîșul la deal. Ortis, de obicei cumpătat la drum, 
acum îi zorea întruna, încolţit parcă de o presimţire. Lui Viezure 
ceva nu-i convenea, pentru că se închisese în sine, lucru rar, și 
adulmeca aerul aspru, ca un lup pornit la vînat, pufnind din cînd 
în cînd a nemulțumire. Părea vădit îngrijorat, iar motivul îngrijo- 
rării lui se adeveri curînd. Mai tîrziu avea să le spună și celor- 
lalți că odată ajunși în Valea Pietrelor a simțit că aerul are miasme 
de sudoare de om obosit și înfricoșat. 


.După părerea lui Bicilis, pînă la lăsarea întunericului mai era 
cel mult un ceas. De aceea hotărî popasul de noapte atunci cînd 
privirea ageră a Bursucului descoperi coliba de piatră a oierilor, 
către care grăbea și Viezure. Dar, cînd ajunseseră aproape de acel 
adăpost, Bursucul îi atrase atenţia: 

— Stăpine, vino repede! Ia privește! De curînd, să se fi tot 
scurs un ceas, prin spatele colibei au trecut doi călăreți. Urmele 

se îndreaptă către partea stîngă a apei, deci spre Porţile Închise. 
Cine să fie nesăbuiții care îndrăznesc să urce muntele de-a călare 
pe o asemenea vreme? 

Bicilis cercetă şi el urmele, apoi își făcu cunoscută părerea: 

— Nu-i prea greu să presupunem. Valea Pietrelor Rele este 
drumul cel mai scurt între Virful Gerosu și Muntele Uriașilor. 
Aceşti doi călăreţi grăbiţi nu pot fi decît oamenii lui Troes ori 
Dacis, trimiși cu vești la pagusurile păcurarilor retrași cu turmele 
lîngă Lacul Zînelor Gemene. Da, urma nu poate fi mai veche 
decît ziceai, pentru că pînă acum un ceas a suflat vîntul. Nu mai 
poposim nici măcar o clipită. Dacă punem mîna pe ei, putem zice 
că ne-a ieșit în drum norocul. Ne alegem cu niscaiva provizii, cu 
îmbrăcăminte călduroasă și doi cai. Gîndesc că şi ei vor căuta adă- 
post pentru noapte într-un loc mai bun decît acesta, întrucît Por- 
tile Închise nu pot fi trecute fără primejdie nici ziua. Să grăbim 
pasul! 

Pe platoul unde Valea Cerbilor se întîlnește cu Valea Pietrelor 
îi aştepta altă surpriză. Urmele arătau că unul dintre călăreţi fă- 
cuse drum întors, cu amîndoi caii, iar celălalt luase pieptiș Custura 
Pietrelor. Călcînd pe aceste urme, Bicilis cu ceata sa ajunse într-un 
loc unde panta deschidea orizont spre crestele Munţilor Uriași, în- 
găduindu-le să vadă trei puncte mișcătoare pe albul necuprins al 
zăpezii. După ce ochii se deprinseră cu strălucirea nămeților, cele 
trei puncte se arătau clare. Un om era urmat la mică distanță de 
doi lupi. l 

— Mä tem că vom ajunge prea tîrziu! îşi făcu Rapis cunos- 
cută îngrijorarea. Pe lîngă lucrurile care ne fac trebuinjă, cine 
ştie dacă nu ne interesează și pe noi solia pentru care omul acesta 
s-a încumetat să urce muntele . . . 

Împărtăşind cu toții temerile lui Rapis, grăbiră pașii, aproape 
alergînd. Cînd se opriră ca să-și mai tragă sufletul, Bursucul, 
scurt în picioare și greoi la drum, se lumină de bucurie, liniștin- 
du-i și pe ceilalți: 

— Sîntem de risul caprelor, zău așa! Păi, lupii nu se ţin ziua 
atît de aproape de om. Îmi tai barba la care, de cînd mi-a îngă- 
duit-o stăpînul, ţin ca la ochii din cap, că omul nostru este însoţit 
de doi cîini corciţi cu lupii. 

— Cu atît mai rău, interveni Rapis. Dacă aparţin haitei lui 
Troes, apoi aflaţi că sînt mai periculoși decît lupii. 

— Am și eu aceeași părere, îl aprobă Bicilis. De aceea trebuie 
să fim pregătiţi. În pustietatea aceasta doi cîini buni sînt mai de 
nădejde pentru stăpînul lor decît doi oameni. Ei, dar uite-l că s-a 

oprit şi caută adăpost. Păduricea de jnepeni către care se îndreaptă 
ne va îngădui să ne apropiem neobservaţi, ca să-l luăm pe neaș- 
teptate. Voi, Rapis şi Botdecîine, ocoliți prin stînga și atrageţi 
atenţia cîinilor asupra voastră; noi trei ne vom îngriji de stăpi- 
nul lor. i i 

Au reușit să se strecoare destul de aproape. Dar, între timp cfi- 
nii prinseră să scheaune neliniștiţi. Omul singuratic cercetă cu o 
privire ageră jnepenișul și-și asmuţi cîinii, care porniră tîrîș, stră- 
bătînd desișul. Rapis abia avu timp să-și sloboadă săgeata asupra 
celui din faţă și să se retragă în spatele tovarăşului său. Botdecîine 
trase prea tîrziu cuțitul. Cîinele făcu un salt şi-i prinse beregata, 
luîndu-i viaţa pe îndelete, într-o sugrumare groaznică. Înspăi- 
mîntat, Rapis se retrase în despicătura unei stînci, cu pumnalul 
încovoiat în mînă, hotărît să-și vîndă scump pielea. 

Stăpînul cîinilor urmărea atent scena. Fu luat prin surprin- 
dere de ceilalţi trei, dezarmat și legat în curele. 

Bicilis nu se așteptase să-i cadă în mînă o pasăre atît de rară. 
Faţa lui schimonosită exprimă surpriza și bucuria. 

— Priveşte și minunează-te, Rapis, își întîmpină el sclavul care 
arăta înnebunit de groază. Iată ce mai pui de lele ne-a căzut în 
lat! Dacis, tocmai Dacis, puiandrul de lup care mi-a jurat, pe Al- 
tarul Zeilor, răzbunare. 

Dacis îl străpunse cu privirea: 

— Bicilis, nu uita că vînzătorul de rege și ţară este însemnat 
pentru totdeauna. Te bucuri prea devreme, cîine. Ceasul răzbună- 
rii nu va întîrzia prea mult. 

— Numai că ceasul acela tu nu-l vei mai prinde. Aici îţi vor 
albi ciolanele, curățate de fiare, și nu mai tîrziu decit în seara 
aceasta. Dar, unde întîrzie Botdeciine? 

Rapis își găsi cu greu glasul: 

— L-a sfișiat cîinele, stăpîne. S-au aruncat asupra noastră ca 
lupii turbaţi. Pe unul l-am răpus, celălalt a pornit schelălăind în 
josul văii. 

— Cu atît mai bine! aprobă Bicilis, deloc îngrijorat de moar- 
tea omului său. Dacă acest eîine afurisit se va întoarce la stîna 
de pe Gerosu, cu atît mai curînd zăludul de Troes va avea ştiri 
despre soarta ocrotitului său. Spuneţi şi voi, nu era păcat să nu 
aibă cine-i strînge regeștile ciolane, care își au sortit locul de veci 
în Peștera Zeilor? 


Cînd Viezure descoperi cinci urme proaspete, Ortis nu păru sur- 
prins: 

— Nu m-aș mira să petrecem noaptea aproape de Bicilis și 
ciracii lui. 

Curînd ajunseră la punctul unde urmele celor cinci se așter- 
neau peste urmele unor copite de cai. „Mai știi? cugetă Ortis. Or 
fi oamenii lui Bicilis cu care s-au înţeles din vreme să-l aștepte 
aici.“ 

De aceea găsi bună propunerea lui Viezure de a părăsi urmele, 
dușmanii fiind prea mulți, avînd să scurteze drumul peste șaua 
Muntelui Tăiat şi să-i aștepte în zori la prăpastia Porţilor Închise. 
Tocmai voiau să se lase spre dreapta cînd descoperiră un lucru 
ciudat. Urmele de copite făceau cale întoarsă. Cercetară cu atenție. 

— Doi oameni au călărit pe aici cu un ceas înaintea celor cinci, 
începu Viezure să explice. Apoi, unul s-a înapoiat cu caii. Era și 
timpul, pentru că animalele începuseră să șchiopăteze din cauza 
crustei. Celălalt, un om tînăr și puternic, după cum ni-l arată 
lungimea și adîncimea urmelor, a continuat drumul grăbit. Tot 
din locul acesta, cinci oameni, sau ceata lui Bicilis, cum spune 
Ortis, au grăbit pasul sau, mai degrabă au început să alerge pe 
urmele celuilalt, semn că omul este urmărit. 

Fu întrerupt de strigătul Arciei: 

— Ortis, atenţie, un lup vine spre noi! O fi turbat. 

Acesta privi un timp cu mîna streașină la ochi, apoi exclamă 
uimit: 

— Pe toți zeii, este Vira, cîinele meu de la stîna uncheașului 
Troes. Cel urmărit este Dacis, și acum se află în primejdie de 
moarte. | 

Nu mai avură vreme să facă planuri. Prinseră să alerge pe ur- 
mele cîinelui care de cum îi zări făcu calea întoarsă, scheunînd 
jalnic. Elena se împotrivi să mai fie purtată pe sanie şi se străduia 
să se ţină pe urmele lui Ortis şi Viezure, sprijinită de Arcia. În 
apropierea păduricii de jnepeni încetiniră mersul, furișîndu-se. 
Vira îi conduse mai întîi în luminișul unde se zvîrcolea şi scheuna 
Ziper. De mirare că animalul acesta frumos, mare cît un vițel 
de zimbru, mai trăia. Săgeata străpunsese subțioara piciorului stîng 
din faţă, aproape de inimă. Arcia se apropie de el cu destulă 
teamă și începu să-l oblojească. La îndemnul lui Ortis, Vira se 
tîrî către mijlocul jnepenișului, unde se puteau mișca mai în voie, 
feriți de privirile oamenilor lui Bicilis, ocupați acum de ridicarea 
unui adăpost pentru noapte. 

Dinspre lacuri, nori lăptoşi așterneau peste creste și văi pînză. 
de întuneric grăbit, prevestind ninsoare vînzolită. Deși simțeau 
ameninţarea văzduhului, Ortis şi Viezure nu puteau face nimic 

deocamdată. Arcia rămăsese lîngă Elena, care, după efortul supra- 
omenesc, căzuse din nou în stare de leșin. Erau doi împotriva a 
patru oameni voinici, dedaţi cu armele şi care, spre deosebire de 
ei, păreau odihniţi. Abia acum își amintiră că de cînd părăsiseră, 
în zori, adăpostul, nu puseseră nimic în gură. Așteptau înnoptarea 
în tăcerea grea a muntelui, pătrunși de umezeală și frig. Cînd. 
amurgul deveni cenușiu, Viezure șopti: 

— Cândva am vînat cu Dacis în Muntele Tîmpu. Atunci l-am 
învățat să imite glasul fiarelor pentru a uşura vînătoarea. Voi 
încerca să-l înștiințez că sîntem pe aproape. 

— Încearcă, prietene, numai să nu atragi și atenţia celorlalți. 
Cam ce animale colindă la această oră locurile neîmpădurite ale 
munţilor? 

— Cerbul singuratic şi lupul care caută haita. Tu să priveşti cu 
mare atenţie dacă Dacis face semn că ne-a înţeles. El ştie că cerbul 
îşi caută perechea în zori. 

Viezure puse mîinile căuș la gură și imită, de trei ori scurt și 
o dată prelung, boncănitul cerbului aflat în căutarea cerboaicei. 
Dacis nu schiță nici un gest. Viezure repetă semnalul, răgușit: și 
cu ecou pierdut în depărtare. Dacis aplecă uşor capul. Tocmai 
atunci răzbi pînă la marginea poieniţei glasul lui Bicilis: 

— Mă tem că acolo unde este cerbul apar și lupii. Bursucule, 
şi tu, Iazigule, aduceţi cîteva lespezi de piatră să astupăm intrarea 
adăpostului! 

— Şi cu tînărul ce facem? întrebă Rapis. Ar fi nedrept să moară 
ca un animal, sfișiat de fiare. 
~ — Nu te ştiam așa de milos, Rapis. Şi nu mă pun contra dacă 
te bate gîndul să-l păzești. Poate așa l-om îmbuna pe Lupul vră- 
jitor și zău că vom avea și noi nevoie de ajutorul lui. 

— Cum vrei tu, stăpine. Mă gîndeam că nu se cade. Om este, 
chiar dacă ne aflăm în dușmănie pe viață și moarte, și are drept 
la judecată. Altfel ne așteaptă și pe noi judecata zeilor. 

În glasul acestuia Bicilis simţi îndîrjirea. Nu era momentul po- 
trivit pentru neînțelegeri și-i răspunse cu oarecare îngăduinţă: 

— Cântecul de pradă al haitei începe odată cu zorii. Pînă atunci 
avem timp şi de judecată, dacă tu crezi că merită să ne mai pier- 
dem vremea. Ei, Iazigule, Bursucule, ați isprăvit treaba? Aduceţi 
jnepeni pentru foc. Cu un foc bun mai cîştigăm putere. Cel puţin 
în astă-noapte nu cred că vom avea oaspeţi. Hai, grăbiţi! Pînă 
atunci voi vedea ce ne-a adus de-ale gurii puiul de lup. 

Bursucul și lazigul se îndreptară ascultători către hăţișurile jne- 
penișului. Ortis îi făcu semn lui Viezure. Acesta începu să se furi- 

șeze către locul spre care se îndreptau cei doi. Vira încercă să-l 
urmeze, însă Ortis o linişti, mîngîind-o sub bot. Se furișă şi Ortis 
pînă în spatele oamenilor lui. Bicilis care, cu săbiile scurte, folo- 
site ca nişte toporiști, tăiau și adunau în grămezi tulpinile încărcate 
de promoroacă. La un semn, amîndoi le căzură în spate, loviră cu 
Shioagele grele şi-i prăvăliră în zăpadă. Se auzi doar un icnet 
înăbușit. Bicilis îl prinse şi întrebă îngrijorat: 

— Ei, voi, s-a întîmplat ceva? 

Răspunse Viezure, imitînd vocea Iazigului: 

— Nepricopsitul de Bursuc a căzut ca orbetele într-o groapă 
şi mă chinui să-l scot. 

— Așteaptă, că vine Rapis să te ajute. 

Ortis îi tîrî pe cei doi în întunericul tufișurilor și-i făcu semn 
lui Viezure să se aplece la pămînt şi să se prefacă rănit. Rapis se 
apropie bombănind: 

— Mai bine era dacă-și rupea grumazul cîinele de Bicilis! Şi 
aici se poartă ca un stăpîn de sclavi. lată-mă-s, Iazigule! Ce ziceai 
că a păţit Bursucul? 

În loc de răspuns se trezi cu palma lui Ortis pe gură şi cu cuţi- 
tul în piept. 

— Dacă ţi-e dragă viața, te sfătuiesc să fii cuminte, băiete! îi 
şopti acesta. 

Rapis nu se împotrivi. Viezure îi astupă gura cu năframa de 
lînă pe care o purta la gît, îl legă fedeleș cu curelele de-la tălpici 
şi-l tîrî lîngă ceilalţi, lăsîndu-i în seama Virei. După ce isprăviră se 
îndreptară liniștiți către adăpostul unde trebăluia Bicilis. Acesta 
îi întrebă fără a întoarce capul: 

— Ei, băieţi, toate bune? 

— Mai bune nici că se puteau, îi răspunse Ortis. 

Bicilis se întoarse ca ars cu fierul roşu. Simţi cum i se scurg 
puterile prin mădulare. Pierduse graiul privind neputincios la 
săbiile încovoiate care i se păreau imense în lumina lunii. Dacis 
izbucni în rîs, recunoscînd glasul Zeului său păzitor. 

— Viezure, hotărî Ortis, leagă-l frumușel și ai grijă să nu-ţi 
scape. Eu cu Dacis ne vom îngriji de fete şi de cei trei, dacă nu 
cumva Vira mi-a călcat porunca și le-a făcut de petrecanie. 

— Se face, dar nu înainte de a-l scuipa în obraz pe acest cîine 
spurcat. 

Se grăbi să-și ţină promisiunea înainte de a fi împiedicat de 
Ortis. . 

— Iartă, Ortis, că nu ţi-am așteptat îngăduința. Milostiv și ier- 
tător cum te știu, mă temeam că nu voi mai avea prilejul. 

Și se grăbi să se piardă printre jnepeni, fluierînd șugubăţ. 

— Cine mai e şi poznașul ăsta? Mi se pare cunoscut. Nu el a 
imitat boncănitul cerbului? întrebă mirat Dacis. 

— Cum, nu l-ai recunoscut? D-aia s-o fi și supărat. Mai zilele 
trecute se lăuda cu prietenia ta. E Viezure, cine altul?! Spaima 
fiarelor, Vrăjitorul munţilor, Păunaşul Codrilor, dar nu-ţi voi în- 
şirui toate numele, că ne apucă ziua pînă să le termin. 


VII. Noaptea Nemirei 


Norii aducători de zăpadă s-au călătorit către miazăzi. În locul 
lor se arăta un cer ireal de senin, prevestind vreme bună. Dar 
bolta a rămas limpede numai cît o părere, pentru că dinspre Pa- 
rangos se năpusti cavalcada unor nouri ca păcura, într-o vînzo- 
leală haotică de pînze dese, prevestind furtună. 

De data aceasta pînă şi Viezure era îngrijorat. Cu toate că Ortis 
fusese recunoscut fără nici o înțelegere șeful lor pentru noaptea 
aceasta, Viezure fu acela care se făcu ascultat. El se adresă tutu- 
ror, chiar şi oamenilor lui Bicilis, de care, deocamdată, ocupați 
cu grija pentru fete și cu înmormîntarea lui Botdecîine, nu avuse- 
seră vreme. Vorba scurtă și îngrijorarea întipărită pe faţa lui obli- 
gau la supunere fără cîrtire. 

— Dacă trecem și peste noaptea asta, s-ar zice că zeii ne-au 
sortit multe zile de acum încolo, le spuse el. Peste cel mult un 
ceas, dinspre Parangos soseşte Nemira, vînt rece şi turbat, care 
alungă din munţi chiar și fiarele sălbatice. Nu se știe cît va dura. 
O zi, două, o săptămînă... Eu merg să pun cîteva laţuri în jne- 
peniș, care de jur-împrejur este singurul adăpost pentru iepuri și 
caprele negre. Voi, apucaţi-vă de lucru. Coliba asta e șubredă și 
neîncăpătoare pentru atîţia oameni. Trebuie să amenajăm repede 
un adăpost din blocuri de zăpadă. Pînă ce mă înapoiez eu, tu, 
Ortis, împreună cu Dacis și Arcia, bătătoriți cam la o sută de 
bulgări pătraţi: cei de la temelie să fie de mărimea pietrelor din 
zidurile cetăților noastre, ceilalţi, din ce în ce mai mici. La capătul 
dinspre munte al jnepenișului am văzut niște brazi aduși de pu- 

hoaie. Din ei trebuie să ne facem lemne de foc pentru cîteva 
zile. 

Rapis îl chemă pe Ortis și-l rugă cu multă convingere în glas: 

— Viteazule Ortis, nu bănuiesc ce veţi hotărî în legătură cu 
noi, dar ştiu că deocamdată se află în primejdie viața tuturor. În- 
găduie să dau şi eu o mînă de ajutor și crede că nu mă aflu aici 
de bunăvoie. M-ai cunoscut cu doi ani în urmă la stîna unchiașu- 
șului tău, tarabostele Troes, cînd ai avut un cuvînt bun pentru 
mine la întoarcerea în cetate. Am mai construit adăposturi de 
iarnă și, pînă la întoarcerea priceputului Viezure, aș putea să vă 
fiu de folos. 

Ortis s-a înţeles din priviri cu Dacis și i-a făcut semn lui Viezure 
să-l dezlege. Viezure, mai neîncrezător, era gata să se opună. Dar 
văzînd pe feţele prietenilor săi atîta încredere, s-a lăsat păgubaș, 
nu fără a bombăni în tuleiele bărbii: „Cine se arde cu zeamă, 
suflă și în zer. Să nu vă pară rău!“ 

În vreme ce Ortis și Dacis făceau blocuri dreptunghiulare din 
zăpadă bătătorită, Rapis săpă în stratul înghețat și gros un șanț 
rotund, cît să cuprindă o șiră de fîn. După ce termină, ajutat de 
Arcia, care nu îl scăpase din priviri, mai săpă două tunele de 
comunicaţie — unul către jnepeniș, pentru eventualitatea că vor fi 
obligaţi să rămînă mai multe zile, celălalt către valea prăpăstioasă 
a unui torent, pentru retragere, dacă vor fi atacați de romani. 

Viezure s-a înapoiat tîrînd un trunchi de pin pe care îl sprijini 
cu -pietre în mijlocul cercului. Apoi începură să ridice adăpostul. 
Viezure așeză bulgării aduși de Dacis şi Ortis, ca un zidar care își 
cunoaște bine meseria, îngustînd mereu cercul spre vîrf, în timp 
ce Rapis şi Arcia rostuiau din pietre late vatră pentru foc. Cînd 
isprăvi vatra, Rapis se îndreptă către păduricea de jnepeni fără 
să le ceară îngăduinţa. Ortis îl urmări cu privirea prefăcîndu-se 
că nu-l observă. Îşi dădu seama că nu avea de ce să fie îngrijorat. 
Vira îl ţinea sub supraveghere mirîind din cînd în cînd a ame- 
nințare. Sclavul se dovedea înțelept și priceput. Făcuse de cîteva 
ori drumul spre jnepeniș, pînă reuși să aștearnă de jur-împrejurul 
stilpului de susținere strat gros de cetină și crengi. Lumina palidă 
a lunii se stinse dintr-o dată. Aprinseră foc mic, mascat într-o 
piramidă de pietre, la lumina căruia Viezure aranja intrarea în 
adăpost dintr-o lespede înaltă. Ortis, Dacis şi Rapis, ajutîndu-se 
de săbiile scurte, adunau cu grabă cît mai multe lemne pentru 
foc. . i 

Bănuiala lui Viezure se adeveri. Odată cu întunericul se porni 
a moarte şi pustiu cîntecul Nemirei. Vîntul acesta, închipuit de 

păstori ca o bătrînă hîdă şi nemiloasă, care răzbună moartea fe- 
ciorului ei lovit mișelește la împărțitul oilor de către cei doi fîr- 
taţi ai săi, se năștea ca o volbură pe văile Muntelui Parangos, tre- 
cea ca o nălucă Platoul Sargetilor, urca asemeni unui balaur cu 
mai multe capete văile Muntelui Mare și se dezlănțuia turbat 
către crestele Muntelui Uriașilor, transformînd în sloiuri de gheață 
tot ce era viu. 

— Pînă ce Nemira se va arăta în toată înfricoșata ei putere 
și răutate, blocurile de zăpadă, muiate de căldura focului, se vor 
topi atît cît trebuie pentru a se uni între ele, apoi vor îngheţa, iar - 
noi vom sta la căldurică precum ursul în bîrlog, zise Viezure, care 
îşi cîştigase iar buna dispoziţie. 

Focul ardea vesel pe lespedea înfierbîntată, răspîndind căldură 
plăcută. Îngrijită de Arcia și întremată cu fiertură de ierburi făcă- 
toare de minuni, Elena se simţea mai bine, avînd iarăşi îmbujoraţi 
obrajii. Rapis, sclav care se ocupase cu tîmplăria în gospodăria 
stăpînului său, meșterise cu pricepere o legătură din lemn și 
scoarță de pin, în care așeză mîna fracturată a Elenei. Cînd și Ziper, 
căruia Arcia îi scosese săgeata și-i oblojise rana, prinse să se miște 
și linse mîna stăpînului, li se păru că toate s-au așezat pe făgașul 
cel bun. Doar gîndul la Bicilis şi ai săi îi mai neliniștea. 

Hotărîră să facă pază cu schimbul, cîte două ore, toţi simţin- 
du-se frînţi de oboseală. Deocamdată întreținerea focului era lucrul 
cel mai important. Arcia ceru prima pază ca să poată îngriji de 
Elena. Rapis se rugă stăruitor să-i lase lui această grijă. Văzând că 
Ortis tace iar Dacis și Viezure privesc încruntaţi, le explică: 

— Fără voi, pînă miine eram înghețaţi bocnă ori rămîneam 
pradă lupilor. Îngăduiţi să mă răsplătesc pentru că încă mă aflu 
în viaţă. Bicilis s-ar fi descotorosit curînd de mine. Nu suportă 
să fie înfruntat. Zeii buni v-au pus pe urmele noastre. Puneţi-mă 
la încercare. Cîinele acesta se află mereu cu ochii pe noi și chiar 
dacă aş cloci gînduri viclene nu aş putea face nici o mișcare. 

În tot timpul acesta Bicilis rămăsese nemișcat lîngă Iazig, cu 
teama și ura întipărite pe faţă. Din cînd în cînd, în ochii săi tul- 
buri apărea cîte o luminiţă de viclenie și nădejde. Ortis prinse 
capul Virei cu un gest de veche mîngiiere și-i șopti cîteva cuvinte. 
Ea miriîi scurt, își arătă colții albi şi se arcui în fața lui Bicilis. 
Acesta nu mai putu suporta așteptarea și izbucni cu răutatea și 
curajul celui care ştie că pentru el nu mai există scăpare: 

— Ce mai așteptați, lașilor? Împliniţi odată răzbunarea pe care 
mMi-aţi jurat-o, ori luaţi fiara aceasta turbată de lingă mine! O! 
de-aș fi eu în locul vostru, cum v-aș lăsa pradă lupilor! 

Răspunse Dacis, fără a-l învrednici. măcar cu o privire: 

— Ai răbdare. Vei muri la lumina zilei şi nu fără judecată 
dreaptă, deși nu meriți datinile neamului. 

Bicilis rînji ca o fiară prinsă în laţ: 

— Nu mă aşteptam la altceva de la niște vlăstare ale celui care, 
pentru te miri ce, făcea judecată după datini. Numai că voi sîn- 
teți nişte nevîrstnici şi nu aveți drept de judecată asupra unui 
taraboste. 

Acum Dacis se întoarse către el și-l privi în faţă: 

— Te bucuri în zadar, Bicilis. Noi ne-am gîndit şi la asta. Sfa- 
tul bătrînilor din Muntele Cogaion, adunat ieri la stîna înţeleptului 
Troes, ţi-a luat dreptul de a mai purta barbă și căciulă de tara- 
boste, cinste pe care din prea multă bunătate ţi-a dăruit-o cel 
pe care l-ai vîndut mișelește. Ți s-a hotărît pedeapsa cuvenită vin- 
zătorului de țară. La mijitul zorilor o vei afla. 

— Nu există mărturia vinovăţiei mele, iar la judecată eu nu 
am fost de față ca să mă apăr. Judecata de care vorbeşti; tu s-a 
făcut nesocotind legile lăsate de Deceneu. 

— Un vînzător de ţară și călcător de datini nu are dreptul să 
ceară pentru sine dreptatea legilor strămoșești, interveni Ortis 
cu mînie. Mărturie stă peste vreme trupul descăpăţînat al Marelui 
Rege şi sutele de care ce au dus la Roma o parte din comoara 
dacilor, strînsă cu sudoarea neamului de Burebista și Deceneu și 
de toţi regii pînă la Decebal. 

— Mărturie stau şi eu dacă mă îngăduie sfatul înțelepţilor, chiar 
de va fi să primesc pedeapsa cuvenită părtaşului la vînzare, vorbi 
cu aprindere Rapis. 

Bicilis îl sfredeli ucigător cu privirea: 

— Mi-o vei plăti, martori îmi sînt zeii, cîine necredincios! 

— Cu partea din comoara ascunsă pe care n-aș fi primit-o nici- 
odată, stăpîne? Uiţi că de acum tu nu mai ai drept de viaţă și 
de moarte asupra mea? De cînd am deschis ochii sub biciul slugi- 
lor tale rabd și tac. Pentru viața de cîine pe care mi-ai făcut-o, 
doar nu vei fi avînd dorința să mă și îngrop odată cu tine, ca un 
sclav credincios ce mă crezi?! 

Ortis, judecînd că s-a vorbit prea mult și știind că tăcerea, nu 
vorbele, tocește răbdarea și tăria vinovatului, încercă să pună 
capăt discuţiei: 

— Bicilis, te sfătui să nu te joci cu răbdarea noastră! i s-a 
făcut cumva poftă să fii legat în jnepeniș, ca momeală pentru 
lupi, aşa cum tu, fără să te gîndești la judecata pe care o ceri, ai 
hotărît asupra celui care de acum ne este rege și frate?! 

Bicilis rînji iarăşi. În mintea lui încolți planul salvării. „Ce-ar 
fi dacă aș reuși să-i învrăjbesc pe aceşti flăcăi cu sînge învolburat?“ 
Zimbi a ride cu ironia celui care rumegă o taină de preț: 

— Dacis rege? Ha, ha! Să mori de rîs, nu alta! Cine l-a ales 
și cu ce drept? Se vede, flăcăule, că nu te-ai privit de multă vreme 
în oglinda apei. Dacă te priveai mai cu grijă, astăzi știai că drep- 
tul lui este și dreptul tău. Numai că pe tine, fratele lui geamăn, 
Decebal te-a nedreptăţit, hotărînd să fii cioban sau slujitor de 
altar în vreo peșteră pustie, în timp ce pe el, pentru că se născuse 
cu cîteva clipe mai devreme, îl pregătea să-i urmeze ca rege. 
Frumos s-au mai purtat cu tine, ce zici?! Eu, Bicilis, da, aș putea 
să te pun în scaunul celui care s-a lepădat de tine cum te lepezi de 
un fecior din flori, dacă ai fi niţel mai înțelept. Ia gîndește-te: 
noi cu comoara pe care am ascuns-o de lăcomia romanului. iar 
fratele tău cu sfatul bătrînilor risipiţi prin munţi. Ce zici, facem 
târgul? 

— Taci, cîine, ori vei muri fără judecată! strigă Ortis îngrozit 
de tot ce i-a fost dat să audă și trăgînd cuțitul. Crezi că nu știu ce 
urmăreşti cu aceste scorneli înveninate? 

Bicilis îi răspunse liniștit, privindu-l pe Dacis, care părea îm- 
pietrit de uimire: 

— Nimic altceva decît să afli și tu adevărul. Poate așa vei în- 
țelege de ce eu, Bicilis, nedreptăţitul de către Decebal, am căutat 
înţelegere la romani. 

În tăcerea care se aşternuse grea, răzbi vocea lui Rapis, care, 
uitînd de treapta naşterii sale, îndrăzni să-l prindă pe Ortis de 
mină: 

— Nu-i mai primi veninul şi ascultă-mă pe mine, viteazule 
Ortis. Bicilis, care pentru întîia oară de cînd îl știu spune adevă- 
rul, cu gînduri înveninate,,ne-a povestit şi nouă despre aceasta. 
Dacă Iazigul nu ar fi orbit de aurul pe care ni l-a promis Bicilis, ar 
sta mărturie că spun adevărul adevărat. 

Arcia privea și asculta ca trezită dintr-un somn cu coșmaruri. 
Se dezmetici și-și rugă prietenul de suferință: 

— Ortis, nu-i mai asculta. Pălește-i cu ghioaga în moalele 
capului! Nu vezi că vor să te ațîțe împotriva lui Dacis? 

Răspunsul lui Ortis veni blind, abia auzit, ca de pe un alt tărîm: 

— Nu, Arcia... ce auzim acum bănuiam și eu în ultima vre- 
me. Dacă ai fi fost mai atentă, ţi-ai fi dat seama că de mai multe 
ori am fost luat drept Dacis. Ții minte? La vinăria lui Zebal s-a 
vorbit despre doi nepoți ai regelui... Apoi, dragostea cu care 
inima mea l-a căutat pe Dacis, pentru care mi-am primejduit viaţa 

la Ranistorum ... grija pe care mi-a purtat-o Decebal, faptul că 
mie mi-a încredințat și nu altuia ultima sa dorinţă .. . toate, Arcia, 
sînt dovezi că pentru prima oară în viață, cum bine zice acest 
sclav, Bicilis nu minte. 

Se întoarse către Bicilis, ai cărui ochi străluceau de bucuria iz- 
bînzii: 

— Bicilis, zeii să fie buni cu tine în cealaltă viață, pentru că 
fără să vrei ai făcut şi tu o faptă bună. Ți-am înţeles gîndurile 
viclene. Află că mi-ai făcut o bucurie mai de preț decît comoara 
ta, pe care o voi aduce în casa regilor chiar de aș şti că de aici 
îmi vine pierirea. Dar fii fără grijă că şi ultima faptă ţi-am tre- 
cut-o pe răboj. 

Faţa i se lumină într-un zîmbet. Spre mirarea lui Bicilis, dar 
mai cu seamă a Arciei, îl îmbrățișă pe Dacis, amestecînd amîndoi 
boabele lacrimilor. 

— Dacis, ca frate mai mare, fii de acuma stăpînul şi sfătuitorul 
meu! îl rugă mezinul. 

— Frate Ortis, îi răspunse Dacis, cuprins de tremurul plîn- 
sului înăbușit, te-ai dovedit cu mult mai vrednic decît mine. Mă 
bucur, o, dacă ai ști cît mă bucur! iar dacii se vor bucura și mai 
mult pentru că de acuma au nevoie de noi amindoi. Ursitoarele 
ne-au sortit altă fire decît a ales părintele nostru — fie-i locul 
între zeii Daciei — eu să sfătuiesc neamul, păstrîndu-l neclintit 
în legea strămoșească, tu să fii mîna care duce mai departe tăria 
armelor sale. l 

Lui Viezure, omul care se lăuda că nu a plîns nici măcar atunci 
cînd oștenii lui Domiţianus l-au desprins pentru totdeauna de la 
sînul mamei, i se sloboziseră izvoarele ochilor și baierele inimii. 
Dar, în ruptul capului nu voia să se arate slab de faţă cu alții. Așa 
că li se adresă celor doi cu poruncă şugubeaţă: 

— Ei, băiețașilor, ia mai lăsaţi ăstor fetişcane slăbiciunile muie- 
rești și la treabă! Încă nu mă știu sclavul vostru. Eu am pus laţu- 
rile pentru vânat, voi doi, căutați-l! Şi, dacă la întoarcere mai aud 
vreo vorbă unsă cu sughiţuri, martor îmi este prea bunul, prea 
cinstitul și prea iubitorul de neam, Bicilis, aici de față n-ar mai 
fi fost, că vă las afară, aşa precum el, în necuprinsa-i bunătate, 
ar fi făcut-o dacă ar fi avut prilejul! 

Seriozitatea lui Viezure stîrni rîsul, un rîs necesar, înviorător. 

Adormiră tîrziu, învăluiţi de căldura moleșitoare a adăpostului, 
ascultînd jeluirea neputincioasă a Nemirei. 

VIII. Cuibul vulturilor 


Ocolind pe poteci tainice, dar nu lipsite de primejdie, Orolea 
nimeri în așezarea oierilor de pe Gerosu, spre înserat, odată cu 
prima furtună de zăpadă și tocmai în ziua cînd începeau clăcile 
lînei şi cînepii. Pe cînd ea, însoțită de bătrînul Dibar, lăsa în urmă 
Platoul Luncanilor, lingă care străjuia castrul de pe înălțimea lui 
Hulpe, toată suflarea pribegită prin codri, mai puțin paznicii de 
la turme și de la turnurile de veghe, se adunase î în Grota Taineler, 
mare cît să adăpostească cîteva șire de fîn. 

De cînd se aflau retrași în inima muntelui, moș Troes se ingri- 
jea cu cerbicie de rînduiala sărbătorilor, știind că întreruperea lor, 
chiar și pentru scurtă vreme, putea trage după sine uitarea şi în- 
grijorarea. Muma Pera, aprigă soaţă a celui care prin sorții răz- 
boiului și înălțimea rangului purta grija acestor suflete — bătrîni, 
femei, copii și oșteni ce nu-și ostoiseră încă rănile — se burzu- 
luise strașnic aflînd că bătrînul. are poftă de șezătoare tocmai 
acuma cînd inimile oamenilor sînt cernite de griji. 

— Ce ştii tu, măi muiere! încercă să o liniștească moș Troes. 
Ne-o fi greu. nu zic ba, dar nici să ne lăsăm de tot răului nu 
se cade. La ce ne-ar folosi să bocim toată ziua? Tocmai de aceea 
m-am gîndit că ar trebui să-i ajutăm să-și uite grijile și nevoile. 
Înțeleptul Vezina spunea că un neam care nu-și uită legea și da- 
tinile nu poate să piară. Apoi, cine știe?! Traian este împărat 
înțelept. La ce i-ar folosi Dacia fără hărnicia oamenilor ei? Poate 
că la primăvară ne-om întoarce la vetrele noastre ca să luăm totul 
de la capăt. Și chiar de n-o fi așa, tot vom avea nevoie de tort și 
țesături pentru straie și învelișuri. Cine și cînd să lucreze lîna și 
cînepa? Ba, ar trebui ca tocmai tu să te ocupi de toate, după rost. 
Pînă ce eu mă voi îngriji de cele datorate zeilor, femeile să pregă- 
tească grîu şi miere cum cere orînduiala. Fetișcanelor care tînjesc 
de atîtea despărțiri, zi-le să aducă ciuberele cu apă neîncepută ca 
să-și vadă în ele viitorul. Pentru noi, bătrînii, ar fi de trebuinţă 
un butoiaș cu rachiu de pere pentru că, de bună seamă, vrei, nu 
vrei tu, pînă la urmă vom slobozi cîntările, 

— Oi face cum ţi-e voia. Ştiu bine că dacă ţi-ai pus ceva în 
gînd, apoi hotărîrea aceea nu ţi-o mai scoate din cap nici meșterul 
Rahoza de la Muntele de Fier. 

La vremea cînd cei doi bătrîni se încercau cu vorba, Orolea 
deschidea voiniceşte pîrtie pentru moş Dibar, prin zăpada 'adîncă. 
Om deprins de o viaţă cu muntele, dar năpădit de ani, moș Dibar 

se oprea tot mai des ca să-şi mai tragă sufletul și să-l întărească 
cu cîte o dușcă din vinarsul învechit în cotloanele pustnicului Ar- 
dalos de la Peştera Oaselor. În răstimp glumea cu Orolea: 

` — Orolea, ciută năzdrăvană, aibi milă de bătrîneţele mele! 
Alergi ca și cînd te-ar urmări romanii. 

— artă, moş Dibar, dar tare mă mai mînă dorul către ai mei. 
Oare ce vor fi făcînd acuma moș Troes și muma Pera? 

— Apoi, nu-i greu de ghicit, fată dragă. Dacă nu și-au uitat 
obiceiul, se ciorovăiesc din te miri ce. Ea turuie întruna, iar el 
ascultă și se miră că nu oboseşte de atîta amar de ani. 

Orolea împrăștie rîset cristalin în aerul reavăn. Risetul alungă 
o ciută ce-și găsise culcuş de cetină la marginea potecii. Fata o 
urmări cu privirea pînă se pierdu cu umbrele înserării și rămase 
dusă de gînduri. Făcu întrebare cu rostire rară şi tristețe în glas: 

— Moșule, știi matale ce zi este aceasta? 

— Ei, ce-ţi mai veni? Ziua în care, după atîta vreme, ne adu- 
năm cu ai noştri... 

— Da, e şi asta, dar nu doar atîta. E ziua cînd se lasă clăcile 
şi se prind cuscriile. Fetele de anii mei se string în șezători cu 
furcile în brîu. Stau gătite pe laviţe lîngă vatră şi cercetează ușa 
prin care cei așteptați întîrzie să apară. Din tindă mumele lor 
cumpănesc cu privirea şi le ghicesc tainele inimii. Feciorii vin 
mai tîrziu, unul cîte unul, după ce au adăpat vitele și le-au rîn- 
duit pentru noapte. Intră îmbujoraţi, mai se îndeamnă și mai se 
lasă îndemnați pînă cînd se așează lîngă cele dragi, ca să le prindă 
fusul și să le țină ghemul. Și, uite aşa, mai a şagă, mai a voie, se 
leagă două vieţi și se tot răsucesc în bucurii și necazuri ca firul pe 
fus, care curge și tot curge, pînă în ziua cînd se gată caierul. Unii 
torc lînă moale, alții in uşor, alții cînepa aspră. Oare mie ce 
mi-o fi sortit, dacă voi mai avea timpul şi bucuria să pun furca-n 
brîu? 

— Ei, bată-te norocul să te bată, că ăsta nu-i dor, ci jale 
curată, fata mea! Ducă-se pe pustii și pe ape gîndurile negre, că 
prea sînt destule și prea eşti de tot tînără ca să le dai sălaș! 

— Ai dreptate, moșule! Dar vezi că aşa e făcut omul, niciodată 
să nu fie mulțumit. Cînd mă gîndesc prin cîte mi-a fost dat să 
trec și din cîte am scăpat, ar merita să chiui de bucurie. Dar, 
ne-am cam luat cu vorba și curînd se înstăpînește noaptea. 

Lăsară în urmă Platoul Luncanilor. Curînd trecură Apa Gra- 
disului, urmîndu-i firul, pe malul drept, către fortăreața mun- 
telui. | 

Gerosul este munte fără asemănare printre munții Daciei. Pe 

vremea cînd s-au războlit măruntaiele pămîntului, atunci, la în- 
ceputurile lumii, el se născuse din răsuflarea cu pucioasă și piatră 
topită a adîncurilor și de atunci a rămas aşa, gurguiat între patru 
văi adinci, ca o căciulă uriașă de noaten alb și miţos, în care nici 
om, nici fiară nu puteau răzbi decît numai printr-o vale prăpăs- 
tioasă săpată de apele Gradisului. În mijlocul muntelui se căsca o 
pîlnie adîncă, împădurită numai pe dinăuntru, începînd de la 
crestele culmilor ascuţite ca un fierăstrău de joagăr uriaș. Pilnia 
se îngusta jos formînd o păşune orînduiță ca o lespede de vatră. 
Inima Gerosului, sfredelită de peșteri şi grote, era dintotdeauna 
locul de întîlnire al păstorilor, în cea de a treia săptămînă a lunii 
lui cuptor, cînd începea sărbătoarea nedeilor de toamnă. Tot aici 
se adunau uneori regii şi fruntașii dacilor, taraboștii și înțelepţii 
atunci cînd așezau legi noi sau hotărau asupra păcii și războiului. 

Aici, la sfatul înţeleptului Vezina, se pribegise moș Troes cu 
femeile, copiii şi bătrînii din pagusurile Sargetilor, dimpreună cu 
turmele și tot avutul lor, la începutul războiului din urmă cu pu- 
terea Romei. Săptămiîni în șir au scîrţiit prin văile înguste carele 
lungi, trase de boi mocănești, încărcate cu grîu, mei, fîn şi tot ce 
mai făcea trebuință pentru o lungă iernare în munte. Atunci cînd 
legiunile lui Traian au împînzit țara, strîngînd ca într-un cleşte 
Cetatea Regilor, toată suflarea aflată în pîlnia Gerosului a făcut 
din noapte zi, transformînd muntele într-un semeţ cuib de vul- 
turi. Și în vreme ce Traian încerca sub greutatea legiunilor, a 
balistelor și carelor de luptă trăinicia zidurilor Sarmizegetusei, pe 
crestele de calcare și cremene ale Gerosului huia freamătul muncii. 
Pe platforme uriașe din trunchiuri de brad, mînuite de scripeţi 
avînd drept contragreutăţi stînci desprinse din munte, au fost 
îngrămădite mormane de pietre. Meșterite de dulgheri şi fierari 
pricepuţi, platformele puteau fi înclinate cu ușurință de ciţiva 
copilandri mai răsăriţi, ca să îngroape în avalanșe de bolovani 
pe cei care s-ar fi încumetat să ia Gerosu cu asalt. În spatele 
acestora, împletitorii de funii și bătrînii vînători au întins de la 
un brad la altul corzi elastice, priponite de stînci, de care atîrnau 
ca peştii pe leaţul pescarului mii de săgeți mari cît sulițele. Mai 
spre poale vegheau, cu guşile pline de venin, viperele cu corn, 
viermuind printre crăpăturile calcarelor. Valea îngustă a Gradi- 
sului fusese fortificată cu zeci de palisade, cu stăvilare din piatră 
şi trunchiuri de fagi, care se ridicau la nevoie prin aceeași al- 
cătuire de scripeţi, prăvălind peste năvălitori puhoaiele apelor. 
Jur-împrejur, pe dinţii crestelor au fost ridicate turnuri de veghe 
şi apărare din piatră și lemn, străjuite zi și noapte de băiețandrii 

care, necunoscînd decît din auzite asprimile războiului, se rugau 
zeilor să-i atace romanii. Ajutoare de nădejde pentru micii străjeri 
erau cîinii dresați care păzeau cu cerbicie potecile, Moș Troes, 
maimarele vînătorilor de la curtea lui Decebal, priceput îmblinzi- 
tor de șoimi şi sălbăticiuni, izbutise să adune ò adevărată haită 
de fiare veşnic treze și neiertătoare. 

Aflînd prin iscoade cum s-a întărit acest cuib de vulturi, Lu- 
sius Quietus, generalul maur care încă nu întîlnise munte să nui 
se închine, amînă încercarea de a împresura și lua cu asalt Gerosu, 
deși în pagusurile sargete strînse aici ar fi pus mîna pe avuţii, 
hrană și furaje, de care castrele romane durate pe înălțimile Co- 
gaionului aveau mare trebuință. 

Tocmai cîinii fură aceia care vestiră prin hămăituri intrarea în 
munte a Orolei şi a unchiașului Dibar. Părea că din spatele fiecă- 
rei pietre, a fiecărui copac a răsărit o dihanie colțoasă și rea. 

Moş Dibar cunoștea prea bine înverșunarea cîinilor crescuţi la 
stînă. Grăi a teamă: 

— Orolea, cu cotarlele astea nu-i de glumit. Ori ne vor sfişia, 
ori vom îngheţa de frig oploşiţi în vreo scorbură. Potrivit ar fi să 
facem cale întoarsă. 

Orolea continuă să urce bărbătește și încercă să-l liniștească: 

— Nu-ţi face griji, bunule Dibar! Doar mă găsesc la mine 
acasă. Nu se poate să nu mă recunoască măcar Vira şi Ziper. 

— Slabă nădejde! Noi am întîrziat solia către Dacis și mă tem 
că acesta se află acum pe potecile Muntelui Mare, însoţit de cîinii 
lui Ortis, precum a fost înțelegerea. 

— De-o fi aşa, mă recunoaște Ursa, din care s-au prăsit cățe- 
landrii lui Ortis, şi care de nenumărate ori m-a însoţit la vînătoare 
de bouri. Dar... mai ştii? Pînă una alta poate că n-ar fi rău 
să ne punem la adăpost. Iată-i că se apropie şi după cum bat, nu-i 
a glumă. 

Era prea tîrziu. Zeci de dulăi lăţoși, cu ochii sticlind de răutate, 
coborau în salturi de lupi panta abruptă, înconjurîndu-i. Orolea 
se retrase în spatele moșneagului, îngrozită la gîndul că a scăpat 
din robia romană pentru a fi sfîșiată de cîini la cîțiva pași de cei 
cărora le-a dus dorul. De frică, toată voinţa și puterea i se scur- 
seseră prin călcîie ca un şuvoi rece. Dar, cînd îi mai despărțeau 
numai cîțiva pași de acești paznici porniţi pe sfișiat, deodată, unul 
din ei, aflat mai în față, pe care numai pata de pe piept îl deo- 
sebea de un urs, se opri, mușcă zdravăn din blana celor care vro- 
iau să i-o ia înainte și prinse să scheaune a prieten. Ca la poruncă, 
haita se opri şi tăcu. Orolea o recunoscu pe Ursa. Căţeaua se 

apropie tirîș, o mirosi, apoi îi puse labele pe umeri și lătră de cî- 
teva ori cu bucurie. Abia acum îi veni fetei inima la loc și oftă 
cu ușurare: 

— Mamă, ce spaimă am tras! De acum putem merge, moș. 
Dibar. Ne aflăm între prieteni. 

Nu făcură decît cîțiva paşi, că dintre stînci răzbi cu asprime 
voce tînără: 

— Cine sînteţi voi şi ce căutați în munte?! Dacă aveţi arme 
aruncaţi-le către stîncă pînă nu slobod cîinii și arcul! 

Întrebările. şi poruncile erau rostite în graiul vorbit la Roma 
și de aceea Orolea îngheță de spaimă, iar moș Dibar desprinse 
de la şold ghioaga. 

— Sîntem oameni buni, răspunse Orolea. Dar tu, cine ești? 

Răspunsul veni după lungi clipe de cumpănire: 

— Eu sînt Getis, feciorul Luzei şi al tarabostelui Rates, din 
triburile sargetilor care nu cunosc moartea. 

Glasul era al unui băiețandru care se voia bărbat. Orolea își 
aminti de băiatul nu prea răsărit, care cu trei ierni în urmă Îi 
urase, sub prispă, colinda junelui, împreună cu grupul pițărei- 
lor și se porni pe ris: 

— Atunci e bine, Getis! Noi doi ne cunoaștem. Eu sînt Orolea, 
iar omul care mă însoţeşte e moş Dibar, cioban de la Cleanţul 
Urșilor. Și să știi că dacă te mai răstești la mine poţi să-ți pui 
poita-n cui despre partea merelor şi colăceilor atunci cînd vei mai 
veni cu piţăreii la colindat. 

Omulețul chiui de bucurie, se prăvăli pe pojghița zăpezii pînă 
la picioarele drumețţilor întîrziaţi și prinse a turui pe nerăsuflate: 

— Tarabostea Orolea? Chiar ea? Zău că nu-mi vine a crede! 
Mă gîndeam eu că s-a întîmplat ceva cu Ursa de-mi potolește 
cîinii. V-au plăcut cîinii mei? Dacă ați fi fost romani, atunci să 
fi văzut! Da’ spun prostii și îţi fi înfometați și înfriguraţi. De-ai 
şti, luminată Orolea, cu ce dor te aşteaptă moş Troes şi muma 
Pera! Călcaţi cu grijă pe urmele mele. Pe aici unchiașul Anastores 
a săpat gropi şi a întins curse pentru dușmani și fiare. Fiarele 
ne caută tot mai des, romanul stă pe gînduri şi pîndeşte. Zicea: 
dăunăzi moș Troes că vor fi clocind ei niscai gînduri viclene de 
nu-și dau ghes să ne tulbure liniștea. Da’ las’ că mîne-zi aflăm 
noi. 

Orolea, care abia ţinea pasul pe urmele năpiîrstocului, prinse 
momentul să-l întrerupă: 

— Spune-mi, Getis, cum veţi afla mîine gîndurile romanu- 
lui? 

— Miine urcă pe Gerosu solia lui Traian împărat, adusă de 
comandantul de la Gradisdava, și tot pentru mîine moş Troes a 
chemat la sfat bătrînii şi înţelepţii slujitori ai lui Zamolxis de 
peste tot unde au putut răzbi soliile noastre. Chiar eu am purtat 
solia sa către pagusurile de Apuli, de unde m-am întors abia ieri, 
iar tarabostele Troes m-a preţăluit în fața sfatului obștii de felul 
cum mi-am împlinit solia. 

— Ei, păi atunci se schimbă lucrurile. S-ar zice că ne-a în- 
tîmpinat un bărbat şi-un luptător. Dar, ia spune-mi, Getis, ce 
fac ai noștri? 

— Mulţumim zeilor, pînă acum, la noi toate-s bune. Și, dacă 
aţi venit, vor fi și mai bune. Bag seama că la ceasul acesta se vor 
fi strîns cu toții în Grota Tainelor, la sărbătoarea dezlegării clă- 
cilor de iarnă. Tare fain trebuie să fie la această sărbătoare în- 
găduită numai celor vârstnici! 

— Cum, ţie, purtătorul soliei bătrînilor, încă nu ţi se îngă- 
duie? 

Getis oftă din rărunchi, cu obidă: 

— Mai am de trecut o probă din cele şapte pînă să ajung în 
frăția feciorilor cu drept la sfatul şi ceremoniile vîrstnicilor, și 
nu mi se arată prilejul. Am vînat cerbul, am îmblînzit șoimul, am 
descoperit semnele ascunse în locuri cu primejdie, am cules astă- 
vară cele treizeci de ierburi de leac, am trecut încercarea tăcerii 
depline, am răspuns fără greșeală la întrebările. despre legi şi da- 
tini, am purtat, dar încă nu am primit solie . 

. Orolea se opri bucurată de un gînd şi-l întrebă pe noul lor to- 
varăș, de drum: 

— Getis, eu cred că astă-seară poți veni la sărbătoarea clă- 
cilor. Am să vorbesc despre asta cu moş Troes şi am să-i spun 
cît de viteaz te-ai dovedit în strajă. 

Getis mai trase un chiuit de se stîrni larma printre cîini. Oro- 
lea, însă, îi potoli avîntul: 

2 Numai că noi sîntem frînţi de oboseală și nu vom putea ră- 
mîne pază în locul tău. 

— Cît despre asta, nici o grijă, tarabostă Orolea! Schimbul 
meu a venit de cînd ați intrat în Gerosu. Mi s-a părut că Ursa 
miîrîie a om străin și am vrut să ştiu dacă nu cumva ne dau tîr- 
coale romanii ori lotrii, care s-au pripăşit de la o vreme prin pagu- 
surile părăsite. Iar pînă la locul unde s-au așezat ai noștri mai 
avem cîteva străji. 

— Şi toate.din voinici ca tine, nu-i așa? îl zgîndări Orolea, 
căreia îi plăcea să-l audă vorbind. 

— Ştiucă vă dă mîna să rîdeți, se îmbufnă Getis, dar dacă eraţi 
romani aţi fi văzut ce pot! Cale de jumătate de leghe v-am ținut 
în bătaia arcului, iar săgețile mele, meșterite de tata. Rates, nu-și 
greşesc ţinta. 

Purtaţi de vorbe nici nu au: băgat de seamă cînd au ajuns. 
Fumul bradului reavăn şi mirosul plăcut al bucatelor i-au învă- 
luit dintr-o dată cu amintirea vieții liniștite din pagusurile dace, 
de pe cînd războiul nu-și arătase ghiara. „Pare că o viață de om 
s-a scurs de atunci . . .“ gîndi Orolea. Moș Dibar răspunse gîndului 
cu un oftat înăbușit. 

În Grota Tainelor s-au strecurat fără să-și anunţe sosirea. Fe- 
meile care trebăluiau pe lîngă vetrele de la intrarea în grotă, 
pregătind din grîu, lapte și miere bucatele cerute de datină, nu 
i-au văzut ori nu i-au luat în seamă. Mai întîi s-a înfățișat în lu- 
mina torţelor puiandrul Getis. Gălăgia încetă dintr-o dată și se 
auzi mînios glasul tărabostelui Troes: 

— Getis, s-a întîmplat ceva ori ai uitat obiceiurile?! Te po- 
menești că frica, ori mirosul fierturii te-au adus încoacea. 

— Nici una, nici alta, înţeleptule. Da’ o strachină de fiertură 

tot merit pentru bucuria ce ţi-o aduc. Cît despre păstrarea dati- 
nilor, îngăduie să spun că am trecut mai adineaurea ultima în- 
cercare din cele șapte... 
. — Aduc mărturie că spune adevărul, răzbi în tăcerea adîncă 
glasul vesel al Orolei, care desprinsese o torță de pe peretele adă- 
postului și acum pășea rar, cu demnitate, către mijlocul sălii bol- 
tite a templului. - 

Un oftat de surpriză, apoi un chiot prelung, de nestăpînită 
bucurie, cutreieră în ecou grota. Moş Troes, care atîta vreme o 
crezuse pierdută pentru totdeauna şi sortită ruşinii în coloana 
triumfală de la Roma, înaintă, clătinîndu-se de slăbiciune și abia 
putu să rostească, deschizînd ocrotitor brațele: 

— Orolea! Fata mea! Mulţumescu-ţi, Zamolxis, că nu ne-ai pă- 
răsit! 

Muma Pera abia reuși să o smulgă din braţele bătrânului, îi 
ascunse capul la sîn, ca pe vremea cînd Orolea era o fetiță temă- 
toare și sfioasă, şi o lăsă să-și reverse prin lacrimi amarul multor 
luni de jale și suferinţă. Moş Troes își aminti că pentru el nu sînt 
îngăduite slăbiciunile omenești, bătu din palme și ceru ascultare: 

— Oameni buni, se cade să ne bucurăm inimile ascultînd gla- 
sul celei alese între femeile dace prin voința zeilor, sînge din 
sîngele celui care a fost strălucitul Decebal, preotesă a Marelui 
Templu de la Sarmizegetusa, stăpîna și nepoata noastră Orolea. 

Orolea cuprinse într-o privire caldă chipuri cunoscute şi dragi, 
își aminti și ea că nu se cade să arate slăbiciunile muritorilor și 
ascunse sarea lacrimilor în zîmbetul tăriei și în dulceaţa vorbelor. 
Arăta la fel de senină și impunătoare ca la ultima jertfă oficiată 
cu un an în urmă la templul Marelui Zeu, doar că era mai pală 
și însemnată sub cearcănele ochilor de cutele suferinţei și întris- 
tării. 

— Mă bucur că mă aflu între ai mei prin bunătatea zeilor și 
curajul celor ce mi-au dat libertatea și că s-a nimerit să mă întorc 
la ceas de sărbătoare. Aş vrea, dară, să nu o întrerupem. Pe drum 
am avut o presimţire, iar moș Dibar, aici de faţă, în grija căruia 
m-au lăsat Dacis și Ortis, poate adeveri că i-am vorbit de anii cînd 
şi eu am aşteptat cu sufletul la gură Sărbătoarea dezlegării clă- 
cilor de iarnă. Dacă nu am ajuns prea tîrziu, rogu-te, înţeleptule 
taraboste, să facem totul după datina străbună. Înțeleptul Vezina 
zicea că nici războaie, nici potop de ape, nici clătinarea de munţi 
şi dealuri nu trebuie să întrerupă legile şi datinile noastre. Ele 
sînt începutul şi curgerea neîntreruptă prin vreme a neamului 
nostru. Să î începem, dară! 

Bătrînul opri o lacrimă între genele sure. Se ridică drept ca 
stejarul şi alb precum creștetul Gerosului. Făcu semn. Patru fete 
în ii și poale albe, cu părul bălai ca spicul, curgînd-despletit către 
pulpe, înaintară domol, purtînd în împletitură de răchită miel 
alb de sacrificiu. De pe tava de aur, înfăţişată cu smerenie de 
Robostores, un bătrîn care de mult nu mai ţinea șirul anilor, 
Troes ridică cuțitul şi cupa de sacrificiu. Femei și bărbaţi își dez- 
veliră şi aplecară capetele a smerenie. Murmurat la început, apoi 
tot mai plin creștea cîntec de împăcare între oameni și zei. Din- 
spre intrare se auzi șuierul sutelor de săgeți trimise de braţe vîn- 
joase solie către cerul zeilor prielnici și neprielnici. Cu gest scurt, 
Moș Troes ridică mielul şi-i străpunse grumazul. Strînse sîngele 
aburind în cupa de aur, ţintată cu pietre rare, apoi desprinse și 
cercetă măruntaiele. Un zîmbet larg îi lumina faţa. Se îndreptă, 
plutind parcă, spre rugul aprins într-un intrînd al grotei, lîngă 
altarul sacru adus de la Sarmizegetusa. Adună cu lopata de bronz 
inima focului și depuse jertfa. În timp ce fumul și aburul se ri- 
dicau drept către boltă, se întoarse spre ai săi, încremeniţi în 
așteptare. Mai întîi el, apoi bătrinii, femeile şi „cei tineri ridicară 
privirile către cerul zeilor și din o mie de piepturi răzbi chemare 
şi legămînt: „O, Zamolxis, părinte al zeilor, revarsă-ţi bunătatea 
şi dreptatea ta către neamul dac! Tu, Gebeleizis, părinte al nostru 
în cealaltă viaţă, dă-ne tăria pămîntului pe care îl ţii pe umeri! 

Îngăduiţi voi, preaputernici zei, și tu Dochia, Mumă Străbună, 
să trăim și să murim în legea noastră! Primiţi jertfa inimilor şi 
juruinţelor noastre, preabunilor zei!“ 

Jertfa fusese prielnică și dătătoare de nădejde. De acum putea 
începe sărbătoarea cu toate rosturile știute. Pentru o noapte, cu 
toţii, bărbaţi, femei şi mai cu seamă tinerii uitau de griji și su- 
părări. Mai întîi bătrînii uscați de ani au turnat pe vatra adăpos- 
tului cîțiva stropi din ulcele pîntecoase de lut, întru odihna și 
amintirea strămoșilor, şi au închinat pentru norocul tinerilor. La 
un semn al Mumei Pera, bărbaţii au părăsit adăpostul. Ei nu 
erau îngăduiţi la ritualul femeilor dăruite cu harul aducerii în 
lumină a viitoarelor vlăstare de daci. Dintr-un leagăn, îu ridicat 
un prunc dolofan și trecut pe braţe de la o femeie vîrstnică la alta. 
Femeia în braţele căreia pruncul avea să-și ostoiască plinsul era 
învrednicită cu cinstea și ascultarea cuvenită Mumei Mari. Sorții 
şi priceperea fură de partea Luzei, soaţa tarabostelui Rates. Ti- 
nerele neveste prinseră să se perinde prin fața acesteia murmu- 
rînd cîntecul Mirului și al Sînzienei, aplecînd smerite frunţile 
pentru sărutul ce legiuia de acuma legături şi îndatoriri mai trai- 
nice decît rudenia. 

După o vreme s-au înapoiat bărbaţii purtînd torţe aprinse, co- 
şulețe cu grîu încolțit și 'strachini cu lapte. Femeile au primit 
coșuleţele de care aveau să se îngrijească ca de focul sacru pînă 
primăvara la înspicatul lanurilor. Au sorbit apoi din laptele abu- 
rind și au așezat torțele împrejurul vaselor cu apă neîncepută. 

Un vînticel ca boarea văratecă, a cărui taină aparținea bătri- 
nului Troes, s-a iscat dintr-o dată şi a stins flacăra torțelor care 
străjuiau pereţii. Cu sufletul la gură zeci: de fete și tinere neveste 
s-au așezat în jurul celor șapte vase, împodobite cu ramuri de 
brad și abia luminate de candele în care ardeau uleiuri plăcut 
mirositoare. Dinspre locul unde se retrăseseră femeile vîrstnice 
răzbătu cîntec cu legănări stranii. Refrenul lui era preluat pe 
tonuri joase de către bărbaţi. Muma Fira, vestita ursitoare care 
arare se arăta printre oameni, apăru din tainiţele grotei îngînînd 
vorbe neînţelese. Se lăsă legată la ochi de Pera și prinse să cer- 
ceteze ulcelele sub care femeile își puseseră obiectele dragi: inele, 
fibule, piepteni, cercei, oglinzi şi agrafe. Le scufundă pe rînd în 
cele şapte vase cu apă proaspătă de izvor, după care, desfăcînd 
legătura de pe ochi, prinse să dezlege taine cu o voce care răzbătea 
parcă de pe alte tărîmuri: 

— Bucură-te, Zara, fată frumoasă, şi așează lumina nădejdii 
pe faţă. Iată, ţi se arată cunună de mireasă. Cel sorocit vine pe 

drumul dorului deodată cu primii miei... Tu, Diza dragă,că de 
bună seamă al tău este inelul acesta, de la o vreme îi visezi noapte 
de noapte pe cei dragi, luaţi în robie. Alungă supărarea, pentru 
că nu încheiem bine anul şi se vor întoarce. Uite, îi văd pe toți trei 
lîngă o.apă mare, porniţi la drum cu faţa spre noi și abia de-i 
mai ţin straiele. Dă zor cu torsul şi țesutul că-ţi va face trebuinţă. 
Ooo! Brazda, femeie vrednică, multă mulţumire vei aduce pagu- 
sului tău! Doi gemeni flăcăi vor cinsti numele lui Rores, bucure-l 
zeii pe tărîmul lor, că bun om a fost!... 

Vorbele înțeleptei răzbăteau de-a dreptul la inimile oamenilor. 
Moș Troes îi mulțumi în gînd. Orolea i îi mîngiie tîmpla însemnată 
de vreme, șoptindu-i: 

— Mătuşă Fira, răsplătească-ţi zeii priceperea şi bunătatea! 

Muma Pera lăcrima înăbușit. Troes o înghionti drăgăstos: 

— Ce-ţi ziceam eu, muiere, cînd mă tot pisai cu vorba cum 
că nu se cade să dezlegăm sărbătorile? 

Către cîntători s-au prins. jocurile. Sub veghea bătrînilor a 
început apoi întrecerea cu fusul și furca. Fetele grăbeau să în- 
carce fusul cu tort subțire, iar feciorii să meşterească și să împo- 
dobească cu păsări şi flori furci de tors pe care să le dăruiască 
fetelor. Furca împenată şi fusul cu tort subţire, pe care le schim- 
bau drept daruri în noaptea aceasta, promiteau viitoare nunţi. 

Când au trîmbițat a doua oară cîntătorii, vestind răgușit miezul 
nopţii, moș Troes a învelit în spuză tăria focului, mulţumind zeilor. 
Grupuri, grupuri oamenii aşezării dintre cer și pămînt s-au în- 
dreptat către adăposturile durate din piatră şi lemn, cu bucuria 
şi pacea în inimi. În Peştera Tainelor mai întîrziau doar moş Troes 
şi Orolea, pentru sfatul amînat atîtea ceasuri. 

Moş Troes prinse o torţă în mijlocul mesei, o privi pe Orolea 
în lumina ochilor și-și deschise inima: 

— Nu trăgeam nădejde să te mai văd vreodată, fata moșului. 
Multă bucurie și nădejde s-au adunat în inima mea de cînd am 
primit vestea. Mi-o adusese un prins de război fugit din cetatea 
Ranistorum și l-am crezut cu minţile rătăcite. După cîteva zile a 
venit Dacis. Mi-am zis că s-au întors iarăși zeii cu faţa către noi. 
De bună seamă Zamolxis ori Muma Dochia l-au dăruit pe Ortis 
cu zile și cu puterea să vă redea Daciei. 

— Deși a trecut atîta vreme, nici mie nu-mi vine să cred, mo- 
şule Troes. Îmi pare că totul nu e decît un vis scurt și nu rareori 
mă trezesc noaptea cu teama în suflet. Ce au făcut Ortis și fata 
aceea, aproape că nu e de crezut. De s-ar îi aflat cu noi şi tara- 
bostea Diegis, sora tatălui meu, săracă ar fi fost pentru Traian 

sărbătoarea triumfului. Mă întreb ce s-o fi ales de femeile care se 
aflau cu mine pe plută ... 

— Asta pot să-ți spun eu, Orolea. Cele mai multe au răzbit 
pînă la celălalt mal, unde au găsit ocrotire la tribul prieten al 
rossienilor aurari. Odată cu primăvara, căpetenia lor, Cerneguras, 
le va îndrepta încoace sub ocrotirea codrilor și a luptătorilor săi. 

— Iată o veste care îmi aduce bucurie şi împăcare. Dar unde 
se află Dacis? Aveam pentru el solie grabnică de la Ortis. 

— Socot că viteazul nostru a şi ajuns la locul de întîlnire. 
Aflase ce trebuia să-i spui tu de la negustorul Zebal, pe care l-a 
întîlnit în drumul spre Apulum. Bănuiam că se strică vremea şi 
l-am sfătuit să amţie plecarea spre Muntele Mare. Nici n-a vrut 
să audă. I l-am dat pe Anastores însoțitor. Pe Valea Pietrelor 
Rele, sub Muntele Zînelor, Nemira, vîntul cel turbat, și-a arătat 
colții. Anastores s-a înapoiat cu caii, care nu-i mai făceau tre- 
buință prin viscole și nămeți, iar Dacis a continuat drumul către 
Lacul Zânelor, însoţit de cîinii lui Ortis. Atita știu. Îmi pare rău 
că l-am lăsat să plece. La asemenea vreme muntele iartă rareori 
pe cel ce se încumetă să-l înfrunte. Mă mai gîndesc că vor fi fiind 
urmăriți şi de romani. Pe valea Riîului Bărbat, Anastores a vă- 
zut urmele unei decurii de cavaleriști care intraseră în munte 
cu o zi înainte. Fie Bicilis în veci blestemat! Mai bine ne-am lipsi 
de aurul ascuns, că de pedeapsă au grijă oamenii și zeii. Nu cred 
că aş mai putea trăi ştiindu-mi nepoţii sortiți robiei. 

Orolea rămase într-o mirare mută. Bătrînul îi citi pe faţă în- 
trebarea nerostită și se grăbi să o liniştească: 

— Da, ai auzit bine, Orolea. Am spus nepoţii, pentru că Dacis 
și Ortis sînt frați gemeni, copiii fetei mele, căzută roabă în războ- 
iul cu Domitianus. Dacis trebuia să-i urmeze lui Decebal, ca prim 
născut, iar Ortis lui Vezina. Secretul acesta trebuia să-l iau cu 
mine în cealaltă viaţă și dacă ţi l-am spus, am făcut-o fiindcă 
vremurile îi cer pe amîndoi în fruntea neamului. Dar despre asta 
vom mai vorbi și nu mă îndoiesc de sprijinul tău. Acum somnul 
focului cheamă somnul nostru. Miine avem zi grea. Ni s-a anunțat 
prima solie a lui Traian, prin Vinicius Sillanus, comandantul cas- 
trelor din Munţii Cogaion. Voi avea mare trebuință de înțelep- 
ciunea ta. Ei, dar am uitat că Pera te așteaptă cu bucate alese şi 
că aveți atitea să vă spuneţi! Dibar, care mă iartă că nu am avut 
timpul să-i mulțumesc, rămîne în grija mea. Nouă, bătrînilor, nu 
ne-a mai rămas nici plăcerea somnului. Ne-om sfătui cum să 
primim solia celui care, fără să ne întrebe și pe noi, şi-a luat nu- 
mele Dacicus. 

Noaptea se așezase grea, cu liniștea de dincolo de viață a mun- 
telui. Culcuşurile moi, din lină şi cetină, învăliră în adîncul lor 
trupurile obosite de zbuciumul zilei trecute. Doar cîinii, asmuţiţi 
de străji, mai lătrau a neliniște și fiară. La ceas descîntat, cînd 
stîncă și brad, apă şi om, cuprinse de somn își încetează zvonul, 
răzbi dintre norii porniţi călători lună plină, zîmbind peste munte 
a taină. 


IX. Solia 


În noaptea aceea, de genele înțeleptului Troes nu se lipea som- 
nul cu nici un chip. Prea multă şi prea grea răspundere apăsa 
de la o vreme pe umerii săi. Niciodată pînă acuma nu se gîndise 
ce înseamnă să veghezi şi să cumpănești pentru toată suflarea 
Daciei. 

Închis în acest munte din inima ţării, din toate părțile încon- 
jurat de castrele și legiunile romane, cu o mînă de luptători și 
cu atîția bătrîni, femei şi copii în grijă, se simţea vlăguit, izolat 
şi singur. 

Oare trebuiau să vină aceste vremi grele pentru ca tarabostii, 
pileatii și comatii dacilor să afle că jugul supunerii roade greu 
şi face rană de neîndurat? Ce vor fi gîndind acum șefii de triburi 
şi tarabostii înclinați către neascultare, cînd își văd pagusurile 
jefuite şi delnițele înjumătăţite? Dacii din părțile unde nu a 
ajuns puterea romanului, Piengeţii, Samussi și Sabocii, Costo- 
bocii şi Agatîrşii, cei de la Muntele Mumelor şi de pe apa Sa- 
mussului, au trimis solii despre îngrijorarea lor. Neamuri răz- 
boinice se vînzolesc şi se adună din cele depărtate pustiuri şi-i 
împing pe ai noştri de la spate cu nemila armelor. 

Oare numai acesta să fie motivul căinţei şi al nădejdii unirii 
cu neamul? Sarmaţii, prieteni nestrămutaţi la bine şi la rău, au 
primit solia noastră cu ascultarea şi cinstirea pe care dintotdeauna 
au arătat-o Sarmizegetusei. Bine este să afle Traian, prin solul 
ce vine mîine, că vechii prieteni nu ne-au lăsat necazului și ui- 

tării şi că nădejdea din inimile noastre nu a pierit... Solia lui 
Traian, poartă, de bună seamă, cu sine, gîndul dintotdeauna as- 
cuns spre viclenie al romanilor. Dacă împăratul s-a hotărît să 
trimită sol unui taraboste înconjurat de. copii, femei și bătrîni, 
înseamnă că nici pentru el nu curg prea limpezi apele. El și-a 
minat legiunile încoace pentru aurul, argintul, arama, grîul, mie- 
rea și toate bogăţiile ţării în care Iason a găsit lîna de aur. Impe- 
riul se găsește la ananghie, popoarele Asiei se mișcă, britanii 
zvonesc a neascultare, Roma cere pîine, leziunile trebuiesc plă- 
tite. Da, Traian are nevoie de bătrînul Troes şi de puterea cuvîn- 
tului său. La ce i-ar folosi Dacia fără dacii cei harnici și în toate 
pricepuţi, cînd şi așa Roma stăpînește peste prea multe pustiuri? 
La viclenia împăratului va trebui să răspundă cu viclenie. „Dar 
în numele cui voi vorbi şi cine mă va judeca cu îngăduinţă de voi 
greşi?“ se întrebă Moș Troes, cutremurîndu-se. Răspunsul și-l dete 
singur, dar nu era deloc liniștitor: „În numele celor mulți care 
încă nu şi-au pierdut nădejdea, a gliei cu osemintele neamului, 
în numele vlăstarelor lui Decebal care nu au pierit. Judecata. va 
fi a celor care vin după noi.“ 

Un somn scurt şi zbuciumat puse capăt altor întrebări care i se 
înghesuiau în minte ca albinele la urdiniș. 

S-a trezit deodată cu zorii. A chemat sfatul obștei. După asta 
şi-a purtat fața senină și vorba domoală peste tot unde-l chemau 
pregătirile datorate alesei solii. O sută de tineri luptători, aleşi 
pe sprînceană, au îmbrăcat zale aurite şi platoşe lucitoare. Vesti- 
torii de soli şi-au dres gîtlejurile cu miere caldă și au încercat 
buciumele. Cîntăreţii din fluier și nai au îmbrăcat straie de săr- 
bătoare. Orolea, ajutată de Pera, a trecut pe la comne pînă s-a 
întins masă regească cu tăvi și talgere de aur, cu pocale bătute în 
pietre rare, toată zestrea de fată a soţiei tarabostelui Troes. Anas- 
tores, plecat de cu noapte în munte, a înfățişat socăcițelor vînat 
ales, pe tărgi aşternute cu cetină. Robostores a desfăcut butoiașele 
cu vinul aspru al Daciei și cu vin moleşit de soarele. Heladei. Doi 
fecioraşi au frecat de zor, cu cenușă de carpen, platoșa, zalele și 
armele celui ce le era la toți stăpîn și părinte. | 

Către ojină, anunţată din strajă în strajă, s-a arătat solia. Vini- 
cius Sillanus călărea un roib asiatic, împodobit cu valtrapuri bogate. 
Îl urmau, la o lungime de cal, doi scribi diplomaţi, iar după aceștia 
veneau cincizeci de oșteni mîndri din Garda Pretoriană. „La atita 
cinstire, tot atîta pregătire“, îşi spuse Moș Troes zîmbind a ride 
pe sub mustață. La locul sorocit întîmpinării, aşternut cu blănuri 
şi ţesături înflorate, solul a descălecat, sprinten și. ţanţoș ca un 

cocoș, cu toţi anii mulți ce-i apăsau umerii. Moş Troes, cu trei 
capete mai înalt, încins în platoșă și zale, își potrivi coiful, care 
singur preţuia cît înarmarea a zece decurii, și făcu trei pași în în- 
timpinare. Însoțitorii săi, Anastores, Robostores şi Rates, strălu- 
cind și ei în armuri, făcură un pas. Orolea, în:blană de preţ, 
împodobită la mîneci şi brîu cu alesetură lucrată în argint, ţinînd 
în dreapta bastonul de aur terminat cu cap de lup dacic, aştepta 
închinarea solului răspîndind în juru-i măreție zeiască. După ce 
ascultă urarea de bun venit, pe care tarabostele Troes o deprin- 
sese la curtea lui Decebal, Vinicius Sillanus se îndreptă spre 
Orolea, pe care.o văzuse nu cu mult timp în urmă ca sclavă la 
Ranistorum. Recunoscînd-o, îşi stăpîni mirarea, aplecă genunchiul 
şi rosti cuvintele datorate doar soţiei împăratului. Ea văzu încurcă- 
tura solului, zîmbi cu îngăduință şi-i întinse mîna. Vinicius 
Sillanus își recăpătă stăpînirea de sine, i-o întinse pe a sa cu 
curtenia din tinereţe şi o urmă la jumătate de pas către sala pre- 
gătită pentru omenirea solilor. ` 

Aici, tot ce li se înfățișa ochilor era peste măsură: mistreți 
împănați cu şuncă afumată și măruntaie de vînat uşor, pe tăvi 
uriaşe de argint; cocoși de munte care, deși fripți, își recăpătaseră 
penajul, căprioare atîrnate în frigărui de bronz aurite la capete 
şi lungi cît niște suliți, alături de iepuri copți în vin și ierburi 
plăcut mirositoare. Din coșurile de pai făceau cu ochiul turtele 
de făină date cu miere și gălbenuș de ou. Fagurii în care mustea 
mierea gălbuie odihneau pe platouri de paltin. În cupele aurite, 
ţintate cu şiraguri de pietre în toate culorile, gîlgîia vinul cu stropi 
mărunți de iezer fierbinte. 

Falnicii oșteni din garda împăratului se ospătau cu aceleași 
bunătăți, întinse pe platouri de lemn ţintate în argint și bronz, 
la o masă lungă din lemn de tisă dat cu ulei de in, faţă în față 
cu cincizeci de luptători daci, care se înghionteau pe sub masă 
văzînd încurcătura romanilor ce nu se sfiau să imite, la fiecare 
fel de mîncare, alesele purtări ale barbarilor. Atîta vreme cît 
şi-au ostoit cu hărnicie foamea și setea, vorbele şi-au așteptat 
rîndul. Abia atunci cînd Troes își șterse jungherul cu merindarul 
înflorat şi-l puse în teacă, Vinicius Sillanus făcu semn că ar dori 
să vorbească. Toţi cei care nu trebuiau să asculte părăsiră sala, 
urmînd să-şi închine cupele într-o încăpere învecinată. Sillanus 
îşi drese glasul tușind ușor. Încercarea se transformă în tuse ade- 
vărată, semn că romanul nu se obișnuise cu iarna grea a dacilor. 

— Zeii noştri şi zeii voştri, martori ai soliei cu care vin, să vă 
fie prielnici pentru cinstirea pe care ne-aţi arătat-o! începu el, 

cumpănind cu grijă vorbele. Ea ar fi şi pe placul strălucitului 
Ulpius Nerva Traianus. Tot.ce am văzut în casa ta, cinstite ta- 
raboste, întrece putinţa închipuirii noastre. 

Moş Troes făcu semn tainic Orolei, dîndu-i cinstirea primului 
răspuns. Aceasta învălui solul într-o privire demnă, deloc tru- 
fașă: 

— Obiceiurile noastre, pe care voi, romanii, le numiți barbare, 
vin din timpuri vechi. Ele au fost pomenite și de eroii Heladei și 
vor fi cinstite la fel în fiecare casă. Înțelepţii noștri ne-au învăţat 
că un sol buri aduce mai multe foloase neamului său decît zece 
războaie rele. Vestite Vinicius Sillanus, cinstindu-te pe tine, noi 
îl cinstim pe cel care te-a trimis şi, prin el, întreg neamul vostru 
şi neamurile care trăiesc în ascultarea voastră. 

— Plăcute și socotite cuvinte ai rostit, nobilă Orolea. Purtarea 
voastră și tot ce am văzut aicea îmi împovărează solia. Ne aștep- 
tam să vă găsim sortiţi pieirii prin foame și frig, doritori să pri- 
miţi iertarea și ocrotirea noastră, 

Se așternu o tăcere prea lungă. O spulberă Troes, care de acu- 
ma ştia dincotro bate vîntul: 

— lertare, strălucit sol al celui care stăpîneşte pămîntul cu- 
prins între apele fără sfîrșit, cer.numai aceia care se știu vinovaţi. 
Ori, noi ne ştim la noi acasă, pe pămînturile noastre, lîngă vetrele 
părinților noștri și nu avem nici cui, nici pentru ce să cerem milă 
şi iertare. Munţii sînt cetăţile noastre pe care nimeni nu le poate 
clinti din loc, pădurile — ascunzișul, şi atîta vreme cît se află 
pădure şi munte, deal și vale, neamul acesta nu poate să piară. 
Cuceritorii sînt apa, noi — pietrele, ei — vîntul, noi — stîncile, 
ei — trecerea, noi — rămînerea! 

— Nu spun că ai sau nu ai dreptate, înțeleptule taraboste. 
Împăratul m-a trimis să-ți aduc vorbele sale și nu cere să-mi de- 
pășesc solia. 

— Cunosc dreptul solilor, viteazule comandant, și aştept cu 
răbdare să aflu cu ce te-a împuternicit Traian. Ne aşteptam mai 
de mult la această solie. 

— Prea bine. Împăratul te ceartă pe tine, care ţii Dacia în 
ascultare și în nădejdea răzvrătirii, prin vlăstarele lui Decebal, 
dușmanul Romei, pentru ce s-a petrecut la Ranistorum şi la Ul- 
pia Traiana. 

— Ne miră foarte. La el acasă omului îi este îngăduit să facă 
ce pofteşte fără a da cuiva seamă. Vă întrebăm noi despre rostu- 
rile şi întîmplările voastre? 

Vinicius Sillanus ocoli răspunsul și continuă: 

— Negustorii care s-au scurs încoace din toate părțile impe- 
riului, ca niște uli porniţi. pe pradă, anii de război şi grija cu care 
voi aţi ascuns agoniseala ameninţă cu foamea legiunile, auxiliarii 
şi colonii aduși în Dacia. Iarna s-a așezat devreme și spun citi- 
torii de semne că va fi lungă. După cum se zice şi se vede, voi aveţi 
îndestulă hrană pentru oameni şi nutreţ pentru animale. Castrele 
noastre încep să simtă lipsa, iar unii coloni se pregătesc să pără- 
sească aceste locuri. Pînă la recolta nouă voi să ne dați a treia 
parte din ce adăpostiţi la locuri ferite. 

Bătrînul zîimbi âmar:. 

— Ce-mi spui acuma, strălucite sol, mă miră și mă face să 
rîd. Ar trebui să-ţi mulțumesc. De mult timp nu mi s-a mai 
deschis fața a zîmbet. Eu ştiam că stăpînul ia, nu cere. Lipsurile 
le simțim și noi de mai multă vreme, cu toate că trăim în cum- 
pătare. Ospăţul de astăzi s-a cuvenit solilor. Apoi, mă gîndesc că 
la anul care vine o'să fie și mai rău. Ogoarele au rămas nesemă- 
nate, vitele de arătură s-au călătorit peste apa Donarisului întru 
îndestularea Romei, prisăcile s-au sălbăticit, fînul a rămas de două 
ori necosit, butucii viilor netăiaţi şi nesăpaţi. Cine poartă vina? 
Și ce mai pofteşte de la noi Roma?! Nu îi este de ajuns cît a cărat 
din Dacia? Noi ştim mai bine decît voi ce şi cît am pierdut. Am 
aflat de curînd, prin oamenii noștri de credinţă veniţi din Orașul 
Lumii, că Hadrianus a oferit cetățenilor romani, la sărbătoarea 
triumfului, peste o sută de feste” la Ostia, i-a scutit pe toți liberţii 
imperiului de danii şi impozite timp de șapte ani, a promis pîine 
şi circ mai mult din jumătatea zilelor unui an; se mai spune că 
numai gladiatorii și animalele pentru jocurile din arene au costat 
atît cît i-ar ajunge unui neam cumpătat să trăiască zece ani. Mai 
spune Criton, scribul împăratului, că cele aproape două mii de 
care încărcate cu aurul și argintul nostru fac de trei ori mai mult 
decît visteria imperiului și a senatului, visterie care se cam golise 
în ultima vreme. Niciodată nu a văzut Roma atîta bogăţie din jaf 
de război. Pe celelalte nu le mai pun la răboj. Prea s-ar aduna 
şi ne este prea îndeajuns ca să nu putem îngădui uitarea. Nu vă 
este destul, solule? Ce vreți să vă mai dăm? Pielea de pe noi?. 
Asta o vindem tare scump şi nu vă sfătui să. începeţi tîrgul! 

— Comoara ascunsă de Vezina, cel care a fost mîna dreaptă a 
regelui vostru... 

— Căutaţi-o, romanule. Numai Vezina şi zeii ştiu unde este 


* feste = serbări gratuite, cu piine şi circ. 

ascunsă. Vezina a murit pe zidurile Sarmizegetusei. Vorbiţi dară 
cu zeii noștri dacă asta vă este în putinţă. 

Vinicius Sillanus își îngădui timp de cugetare, prefăcîndu-se că 
are de vorbit în taină cu scribii. Se înapoie curînd şi continuă să-şi 
depene solia, bucuros că cea mai grea parte a ei se sfîrșise: 

— Luminatul Traian poftește să i se înfăţișeze cu răspuns la 
această solie, la Ulpia Traiana, pînă în prima zi a Paliliilor*, 
care se vor organiza pentru întîia oară în Dacia, tînărul Dacis, pe 
care voi îl cinstiţi ca urmaş lui Decebalus, și care a fost prinsul 
nostru. Va trebui să-l însoțești și tu, taraboste Troes, ca urmaș al 
lui Vezina, dimpreună cu Orolea, Marea Preoteasă a zeiţei Dochia 
Mater. Însuşi Împăratul vă va da toată cinstea cuvenită celor ce 
mai ţin sub ascultare o mare parte a Daciei. 

— Aflu şi mă mir că Traian nu duce lipsă de informatori. Nu- 
mai că cei care flutură veștile pe lîngă urechile lui mai și greşesc. 
Eu nu mă ştiu ales de neamul meu urmaş al Marelui Înţelept și 
nici Orolea nu este încă preotesă a Templului Dochiei Mater. Cît 
despre templele noastre, știi prea bine că le-aţi distrus din temelii. 

— Traian vă cheamă la sfat și pentru a vă da dezlegare să 
ridicați temple unde să vă închinaţi vechilor zei, se grăbi Vinicius 
Sillanus să dăruiască și el ceva în numele împăratului, în schimbul 
atîtor cerinţe grele. 

Se ridică, aceasta vrînd să însemne că aici i se termină solia. 
Pe faţă şi în gesturi se putea vedea că îl încearcă părerea de rău. 
O spuse și în cuvinte: | 

— Poruncile pe care le-am primit, cinstite taraboste, nu mă 
împuternicesc să-ți dau răspunsuri. De nu va fi cu supărare, noi 
ne-om grăbi către Sargedava. S-a făcut tîrziu și mîine trebuie să 
ne înfățișăm împăratului la Germisara. 

— Nu însă înainte de a purta într-acolo și cuvîntul nostru, 
rogu-te. Spune celui care te-a trimis că solia aceasta ne-a făcut 
cinste și a deschis un drum către înțelegere. Cât despre cele dorite 
de dînsul, vom mai cumpăni. Răbdarea şi timpul sînt buni sluji- 
tori ai minţii și cugetului, mai ales acum, la cumpăna vremii. Noi 
nu putem vorbi în numele dacilor pînă nu ne-om sfătui cu marii 
tarabosti şi căpetenii de triburi. Ori, ca să ne sfătuim avem tre- 
buinţă să ne întîlnim fără teama că vom cădea prinși și prigo- 
niți. Potrivit ar fi ca Traian, ori consulul imperial Scaurianus, 
să ne trimită cît mai curînd un înscris întărit cu pecetea-i cum că 


* Palilii = serbări în cinstea zeiței Pales, protectoarea turmelor, a păstorilor și 
a pășunilor. 

avem umblare liberă la ai noștri și drept de strîngere a obştilor. 
Deocamdată, garanţie a giîndurilor sale bune și legămînt pentru 
noi că va fi linişte în toate, îl vrem pe Bicilis, care se află sub 
ocrotirea voastră. 

— Trebuie să-ți spun, taraboste Troes, că Bicilis, omul care 
vă stă ca un ghimpe la inimă, a fost sub paza noastră pînă de 
curînd. În noaptea în care oamenii tăi au batjocorit cu foc chipul 
Zeului Marte, s-a făcut nevăzut în Munţii cei Mari. Călăreţii noștri 
încă îi ţin urmele. 

— Cunoaştem și noi ce urme căutaţi. Numai de nu ne-am în- 
vrăjbi iarăşi din pricina lor. Odată cu răspunsul, bătrînul izbuti 
să-și ascundă îngrijorarea. Continuă cu voită, dar neobservată ne- 
păsare: Mai spune-i, rogu-te, înțeleptului Traiari, că noi nu vom 
sta la sfat de bună-voie pînă nu va împlini dorința de a-i. înapoia 
din drumul robiei pe bărbaţii şi războinicii noștri luaţi prinși de 
război. 

— Nu știu ce îți va răspunde la aceasta Ulpius Nerva Traianus, 
însă știu că ce-i ceri este peste putinţă. Mulți dintre războinicii 
voştri au luat drumurile Galiei, Hispaniei şi Britaniei, alcătuind 
de bună-voie legiuni dacice de luptă. 

— De bună-voie fiindcă nu aveau de ales decît între viaţă și 
moarte, între robie şi drumul acesta. Mai ştim însă, prin iscoadele 
noastre, că cei mai mulţi dintre ei se găsesc în Moesia și Panonia, 
aproape de Donaris. Oare cu cine credeți că veţi ara glia, cu cine 
veți scoate aurul și arama din măruntaiele pămîntului și veți apăra 
fruntariile Daciei dinspre nordul ce-și revarsă puhoaiele de nea- 
muri războinice către Roma? Cu veteranii vlăguiţi de răni şi de 
boli? Ori cu cei cîțiva coloni asiatici care nu au ţinut în mînă 
cîndva coarnele plugului, toporul și coasa? Să chibzuiască Traian 
la vorbele mele, de care mai curînd sau mai apoi își va aduce 
aminte, dacă nu el, cei ce-l vor urma în fruntea ăstei împărăţii, 
prea mare ca să nu se clatine odată şi odată din temelii. Ştie Traian 
şi cunoaște senatul cu cîte vieţi şi cu cît aur a ţinut Decebal în 
pace și ascultare triburile umblătoare ale Nordului și Răsăritului? 
Noi, de cînd ne știm stăm cu muntele și apele în drumul revărsării 
lor. De călăreții daci, iuți și aprigi, nu de oșteni plătiţi, mereu cu 
gîndul la vetrele lor îndepărtate, aveţi trebuință în aceste locuri. 
=- Vinicius Sillanus căzu pe gînduri şi nu-și mai dădu osteneala să 
le ascundă. Vorbi mai mult pentru sine: 

— Cine nu are bătrîni, să şi-i cumpere! Dar, iarăși, gura mea 
trebuie să tacă. Cuvintele tale vor ajunge întocmai la urechile 
Celui Iubit de Zei. 

Se ridică arătînd nerăbdare și îngrijorare. Decimus Terentius 
Scaurianus, dîndu-i solia în numele împăratului, nu îl învredni- 
cise cu mai mult. 

Tarabostele Troes luă seama la nerăbdarea romanului și-l li- 
niști: l 

— Nu te îngrija, cinstite sol. Numai ceva mai am a-ți spune. 
Ar fi înțelept ca oamenii voştri, negustorii și auxiliarii mai cu 
seamă, să se poarte prin davele şi pagusurile noastre cu mai multă 
omenie, iar legiunile încartiruite la noi să înceteze prigoana celor 
ce nu de bine s-au pustiit prin codri și munți. Odată și odată țara 
tot trebuie să se așeze în matca ei și nu folosește să turnați pînă 
la revărsare în paharul răbdării. Îngăduiți timpului să ostoiască 
rănile, nouă să ne plîngem morţii și să ne rumegăm durerea pe 
vetrele templelor arse! 

— Şi această rugare va fi spusă cu prietenia inimii acolo unde 
trebuie pentru că... 

Se întrerupse dintr-o dată şi tresări cu teamă. Pe tăpșanul din 
mijlocul așezării văzu agitația oştenilor daci. 

— Sîntem cumva prinșii voştri, taraboste, ori cum trebuie să 
înţeleg mişcarea atîtor războinici pregătiţi de luptă? 

— Pentru neamul meu solul a fost dintotdeauna și va rămîne 
de neatins, ca un zeu. Războinicii noştri se pregătesc pentru în- 
treceri şi jocuri cu armele în cinstea soliei tale, Vinicius Sillanus, 
urmînd să te însoţească, de-i va fi voia, pînă în apropierea castru- 
lui peste care comanzi. Curînd se va lăsa întunericul, iar drumurile 
îţi sînt necunoscute şi cu primejdie. Nu vrem să se spună că am 
pus ceva la cale împotriva voastră. | 

Cîtă vreme a durat solia, Orolea a ascultat în tăcere cuvenită. 
A cântărit și prețuit cuvintele bătrînului taraboste. Bănuia că ele 
au fost îndelung. rumegate și recunoștea că ea nu le-ar fi putut 
lega cu atîtea înțelesuri.. În timpul întrecerilor nu și-a dezlipit 
privirea de pe fața lui Vinicius Sillanus. Ar fi vrut să-l citească 
pînă în bezna gîndurilor. Se părea că tot ce a văzut și vede il miră 
şi-l îngrijează. 

Glasul catifelat al Orolei îl făcu să tresară ca şi cum i-ar fi 
surprins cine ştie ce gînduri care nu se cuveneau cunoscute de 
un străin. l 

— Te-ai așteptat la cu totul altceva, nu-i așa, Vinicius Silanus? 
îl întrebă ea, punînd o anumită dulceaţă în cuvinte. 

— Sînt silit să recunosc, înțeleaptă și frumoasă prințesă. Ai.ghi- 
cit adevărul și adevărul acesta mă face să fiu trist. Giîndul îmi 
spune că aceasta nu este ultima iarnă pe care o petrec în Dacia 

iernilor grele, care la anii mei scurtează drumul către luntrea lui 
Caron. 

— Castrul vostru nu se află prea departe de noi. Ne-am bucura 
să fii oaspete la focul nostru și la masa noastră din cînd în cînd. 
Nu-i așa, taraboste Troes? 

Bătrînul pricepu încotro bat gîndurile Orolei şi conveni bu- 
curos: 

— Întoemai cum zici, strălucită Orolea. Ce a fost, a fost. Pen- 
tru pîinea ce ne va fi sortită, abia acuma se frămîntă aluatul. 
Lîngă cînceul cu vin bun și gîndurile omului ţintesc a bine. 

— Primesc cu plăcere şi cu inimă curată, se învoi Vinicius 
Sillanus. Bîrlogul meu este prea trist și prea rece pentru o iarnă 
atît de lungă. Dar pînă aici se răzbeşte anevoie.... 

— Cât despre asta, nici o grijă, îl încurajă Orolea. Un călăreț 
trimis din vreme ne dă de ştire, iar oamenii noștri te vor aștepta 
la Cheile Jigorului. 

Întrecerile au continuat pînă cînd soarele, ieșit dintre norii le- 
şioși, a trimis înapoi, către înalturi, sul de raze roşii, semn de 
vreme senină. Odată cu ele părăsea și Vinicius Sillanus pilnia 
Gerosului, mulţumit și îngrijat deopotrivă. O întrebare îl scurma 
îndărătnică: Cum va primi Traian tot ce avea să-i spună? Struni 
calul pînă i se alătură scribul Claudius Crito căruia îi adresă vorbă: 

— Claudius Crito, dacă nu mă înșel, noi doi sîntem de aceeași 
vîrstă și ne cunoaștem de mulţi ani. Spune-mi, este adevărat că 
ţi-ai chemat familia de la Roma cu gînd să te aşezi pentru tot- 
deauna în Dacia? 

— Aştept de la o zi la alta să sosească soția, fetele și feciorul 
cel mic. Îmi place aici. Împăratul m-a răsplătit, pentru anii mulţi 
de cînd îl slujesc, cu o delniță de pămînt gras ca untul, nu departe 
de Ulpia Traiana. Doi pietrari daci, cu care m-am împrietenit, 
fiindu-mi vecini, m-au ajutat să pun temelie pentru o villa rustica 
trainică și încăpătoare. Dar pentru ce mă întrebi, viteazule Vini- 
cius? Crezi că m-am grăbit şi am greșit cu această hotărîre? 

— Nu, nu cred că ai greșit. Îmi veni şi mie un gînd dimpreună 
cu dorul de ai mei. Se adună mai bine de doi ani de cînd nu i-am 
văzut. Dacă tot va trebui să mai rămîn aici, măcar atîta vreme 
cît va rămîne luminatul Traian, mă socoteam că în Dacia le-aș 
putea face un rost mai bun decît la Roma. Am patru fete, fru- 
moase, ce-i drept, dar, dacă nu este avere nu prea se înghesuiesc 
peţitorii. Necazul e că toate deodată s-au făcut de măritat. 

— Că bine zici! Şi feciorul meu se află la anii cînd trebuie să 
se adune la casa lui. Ne-om încuscri, dacă ţi-o fi şi le-o fi pe plac. 

Iar pentru celelalte fete ale tale şi ale mele vor fi fiind destui 
doritori dintre colonii şi dacii nobili. Ai văzut ce mai mîndreţe de 
flăcăi cresc în Dacia?! 

Vinicius Sillanus rîse cu poftă, ușurat de gîndurile cernite: 

— Ai dreptate. Mi-a plăcut să le observ purtările frumoase și 
îndemînarea cu care miînuiesc armele. Aveam impresia că bătri- 
nul taraboste i-a instruit într-o școală de gladiatori. Dacă ar fi să 
aleg eu pentru fetele mele, atunci în faţa acestor daci, colonii pri- 
păşiți din te miri unde mi-ar bate mult şi bine la poartă. Se va 
întîmpla și aici, dacă vom izbuti să pacificăm Dacia, cum s-a în- 
tîmplat în Iberia, Galia și Hispania, unde aceste însoţiri sînt cău- 
tate. 
` — Sînt destul de bătrîn și după cum mi se pare chiar împăratul 
mă socoate destul de învățat. Şi zic că! nu ne-ar strica să ne mai 
împrospătăm butucii cu altoi nou. 

Vinicius Sillanus oftă şi tocmai se pregătea să răspundă cînd 
se apropie tarabostele Rates. Acesta îi aminti că a venit vremea 
cînd dacii care îi însoțiseră trebuiau să se întoarcă. Făcliile de la 
turnurile de pază ale castrului de pe Vîrful Jigoru luminau stin- 
ghere în singurătatea întunecată a muntelui. 


X. Captivi în munţi 


În familia lui Viezure, cunoașterea semnelor naturii şi ale vre- 
mii se transmitea din tată în fiu de sute și sute de ani. Strămoșii 
lui cutreieraseră creastă cu creastă, vale cu vale inelul de munţi 
cu care natura logodise Dacia, în căutarea vînatului. Întîmplări 
nemaipomenite, ca revărsările de ape, cutremurarea temeliilor pă- 
mâîntului, ieşirea rîurilor din vechile albii, roirea așezărilor ome- 
neşti, migrațiile tîrzii ori timpurii, schimbarea năravurilor unor 
sălbăticiuni erau încrustate în semnele neamului pe tabla de aramă, 
pe lespezi de piatră ori pe răboajele de lemn și transmise urma- 
șilor în spiță bărbătească drept zestre. Bunăoară, Viezure știa cum 
s-au arătat semnele astrelor în anul cînd perșii lui Darius au venit 
la apa Donarisului, tocmai de la marginile lumii, cu gînd de război. 

Mai ştia el și despre acel an de secetă cînd la izvoarele sleite își 
așteptau rîndul, în devălmășeală, oameni și animale. Verii aceleia 
i-a urmat o iarnă fără seamăn, cu zăpezi peste creștetul brazilor. 
În luna lui mărţișor au venit căldurile lui cuptor, apele s-au slo- 
bozit în puhoaie pînă pe culmile dealurilor, purtînd către Donaris, 
cu furia potopului, păduri și case, oameni şi fiare. Unii șefi de 
triburi au văzut în semnele cerului prilej de zizanie şi au îndrăz- 
nit să ia viaţa regelui Burebista. De atunci, două ierni s-au mai 
arătat aşa de aspre ca cea de acum; una fusese aceea în care, după 
cutremurarea pămîntului, cu multă spaimă şi moarte, apele și-au 
schimbat cursurile, dealurile au prins să se prăvale cu vuiet, iar 
munții și-au bătut capetele cu mînie. Atunci se zice că a dispărut 
în inima muntelui, cu peșteră cu tot, Marele preot și rege Deceneu. 
După iarna aceea de pomină s-au vestit războaie la fruntariile 
țării şi belșug în grîne, miere și vin pe cîmpiile dinlăuntrul ei. Se 
spune că abia atunci cînd pădurile de liliac au trimis solia parfu- 
murilor în creștet de munte, au cutezat plugarii să coboare către 
mîlurile grase ale văilor şi fost-au două recolte dintr-o singură 
semănătură aruncată în brazdă. Se mai zice că prundurile apelor 
au rămas presărate cu aur, arama şi fierul se înfățișau privirii pe 
coamele munţilor spălaţi de șuvoaie, fără trudnică căutare, mierea 
a curs de trei ori în chiupuri, turmele de oi şi vite s-au sporit cu 
cîte doi şi trei gemeni. Cu aceleași semne s-a înfățișat şi anul înăl- 
țării lui Decebal în scaunul regilor, cînd Donarisul a întins pod de 
gheaţă pentru călăreţii daci, spre înfricarea Romei. Aceleași semne 
ale cerului și vremii le deslușea Viezure acum cu ochiul firii și cu 
simțirea părinților revărsată în el. 

În răstimpul de cîteva nopţi şi zile, aproape fără pragul luminii 
între ele, în care Nemira și-a cîntat nebunia, muntele s-a clătinat 
din temelii iar baierile cerului s-au rupt în potop de zăpadă. Peste 
șanțurile care îngăduiau ieşirea din adăpost neaua se aşternuse de 
un stînjen, obligîndu-i să-şi facă galerii oblice spre lumină, adînci 
cât îîntînile pagusurilor aşezate pe culmi de dealuri. În noaptea 
care a urmat întîlnirii cu Bicilis, Viezure, știind ce-i așteaptă, a 
pîndit retragerea vremelnică a haitelor de lupi și, neîngăduind mila 
şi cruţarea pentru sine și ai săi, a strîns în preajma adăpostului, 
într-o grotă de omăt, lemne de foc, crengi de ienupăr pentru fier- 
tură și vînat fără alegere. Laţurile și pînda i-au norocit cu un 
rîmător, slăbit de drumul lung spre pădurile cu ghindă, și cu două 
capre negre ademenite de izvorul ce se prăvălea dintr-un gheizer 
cu apă călduţă în spatele adăpostului. Pe vatra incinsă focul ardea 
molcom. Cînd bănuia vremea zorilor, Arcia ieșea de sub blana 

de urs, care învelea şi trupul chinuit de febră al Elenei, ca să îm- 
partă celor șapte oameni, aflaţi în neclintită moleșeală și muţenie, 
fiertura de ienupăr, în care picura cîțiva stropi de miere din bota 
cu minuni a lui Viezure. Cîinii, simțind pesemne prin ce necazuri 
trec stăpînii lor, așteptau răbdători, mulţumindu-se să macine în- 
tre fălcile puternice făina oaselor. Cel rănit se bucura și de puţină 
fiertură întăritoare, în care Viezure presăra cîteva rădăcini măci- 
nate, din punga cu leacuri. Către avecernea, la fel de întunecată 
ca şi miezul zilei, fata trecea iarăși de la unul la altul cu bucăți de 
carne abia pîrjolită pe jar, aşa cum o sfătuise vînătorul, care în 
aceste împrejurări se dovedea mai înţelept decît toţi înțelepţii lu- 
mii. Cînd și cînd Viezure o înghiontea cu înţelesuri ascunse dar, 
mai ales atunci cînd fata rămînea mai mult în preajma lui Ortis, 
arunca cîte o glumă care altădată ar fi stîrnit şuvoaie de rîsete. 
Ea îi cînta în strună, încercînd să-şi ascundă amarul din suflet. 

Dacă ceilalți mai schimbau din cînd în cînd cîte un cuvînt, 
două, Bicilis muţise de-a binelea și rareori pe faţa sa întunecată 
răsărea zîmbetul rău al celui care se bucură să fie îngropat de 
viu, dacă aceeași soartă o are și dușmanul său de moarte. Nu se 
mai îngrozea la vederea cîinilor, care şi acum îi urmăreau atenți, 
gata să sară la cel mai mic gest. De altfel, Vira şi Ziper suportau 
cel mai greu această închisoare albă. Mai ales cînd se apropia 
seara chelălăiau înăbușit şi jalnic. Ortis și Viezure îi linișteau mîn= 
gîindu-i și vorbindu-le ca unor fiinţe înțelegătoare. 

La căderea nopţii lupii se strîngeau în jurul adăpostului ca să-și 
înceapă cîntecul, pîndind cu răbdare ieşirea de sub pămînt a aces- 
tor vietăţi care nu pricepeau că odată şi odată tot le vor astîimpăra 
foamea. Scrijelise Dacis semn pe peretele de gheaţă pentru a opta 
zi petrecută ca prinși ai zăpezilor, cînd urletul prelung, jalnic, se 
preschimbă în hărmălaia luptei dintre fiare, strecurînd fiorii groa- 
zei în inimile celor aflaţi sub stratul de zăpadă pe care se sfișiau 
dihăniile înnebunite de foame. 

— Lupii se mănîncă între ei ori le-a căzut pradă vreo sălbă- 
ticiune, îşi dădu cu părerea Ortis. 

— Ar fi de mirare ca în mijlocul haitei să se arate o altă vie- 
tate, numai de dragul de a le astîmpăra foamea. Mai degrabă lupii 
tineri și puternici au tăbărit pe cei bătrîni, întărîtați de așteptare. 
De-acum nu mai e mult şi haita va îndrăzni să scurme spre adă- 
postul nostru. l 

Îngrijorarea strînse în ghearele ei sufletele. tuturor. Atunci se 
ridică Viezure. Părea liniştit dar Ortis, care începuse să-l cunoască 
bine, înțelese ce furtună se pregăteşte în inima vînătorului. Acesta 

rise straniu și se adresă lui Bicilis cu un glas care nu mai părea 
al lui: 

— Din pricina ta ne aflăm aici și ne primejduim vieţile. După 
cum vezi, carnea e pe sfîrşite, lemnele aşijderea. Prietenii mei abia 
se mai ţin pe picioare de slăbiciunea foamei și a frigului. Pînă și 
cîinii s-au jigărit ca niște potăi. Chiar tu, care ziceai că nu primeşti 
mila noastră, tremuri de spaimă şi numai ura şi răutatea te mai 
ţin în trufia-ţi. 

Făcu o pauză, după care își continuă firul gîndurilor, apăsat, cu 
hotărîre neclintită: 

— Dacis și Ortis sînt vlăstare alese, prin vinele cărora curge 
sîngele regilor noștri, de la Burebista și mai de departe. Ei știu 
una, eu știu alta. Pe mine ai mei m-au învățat o singură lege, mai 
presus de toate: cea a pădurii şi. muntelui, legea dreptăţii, care 
îmi spune că dacă astăzi eu te iert pe tine, tu, mîine mă omori 
pe mine. Cruţîndu-te pe tine, Bicilis, care te-ai arătat mai rău 
decit vipera şi lupul turbat, viața noastră se află în primejdie, 

„Se apropie de Dacis și îl rugă cu mînia clocotind în răceala vor- 
belor: 

— Strălucitule, mai repetă o dată hotărîrea bătrînilor de pe 
Muntele Gerosu în legătură cu Bicilis şi cei cu care s-a însoţit 
în mișelie! 

Dacis rămase dus pe gînduri şi într-un tîrziu, în silă, dar rar 
şi apăsat, presără vorbele în tăcerea de gheaţă: 

—  Bicilis va trebui să moară în cazne, așa încît să simtă dure- 
rea ce l-a durut pe fiecare dac, bătrîn ori copil, bărbat ori femeie, 
care pătimesc din pricina vînzării pe care el a făcut-o. Să nu poată 
cere şi nici respinge mila și nemila legilor pe care le-a călcat. În 
bîrlogul fiarei, în gaură de șarpe, pe altarul templului, oriunde 
s-ar afla, să-l ajungă şi să cunoască pedeapsa celor trăitori întru 
Zamolxis. Acestea sînt vorbele tarabostelui Troes, căpetenie a Sar- 
getilor și urmaș al lui Diegis, vorbe întărite de treizeci și șapte de 
bătrîni înţelepţi. | 

— Îţi mulțumesc, Dacis! Şi acum, îngăduiţi să fiu eu cel care 
înfăptuieşte porunca dreptei judecăţi. Omul acesta, făcînd ce nu 
fac nici fiarele pădurii, de mila lor să aibă parte! 

În ochii lui Ortis pîlpñi deodată o lumină jucăușă. Tuși cu îngă- 
duință și Viezure înţelese că prietenul său i-a priceput jocul. Ri- 
dicînd mîna dreaptă deasupra capului, cu privirea aţintită în jarul 
strălucitor: de pe vatră, Viezure glăsui rar, ca în faţa altarului 
celui mare: 

— Jur pe cer și pe pămînt, pe tainele Zeiţei Dochia Mater, pe 
Zamolxis și Gebeleizis, strămoșii zeilor noştri, că se va înfăptui 
judecata. 

Vorbele și hotărîrea cu care fuseseră rostite își făcură efectul 
aşteptat. Voința cu care Bicilis îi înfruntase pînă acuma se destră- 
mă dintr-o dată. Cuprins de un tremur nestăpiînit, se aruncă la 
picioarele lui Dacis, cu ruga nemernicului smintit de teama morţii: 

— Iertare, stăpîne! Îndurare, bunule Dacis! Lasă-mă să mai 
prind o dată boarea primăverii. Fac tot ce-mi zici, numai dă-mi 
iertarea. 

Se tîrî către Ortis încercînd să-i cuprindă genunchii: 

— Viteazule Ortis, fie-ți milă. Aș mai avea destui ani de trăit. 
Știu că faptele mele nu pot fi cîntărite cu mila și iertarea. Dar 
înțelege, nu am putut răbda. M-a orbit strălucirea aurului, iar 
caznele din beciurile Ranistorumului m-au făcut neom. Îndurare, 
mărite fiu de rege și te voi îmbrăca în zalele şi platoșele aurite 
ale regelui Comosicus, îți voi dărui cupele cu care a fost ospătat 
Lisimah, voi umple cămările tale cu aur şi argint. 

— Nu-l crede, Ortis! Chiar acum, cînd se roagă şi promite, se 
gîndeşte cum să scape și să se răzbune, pentru că i-am arătat prea 
multă omenie! zise Viezure. 

Ortis îl îndepărtă cu piciorul ca pe o tîrîtoare: 

— Ajunge, nemernice! Ospăţul lupesc abia începe. Tu, Bicilis, 
vei fi ultimul care va părăsi adăpostul. Cei care te-au slujit în 
miîrșăvie și vînzare îţi vor arăta drumul. Dacă scăpați de pedeapsa 
fiarelor, că de bună-seamă şi lupii s-ar îngrozi dacă ar putea ști 
faptele tale, răzbunarea noastră încetează. Viezure, dezleagă-l pe 
Iazigul, dă-i armele și scoate-l din adăpost. La o jumătate de ceas 
să plece Marcomanul şi tot după atîta vreme Bicilis. 

Iazigului, mai întîi nu-i veni să creadă, apoi începu să gifiie de 
parcă îl apăsa întregul munte de zăpadă de deasupra lui: 

— Ortis, viaţa sclavului este scurtă și fără preţ. Suferinţa a 
adunat veninul dimpreună cu nădejdea libertăţii în inima mea. 
Fă-mă sclavul tău, taie-mi dreapta cu care am atins aurul regilor 
voştri, scoațe-mi ochii cu care m-am lăcomit, dă-mă morții, dar 
nu așa! Pe Rapis l-ai iertat şi te vei căi amarnic. El este omul de 
încredere al stăpînului. Crede-mă că eu ştiu să-l slujesc cu viața 
pe cel care mi-a redat viața și că nu am deprins ca el fățărnicia. 
Lasă-mi zilele, viteazule Ortis, cu preţul destăinuirii mele pînă la 
capăt! La comoară, fără Bicilis nu veți ajunge. Rapis v-a câştigat 
încrederea, dar tot el a pus la cale cu Bicilis, noaptea trecută, 

pieirea voastră. I-am auzit vorbind. Sînt înţeleși cu lanistul Aulus 
Maecus din Ulpia Traiana, care, cu oamenii lui, toţi tîlhari și pi- 
raţi de la Marea Tyreniană, pîndesc zi și noapte prin preajma locu- 
rilor unde a tăinuit Bicilis parte din comoară. Iartă-mă pe mine, 
Ortis, şi tu, bunule Dacis, şi vă voi conduce pînă la locul unde 
Bicilis ne-a dezlegat mîinile și ne-a dezvelit ochii în noaptea aceea. 

— Ha, ha, ha! rise tăios Viezure. Şarpele, dacă îl calci bine pe 
coadă, își sloboade veninul. Ortis, pierdem vremea și lupii aș- 
teaptă. Faceţi cum credeți, dar nu uitaţi că Viezure nu are două 
vorbe pentru același lucru. De acum nemernicii nu se vor mai 
atinge de o fărîmă din vînatul meu. Le-ai dat libertatea! Ce mai 
vor? Noi îi lăsăm să se ducă. Să-i lase și fiarele, că doară se asea- 
mănă. 

— Nici eu nu spun același lucru de două ori! i-o reteză scurt 
Ortis. Am zis o dată, înfăptuieşte judecata! 

Viezure îl prinse pe Iazigul, trase cuțitul de la briu, îi tăie legă- 
turile și îl împinse către ieșire. Lupii se traseră tîrîş înapoi şi-şi 
înteţiră urletul, acoperind strigătul de groază al celui sortit astfel 
pieirii. | 

Bicilis se apropie de Viezure forțind o ultimă portiță de scă- 
pare: 

— Dacă vă arăt locul unde am tăinuit-o, ne lăsaţi viața? 

Viezure se prefăcu că chibzuieşte îndelung. Îl slobozi pe Iazigul 
care răsuflă uşurat și tărăgănă răspunsul: 

— Asta nu eu hotărăsc. De-ar fi după mine, ducă-se pe pustii 
toate comorile! Dar... să vedem. Tu, Bicilis, ca unul care ai stat 
de-a dreapta marelui Vezina, cunoști legile străbune. Ei bine, re- 
cunoşti că după aceste legi, la vreme de război, Dacis, Ortis și cu 
mine, toţi intraţi în frăția feciorilor şi.a oștenilor, avem dreptul să 
ne adunăm la sfat de judecată? | 

— Da, recunosc, se grăbi acesta, legîndu-și nădejdea de fiecare 
cuvînt. 

— Dar că putem schimba hotărîrea Sfatului bătrînilor, în caz 
de nevoie, recunoști? 

— Şi asta recunosc. Recunosc orice! 

Ortis începu să rîdă, dar rîsul său nu prevedea nimic bun: 

"— Nici chiar așa! Ne-ai cerut cîndva să respectăm legile stră- 
bune şi acuma primeşti chiar încălcarea lor! Pare-se că are drep- 
tate Iazigul cînd spunea că gușa ta amestecă veninul vicleniei. 
Uite ce-i, Bicilis: Acum, ori peste zece, ori peste o sută, ori peste 

o mie de ani, comoara tot va fi găsită și tot a Daciei va rămîne. 
Dacă stau şi mă socotesc cît ești de nemernic, ai fi putut da roma- 
nilor tot aurul strîns cu sudoarea înaintaşilor noștri. Știu că tu 
clocești gînduri ascunse şi că, dacă am fi noi în puterea ta, nu 
te-ai sfii să ne dai lupilor, dimpotrivă, nu ai avea bucurie mai 
mare ca asta. Cred că prietenii mei vor fi de partea hotăririi mele. 
Te vom lăsa să trăieşti pînă cînd vom vedea cu ochii noştri aurul 
tăinuit şi chiar după aceea. Nu încerca iarăși să înșeli. O altă iertare 
pentru tine nu va mai fi. 

Bicilis se frînse de mijloc ca secerat și prinse să se tîrască de la 
unul la altul ca un cîine iertat de pedeapsă. l 

— Nu te bucura prea devreme, Bicilis. Viața tuturora se gă- 
sește în cumpăna zeilor. Ți-am spus că iertare deplină, în țara pe 
care ai vîndut-o, nu vei afla. După ce luăm comoara, ca s-o îna- 
poiem celor care au trudit pentru ea, vei fi liber să pleci oriunde, 
dar fără lumina ochilor care au lăcomit aruncînd ruşinea și scla- 
via pe neamul nostru. Recunoşti această lege străveche, nu? Dacă 
bine îmi amintesc, cu mîna ta ai turnat zeamă de iarbă rea în ochii 
sclavului care îţi furase o cupă de aur. Cunoscînd aceasta, te mai 
învoieşti? a 

— Da, bunule Ortis. Știu că am făcut mult rău poporului meu, 
orbit fiind de ură și mărire și, mai mult, temător de moarte. Acum 
un singur gînd mă mai leagă de viaţa pe care nu o merit: am o 
fiică pe care am încredinţat-o, cînd a venit pe lume, unui pescar 
de pe Maris, copil de care nu trebuia să se ştie, ca să nu-mi pierd 
dreptul de a-i urma Marelui Preot Vezina. -Făgăduieşte că-mi în- 
gădui să o mai văd o dată, dacă trăieşte şi se mai află la omul meu 
de taină, iar după aceea pedepsește nemernicia mea. 

— Mai fă o încercare, Ortis, se rugă Arcia cea neînduplecată, 
spre marea mirare a celorlalţi. Dacă şi-a amintit măcar acuma că 
are un copil, înseamnă că se căieşte și o mai fi avînd în el un strop 
de omenie. 

Ortis tresări încolţit de o bănuială. „Te pomenești că timpul de 
cînd stăm aici acoperiţi de zăpadă și ameninţaţi de sălbăticiuni a 
început să ne macine. . .“ Tresări ca trezit dintr-un vis urit şi ceru 
părerea prietenilor săi: 

— Dacis, Viezure, voi ce aveţi de zis? Rămîne aceasta jude- 
cata noastră a tuturor? Văd că pînă și Arcia înclină către amîna- 
rea pedepsei. 

— Da! conveni Dacis, însă după aceasta, ce am hotărît, să se în- 

făptuiască de către înşişi complicii săi, urmînd ca apoi să pără- 
sească pămîntul Daciei. 

— Prieteni, judecata s-a făcut, zise Ortis. Îţi mulţumesc, Vie- 
zure, că ai ales momentul cel mai potrivit. Dacă vom fi nevoiţi 
să mai rămînem aici multă vreme, cine știe cîte se mai pot în- 
tîmpla! Să jurăm dară, pe cer şi pe pămînt, că vom face întocmai 
cum am hotărît. 

Toţi patru își încrucișară mîinile, apoi înălțară şi înclinară frun- 
tile, legiuind jurămîntul. 

— Şi acum, continuă Ortis, să ne gîndim la ale noastre. Viezure, 
cam cît crezi tu că vom mai rămîne prinșii muntelui? 

— Ştiu eu?... Se prea poate să rămînem acoperiți de zăpadă 
şi pîndiţi de lupi o săptămînă, două, o lună, ba chiar mai mult. Dar 
să nu ne pierdem nădejdea. Om găsi noi vreo cale. 

— Viezure, acum că zăpada e îngheţată, oare nu am putea 
răzbi pînă la adăpostul de la Tăul Zînelor? întrebă Arcia cu nă- 
dejdea mijind în inimă. Mierea s-a isprăvit, din carne ne-au mai 
rămas cîteva ciosvîrte, lemnele sînt şi ele pe terminate... 

— Dacă zic că aşa ne trebuie, veţi spune că am inimă de vie- 
zure. Fără patru guri în plus am fi putut aștepta ostoirea vremii. 
Oho, de-am fi încăput noi pe mîna lui Bicilis, care cu trei vorbe 
v-a muiat inimile, la ceasul ăsta aveam ciolanele curățate de 
carne! Cît privește plecarea, hm, zău că nu prea știu ce ţi-aş putea 
spune. Barem cîteva ceasuri dacă s-ar ostoi zgripţuroaica de Ne- 
miră, cu puţin noroc am răzbi. Pînă la Tăul Zînelor avem cale 
de cîteva ceasuri. Primejdia cea mare nu este atît Nemira, cît 
haita de lupi. Și, că tot m-ai zgîndărit, iată că ți-oi spune ce mi-a 
trecut prin cap. Miine, fie ce-o fi, încerc să trimit lupii în altă 
parte. 

Cercetă cu privire de cunoscător cei doi cîini tolăniţi lîngă vatră, 
visînd probabil și ei la traiul bun de la stîna lui moș Troes. O 
vreme rămase pe gînduri, se apropie de Ortis şi-l întrebă cu sfiala 
ce nu i se potrivea: 

— Ortis, ţi-ar părea rău să-l pierzi pe unul din ei? 

— Mai întrebi?! Ar fi ca și cînd mi-ar muri un om drag. Nu 
mă mai frige și spune ce-ţi mai trecu prin gînd. 

Viezure mai şovăi cîteva clipe apoi vorbi, părînd că nici el nu 
dă importanţă la ceea ce zice: 

— Mă gîndeam că s-ar putea să îndepărtăm lupii de adăpostul 
nostru cu ajutorul cîinilor. Nu sînt prea mulţi sorţi de reuşită, 

dar trebuie să încercăm ceva. La Vira mă gîndeam. De va fi sfi- 
şiată de fiare, știu că n-ai să mi-o ierți prea curînd. 

— Şi cum vrei să faci? întrebă Dacis, văzînd că Ortis tace. 

— În zori, explică 'Viezure nu prea convins, vom împrăștia în 
porțiunea de ieșire din tunel bucăţile de carne ce le mai avem. 
Cînd haita va da năvală într-acolo, o vom slobozi pe Vira prin 
cealaltă ieşire, poruncindu-i să alerge acasă. Pînă ce lupii îi vor 
simți mirosul și-i vor lua urmele, între ea şi haită se va așterne 
destulă depărtare ca să nu mai poată fi ajunsă. 

Viezure tăcu şi aşteptă părerea celorlalţi. O vreme nimeni nu 
scoase un cuvînt. Se vedea că planul acesta li se părea atît de ne- 
sigur încît li se spulberaseră speranţele de o clipă. Dar nici o altă 
cale nu mai aveau. Și apoi, vinătorul încă nu le dăduse nici un 
prilej să se îndoiască de ceea ce spunea. Acesta înțelese că nu tre- 
buie să stăruie. Găsi că este mai potrivit acum să risipească stin- 
ghereala ce se înstăpînise în adăpost, spunînd glumeţ: 

— Încercarea moarte n-are şi cine-ndrăzneşte, izbutește. Ei, dar 
s-a făcut tîrziu și acuși, acuși se apropie zorii. Trebuie să mai ve- 
dem şi de rînduiala somnului. Numai că, pentru a dormi fără griji, 
îmi zice inima că n-ar strica să-l legăm binişor şi pe prietenul 
nostru Rapis. Mai știi? Așa cum s-a însoţit cu Bicilis, te pomenești 
că se va însoţi și cu lupii şi, zău, ar fi păcat să ne încurce planurile. 
În vorbele Iazigului am mirosit oleacă de adevăr. Poate că afară 
nu se va încumeta să iasă, dar nici nu se va sfii să ne facă de 
petrecanie. 

Acoperi jarul cu strai de spuză, își lipi spatele de blana lui Ziper 
şi prinse să respire arare, fiind dintre aceia care pot să porun- 
cească somnului. Curînd adormiră şi ceilalţi. Numai Bicilis nu în- 
chise ochii cu gîndul la vremea cînd va trebui să-i poarte mereu 
lipsiţi de lumină. 

Cînd s-a luminat de ziuă, Nemira se potolise, haita hălăduia 
tocmai pe valea Rîului Mare, iar ei urcau cu nădejde creasta se- 
meaţă, dincolo de care îi aștepta căldura aşezărilor ciobăneşti de 
sub Tăul Agăţat. . 

— Bine că te-ai grăbit și te-ai priceput să smulgi promisiunea 
lui Bicilis, îi șopti Ortis lui Viezure, la un scurt popas, înainte de 
a cobori către Lacul Zînelor. 

__— Simţeam că Nemira ne părăsește şi nu mai puteam aștepta. 
Cine ştie cînd ni s-ar mai fi ivit un prilej ca ăsta, îi răspunse Vie- 
zure, ridicînd din umeri. 

XI. Comoara 


Un vînt cald, stîrnit peste noapte dinspre gurile Donarisului, 
uscat ca răsuflarea cu pucioasă a peșterilor de la apa Iorgova- 
nului, topise zăpada și dezlănțuise șuvoaiele, care prinseră să gilgîie 
şi mai apoi să vuiască, anunţind o primăvară grăbită. 

Strunga Murgusului, cu apele revărsate peste maluri, primi cu 
adieri de burniţă și suluri de ceață drumeţii coborîţi din munte. 
Cu cît se apropiau de gura văii, izul de primăvară statornică răz- 
bătea de pretutindeni, vestit de mirosul reavăn al ţărînei, de par- 
fumul sălciilor înmugurite, de verdele crud al ierbii. Către ieşirea 
din munte a apelor obosite de îndărătnicia pietrelor, ochiul prin- 
dea ici, colo cîte un tăpșan zbicit pe care dediţeii, galbeni de 
atîta sfioșenie, își arătau fețele mirate de prea multă îndrăzneală. 
Arcia rămînea mereu în urma călăreţilor grăbiţi, descăleca, aduna 
firavele floricele și după ce le mirosea cu nesaţ, le lega cu grijă 
într-un fir de iarbă. Cînd grupul de călăreți fu înghiţit de pricoița 
ceții care începuse să se ridice deodată cu răsăritul, chiui a bucurie 
și biruinţă către muntele pe care de-abia acum ştia cît îl urăște. 
Mai chiui o dată de rămas bun văilor vuind de apă şi îndemnă 
calul. 

Neștiind ce s-a putut întîmpla, Ortis struni murgul, făcu şi ce- 
lorlalți semn să se oprească şi răsuflă ușurat abia atunci cînd Arcia 
răsări din ceaţă, rîzînd cu toată fața spre cer și spre lume. O dojeni 
cu sfială. De la o vreme nu ştia ce se petrece cu el atunci cînd tre- 
buia să vorbească cu Arcia de față cu ceilalți. E drept că Arcia 
se schimbase mult în iarna aceea, fapt observat și de Viezure, 
care nu se răbdă să nu-i zică într-una din zile, cînd fata se înapoia 
veselă de la răstoacele Tăului Negru, unde obișnuia să-și limpe- 
zească faţa: 

— Bag de seamă că se petrece ceva cu tine, Arcia. Aici cînţi, 
aici oftezi, acum ești în stare să cuprinzi lumea cu sufletul, acum 
nu-ți mai poate intra nimeni în voie. Oare cine să fie zburătorul 
care a furat liniştea prietenei noastre? De-o îi zmeu, l-om săgeta, 
de-i vrajă, vom descînta, de-i prieten, l-om ierta, pe Ortis l-om 
cununa. Ai, ce zici, am brodit-o? 

Arcia s-a bosumflat, s-a închis în sine, căutînd doar potecile 
ferite, unde putea să-și cînte dorul izvoarelor şi ciutelor, care știu 
să țină o taină. 

Acuma, cu toate că în sinea ei îi dădea dreptate lui Ortis, cu- 

noscînd prea bine că primejdiile nu au trecut, îi întoarse vorba cu 
asprime, așa cum nu o mai făcuse încă: 

— Știu și eu cum trebuie să mă port! Nu mai sînt un copil pe 
care să-l cerți toată ziua. Am chiuit? Ei, şi ce-i cu asta?! Nu pot 
să mă bucur şi eu de bucuria firii, să arunc măcar un chiot în 
ciuda ăstui munte hapsîn care ne-a primejduit viața? 

— Care ne-a salvat viața, Arcia, o corectă cu căldură în glas 
Dacis. Nouă și alor noștri. În muntele acesta și în ceilalți munţi 
ai Daciei, în pădurile întunecoase și în stufărișul bălților s-a pustiit 
pentru o vreme, nesecerată și neumilită, floarea luptătorilor noștri 
scăpaţi din împresurările de la Blidaru, Piatra Roşie, Feţele Albe 
şi Sarmizegetusa. 

— Ai dreptate, am vorbit la mînie. Dar spune şi tu, ce rău am 
făcut ca să săriţi toți cu gura asupra mea? 

— Mă faci să rîd, fetițo, interveni Viezure pe ton de glumă. Eu 
unul ştiu că nu ţi-am zis nimica, iar Dacis ţi-a vorbit frumos, ca 
la o prinţesă alintată ce te afli. Cat despre Ortis, sărăcuţul, păi el, 
cînd trebuie să-ți zică o vorbă mai acatării, se fistîceşțe ca un 
copil. Mai bine spune, cosînzeană, pentru cine ai strîns florile ochi- 
lor? Ori nu știai că viorelele sînt florile celor care toată iarna tîn- 
jesc după dragoste şi-şi scaldă ochii în lacrimile dorului, bată-i no- 
rocul de slăbănogi!? 

— Deşi nu meriți, ți-oi spune, Viezure viclean care priveşti ne- 
chemat și ne-ndemnat în sufletul omului. Uite, buchetul ăsta e 
pentru tine. Dediţei galbeni cum galbenă de dor trebuie să fie 
și fața Zarei de cînd te tot așteaptă. Află că e zăludă și o să i-o 
zic cînd oi vedea-o. Mai degrabă prinzi aburul, vîntul și soarele 
cu sita, decît un teleleu ca tine om aşezat la casa lui. Ș-apoi, nu 
mai râde de alții! Crezi că nu am auzit ce vorbeai de unul singur 
la Vadul Cerbilor, cioplind furcă şi fus pentru Zara? 

Viezure fluieră a pagubă și se încurcă în vorbe ca o fetişcană. 
Mulțumită, Arcia îl lăsă în pace. 

— Florile acestea sînt pentru inima ta, Dacis. Iară astea, pentru 
tine, Elena. V-am făcut mănunchiuri la fel și numai eu știu de ce. 
Sau poate v-o spune Viezure care, crede el, se pricepe la toate. 
Mira-m-aş să nu aud într-o zi că știe să moşească copii. 

Pînă şi Rapis și Bursucul izbucniră în rîs. Încurajată, Arcia se 
apropie de Ortis. 

— Ție, Ortis, nu-ți dau, măcar să ştiu că din pricina asta nu 
vor mai răsări viorele. Toată ziulica mă pisezi cu vorba de parcă 
m-aș fi măritat pe curte la socri hapsîni. 

— Eu? Pe toți zeii, Arcia, dacă pe tine nu te-a zăluzit primă- 

vara asta grăbită şi şuie! Păi, fată dragă, nu apuc să deschid bine 
gura şi... gata! sari ca arsă. Are dreptate Viezure că de la o 
vreme nu-ţi mai intră nimenea în voie, 

— Ei, lăsaţi! interveni Viezure sfătos. Vă certaţi din te miri ce 
şi apoi plîngeţi de părere de rău. 

Arcia se zburli anume ca să nu izbucnească în rîs și îndemnă 
calul. Ortis potrivi pasul armăsarului său cu cel al lui Viezure și 
schimbă vorba: 

— Mai lasă şi tu, că nu li-i şti chiar pe toate. Mai bine spune 
cum gîndești că va trebui să ne descurcăm de acum înainte. Pînă 
se ridică ceața vom ieși din munte, aproape de pagusul Riîului 
Bărbat, și vom întîlni oameni. Presimt că Bicilis pune ceva la cale. 
Am văzut că l-ai cercetat şi tu cu privirea. Cu cît ne apropiem 
de apa: Sargetiei, cu atît se înseninează. De unde pînă ieri era chi- 
nuit de spaima morţii, mai adineaurea l-am auzit fluierînd. 

— Doară nu vei fi crezînd că l-a părăsit orice nădejde? E un 
om viclean ca apa și rău ca iarba zmiîrcurilor. Eu cred că în des- 
tăinuirile lui Rapis și Bursucului, din noaptea de pomină a Nemi- 
rei, e mult adevăr. Mai trage nădejde încă. De acum va trebui să 
fim mereu cu ochii pe el. E drept că patru cai legaţi laolaltă nu 
pot alerga ca unul singur, dar, mai știi ce-i clocește mintea? Tu, 
Dacis, ce părere ei? 

— Şi eu gîndesc la fel. Nu v-am spus, ca să nu vă stric bucuria 
ieşirii din munte, dar astă-noapte am visat rău. Se făcea că aler- 
gam fără vlagă pe un platou nesfîrșit. Ici-colo răsăreau pietre albe 
cu înfățișări de ființe omenești. Se hlizeau la mine a batjocură şi 
cînd mă apropiam să lovesc cu ghioaga se făceau nevăzute. De 
pe o stîncă înfiptă în nori mă striga un bătrîn de tot alb, cu ple- 
tele şi barba vălătucindu-se în fuioarele norilor şi îmi făcea semn 
să mă îndepărtez. Oamenii de piatră nu mă lăsau. Erau din ce în 
ce mai mulți, răsăreau din pămînt la fiecare pas, înconjurîndu-mă 
şi zăngănind arme grele... şi eu îmi pierdeam răsuflarea, iar pi- 
cioarele nu mă mai ajutau. Bătrînul de pe stîncă mă striga pe 
nume şi-mi zicea să fug, dar parcă nu mai eram eu, ci cînd Ortis, 
cînd Viezure, cînd Arcia, cînd Elena, iară chipul acelui bătrîn 
era aici chipul lui Zamolxis, aici al lui moș Troes, aici al lui Ve- 
zina. Deodată au apărut Ziper și Vira. Și cîinii urlau a teamă. 
Oamenii aceia, care răsăreau din pămînt mereu în alt loc, dar tot 
în calea mea, au prins să arunce în cîini cu pietre de aur, mari și 
rotunde ca ouăle de rață, și atunci Ziper și Vira s-au prefăcut în 
stane de piatră și cînd nu mai vedeam nici o scăpare, s-a crăpat 
muntele sub mine și am căzut lin în inima lui, şi muntele s-a în- 

chis deasupra mea cu huruit de porţi grele. M-am trezit. Era ziuă 
şi doi ochi, întocmai ca ai oamenilor de piatră, mă sfredeleau cu 
ură, şi acum nu mai era vis. Cel care mă privea era Bicilis. 

Ortis se scutură ca trezit din visul lui Dacis şi spuse cu glas 
tremurat: | 

— Facem popas la Peștera Liliecilor. Este ultimul adăpost pe 
care ni-l mai dă Muntele Mare. 

— Ai gîndit bine! îl aprobă. Viezure. Drumul spre Cheile Peş- 
terilor străbate platoul deschis al Sargetilor, printre castrele de 
la Merişor și Galatis. Primul pagus pe care îl întîlnim este cel al 

“ Râului Bărbat. Înţelept ar fi ca unul dintre noi să se strecoare 
pînă acolo după vești. De nu aveţi nimic împotrivă, mă voi duce 
eu. Cunosc bine cîţiva ciobani și vînători, de vor mai fi trăind. 
Voi lua și câinii cu mine. Aşa, dacă o fi să nu mă întorc, veţi avea 
veşti. 

— Şi eu aș zice să nu ne pripim. Viezure are dreptate, își dădu 
cu părerea Arcia. Numai că un bărbat străin, în aceste pagusuri 
cercetate de romani, ar bate la ochi. O să mă duc eu. De voi fi 
întrebată, voi spune că am pornit către Muntele Mare ca să-mi 
caut părinţii. O fată mai degrabă află crezare şi ocrotire decît un 
bărbat. 

— Ştiu eu de-o fi bine ori rău? se codi Ortis. Viezure, oricum, 
se descurcă chiar dacă va fi să cadă prins. 

— Atunci să vină şi el cu mine, conveni Arcia. Mă va aștepta 
în păduricea: de la marginea pagusului sau în buișagul de la malul 
apei. Însoţită de Vira şi Ziper mă voi furişa pînă la prima casă și, 
de-o îi vreo primejdie, poate să-mi sară lesne în ajutor. Doar știm 
că singuri cîinii pot ţine pe loc cîţiva oameni pînă să mă fac ne- 
văzută. | . i 

Au plecat împreună ţinînd firul apei. S-au înapoiat curînd, 
misia fiind mai ușoară decît se aşteptaseră. Bătrînul care locuia 
căsuţa de bîrne, izolată într-un zăvoi la marginea pagusului, a 
chitit repede cu cine are de-a face. După îmbrăcăminte se vedea 
de la o poştă că fata coboară din munte. Avea şi el un fecior ce-și 
tăinuise turma la Tăul Agăţat şi era doritor de vești. 'Ținuse mor-. 
tiș să vorbească cu bărbaţii care, de bună seamă, însoțeau fata. 
Arcia începuse să cunoască la oameni, i-a citit cinstea în priviri 
şi s-a lăsat convinsă. S-au furișat şerpește pînă sub malul cu 
răchite împovărate de mîțişori parfumaţi, unde aștepta Viezure, 
și, în trei, s-au înapoiat la Peștera Liliecilor. Bătrînul, uscat de 
ani dar bine înfipt pe picioare, se arătă om dintr-o bucată. Nu 
aşteptă să fie rugat și prinse să povestească despre tot ce credea 

că poate fi de folos unor tineri abia trecuţi peste pragul iniţierii. 
Din cînd în cînd furișa privirea spre colțul întunecat unde, bine 
ferecaţi în curele, se aflau Bicilis şi ai săi. 

— Nu trece zi de la zei, zicea bătrînul, fără ca pagusul nostru 
să nu fie cercetat de călăreți romani din trupele auxiliare și de 
curăţire, care se interesează de bărbaţii noștri ascunși în munte 
cu turmele și, mai cu seamă, de Dacis, de Ortis- și de un vînător 
pe nume Viezure. Asta îmi spune că se adeverește zvonul cum 
că Dacis nu a fost dus la Roma şi că Ortis a scăpat din împresu- 
rarea de la Maris. Cît despre acest Viezure, de va fi fiind feciorul 
ăluia pe care îl ştiu eu, multă apă va mai trece pe valea aceasta 
pînă să le încapă pe mînă! | 

— Ne bucură ce spui, moșule, îl asigură Viezure. De cînd am 
intrat în munte sîntem în afara ştirilor. Pe noi ne frămîntă dacă 
Cogaionul mai este cercetat de legiuni şi cum am putea răzbi pînă 
la Cheile Sargetiei. 

— Greu, feciorilor! Pînă în celălalt munte vă voi conduce eu, 
după ce se întunecă. Ziua, nevăzută nu trece nici pasărea. De la 
întîlnirea Sargetiei cu Rîul Mare și pînă la pagusul Merișor for- 
foteşte cîmpul de auxiliarii care întind drum de piatră către Do- 
naris. Nu trece ceasul fără ca pe aici să nu se arate cohorte şi 
decurii grăbite. Unii vin, alții pleacă. Apoi, pe lîngă fiecare pagus 
cu ogoare și pășuni mai acătării, s-au așezat coloni, veterani şi 
liberţi, care, pentru loturile primite, fac și slujbă cu arma la 
împăratul. Atunci cînd nu te aştepţi, te trezești cu ei în ogradă 
ca să iscodească mai de una, mai de alta. Bunăoară, mă trezesc 
dăunăzi cu vreo cinsprezece vlăjgani în bătătură, spetoși ca niște 
tauri, și nici una, nici alta, mă iau la rost: Dacă nu am văzut nis- 
cai oameni coborînd din munte, dacă mai este și alt drum lesnicios 
de trecere din Muntele Mare în Cogaion și tot așa. Am chitit eu 
cam ce fel de făină macină, se vedea de la o poștă că au la inimă 
soliile pe care înțeleptul Troes le trimite peste tot unde s-au strîns 
ai noștri, și le-am vîndut cu dragă inimă minciunele calde. 

— Moșule, îl întrerupse Ortis, ascunzînd în învelișul glasului 
interesul, zici că înțeleptul Troes trimite solii triburilor noastre? 
Dacă este „așa, înseamnă că se pregăteşte ceva în Dacia. Însă mă 
miră că pînă la stînile de la Tăul Agăţat nu a ajuns încă trimisul 
său. Poate că vremea spurcată care a ferecat de cu toamnă mun- 
tele o fi de vină. 

— Aici greșești. A trimis, însă solul acesta nu a fost cu noroc. 
Tocmai la ieșirea din Valea Ponoarelor s-a trezit faţă în faţă cu 
o patrulă de călăreți. El nu s-a dat prins și a căzut străpuns de 

lance. Cît privește rostul acestor solii, nu ne este greu să ne în- 
chipuim. Astă-iarnă tarabostele Troes și tarabostea Orolea au 
primit pe trimisul lui Traianus, în persoana comandantului castre- 
lor de pe Cogaion. S-a vorbit apoi cum că împăratul romanilor 
aşteaptă să i se înfățişeze marii tarabosti la sfat de pace și bună 
înţelegere, cît mai curînd. Ori, dacă o fi să se ducă aleşii noștri, 
Troes cată să aibă împuternicirea conducătorilor de triburi. 

— Încă o dată îți mulțumim, moșşule. Da’ nu ne-ai spus cum se 
poate răzbate la Cheile Sargetiei. 

— Păi, e drum cu primejdie şi pînă acolo, dar mai ales, acolo. 
Despre asta se interesau și străinii de ieri, care, drept să vă spun, 
nu mi s-au părut nici oșteni, nici neoşteni, ce mai! Semănau cu 
nişte lotri. Acum, că veni vorba, pentru cine cunoaște potecile 
nu-i greu de răzbit. Eu v-aş conduce pînă aproape, numai că nu 
avem voie să lipsim de acasă mai mult de o zi. Cum se află, cum 
încep purtările pe drumuri şi întrebările: unde ai fost, cu cine 
te-ai întîlnit, unde ai tăinuit turmele, grînele şi nutrețul? 

Dacis, care tăcuse, rumegînd cu răbdare cele auzite, întrebă, 
spre mirarea celorlalţi: 

— Cum ziceai că te cheamă, moşule? 

— Păi, nu ziceam, că nu m-aţi întrebat. Buzan, Buzan al lui 
Maguras îmi zice. 

— Moş Buzan, spune drept, cum vă înţelegeţi cu străinii care 
s-au aşezat în pagusul vostru? 

— Prea multe nu am a spune, om bun. Unii au venită de cu 
toamnă, alții, abia acum, odată cu berzele. Știți vorba cu pădurea 
și uscăturile. Unii sînt de omenie, alţii, nu prea. Ne ciondănim 
pentru haturi, pentru pășuni, pentru vînat. Deocamdată ne cer- 
cetăm furiș unii pe alții. Mulţi dintre ei sînt neliniștiți și trăiesc 
cu teama că se vînzolește iarăși ţara. Poate asta îi face să-și vadă 
de ale lor şi să nu ne tulbure prea des. Vorbesc oamenii că chiar 
împăratul cercetează davele şi pagusurile cu aceeași dreptate 
pentru noii veniţi și pentru cei statornici. S-a întîmplat să văd 
cu ochii mei cum stăpînirea vrea să-i cîştige cu buna și cu drep- 
tatea pe ai noștri. Mă aflam la tîrgul din Galbena. Era primul 
tîrg care se ţinea de la război încoace. Oamenii caută vite pentru 
jug, brăzdare, seceri și seminţe de aruncat în glie. Pe la spartul 
tîrgului s-a iscat ceartă între plugarii de la Stretea și cîțiva co- 
loni care umblau cu cioara vopsită. S-au pălit cu ghioagele şi cu 
cuţitele şi cu ce au mai apucat. Pe cînd credeam, că iese cu moarte 
de om a sosit procuratorul în fruntea unei Manipuleșde legionari 
şi a făcut ordine. Vă veți mira aflînd că dreptatea a fost dată 

stretenilor noștri. Doi dintre acei coloni porniţi pe necinste și 
ceartă au fost ridicaţi cu poruncă să fie trimiși în pustiurile de 
unde au venit. Ei, ce să vă mai spun? Oameni de tot felul ca şi 
între ai noștri. Cu unii dintre ei am ajuns să ne ajutăm ba la 
ridicatul unui șopron, ba la o clacă pentru casă nouă, ba la îm- 
perecheat vitele de jug pentru cărat lemne şi arat pămîntul. Eu 
cred, măi feciori, că mulţi dintre ei nu au făcut atîta cale fiindcă 
le-a mers prea bine în Panonia, Moesia ori Dalmația. Iară noi om 
trage nădejdea că nu va fi tot așa cît lumea și pămîntul. Dacă 
Dacis trăiește, şi Orolea trăieşte, nădejdile noastre trăiesc şi ele. 


Odată cu lăsarea nopții s-au așternut la drum prin pădurea 
hameșă care începea sub Muntele Mare şi se termina la apa Sar- 
getiei. După ce au trecut netulburaţi apa Sargetiei, către miezul 
nopţii, s-au despărțit de bătrînul Buzan, la capătul potecii care 
ținea albia unui pîrîu ieşit din matcă, ale cărui izvoare se aflau 
sub Colţii Babelor, nu departe de locul unde îi asigurase Bicilis 
că tăinuise parte din comoara regilor. La despărțire, bătrînul l-a 
chemat pe Ortis, care i se păruse a fi conducătorul grupului, şi 
i-a dat sfat: = 

— Feciorule, să fii cu băgare de seamă! Uitătura prinșilor 
voștri îmi dă de gîndit. Voi sînteţi tineri, nu cunoaşteţi firea oa- 
menilor și vă încredeţi uşor. În locul vostru nu i-aș tîrî după mine, 
cînd și aşa drumurile sînt cu primejdie. Or fi prinși de soi, altfel 
nu pot pricepe... 

După ce-și întoarse căluțul ager și mițos, le vorbi tuturor peste 
umăr: 

— Mergeţi cu bine şi spuneţi sănătate din partea mea tarabos- 
telui Troes. Dacă treceţi de Colţii Babelor să fiți cu băgare de 
seamă! De aici, pe fiecare gurgui străjuiește cîte un castru: la 
Jigoru și Jigorelul, pe Steaua Mare, pe Tîmpu şi pe Vîrful lui 
Hulpe. 


Urcau anevoie, Dacis și Viezure în frunte, Ortis și cele două 
fete la urmă. În stînga și-n dreapta perete de stîncă. Sub poteca 
ciobănească se prăvălea înfuriat pîriul. De aici, pentru Bicilis, 
nici o nădejde de scăpare. După vreo jumătate de ceas poteca 
începu să .se lărgească şerpuind printre cleanţuri. După una din 
stîncile acelea, semănînd în lumina lunii cu înfăţişările din visul 
lui Dacis, Rapis struni calul și îl aşteptă pe Ortis. 

— Ce-i, Rapis? Ai vrea să faci calea-ntoarsă?! 

— Ai ghicit, viteazule Ortis. Și eu şi Iazigul am spus adevărul 
în noaptea aceea. Bicilis a încercat să mă facă părtaş la planu- 
rile sale. Pe drumul de la Peştera Liliecilor și pînă la Apa Sar- 
getiei mi s-a părut că a lăsat ceva semne, întorcînd calul pe loc 
de mai multe ori. E mai viclean și mai puternic decît credeţi voi 
şi te sfătuiesc să ţii poteca drept către Gerosu. Eu mă tem pentru 
viața mea şi ar fi bine să vă temeţi şi voi pentru ale voastre! 
Iazigul știe mai multe decît mine și ar trebui să-l crezi. Nimic 
nu pune adevărul pe buze ca frica de moarte și, în noaptea aceea, 
moartea a vorbit, nu el. 

— De va fi să ai dreptate, voi ţine seama că, ne-ai vrut binele. 
Parcă îmi dă inima ghes să-ţi ascult sfatul, însă timpul nu mai 
îngăduie să fim prevăzători. Şi aşa am pierdut prea multă vreme 
de preţ din pricina voastră. Traian ne așteaptă la Ulpia. Ori, fără 
strălucirea aurului, cam greu se deschid porțile către înţelegerea 
cu Roma. Pînă una-alta, dacă chiar vrei să ne ajuţi, călăreşte în 
apropierea lui Bicilis și, de ţi-o părea ceva bătător la ochi, şuieră 
de două ori scurt. E 

Rapis își reluă locul în coloană. Bicilis, bănuind de ce a rămas 
în urmă, întoarse capul şi șuieră printre dinţi: 

— Și pe asta o să mi-o plăteşti, sclav nemernic! 

— Fie precum zici tu, stăpîne! Se vede că o ursitoare hameșă 
mi-a sorocit să plătesc toată viaţa. Mă împac cu gîndul că vom 
plăti împreună. 

Viezure, auzind vorbă, întoarse calul și-i sfătui pe un ton din 
care se înţelegea că nu glumeşte: 

— Martorii îmi sînt zeii că dacă imai aud o vorbă, vă fac de 
petrecanie! Nu vă ajunge cît aţi uneltit pînă astăzi?! 

Cînd ajunseră la capătul potecii se crăpa de ziuă. Pădurea se 
trezise respirînd prin muguri, legănată în cîntec de păsări. După 
socoteala lui Viezure, pînă la Cheile Sargetiei mai erau trei cea- 
suri de călărit vîrtos. Caii arătau obosiţi şi Ortis alese loc de 
popas într-o văioagă ascunsă între hăţișurile de păducel și lemnul 
cîinelui. 

Peste două văi adînci răsărea din ceaţă creștetul Gerosului. 
Ortis își aminti sfatul lui Rapis, dar imediat repetă în gînd cu- 
vintele, poate ultimele, pe care le-a rostit cel ce i-a fost părinte și 
rege, și alungă dorinţa de a se îndrepta către ai săi. 

XII. Peştera zeilor 


Trecuse luna dediţeilor, trecuse şi luna salcîmilor înfloriţi, era 
pe sfirșite florarul şi Dacis se afla în aceeași stare de veghe între 
viaţă și moarte. În scurtele răgazuri cînd fierbinţeala părea că 
se ostoieşte, deschidea ochii şi îi purta întrebători de la unul la 
altul fără să-i recunoască. Dacă întîlnea cu privirea fața unchiaşu- 
lui Troes, pe obrajii lui aprinși și trași de suferință se așternea 
teama şi începea şirul de vorbe fără nici un înţeles, de atîtea ori 
auzite de Orolea în lungile nopţi de veghe la căpătiiul lui. Atunci 
se retrăgea în camera ei şi se lăsa plînsului, singurul leac de ușu- 
rare. Despre Ortis, după atîtea luni de așteptare și căutări, încă nu 
reușiseră să afle nimica. De zeci, de sute de ori oamenii tarabos- 
telui Troes cercetară vale cu vale, stîncă cu stîncă, tufiș cu tufiș, 
locurile unde pustnicul Ardalos de la Peştera. Oaselor găsise trupul 
lui Dacis plin de răni. Mai multe zile îl îngrijise în peștera sa, 
cu ierburi și fierturi strecurate printre dinţii încleștați ai muri- 
bundului şi, atunci cînd pierduse orice nădejde, făcu drum la 
muntele Gerosu ca să ceară sfatul bătriînei Pera. Cu greu și-a 
recunoscut Orolea fratele. Cu greu au putut ostoi Robostores și 
Rates mînia şi porunca bătrînului Troes de a năvăli cu oamenii 
săi asupra celui mai apropiat castru, pentru a-i da morţii pe ro- 
manii bănuiţi a fi vinovaţi de rănirea lui Dacis. Doar tinereţea 
se mai lupta cu moartea, care atîrna greu de firul subţire, gata, 
gata să se rupă. 

Lîngă Dacis s-au aflat şi cei doi cîini; între timp aceștia dis- 
păruseră şi nimenea nu-și putea explica unde şi de ce.. 

Multe ceasuri s-a sfătuit bătrînul Troes cu ceilalți înţelepţi 
despre ce s-ar fi putut petrece, unde au dispărut Ortis şi Arcia, 
ce s-a întîmplat cu Viezure și Elena? 

Într-o zi, bătrînul Buzan, auzind prin târguri, de la oameni, 
de această întîmplare şi bănuind că nepoţii tarabostelui Troes 
trebuie să fi fost tinerii pe care i-a călăuzit peste platoul Sarge- 
tilor, a luat drumul către muntele Gerosu. 

— Şi zici că erau trei flăcăi şi două fete, însoţiţi de doi cîini 
corciţi cu lupi? întrebă bătrînul, grăbit de speranță.. 

— Întocmai, cinstit taraboste. Iar cei doi tineri, cărora cei- 
lalţi le vorbeau cu smerenie, sămănau ca două lacrimi. Dintre 
fete una era bărbată, cealaltă domoală și tristă. 

— Pe cei legaţi nu i-ai putea descrie, prietene Buzan? 

— Prea puţin i-am văzut la faţă, înţeleptule. Unul dintre aceş- 
tia mi-a atras mereu privirea. Îmi spunea inima că e mai viclean 
ca un șarpe şi că pune ceva la cale. De aceea, la despărțire, i-am 
rugat să fie cu grijă. Mă gîndeam că se îndreaptă fără popas către 
Gerosu, că altfel, dacă aș fi știut cine sînt, nu i-aș fi lăsat singuri. 
N-o să mi-o iert niciodată că atunci cînd le-am vorbit despre acei 
romani,: care iscodeau dacă n-au coborit cîţiva tineri din munte, 
nu mi-a trecut prin minte că tocmai ei sînt aşteptaţi. 

— Cum adică? Dumneata crezi că oamenii aceia care nu erau 
nici oșteni, nici coloni, ar avea vreun amestec? 

— Aşa mi-a zis mie gîndul. Legionari romani nu puteau să fie. 
Traian pedepsește cu moartea asemenea fapte. Se zice că mulți 
venetici dedați la furt şi tilhărie au fost spînzuraţi la porţile Ul- 
piei Traiana, ale Apulumului, Germisarei și Ranistorumului. Aces- 
te urme ar trebui să le cauţi, înţeleptule, și de aceea mi-am urnit 
într-aicea bătrîneţele. 

Iscoadele tarabostelui colindau neobosite. Într-o zi Getis, ple- 
cat cu cîteva ştiubeie de miere la Ulpia Traiana, a aflat un zvon 
ce avea să mai strecoare strop de nădejde în inimile celor de pe 
Gerosu. Se vorbea printre liberţii și sclavii coloniei cum că lanis- 
tul Aulus Maecus. ar ţine în tainițele sale, feriţi şi de oamenii cei 
mai apropiaţi, doi tineri, un băiat şi o fată. Cică tînărul, silit fiind 
să se pregătească pentru luptele în arenă, l-ar fi însemnat pentru 
toată viața pe lanist, flăcăul dezarmat fiind. Ar fi cu putinţă ca 
tînărul acela să fie Ortis? se frămînta tarabostele Troes. Nu, nu 
era cu putință. Ortis semăna atît de mult cu Dacis încît nu se 
putea ca lanistul imperial să nu-și dea seama de aceasta. Știind 
ce recompensă îl așteaptă, l-ar fi predat imediat împăratului. 
De cînd începuse să fie îngrijit de tămăduitoarea Rossiana, adusă 
tocmai de la Muntele Cerneguras, Dacis prinse culoare în obraji, 
putea să înghită cîte o linguriţă. de fiertură, iar momentele de 
rătăcire erau din ce în ce mai rare. Din vorbele lui, pînă acuma 
neînţelese, prindea cheag o poveste stranie, pe care Troes și Oro- 
lea o ascultau răbdători, cu nădejdea că vor reuși pînă la urmă 
să dea de capătul unui fir care să-i conducă spre adevăr. Acei 
oameni de piatră, care răsăreau din pămînt, cu timpul deveniseră 
oameni adevăraţi. Zamolxis, pe care îl vedea Dacis în bezna ră- 
tăcirilor sale, se numea tot mai des Vezina. Din cînd în cînd, 
printre cuvintele neînțelese se strecurau și alte nume: Ortis, Arcia. 
Bicilis . | 

Datorită alifiilor din rădăcini şi ierburi binefăcătoare, umflă- 
tura de la cap se tămădui şi se trase ca luată cu mîna. Atunci 

cînd vestita tămăduitoare i-a anunţat că a venit vremea să folo- 
sească, pentru a îndepărta răul, sculele ei ascuţite ca briciul, Oro- 
lea se împotrivi cu cerbicie. Bătrâna o certă cu o asprime pe care 
numai ea, vestita doftoroaie, și-o putea îngădui: 

— Trebuie să încercăm, fata mea, chiar de ar fi să înfruntăm 
ursița. Altfel va rămîne neom pentru toată viaţa. Atunci cînd 
nu am pregetat să pornesc încoace, cu toți anii mei mulți, tara- 
bostele Cerneguras, soțul și stăpînul meu, mi-a poruncit: „Dacis 
este urmaşul în spiță bărbătească al Regelui nostru. Dacă el piere, 
piere nădejdea noastră. Ajută-l să trăiască!“ Înţeleg că tu, Orolea, 
te temi pentru viața lui şi că ce fac eu nu cutează să mai facă 
cineva. Da, o tăietură ca aceasta la oasele capului poate aduce 
într-o clipită moartea. Linișteşte-te. Nu pentru întîia dată îmi 
încerc astfel priceperea. Poate ştii că pentru învăţătura mea vin 
oamenii suferinzi tocmai din îndepărtatele cetăți romane și gre- 
cești? Trebuie să încerc, fiindcă altă scăpare nu este, iară tu roa- 
gă-te zeilor să izbutim. 

Fără seamăn a fost ziua aceea de nădejde și teamă, de cumplită 
așteptare. Toată suflarea de pe Gerosu a stat în preajma locuinţei 
tarabostelui 'Troes, cu crezare în inimi, pînă tîrziu la ceasurile 
înserării. După ce licoarea plăcut mirositoare l-a coborît' pe Dacis în 
adîncurile unui somn greu ca moartea, Rossiana le-a cerut apro- 
piaţilor casei să rămînă doar Pera în preajma ei. După vreo două 
ceasuri, lungi cît veșnicia, a ieşit pe prispă zîmbind sleită de obo- 
seală. A făcut semn Orolei şi tarabostelui să se apropie. Pe fată a 
sărutat-o şi a strîns-o la piept: . 

— A venit și vremea să te bucuri, fata mea. Am izbutit să 
înlătur cheagul de sînge care i se așezase sub ţeastă. De azi într-o 
lună va fi pe picioare, teafăr-şi voinic ca mai înainte. Tu, bătrîne 
Troes, ţine bine minte ce ţi-oi spune! Dacă aflu că altcineva în 
afară de mine calcă pragul acestei odăi, să nu mai ai îndrăzneala 
a te arăta în fața ochilor mei! Ne-am înțeles?! 

Bătrînul, pricepînd din privire și din vorbele aspre, care învă- 
luiau bucuria îzbînzii, însemnătatea unei astfel de porunci, înclină 
capul, ascultător ca un copil, şi tot ca un copil nu se mai strădui 
să-şi ascundă lacrimile. 

— Aşa, taraboste! Nici că se află leac mai potrivit decît lacri- 
mile pentru suferința sufletului. Cine nu plinge, nu ştie ce-i su- 
ferința, și cine nu ştie ce-i suferința, nu poate cunoaște deplină 
bucuria! îl îndemnă vestita tămăduitoare. 

Dacis mergea către viaţă chiar mai repede decît se -așteptase 
Rossiana. După trei săptămîni i se îngădui să vorbească și să se 

ridice dintre perne și cergi. Troes, Orolea și ceilalți, din ce în ce 
-mai îngrijoraţi de soarta celor trei tineri dispăruţi, ascultară din 
nou istorisirea lui Dacis despre cele întîmplate. Dar nici acuma po- 
vestea lui nu părea adevărată. Întîmplările, aşa cum se orînduiau 
din amintirile lui Dacis, semănau cu niște îrînturi de vise urîte: 

— ... Nu asfinţise soarele cînd noi am părăsit văioaga. Urma 
ca Bicilis să ne arate locul unde a ascuns aurul, iar noi să ne ţinem 
făgăduiala, precum am jurat în Muntele Mare. Ortis a stăruit ca 
Arcia şi Elena, însoțite de Viezure, să plece spre Gerosu, iar cu 
ei să meargă şi Iazigul şi Bursucul, sclavii lui Bicilis. Rapis, celă- 
lalt sclav, reușise să-i cîştige încrederea. N-au vrut să țină seama 
de visul pe care li-l povestisem mai înainte. Arcia nu voia să 
audă de plecarea spre Gerosu. De la o vreme, ori de cîte ori Ortis 
o ruga sau o sfătuia ceva, ea, dinadins, făcea totul pe dos. Acuma 
era mai pornită ca oricînd şi fratele meu s-a lăsat convins. Am 
purces toţi într-acolo unde ne călăuzea Bicilis și rău am făcut. 
Măcar dacă ne-am fi despărțit mai tîrziu, cînd graba vînzătorului 
începuse să ne dea de gîndit. Eu, cu ochii deschişi, am intrat iar 
în visul acela de groază. Platoul pe care îl străbăteam semăna 
aidoma cu celălalt. Era presărat cu pietre albe, care în lumina 
asfinţitului păreau niște oameni. Și mi s-a arătat iarăși acea înfă- 
țişare 'zeiască, făcînd semn să nu ne apropiem. Eu, convins că nu 
mai visez, i-am arătat-o lui Ortis, dar el a zis că mi se năzare. 
Am recunoscut acum stînca de pe care mi se înfăţişase bătrînul în 
vis. Moş Troes, este acea căciulă de piatră albă, împînzită de vini- 
şoare roșietice, de sub care se deschide intrarea în Peştera Sacră. 
Cîndva mi-o arătase Vezina, fiind împreună la pescuit de păstrăvi. 
Ajunsesem acolo pe neștiute, căutînd răstoacele unde bate peştele. 
Mi-a zis: „Dacis, ţine minte că locul acesta nu este îngăduit decît 
pașilor mei și pașilor măritului Decebal. Cînd vei fi rege, vei avea 
şi tu dreptul să calci pragul peșterii care adăpostește cenușa Regi- 
lor și Marilor Preoţi. Aici va găsi odihnă și cenușa bietului meu 
trup, despărțit de sufletul cu care o viață de om a fost tot una, 
la bine și la rău.“ 

Mă temeam că Bicilis ne va conduce tocmai acolo. Dar el a co- 
tit spre stînga. Am început să coborîm anevoie pintenul de stîncă 
aplecată peste vadul înspumat al Sargetiei. Bicilis se afla în faţă. 
Îl urma Ortis, apoi eu. La mică distanţă veneau cei trei sclavi, 
urmaţi de Viezure, de Arcia şi Elena. Ortis l-a rugat pe Viezure 
să rămînă cu fetele pe o terasă a stîncii, cu arcurile încordate. 
Am desfăcut legăturile lui Bicilis și ale sclavilor. Se vede că vreun 
zeu potrivnic ne-a tulburat mintea ca să facem așa ceva. Un om 

cu scaun la cap l-ar fi obligat numai pe Bicilis să coboare, avînd 
mîinile legate. Dacă ar fi fost singur, eu cu Ortis eram îndeajuns 
ca să-l supraveghem. Multe tot nu am fi putut schimba din ce 
ne-a fost sortit, dar măcar Viezure și fetele ar fi scăpat cu viață 
şi v-ar fi dat de veste. Ce s-a petrecut de aici înainte nu pot să: 
mai știu dacă a fost vis ori adevăr. Sub peretele stîncii s-a arătat o 
deschizătură cît să se poată strecura un om. Viezure, de deasupra 
stîncii, nu ne mai vedea. La semnul lui Bicilis s-au oprit şi sclavii. 
Înăuntru s-a strecurat mai întîi Ortis, pe urmă Bicilis și apoi eu. 
Mi s-a părut că aud un strigăt, însă am crezut că mă înşeală 
zgomotul apei. Apoi am simţit o lovitură puternică în moalele 
capului și am avut atîta răgaz cît să-l văd pe Ortis în bezna 
grotei încleştat cu Bicilis, ori poate numai mi s-a părut. În peş- 
tera necuprinsă luminau nefiresc torţe mari de piatră, învîrtin- 
du-se ca bolta cerului atunci cînd în miezul zilei îți pironești pri- 
virea în soare. 

Văzîndu-l că se oprește din vorbă, moș Troes grăi blînd: 

— Dacis, n-aş vrea să te tulbur, dar ce spui tu nu e cu putinţă 
să cred. Cunosc bine locurile acelea și sînt sigur că prin apropiere 
nu se află nici o intrare de peșteră. Toate peșterile, și sînt trei la 
număr, se găsesc de cealaltă parte a apei. Ori, tu spui că veneaţi 
de pe Platoul Luncanilor. l 

— Aşa o fi, înțeleptule Troes. Ți-am mai spus că eu încerc doar 
să-mi amintesc ce s-a întîmplat. Este cu putință să mă înșel și 
totul să nu fi fost decît o părere. Zău, acuma nici eu nu mai știu 
dacă ce vă spun este vis ori adevăr. 

— Bine, fiule. Să zicem că pînă aici totul s-a petrecut precum 
ai povestit. Dar cum se face că înțeleptul Ardalos te-a găsit toc- 
mai pe celălalt mal al apei, departe de peşteri și străjuit de cîinii 
lui Ortis? Nu cumva aţi străbătut alt drum, de care nu îţi mai 
aduci aminte, și aţi fost atacați de oamenii lui Bicilis înainte de 
a ajunge la apa Sargetiei? 

— Nu, moş Troes! Asta în nici un caz. Pînă aici, cît v-am po- 
vestit, totul e adevărul adevărat. 

— Crezi că dacă acei răi care te-au atacat în peșteră ar fi fost 
oamenii lui Bicilis, te-ar fi lăsat cu viață, ba, mai mult, te-ar fi 
dus tocmai lîngă o potecă umblată de păstori? Vezi, aici se află o 
nepotrivire care, dezlegată, ar putea lumina toată povestea. 

— Înțeleptule, interveni cu blîndețe Rossiana, eu nu cunosc 
cîinii despre care ai amintit. Crezi tu că acești cîini ar putea purta 
un om atîta drum şi încă pe un loc prăpăstios cum este cel înfă- 
țişat de Dacis? 

— Ştiu eu? Nu m-am gîndit la asta, dar... 

— Nici un dar, moș Troes! interveni Orolea. Aş putea să do- 
vedesc că Ziper tîrăşte singur un om cale de cîţiva stînjeni, fie 
panta cît de abruptă. Oare nu singur scoate din adîncul rîpelor 
mistrețul și cerbul săgetat? | 

— De-o fi precum spui, înseamnă că tot ce a povestit Dacis 
pînă acuma poate să fie adevărat, reluă Rossiana șirul gîndurilor. 
Numai un lucru rămîne de mirare. El a fost găsit de partea cea- 
laltă a apei. Cei doi cîini l-au putut scoate la lumină, dar să-l mai 
şi treacă peste o apă repede de munte, este greu de crezut. Eu 
zic să-l lăsăm acum pe Dacis, că a obosit. 

În adevăr, tînărul închisese ochii şi părea că doarme. Dar se 
vede că auzise ultimele cuvinte ale tămăduitoarei, pentru că vorbi 
treaz: 

— Nu, mătușă Rossiana, nu sînt obosit. Mă simt destul de 
bine. Numai că de aici înainte mi se pare și mie vis, deși văd to- 
tul aevea, mai lămurit decît întîmplările celelalte, Cînd m-am tre- 
zit nu mă mai găseam în locul unde fusesem atacat şi unde ţur- 
turii de piatră luminau ca niște torţe. Am izbutit să deschid ochii 
şi să-i preumblu împrejur. Ceea ce se înfățișa privirilor mele nu 
semăna cu nimic pămîntesc. Mă tîram printr-o sală necuprinsă. 
O sală mai mult lungă decît lată, boltită în patru ape, ca tavanul 
unui templu. O durere ascuţită îmi săgetă ochii și i-am închis cu 
teamă. Am simţit cum ceva greu mă calcă pe piept, pe mădulare, 
pe față și mai apoi, niște înțepături ca de suliță, care în loc să mă 
doară îmi făceau bine. După ce am mai prins puteri, în timp ce 
număram împunsăturile, mi-am îndreptat privirea către un colţ al 
sălii, de unde izvora întunericul, şi am prins să mă tîrăsc în di- 
recția aceea. Aveam credința că murisem, îmi plăcea acea stare 
de linişte și deplină împăcare, dar ceva mai puternic decît viața 
şi moartea mă îndemna să merg înainte. Să fi trecut un ceas, două, 
sau chiar mai multe de cînd străbăteam tîrîş sala boltită, străjuită 
de o parte și de alta de vipere uriașe din bronz şi din aur, şi încă 
nu ajunsesem la borta din care curgea întunericul. M-am oprit 
într-un loc unde sala se îngusta dintr-o dată. Întunericul devenise 
des și greu ca păcura. Am pipăit împrejur cu mîinile pînă cînd am 
dat de o treaptă netedă, ca de prag. Am urcat-o, apoi am mai în- 
tilnit una și, nu ştiu ce-mi veni să le număr. Erau șapte și fie- 
care mai înaltă și mai anevoie de urcat decît cealaltă. M-am odih- 
nit pe un fel de blană moale și plăcut mirositoare, precum covorul 
mușchiului de fag, și iarăși am avut simțămîntul că de fapt sînt 
mort şi că drumul acesta greu și nesfîrșit este drumul către cea- 

laltă viață. Cînd m-am trezit, totul a prins să se rotească, încet 
la început, apoi tot mai repede şi mai repede... Simţeam: nevoia 
să vărs, ca atunci cînd eram copil şi ameţeam din pricina zuinu- 
lui. Și iarăşi o vreme nu am mai simțit nimic. Dacă am deschis 
ochii mă găseam în mijlocul unei roți, mare cît Ceasul Soarelui de 
la Sarmizegetusa, și spiţele roții erau raze de soare, iar butucul, 
soarele însuşi. Îmi era teamă că de mă voi îndepărta de butucul 
roții va începe din nou rotirea aceea groaznică, ameţitoare. Dar, 
ceva din afara ființei mele mă îndemna să merg înainte, mereu 
înainte și de acum ştiam că chiar dacă sînt mort sau de voi muri, 
oricum, voi merge mereu prin tunelul acela cînd luminos ca soa- 
rele, cînd întunecat ca inima pămîntului, numai ca să aflu ce se 
găsește la capăt. Dar, ca să pornesc trebuia să ating spiţele. Le-am 
atins şi atunci roata soarelui a prins să se învirtă rar, și la fiecare 
întoarcere vedeam o galerie, şi fiecare galerie avea o ușă, și pe 
uşile acelea de bronz, mari cît porţile cetăților, era scris cu aur 
sau, poate, cu raze de soare, cîte un nume, iar eu mă necăjeam 
să-mi amintesc cine au fost oamenii sau zeii aceia cu nume ca ale 
noastre: Burebista, Deceneu, Comosicos, Scorilo, Duras, Decebal. 
Ultima uşă mi se părea cunoscută, aveam credinţa că în faţa ei am 
mai fost și am încercat să mă opresc, însă roata a prins să se în- 
vîrtă tot mai ameţitor şi nu era putinţă de ieșire din vîrtejul acela. 
Deodată mîinile mi s-au desprins de pe spiţă și am simţit că plu- 
tesc în gol, şi mă simțeam sănătos și fericit, și aş fi vrut să tot 
plutesc. Apoi, căderea aceea plăcută s-a sfîrșit şi mă aflam într-o 
sală rotundă şi albă ca un ou, pereţii ei erau scrijeliți cu semne și 
fiecare semn era o poruncă, și fiecare poruncă era o lege, și fiecare 
lege, după ce o înțelegeam, lua înfățișarea de om, şi tot omul 
semăna la chip cu Zamolxis, părintele legilor. De jur împrejurul 
sălii erau orînduite urne de aur, iar în mijlocul ei şedea un om de 
piatră care sprijinea tavanul cu umerii; omul acela uriaș mi-a 
zîmbit şi omul acela mi-a zis să nu pierd nădejdea pentru că sînt 
chinuri mai grele în lume; mi-a pipăit cu mînă uşoară rănile și 
pe care dintre ele punea mîna se şi vindeca, și, parcă, îmi răsună 
încă în urechi cuvintele lui tremurînde în necuprinsul subpămîn- 
tean: „Ai venit prea devreme! Ai venit prea devreme!“ Omul de 
piatră avea chipul bătrînului care de mai multe ori îmi făcuse 
semn de pe stîncă, o dată în vis și o dată treaz fiind. Simţeam 
cum adie o boare cu miros de torţe parfumate și boarea mi-a 
împăienjenit ochii, și încă o dată nu mai trăiam. Dacă iarăși m-am 
trezit, de acum mă tîram printr-o sală îngustă şi lungă, străjuită 
de închipuiri stranii cioplite în piatră ori turnate în bronz: lei, 

urși, lupi, cerbi, bouri, bufniţe, corbi, vipere şi, la trecerea mea, 
toate închipuirile acelea prindeau viaţă și se aplecau blînde, şi-mi 
lingeau rănile, genunchii și coatele zdrelite de atîta tîriș. La ca- 
pătul sălii aceleia iarăși am întîlnit şapte trepte, la fel ca celelalte 
şi era sala rotundă şi albă ca pereţii unui ou uriaș, iar în mijlocul 
ei străluceau șapte roţi, fiecare butuc închipuind cîte un soare 
mic, strălucind prin cîte şapte raze. În soarele de la mijloc şedea 
Zeița Mumă, avînd la picioare ciuta şi plugul de bronz iar în mînă 
crenguța de paltin. M-a atins cu crenguţa pe creștet și am simţit 
cum prind puteri, şi roata în care mă aflam a prins să crească 
şi să se învîrtească cu mine, și cînd am scăpat mîinile de pe spița- 
rază care mă îrigea am prins să plutesc lin, așa cum se întîmplă în 
vis, ca o pasăre; cădeam printr-o fîntînă întunecată și fără de capăt 
şi m-am trezit într-o inimă de foc, căci o inimă era sala aceea, 
iar în mijlocul ei, pe un tron de piatră, şedea și zîmbea Vezina, 
care mi-a pipăit rănile şi mi-a vorbit, și încă îi mai aud glasul: 
„Dacis, Dacis, unde se află înțelepciunea pe care am sădit-o în 
tine?!“ După aceasta și-a întors fața de la mine și în timp ce se 
îndepărta vocea lui vibra în bolțile de piatră: „Ai venit prea de- 
vreme, ai venit prea devreme...“ Ochii mi s-au deschis greu și 
cu durere și, dacă i-am deschis, iarăşi mă găseam singur lîngă ce- 
nușa rece a focului care arsese sub tronul de piatră al înțeleptului; 
mai apoi cenușa aceea s-a preschimbat într-un strai de iarbă crudă 
care îmi alina durerile. O ciută, un cîine ori un alt animal blînd, 
nu știu, că-și schimba mereu înfățișarea, îmi lingea obrazul în- 
fierbîntat. Apoi, nici galerii întunecate, nici săli rotunde ca ouăle 
şi luminoase ca soarele, nici nimic... Acesta este visul, sau trăi- 
rea mea adevărată, ori şi una și alta, moș Troes. 

Bătrînul rămase multă vreme tăcut, dus pe gînduri. Într-un 
tîrziu întrebă: 

— Dacis, spuneai că sala ce semăna cu un ou, avînd pereţii 
zugrăviți cu inscripții şi uşile cu numele regilor noștri se afla 
între cele două săli cu roţi solare și oameni de piatră? 

— Întocmai, moș Troes! 

— Te-a dus vreodată Decebal ori înțeleptul Vezina în Peștera 
Zeilor? l 

— Niciodată. Vezina mi-a vorbit în treacăt, atunci, la pescuit, 
despre Peştera Sacră. 

— Ultimul chip care ți s-a arătat şi ţi-a vorbit era, zici, cel al 
înțeleptului Vezina? ` 

— Așa îmi amintesc. 

Bătrînul cugetă îndelung, schimbînd priviri cu Rossiana și Oro- 
lea. Vorbi mai mult pentru sine: 

— Da... Cred că ai fost în Peştera Zeilor şi pentru a treia 
oară Bicilis i-a mîniat pe Zei. 

Îl privi lung pe Robostores, cumpăni, arătînd frămîntarea lăun- 
trică, şi îl rugă: 

— Robostores, adună bătrînii şi pregătește jertfă către zei: o 
ciută, un berbec negru și un tăuraș alb. Tu, Rates, trimite sol la 
Vinicius Sillanus, cu rugămintea să nu fim tulburați pînă cînd 
va asfinți de două ori soarele. Vai nouă! Cît de curînd sîntem 
nevoiți să tulburăm liniștea măritului Decebal, a cărui urnă abia 
s-a răcit lîngă cele ale înaintaşilor săi. Știu că nu se cade să 
intrăm în Peştera Zeilor, dar tu, Orolea, după ce vei purta în- 
semnul Zeiței Dochia Mater, ne poţi da dezlegare. Te simţi pre- 
gătită? 

— Dintotdeauna, înțeleptule! 

— Atunci, e bine. Tu, Anastores, vei porni chiar în noaptea 
aceasta cu solie la procuratorul Decimus Terentius Scaurianus şi-l 
vei înștiința cum că Orolea, fiica lui Decebal, e pregătită pentru 
intrarea în templul Dochiei Mater, din Apulum. Miinezi și noi 
vom purcede într-acolo. 

Simţi că este privit cu mirare, că oamenii așteaptă o lămurire. 

— Îmi spune inima că peste două-trei zile vom da de urmele 
lui Ortis, de va mai fi în viaţă, ceea ce pare peste putinţă. 


XIII. Pedeapsa zeilor 


La Peștera Zeilor pregătirile pentru jerifă erau pe terminate, 
iar oamenii de pe Gerosu se purificaseră cu fum de pucioasă, şi 
bitum în vederea participării la procesiunea care avea să aibă 
loc în zori. Cîntarea Soarelui, cu care începea ceremonialul ofran- 
delor datorate lui Zamolxis, trebuia să străbată tăriile cerului 
deodată cu primele raze ale slăvitului astru. Femeile pregătiseră 
din vreme turtele din grîu şi miere, stropite cu apa din rîul sacru 

Donaris, păstrată în templul subpămîntean al Marelui Zeu. Ani- 
malele sortite jertfirii fuseseră şi ele purificate cu fum de pucioasă 
şi ierburi aromate. Pentru moș Troes și ceilalți bătrîni aleşi să 
oficieze jertfa urma o noapte de veghe sub cerul liber, lîngă si- 
mulacrele de la intrarea în peşteră. 

Dar, îndată după lăsarea întunericului își făcu apariţia înțe- 
leptul Ardalos, inițiatul în tainele zeilor, retras dintre oameni în 
inima muntelui, la Peştera Oaselor Albe. Sosirea lui stîrni îngri- 
jorare, pentru că numai din cinci în cinci ani le era îngăduit da- 
cilor să-i vadă fața, şi atunci numai în preajma Marelui Preot 
Vezina, cînd, la Altarele din Sarmizegetusa, oficia cultul marilor 
sărbători ale neamului. Bătrînul trecu pragul casei tarabostelui 
nu înainte de a-l cinsti după datină, aplecînd şi ridicînd fruntea 
înaltă către zeii de sus şi de jos. Apoi lepădă blana neargăsită, 
cu care își învelea trupul uscat, rămînînd numai în cămașa lungă, 
albă şi se așeză pe scăunelul cu trei picioare, lîngă vatră. Tăcu 
îndelung. Moş Troes, tulburat, făcu întrebare: 

— Aş putea ști ce întîmplare l-a făcut pe înțeleptul Ardalos să 
părăsească lăcașul marilor preoţi? 

— 'Taraboste, inima mea este tristă și tu, poate fără să știi, ai 
întristat-o. Mă tem că-i vei supăra și pe zei. Am văzut că se fac 
pregătiri ca pentru marile jertfe, îngăduite numai la zile şi pri- 
lejuri intrate în datini. Ce te îndeamnă să calci legile sacre? Oare 
părăsesc romanii Dacia? 

— Nu aveam această bucurie, înţeleptule. Nevoia și întristarea 
ne obligă. După cîte am înţeles din spusele lui Dacis, pe care tu 
l-ai dăruit a doua oară vieţii, nepoţii mei şi ai regelui nostru au 
fost ademeniţi de Bicilis în Peștera Sacră, unde nu știu cum a 
izbutit să pătrundă pentru a tăinui o parte din aurul și podoabele 
lui Decebal. Ortis nu s-a înapoiat pînă astăzi. Ştafetele care co- 
lindă pagusurile, davele și munţii nu mi-au adus nici o veste 
și nici o nădejde. 

Înțeleptul nu-și putu stăpîni mirarea: 

— Am auzit și am înţeles bine? Spui că regele regilor mai are 
un nepot în afara lui Dacis şi Orolea? 

— Da, Ortis este fratele geamăn al lui Dacis, fiii fetei mele 
dusă la Roma dimpreună cu sora regelui și soaţa lui Diegis, după 
primul război cu Traian. 

— Mult mă mir şi nu-mi vine a crede ce aud, taraboste. Zici 
că amîndoi au fost ademeniţi într-o peșteră și că peștera aceea... 

— Întocmai, luminatule. Dacis își aminteşte că pînă cînd au 
intrat în peşteră erau împreună. Apoi... 

— Dar ai cercetat peste tot? 

— Vale cu vale, grotă cu grotă, „peşteră de peşteră, în afara 
celeia în care nu ne este îngăduit să intrăm decît la zilele orîn- 
duite prin datini. 

Ardalos îşi aminti ceva, duse mîna la fruntea brăzdată de ani 
și spuse: 

— Taraboste, cei doi cîini care îl vegheau pe Dacis atunci cînd 
l-am găsit eu, s-au înapoiat ori nu? 

— Nu i-a mai văzut nimeni de atunci. | 

— Înseamnă că tu te înșeli, ori mă înșel eu. De cîteva ori i-am 
văzut dînd tîrcoale ocoalelor de pe lingă templul nostru dar, ne- 
ştiind nimic despre Ortis, nu i-am luat în seamă. Am crezut că 
sînt niște cîini fără stăpîn. Acuma încep să cred că şi: Ortis tre- 
buie să fie pe aproape. Amînă jertfa, rogu-te, ca să mai cerce- 
tăm o dată împreună. Spuneai că Dacis îşi amintește că au intrat 
în munte venind din cealaltă parte a Sargetiei? Vezi, aici ceva 
nu mi se pare firesc. Cunosc bine locul şi nu-mi amintesc ca din- 
colo de apă să fie vreo gură de peșteră. Este adevărat, însă, că 
acum cinci ani, cînd s-au clătinat munții, unele intrări cunoscute 
au dispărut și au apărut altele. Așa că în cele spuse de Dacis ar 
putea fi un dram de adevăr. 

În inima bătrînului 'Troes încolţi iarăși nădejdea. A doua zi, 
împreună cu Anastores, Robostores, Rates și Dibar, conduși de 
Ardalos, au cercetat drumul descris de Dacis. Pe la ojină ajun- 
seseră la stîncile albe de lîngă Urlătoarea Sargetiei. Pe una din 
terasele de deasupra apelor au găsit oseminte omenești curățate 
nu prea demult de rîvna fiarelor sălbatice. 

Dibar le cercetă atent și îşi făcu cunoscută părerea: 

— Cu mai bine de două-trei luni în urmă, cinci oameni şi-au 
pierdut aici viaţa. 

— Numai de nu ar fi vorba tocmai despre cei pe care noi îi 
căutăm! își arătă îngrijorarea moș Troes. 

Dar, tocmai atunci se auzi dintre stînci mîrîit ameninţător. 
Troes grăbi într-acolo şi se opri locului la vreme. Doi cîini ca 
nişte gadine înrăite își arătau colții, arcuiţi pentru salt. 

— Ziper, Vira! veniţi încoace şi fiți cuminţi! V-aţi sălbăticit 
de nu mă mai cunoașteţi, lupii moșului? | 

Primul dintre cei strigaţi lătră a neîncredere. Bătrînul îl în- 
demnă cu blîndeţe: 

— Ziper, prostuţule, hai la moșu! 

Cîinele înclină capul și lătră iarăși, dar ca la om cunoscut. 

Prinse a se tîri pînă la picioarele bătrînului, cu teamă, apoi tot 
mai îndrăzneţ. 

— S-au jigărit de tot, bieţii de ei! îi spuse Troes lui Anastores, 
care, cu ghioaga pregătită, îl urmase îndeaproape. 

Bătrînul scoase din traistă un coltuc de pîine și două bucăţi 
de pastramă şi le aruncă cîinilor. Aceştia le acoperiră ocrotitor cu 
labele, miîrîind. Într-un tîrziu Ziper luă pastrama în gură şi se 
strecură grăbit printre crăpăturile stîncilor. Troes îl urmă, încol- 
tit de o bănuială, uitînd că dintr-un moment în altul se putea 
prăbuși în hăurile ce i se deschideau sub picioare. Dar Ziper 
dispăruse fără urme. Atunci cînd bătrînul își luase orice nădejde, 
Vira se strecură pe lîngă el, mîrîind a neprieten. Curînd o văzură 
dispărînd printr-o crăpătură dintre două stînci, acoperită cu bui- 
șag de muri și zmeură. Bătrînul îi strigă pe ceilalţi: 

— Veniţi, mă oameni! Am găsit, fie zeii lăudaţi! 

Pînă spre avecerne au izbutit să lărgească intrarea, alta, gîn- 
deau ei, decît cea folosită de- Bicilis, fără să bănuiască vreunul 
că se aflau pe drum bun. Au coborit pe scara de funie mai mult 
de douăzeci de coți. Ajunşi jos, au aprins torțele de rășină. Bătri- 
nul Troes, urmat de Rates, a prins să cerceteze cu grija și puţina 
nădejde chircite în suflet. Pașii răsunau prelung, sau, cel puţin 
așa li se părea, ca pe dalele de marmoră ale unui templu. Peștera 
se înfățișa în lumina torțelor ca o imensă pivă de bătut pricoiţe. 
Torţele, arzînd mocnit, de-âbia destrămau bezna. Își încordară au- 
zul. Din dreapta răzbi, abia auzit, un geamăt, apoi un lătrat ve- 
sel. Se îndreptară grăbiţi într-acolo şi aplecară torţele. Moş Troes 
scăpă un strigăt de bucurie. Sub şuvoiul unei mici cascade, în 
care spumau apele unui pîrîu subteran, rezemaţi de peretele stîn- 
cii, gemeau ușor Ortis şi Arcia, strîns lipiți unul de altul și sfîrșiți 
de puteri. După cîteva momente, Ortis, atras de lumina torţei, 
deschise ochii dar îi închise imediat ţipînd de durere. Zadarnic 
se străduia moş Troes să se facă cunoscut. Arcia bolborosea vorbe 
fără înțeles în vreme ce Ortis, cu ultimele puteri, încerca să se 
apere de cei doi, ori poate de coșmarul pe care îl trăia. I-au scos 
la lumina abia cernută a înserării mai mult morți decît vii. Înainte 
de a părăsi peștera, moș Troes a cercetat-o cu atenție. Mirat că 
nu găsește nimica se pregătea să iasă, cînd un zgomot, asemănător 
cu cel pe care îl fac pietricelele într-un vas de aramă, îi reținu 
atenţia. Zgomotul încetă. În locul lui se auzi lătratul cîinilor. Cei 
doi se îndreptară grăbiţi spre locul de unde răzbea lătrat a chemare 
şi, ce li se înfăţișă ochilor întrecea orice închipuire a minţii. Pe un 
morman de drugi de aur, de monede și vase, erau chircite şase 

trupuri, împrăștiind mirosul greu al morţilor intraţi în jocul vier- 
milor. Rates aplecă torţa. 

— Ia priveşte, taraboste! Nenorociţii ăștia s-au sfîşiat ca fia- 
rele. Bicilis a murit ultimul, prăvălit peste ceilalți. 

— E de mirare cum au scăpat Ortis și Arcia cu viaţă între 
acești lupi turbaţi! 

— De bună seamă că ori i-au apărat cîinii, ori au reușit să se 
ascundă de ucigași. Undeva, prin apropiere, trebuie să fi fost 
intrarea, care prin cine ştie ce minune s-a închis după ce au pă- 
truns înăuntru. 

— Dacă Ortis şi Arcia vor avea zile, vom afla ce s-a întîmplat 
în acest loc de groază. Dar, să ne grăbim, Rates! Mă trec fiorii. 
Eram mai mulțumit dacă soarta nu hotăra să găsesc locul unde 
Bicilis a reuşit să se sature de aur. 

— Iată de ce moarte a avut parte nemernicul! 

— Pedeapsa zeilor, prietene! Cel puţin a avut bucuria să moară 
deasupra aurului care i-a tulburat minţile și l-a făcut neom. 

— Îngăduie să te întreb, taraboste, ce vom face cu aurul 
acesta? 

— Nici unde nu se va găsi o tainiță mai bună decît aceasta și 
nimeni nu-l va păzi mai bine decît duhul lui Bicilis. Deocamdată 
nu ne face trebuință. Cînd va fi să vină vremea, îl vom folosi noi, 
ori cei care vin după noi, pentru pace sau pentru arme, cum vor 
hotărî zeii. , 


La sărbătoarea sînzienelor, cînd se aruncă pe acoperișele ca- 
selor colaci împletiți din aceste flori plăcut mirositoare și se pun 
cununi pe mormintele celor dragi, Ortis și Arcia se odihneau la 
soare, pe tăpșanul înverzit din mijlocul curții, încercînd să gă- 
sească răspuns despre soarta prietenilor lor, Viezure și Elena. 
Arcia împletise doi colaci din sînziene și pentru sufletul lor, dar, 
cum i-a aruncat pe acoperiș, cum au căzut și s-au rostogolit către 
poartă. 

— Iată, Ortis, un semn că prietenii noștri încă mai au zile! se 
bucură Arcia. 

— Arcia, tu crezi în astfel de semne? se miră Ortis. 

— De ce să nu cred? Credea mama, credea bunica, credeau 
toți ai mei și, află, de multe ori s-au adeverit. Apoi, în afară de 
asta, îmi spune mie inima că Viezure trăieşte. Nu zicea că viezu- 
rele are două vieți? 

— S-ar putea să ai dreptate, Arcia. La urma urmelor, cine 
poate dovedi că tocmai oasele lor putrezesc la Cheile Sargetiei? 

De mîine, fie ce-o fi, așa slăbit cum sînt, plec în căutarea lor. Nu, 
nu fi îngrijorată. Îl voi lua și pe Getis cu mine. Deși abia a împli- 
nit patrusprezece ani, se arată îlăcău şi oștean de nădejde... 

Vinicius Sillanus, aflat de cîteva zile în ospeţie la tarabostele 
Troes și sub îngrijirea Rossianei, pentru șirete înțepături la inimă, 
se apropie de cei doi tineri, dîndu-le bineţe de departe: 

— Zeii cu voi, prieteni! Nu cumva vă este cu supărare pre- 
zența mea? 

— Dimpotrivă, nobile Sillanus! Ne bucură la fel ca şi această 
zi însorită. Chiar doream să te întreb ce se mai aude despre solia 
pe care o așteaptă de la noi Marcus Ulpius Nerva Traianus? 

— Tocmai îi spuneam înţeleptului Troes că s-a amînat pînă la 
sărbătoarea Consualiilor, de care ne mai despart cîteva zile. Ta- 
rabostele Troes mi-a cerut sfatul și la fel ca el gîndesc şi eu că 
ar fi potrivit să conduci tu solia în locul lui Dacis. Cît despre 
mine, fii sigur că voi şti să păstrez taina. 

— Îţi mulţumesc pentru sfaturi şi gînduri bune, viteazule 
comandant. Pe zi ce trece mă conving că ești un bun prieten al 
dacilor și că ne vrei numai binele. Abia apuc să-ți cunosc familia 
şi, de vei fi avînd un fecior... 

— Am patru fete, Ortis. Dar, mulțumesc zeilor, frumoase, 
zdravene și cuminţi. 

— Păi, atunci, eu voi avea patru prietene, continuă Arcia gîn- 
dul lui Ortis, cu inima veselă. 

— Sînt sigur că avînd o prietenă ca tine, fetele mele nu vor 
purta multă vreme dorul Romei. Dar, despre prietenii dispăruți 
nu ați mai aflat nimic? 

- — Nimic, nobile Sillanus. Și nu ne împăcăm cu gîndul că au 
putut sfîrși atît de năpraznic. Dacă am şti cine au fost cei cu care 
s-a însoţit în mișelie Bicilis . .. | 

— La vremuri tulburi se petrec atitea. Toată povestea asta 
mă nedumirește şi pe mine. Te superi dacă ţi-oi face rugare să-mi 
povesteşti cum s-au petrecut toate? E de necrezut ce mi-a fost 
dat să aud de la moșul tău. 

— Prea multe nu am a spune. Crede-mă, nobile Sillanus, că 
mă ia cu fiori cînd îmi amintesc. În peșteră a intrat mai întîi 
Bicilis, apoi eu și după mine Dacis. Știam că Arcia a rămas sus pe 
stîncă. Dar a venit după noi și datorită ei trăiesc. Se pare că ea a 
atins zăvorul secret şi a slobozit alcătuirea de scripeţi care a pră- 
vălit stînca peste intrare. Auzind strigătul Arciei m-am aruncat 
într-acolo. Aşa am scăpat de oamenii lui Bicilis. Am izbutit să ne 
strecurăm pe lîngă ei şi să ne ascundem într-o nişă din peretele 

stîncii. Se vede că nici ei nu știau despre mecanismul intrării. A 
trecut o vreme pînă cînd au scăpărat amnarele și au aprins torţe. 
Pe Dacis nu l-am mai văzut. Nădăjduiam că a reuşit să scape, cum 
s-a și întîmplat. Bicilis, slujindu-se de torţe și cunoscînd bine peş- 
tera, a găsit repede locul unde ascunsese comoara, nu departe 
de scobitura unde ne tupilasem noi, și a început să socotească cît 
aur se cuvine fiecăruia. Unul dintre aceștia a stăruit ca mai întîi 
să fiu căutat şi numai după aceea să împartă aurul. Cînd era pe 
cale să-i înduplece, careva a zărit geana de lumină, pe unde mai 
apoi s-a strecurat moș Troes de ne-a salvat. Bucuroşi că au pe unde 
să părăsească peștera, fără să mai cerceteze dacă pot răzbi pînă 
acolo, au început împărţeala. În privinţa mea i-a liniştit Bicilis, 
spunîndu-le că va prăvăli o stîncă peste ieșire și că mormînt mai 
bun ca acela nu merit. Curînd s-a iscat ceartă. A început de la 
talgerele bătute în pietre scumpe, care erau cinci, iară ei șase. 
S-au încăierat cu turbare. Din învălmășeală s-au ridicat doi. O 
torță căzută alături lumina într-acolo. L-am recunoscut pe Bicilis 
care, cu pumnalul în mînă, îl urmărea pe celălalt, rămas fără armă. 
Era o privelişte de groază care a durat pînă cînd omul, torturat 
de frică, s-a lăsat înjunghiat ca mielul pe altar. Rămas singur, 
Bicilis a început să caute ieșirea. Pînă la crăpătura ce se căsca 
în tavan nu putea ajunge. Se părea că uitase de mine. Blestema 
încît auzind făcusem piele de găină. Mai multe zile la rînd s-a tot 
căznit să ajungă la geana de lumină din tavanul peșterii. Se 
cățăra pînă în apropierea ei şi apoi se prăvălea blestemînd cerul 
şi pămîntul. În încăierare rămăsesem fără arme. Văzîndu-l cum 
se chinuie ca o fiară în cușcă, știam că nu va mai rezista mult. 
Deși îmi făcea scîrbă să-l privesc și să-l aud, simțeam că mă 
încearcă mila și totuşi mi-a trecut prin gînd să mă răzbun. Nu 
știu ce m-a apucat. Într-o peşteră ca aceea vocea omului devine 
stranie, nepămînteană. Mi-am prefăcut glasul şi l-am strigat: „Bi- 
cilis, zeii au hotărît. Nisipul clepsidrei tale e pe sfirşite. Aici îţi 
va fi mormîntul!“ El a căzut cu faţa la pămînt, cuprins de groază, 
și a prins să se roage zeilor pentru iertare. Din cînd în cînd îl 
întrebam: „De ce ţi-ai vîndut neamul?! Ce ai făcut regelui tău, 
nemernice?!“ 

Jocul acesta m-a ţinut treaz o vreme, dar a prins să-mi facă 
silă văzînd cît de mic şi de bicisnic este omul în fața morții. I-am 
scurtat chinurile spunîndu-i cine sînt, ba chiar l-am rugat să-și 
amintească de legămîntul făcut în Muntele Mare şi să răzbim 
afară împreună. O fi bănuit că sînt neînarmat, fiindcă a prins din 
nou să blesteme și să mă caute cu turbare, aruncînd cu bolovani 

în pereţii peșterii, ca acel Polifem orbit de Ulise. Foamea și grijile 
ne-au sleit de puteri. Bicilis se ducea tot mai des lîngă hoiturile 
celor cinci, iar eu, bănuind ce se petrece, simţeam că mor de scîr- 
bă. Numărasem unsprezece zile de cînd nu pusesem în gură altceva 
decît apă, îmi luasem orice nădejde de la viață, Arcia căzuse în- 
tr-un leșin prelung atunci cînd lîngă mine am simţit o ființă vie 
şi caldă. Era Vira, cîinele meu credincios, care se strecurase, bag 
seama, pe firul izvorului subteran. Bucurie ca aceea nu mai cu- 
noscusem. Între timp Bicilis îşi pierduse minţile și uitase de pre- 
zența noastră. Ceasuri întregi se juca cu monezile și cupele de aur. 
Am prins să mă mișc din locul unde ne retrăsesem. E nu mă lua 
în seamă decît atunci cînd încercam să mă apropii de grămada de 
aur. În momentul acelea devenea din nou fiară și începea să mă 
urmărească. După cîtva timp a venit și Ziper, celălalt cîine, și 
s-a apropiat de Bicilis. Acesta o fi crezut că este cineva care riv- 
neşte la aurul său pentru că între el și animal a început o încleş- 
tare pe viaţă şi pe moarte. Pînă la urmă Ziper l-a sugușat. A fost 
să fie așa. Avea mințile duse de el și devenise mai rău ca o fiară. 

Vinicius Sillanus asculta cu uimirea întipărită pe faţă și în 
priviri. Ortis continuă: 

— Cum vă spuneam, cîinii se puteau strecura afară pe firul 
apei. Dacă nu am fi fost atât de slăbiţi, poate că am fi izbutit şi 
noi. Nu reușeam să urnesc o piatră din loc. Cîlinii or fi priceput 
că murim de foame sau mi-or fi înţeles vorbele, nu știu. Destul 
că din ziua aceea au început să ne aducă cîte ceva de mîncare, 
vînat și ce reușeau să șterpelească de pe unde se nimerea. Am 
legat de cîteva ori la gîtul lor pietre pe care scrijeleam semne 
pentru ai noștri. Dar, nici o nădejde. Și așa a fost pînă în ziua 
cînd moş Troes ne-a dat de urmă. 

Vinicius Sillanus, care în timpul istorisirii repetase mereu „Pe 
toți zeii“, se lovi cu palmele peste genunchi a uimire și spuse: 

— Mare minune! Cică să nu crezi că pe Romulus şi Remus i-a 
alăptat o lupoaică?! 

Se scutură ca după un vis uriît și schimbă vorba pe glumă: 

— Acuma, că toate au trecut, ia spune, pe cînd nunta? Tara- 
bostele Troes mi-a dat a înţelege că nu voi fi uitat. Am auzit 
cuvinte de laudă despre nunțile voastre. Mi-am zis: dacă fetele 
mele vor ajunge pînă atunci în Dacia, le voi putea face o bu- 
curie. 

Îi răspunse Arcia, roșind ușor: 

— Dimpreună cu moș Troes şi muma Pera am hotărît să aş- 

teptăm primăvara. Trag nădej de că pînă atunci s-o întoarce și tata 
din pribegie. 

La mirarea așternută pe fața romanului, Arcia îi destăinui: 

— Tata nu a fost luat sclav de război. Are peste șaizeci de ani 
şi de meserie este plutaș. Dar a îost silit să însoțească convoaiele 
îndreptate spre Roma pe drum de ape. 

— Cînd s-a petrecut asta? 

— În prima lună după război. 

— Atunci fii pe pace, că de bună seamă se întoarce. Traianus 
are trebuință de acești plutași pentru porturile de pe Maris şi 
Alutus, care sînt drumul sării, al lemnului şi aramei. Mă voi în- 
griji chiar eu să vină cît mai curînd, dacă promiţi că la nunta ta 
ne vei face loc la amindoi mai aproape de oalele cu bucate și de 
buţile cu vin! 

— Mai încape vorbă?! Însămi vă voi servi la masă, lucru care 
la noi nu-i este îngăduit unei mirese. 

— Dar multe neîngăduite în alte părți sînt îngăduite aici. O 
fată simplă se poate însoți cu nepotul regelui! Asta zic și eu căs- 
nicie rînduită din dragoste! 

— La romani nu este tot așa? se miră Arcia. 

— La noi, mai întîi se caută neamul, bogăţia și mai apoi 
fata. 

— Sărmanele fete! glumi Ortis. Dacă ar cunoaşte rosturile 
noastre ar veni de-a valma în Dacia. 


Soarele se pregătea să-și încheie călătoria pe cer, iar Ortis 
terminase pregătirile de drum tăinuit la Ulpia Traiana, unde 
trăgea nădejde să găsească un capăt de fir care să-l conducă pe 
urmele lui Viezure. Trebuia să-l găsească, viu sau mort. Îi era 
dator cu viața şi nu numai cu atît: 


XIV. Scurtă a fost vara aceea 


Vara a venit pe neaşteptate, după o primăvară năvalnică. Lun- 
cile bălteau în urma topirii zăpezilor grele, bălțile colcăiau de 
atitea păsări şi pește, stupii roiră înainte de vreme, vînatul ieșise 

la drumuri, iară glia părea binecuvîntată de zei.. Pe delniţele 
nearate şi nesemănate au răsărit, dese ca peria, lanurile nesecerate 
cu un an în urmă. Oamenii pustiiţi în munţi și codri au prins să 
coboare: mai cu nădejde către pagusurile în care aceleași berze 
şi-au refăcut cuiburile ca şi cînd nu s-ar fi schimbat nimic. 

Colonii, veteranii şi liberţii, mai toți oamenii dedaţi cu su- 
ferința, s-au bucurat de revenirea stăpînilor la vechile rosturi, 
nădăjduind să primească de la ei sprijin ori sfat: pe unde își fac 
apele vad la inundațiile de primăvară și toamnă, dincotro și cînd 
bat vînturile aducătoare de brume şi îngheț, ce fel de sămînță 
trebuie aruncată în brazdă ca să răsară împlinită şi spornică? Tot 
mai rar se zvonea despre vreo harţă în pagusul cutare sau cutare, 
între noii veniţi și cei ai locului. 

Odată cu retragerea apelor și zbicirea pămîntului s-au slobozit 
negoaţele. Carele lungi cu coviltir, trase de boi îndesaţi ca pietrele, 
între loitrele cărora negustorii își aveau și casa și masa, se întretă- 
iau la răscruce de drumuri ori la vaduri de ape și veștile începură 
să umble cu graba acestei veri dăruită în toate. Cum la hanuri şi 
tîrguri, mai mult ca oriunde, vorbele aruncate într-o doară înflo- 
resc și se prefac în povești, greu mai puteai desprinde adevărul 
de închipuire. 

Dintr-un astfel de drum, unde negustorise cu folos unelte de 
fier, purtate în opt care lungi între tîrgurile de la Apulum, 
Potaissa și Porolissum, se înapoiase moș Zebal încărcat 'de marfă 
şi de vești pe care le deșerta pe prispă tarabostelui Troes, însoțite 
des cu vorbele: „să vezi și să nu crezi“ și de semne ale miinilor 
şi feţei, care făceau vorbele de prisos: 

— Prietene negustor, îmi zice un aurar negricios, pe care l-am 
întîlnit la vadul Samusului, ai aflat că Dacis, nepotul lui Decebal, 
a fost răpit de Zamolxis pe cînd se afla prins al romanilor în Ra- 
nistorum?! . 

— Ei, nu mai spune! i-am zis prefăcîndu-mă uluit de știre. Și 
ce s-a mai întîmplat cu el după aceasta? 

— Zamolxis l-a ascuns în Peștera Sacră, pentru o vreme, şi 
l-a sfătuit să caute cale de înţelegere cu Traian. Se mai zice că 
în peştera aceea zeii noștri îndeolaltă cu cei ai romanilor se os- 
pătau cu ambrozie şi nectar, rîdeau și petreceau ca la sărbătorile 
uitării sau ale nedeilor, cum le zicem noi. 

— O îi precum spui, cinstite negustor, l-a întrerupt o namilă 
pe care după port, marfă și uitătură, l-am chitit dac din triburile 
costobocilor. Însă ce ţi-oi povesti eu, am fost văzut cu ochii mei. 
Ariort mă cheamă și am purces cu marfă către Apulum tocmai din 

Zegedava, puternica cetate de la Apa Bourilor. Era în ziua cînd 
dacii aduc ofrande Mumei Dochia la Sărbătoarea Mieilor. Ca- 
rele cu cobură ale neguţătorilor daci, sute de care iazige, marco- 
mane, sarmate, aşezate pe două roţi înalte, carele cu osii şi rafuri 
din bronz ale neguțătorilor greci veniţi tocmai din Munţii Haemu- 
sului, ce să mai spun, că doară cunoașteţi şi voi marile tîrguri, sute 
şi sute de care și lume cît nisipul din prundul Marisului, s-au fost 
strîns în Lunca Cerbilor. În zori, înainte ca starostele să dezlege 
negoțul, s-au arătat păstori mascaţi, coborîți din munte, aducînd 
primii miei ca ofrandă Zeiţei. Ei, şi pe cînd se pregătea jertfa pe 
altarul din mijlocul tirgului, numai că se arată o ciută blîndă, 
dar ştiţi? blîndă ca o mioară crescută pe lîngă casă. Se urcă pe 
altar și numai ce se scutură o dată și ia înfăţişarea Zeiței Bendis, 
grăind: „Oameni buni, daci, sarmaţi, marcomani, greci, iazigi, 
romani și de ce neam îţi mai fi fiind, luaţi aminte la vorbele mele: 
Dinspre soare-răsare şi de pe meleagurile vînturilor reci s-au ri- 
dicat şi s-au pornit încoace neamuri câtă frunză și iarbă. Şi aceste 
neamuri nu au văzut cormanul plugului, nu ştiu negoţul, nu au 
vetre anume și locuri pentru odihna morţilor. Mare jale şi mult 
prăpăd va să fie printre voi de nu veţi înțelege că a venit vremea 
să trăiţi într-o înțelegere şi unire, la acest vad al lumilor. Va să 
vină curînd încoace Dacis, nepotul viteazului Decebal. Primiţi-l ca 
pe fiul şi regele vostru!“ Zicînd acestea părea că suferă şi lăcri- 
mează ciuta-fecioară. Și ca din senin s-a stîrnit o volbură care a 
învăluit-o, și dacă volbura s-a risipit, zeița aceea iarăși se arăta 
a fi o ciută. Tunet nemaiauzit a cutremurat vămile, cerului şi dacă 
am ridicat cu toţii privirea, pe norii scămoșaţi ca fulgii de pasăre 
albă s-a văzut car de bronz sclipitor, tras de boi înaripați, iară 
ciuta năzdrăvană dusă a fost. Acuma, drept să vă spun, eu carul 
nu l-am văzut, că eram căzut cu fața în pulbere de mare înfri- 
coşare. După aceea, ridicîndu-mă, am pornit în căutarea unui ne- 
guţător marcoman, căruia îi vîndusem o gloabă de iapă drept 
mâînză nărăvașă, şi mă scurma cugetul să îndrept tîrgul. 

— Prietene, chitesc că mai degrabă vei fi fiind vînător decît 
negustor, căci prea le-ai înflorit! îl luă peste picior un pirpiriu de 
grec, negustor umblat și cunoscut prin toate tîrgurile. Alta, mai 
de crezare, ţi-oi spune eu, dacă ne mai îndemni cu plosca aceea. 
Așa! Da ştii, e flacără, nu băutură! Acum trei săptămîni mi-am 
purtat carele pe la Ulpia Traiana, unde vărul meu Caius Sabinus 
ține han împărătesc. De la el am aflat că Traianus Nerva va da 
mari serbări în cinstea dacilor la consualiile din august, pentru 
care de pe acum pregăteşte arena de jocuri. Aşteptaţi! Minunea 

abia acuma o veţi afla: de-a dreapta și de-a stînga împăratului 
vor şedea Orolea şi Dacis, vlăstarele lui Decebalus. Ce va să în- 
semne asta pentru noi? Înseamnă că de acum înainte vom negu- 
țători prin Dacia ca pe vremea măritului rege, fără a mai avea 
trebuinţă de atîția slujitori înarmaţi. 

Moş Troes zîmbi cu înțeles pe sub mustață, încercînd să-l ogo- 
iască pe Zebal, care nu mai prididea cu descărcatul zvonurilor: 

— Frate Zebal, eu chitesc că în loc de marfă ţi-ai încărcat ca- 
rele cu povești. 

Acesta se zbirli, goli ulceaua cu vin şi zise supărat: 

— Păi, taraboste, fie-mi cu iertare, oare nu tu m-ai zorit să 
pornesc prin tîrguri şi să aflu ce se întîmplă, cum şi ce gîndesc 
oamenii?! Una mai am a mai spune și cu asta mi-oi vedea de 
drum. La Hanul „Trei Cuci“ din Porolissum am întîlnit un negu- 
ţător de vin şi pește sărat, venit tocmai din Lunca Donarisului. 
L-am tras de limbă la o ciosvîrtă de berbec udată cu vin aspru și 
iată ce și cum mi-a povesti! Zice el, umilîndu-se în pene ca toți 
cei de pe luncă: „Cinstite negustor, eu m-am urnit încoace mînat 
de dorul drumului, cu șaisprezece care încărcate cu grîu și pește 
de baltă. Asta înseamnă că am avut de unde. Cum bine ştii, la 
noi stăpînirea Romei s-a aşezat încă de la primul război cu Tra- 
ian. Ce am a-ți spune este că omul se învață și cu binele și cu 
răul. La început ne-a fost tare greu. Mai apoi am băgat de seamă 
că pămîntul, pădurea și apele pot să ne hrănească și pe unii şi 
pe alţii. Colonii sînt și ei oameni de omenie, care la nevoie cred 
vecinului de casă și hat şi nu prididesc să dea o mînă de ajutor. 
Adecă, am început să ne înțelegem. Ba, ierte-ne marele nostru 
rege din lumea zeilor unde se află, am început să ne amestecăm. 
Parcă poţi porunci inimii? Eu, poate mi-i crede, poate nu, mi-am 
bătut fata cu ștreangul muiat în apă şi tot s-a măritat cu feciorul 
vecinului, venit de la Roma mînat nu de prea mult bine. Da’ alta 
vroiam să zic. Într-o zi, la sărbătoarea căreia romanii îi spun Lu- 
percalia, iară noi Întoarcerea cîmpului la faţă, petreceam îndea- 
valma într-o poiană din marginea Romulei cînd, deodată, se aud 
tropote. Din pulberea drumului creştea un călăreț. Dacă ajunge 
în mijlocul nostru se înalţă şi zice: „Cinstiţi tarabosti și fraţi daci! 
Eu mi-s Rates, sfetnic al marelui Decebal, şi mă înfățișez vouă ca 
sol al lui Dacis şi al înțeleptului Troes“. Cum am auzit cuvintele, 
cum ne-am luminat la chip şi ne-am descoperit frunţile. După 
atîta vreme primeam un sol al regelui nostru, despre care știam 
că nu mai este, și ne-am cutremurat. De atunci, cinstite negustor, 
cîțiva dintre bătriînii noștri şi-au rătăcit minţile, şi nu oarecine, 

toți pileati și comati, care au prins să bată drumurile și să spună 
în dreapta şi-n stînga cum că la sărbătoarea aceea ni s-a arătat 
însuşi Vezina. Uită-te la mine, sînt om în toată firea, negustor 
omenit în toate așezările, de la Donaris la Vissio și de la Anama- 
tia la Tyras, şi nu te mira dacă întăresc spusele cum că în ziua 
aceea trimisul lui Zamolxis, Marele Vezina, ne-a amintit cine sîn- 
tem și care este legea noastră, luînd înfăţişarea lui Rates, care 
într-o clipită s-a făcut nevăzut în norul de pulbere. 

Moş Troes se bucura în sinea sa de rezultatele soliilor trimise 
prin ţară. Îi rîdea inima aflînd că bătrînul Rates colindă cu folos 
prin pagusurile și davele de la Donaris. Dar Zebal se prea încăl- 
zise şi tarabostele Troes numai de povești și scorneli nu avea 
vreme. 

După multe pregătiri şi sfaturi de taină, într-o dimineaţă se- 
nină porni la drum. Însoțit de Orolea, Pera, Anastores, Robos- 
tores și de puiandrul Getis, călărea printre coamele domoale ale 
Cogaionului, ţinînd malul Singidavei. Mai în urmă, pe şei cio- 
plite din lemn de paltin, veneau trei fete, Raza, Daliana și Rura, 
mîndria pagusurilor de la Apa Sargetiei, ele avînd s-o slujească 
pe Orolea la Templul Dochiei Mater din Craivadava. 

Soarele se ridicase abia de o suliță pe cerul siniliu și ei mai 
aveau înainte pe puţin zece ceasuri de zi, din care drumul le cerea 
doar șase-șapte de mers fără prea mare grabă. Oamenii din pagu- 
surile presărate pe vale aflaseră din vreme despre trecerea alesei 
suite și acum îi întîmpinau la porţi cu turte de grîu și ulcele cu 
vin şi apă, întrebînd mai de una, mai de alta, dar mai cu seamă 
minunîndu-se de frumuseţea vlăstarului regesc. Orolea îmbrăcase 
peste ia și rochia ţesute în opt ițe, cu altiță neagră, o glugă albă 
din in bătută în fir subțire de lînă. Avea părul, auriu și greu ca 
spicul, prins într-o broboadă de ciucuri negri, care lăsa vederii 
pomeții obrajilor rumeni, ochii ca cicoarea și fruntea ușor înnou- 
rată de gînduri. Femeile o întîmpinau smerite, așteptînd cuvînt 
şi sfat de la aleasa Dochiei Mater, venerata matroană a tot ce în- 
colțeşte, rodeşte şi se naște pe pămînt şi în ape. Bărbaţii ofereau 
ploști cu vin, pîine şi sare. 

Lîngă zidurile Singidavei moş Troes i se alătură şi îi adresă 
vorba mai smerit ca oricînd: 

— Tarabostă Orolea şi cinstită preoteasă, ne apropiem de locul 
unde odihnesc osemintele celui care ţi-a fost rege și tată. Nu 
ţi-am. vorbit de locul acesta pînă acum ca să nu-ți primejduiești 
viața venind singură încoace. La Singidava, cetate prea plăcută 
regelui nostru, am pus pe rugul aleşilor trupul Măritului, înmor- 

mîntîndu-l cu cinstea cu care au fost înmormîntați înaintașii săi. 
Să ne oprim dară pentru a lăsa izvoarele sufletului să-și verse 
preaplinul peste ţărîna unde odihnește după atîtea furtuni. 

— Cît de mult mi-am dorit să ajung la locul acesta, moş Troes! 
Aşadar, este adevărat că Traian a îngăduit să-i fie dată regelui 
mort cinstea cuvenită după datinile noastre? 

— Da, este adevărat, Orolea. După ce luptătorii noştri au scă- 
pat din împresurarea în care căzuse Dacis, şi au luat cu ei trupul 
măritului rege, Traian a dat poruncă să înceteze urmărirea pînă 
cînd Decebal va fi redat pămîntului și zeilor, după datini. Puţini 
l-am însoţit atunci în ultimul drum pe cel care ne-a fost părinte 
şi stăpîn, însă am împlinit toate după legile pămîntului. 

— Pînă vom ajunge, povestește-mi, rogu-te, moş Troes! 

— Nu este bine să ne amintim prea des durerile noastre, dar 
ți-oi spune ca să știi că totul s-a împlinit precum şi-ar fi dorit 
Decebal, dacă i-ar fi fost dat să moară de moarte bună. Pe dealul 
cu paltini, în apropierea locului unde odihnesc și osemintele lui 
Scorilo, am pregătit vatra rugului. Peste rugul măreț am așezat 
carul sacru cu trupul regelui și cei patru cai, care de atitea ori 
l-au purtat biruitor în lupte. Regele avea armura de zale aurite 
şi coiful ţintat cu pietre rare. Lîngă el, pentru prima oară după 
atîția ani, se odihneau şi armele sale: sabia grea, pe care eu chiar 
și în tinerețe o ridicam anevoie, scutul cu marginile nituite în aur, 
lancea şi arcul, pe care numai braţul său îl putea întinde, daca 
cu care singur, ca un viteaz, şi-a luat viața. După ce am adus 
ofrande zeilor, am trecut din mînă în mînă ulciorul cu lacrimile 
străbunilor și am înălțat cîntece de slavă către Zamolxis, care i-a 
îngăduit să moară vitejește pe pămîntul nostru. Deși adia vînt 
rece dinspre munte, flăcările rugului se înălțară drept către cerul 
zeilor. Spre seară am învelit în strat de lut sacru cenuşa rugului, 
am așezat deasupra ulciorul cu lacrimi, apoi o lespede grea luată 
din temeliile Sarmizegetusei. Tîrziu, după ce i-am clădit lăcașul 
de odihnă cu piatră de rîu, noi încă mai stropeam cu izvoarele 
ochilor pămîntul care l-a înghițit prea devreme. Șapte flăcăi au 
coborît din munte brad încetinat şi i l-au sădit la creștet, între 
cei doi paltini care se văd colo pe costișă. Iată, deşi smuls dintre 
ai săi, bradul acela a prins rădăcină și a rămas încă verde. 

În Craivadava au intrat pe înserate, după două popasuri scurte 
făcute la Izvorul Zeiței Bendis de la vadul. Marisului, și la hanul 
„Corbul Vorbitor“ sub Cetatea Şoimilor. La porţile cetăţii, în suita 
generalului Decimus Terentius Scaurianus, care i-a întîimpinat cu 
neaşteptate onoruri, au întâlnit zîmbetul cald şi mîna frăţească a 

celui care nu se sfia să le arate deschis prietenia, Vinicius Sillanus. 
Cetatea se afla împodobită de sărbătoare pentru ceremonia de in- 
trare a Orolei în Templul Zeiței Dochia Mater. Pe ulițele strîmte 
și în taberele de care de pe platoul înalt s-au aprins mii de torţe. 
Bătrîni și tineri, femei și copii, care au purces cu zile în urmă 
către Craivadava, înălțau imnuri zeilor. 

După ce au onorat casa şi masa praetorului, Orolea și Troes s-au 
retras ca niște drumeţi obosiţi ce se aflau, însă nici fata, nici bătrî- 
nul nu aveau să guste liniștea somnului. Moș Troes era chemat de 
treburi tainice între ai săi, sărbătoarea fiind și un prilej de a se 
întîlni şi sfătui cu tarabostii şi şefii de triburi adunaţi din toate 
părţile Daciei. Orolea dorea să-și petreacă această noapte ca o 
muritoare, printre cei veniţi să se bucure și să slăvească în cîntece 
şi ofrande alegerea ei de-a dreapta zeilor. În vreme ce bătrînul 
ieșea din cetate pe poarta tainică, însoţit de Anastores și Robos- 
tores, ea trecea cu zîmbet ocrotitor şi vorbe bune de la o tabără 
la alta, aducînd între oameni bucurie și alinare. 

În Poiana Narciselor, la drum de două ceasuri de-a călare, era 
ales locul întîlnirii șefilor de triburi, căpetenii de oști și slujitori 
ai templelor. După ce au coborit o vale prăpăstioasă și au urcat 
un deal domol, la marginea pădurii întunecoase, care străjuia po- 
iana de taină, au întîlnit primele străji. De lîngă fiecare copac se 
deslipea un luptător tînăr care cerea semn de recunoaștere. Moș 
Troes era cît se poate de mulţumit. În noaptea aceasta se simţea 
tînăr și puternic ca la vîrsta verde. Peste treizeci de conducători, 
dintre care arare răsarea cîte unul mai tînăr, l-au întîmpinat cu 
respectul datorat celui ce stătuse alături de Marele Decebal. 

— Zeii să fie cu voi, prieteni și fraţi ai mei! le răspunse Troes 
la urarea de bun venit, rostită de Cerneguras, mai marele tribu- 
rilor de daci aurari. Lipsește vreunul dintre cei chemaţi la sfatul 
nostru? 

— Numai tarabostele Samus, reţinut de niscai tulburări la lime- 
sul cu triburile iazige, și viteazul Utiso, rănit într-o încăierare cu 
lotri, dar şi-a trimis în loc fiul, pe vrednicul Cotisso. 

— Dară, putem începe!? 

— Să mai așteptăm, înțeleptule, pînă la răsăritul luceafărului. 
Am primit ştire că la sfatul nostru dorește să ia parte şi Marele 
Preot Ardalos de la Peştera Zeilor. Ne miră că nu ați venit îm- 
preună şi ne îngrijorează că nu a sosit încă. 

Vorbise cu cumpătare tarabostele Diconis, conducătorul hațe- 
senilor, abia înapoiat din drumul către lumea zeilor după încerca- 

rea de a-și lua viaţa împreună cu Decebal, la împresurarea din 
Lunca Marisului. 

Ardalos s-a arătat în lumina focului de la mijlocul poienii pur- 
tînd însemnele lui Vezina. Oamenii şi-au înăbușit mirarea în piep- 
turi şi zîmbetul pe buze. 

— lertaţi zăbava, cinstiţi tarabosti și fruntași ai dacilor! Dacă 
priviți semnul acesta veți înţelege. Credeţi dar, frați ai mei, că vin 
prin voinţa și cu gindurile Marelui Vezina şi fie ca aceasta să ne 
întărească în cugetele noastre. Nu-mi cereți mai multe dovezi decît 
însemnul primului sfetnic de lîngă tronul lui Decebal şi rodul în- 
țelepciunii sale întru cele care ne-au strîns aici. Dar, înainte de 
toate, vă cer legămiînt, vouă, înţelepţi şi conducători ai dacilor, pe 
cer şi pe pămînt, pe Zeii de Sus și Zeii de Jos că veţi păstra taina. 
Sînt trimisul lui Vezina, care s-a retras în Peștera Sacră. Pentru 
cei mulţi el se află de-a stînga lui Zamolxis. Juraţi? 

— Jurăm pe cer şi pe pămînt, pe Zamolxis și Gebeleizis, în fața 
ta, Mare Preot, că vom duce cu noi dincolo de moarte secretul 
acesta şi cele ce le vom pune la cale! se auzi rar și cîntat, ca un 
imn de slavă, jurămîntul. 

Statul s-a prelungit pînă la primele semne ale zorilor. S-au ros- 
tit multe întrebări arzătoare şi s-au cumpănit răspunsuri și hotă- 
rîri pe măsura vremurilor. Mintea înţeleptului Vezina, prin cre- 
dinciosul său Ardalos, i-a lumina ce și cum vor face de azi înainte. 
Atunci cînd mijeau primele raze, ei se găseau în fruntea proce- 
siunii, bărbi și plete albe, frunți brăzdate de necazuri, în urma 
carului de bronz tras de tauri sacri, în care era purtată Orolea 
către Templul Dochiei Mater. 

De la începutul războaielor cu Roma nu au mai avut loc proce- 
siuni şi jocuri la Templul Dochiei Mater din cetatea dacilor Apuli. 
Acum Traian îngăduise să se lege iar firul vechilor obiceiuri. 

Crainicii împînziseră drumurile, colindaseră davele și pagusu- 
rile invitînd în numele Orolei și al împăratului mulțimea la „săr- 
bători pe care nimeni dintre cei în viaţă nu le vor mai vedea vreo- 
dată.“ Așa suna formula împrumutată cu multă vreme în urmă 
de la romani. | 

În dimineața primei zile, pe treptele templului lui Zamolxis, 
marii preoţi și tarabosti au împărțit cetățenilor torţe, pucioasă și 
bitum,.uneltele purificării, grîu, orz şi miere pe care să le ofere 
prinos zeilor și ursitoarelor. Înainte de răsăritul soarelui fuseseră 
aduse jertfe, în același timp, la templele din Apulum şi Crai- 
vadava. 

Un taur alb și o vacă albă au jertfit Marii Preoţi pentru Za- 

molxis în patrulaterul templului Marelui Zeu, jertfă la care a 
participat întreaga suflare strînsă pe platoul din faţa cetăţii. De 
aici a pornit procesiunea către templul lui Gebeleizis şi, apoi, la 
templul Dochiei Mater din incinta cetăţii, unde au cîntat coruri 
și s-au înălțat rugi către zeii adoraţi. 

După amiază au avut loc întreceri de cai, lupte voinicești, petre- 
ceri cu dansuri şi cîntece. Cîntăreţii rătăcitori, cu cobza ori cu 
cimpoiul, au încălzit inimile cu declamaţii și cîntece despre Dece- 
bal și ceilalți eroi daci. Ardavis, vestitul rapsod de la Germisara, 
era chemat de la un grup la altul ca să zică cîntecul nou închinat 
lui Decebal, care vorbea despre sfîrşitul Marelui Rege și despre 
călătoria acestuia pe tărîmul zeilor, în cealaltă viață dăruită de 
Zamolxis, cîntec care mișca inimile și slobozea zăgazurile ochilor. 

După asfinţitul soarelui s-a ars multă pucioasă pe vetrele din 
temple, case şi locuri de cult și s-a stropit cu apă din Donaris 
Cîmpul Sacru de pe malul Marisului. După aceasta, în fața mulți- 
mii care cînta imnuri de adoraţie și a Orolei, au fost jertfiți trei 
miei albi parte femeiască și trei miei negri parte bărbătească Do- 
chici Mater, în vreme ce bătrînii aduceau ofrandă, în templul sub- 
pămîntean al lui Zamolxis, trei mistreți negri şi trei capre negre. 
Măruntaiele animalelor jertfite au fost arse. Toate jertfele s-au 
arătat prielnice şi au revărsat bucurie în inimile mulțimii. Cînd 
s-a lăsat noaptea toţi participanții au aprins torțele şi într-o ne- 
sfîrșită procesiune au coborit în Cîmpul Piinii, la. apa Marisului, 
unde au împrăștiat semințe de grîu, orz, fasole şi cînepă şi au os- 
pătat cu boabe de grîu fierte în miere și lapte. 


Moş Troes părăsea cetatea cu inima grea. Stoluri de gînduri îi 
dădeau tîrcoale ca niște uli flămînzi. În timpul nopţii i se perin- 
daseră pe cerul minții imagini din copilărie și tinereţe, chipuri de 
oameni întîlniți întîmplător, ori lingă care petrecuse o viață. O 
întristase amarnic pe Orolea, spunîndu-i la despărțire: 

— Mă tem că acum te îmbrăţișez pentru ultima dată, fata 
mea! 

— Cum se poate să vorbeşti aşa, moș Troes? Fii stejarul de la 
care am învăţat să nu ne clătinăm niciodată! 

Cu inima strînsă și cu privirea scăldată în lacrimi, Orolea, care 
nu-și mai văzuse nicicînd bunicul atît de abătut, l-a urmărit de 
pe creneluri pînă ce acesta s-a pierdut în negura zării. . 

Troes făcea drumul de întoarcere însoţit de Getis. Pera, Robos- 
tores și Anastores trebuiau să mai rămînă o zi, două la Craivadava, 
reținuți de împlinirea datinilor pe lîngă templul slujit de Orolea. 

Getis, nedeprins încă să citească în inimile oamenilor, nu știa ce 
se petrece cu bătrînul. Rar se mai întîmplase să treacă ceasul fără 
ca acesta să nu scoată măcar o vorbă. 

—  Îngăduie, moș Troes, să aflu ce te-a putut întrista într-atît? 
De bună seamă, despărțirea de Orolea noastră. Greu îi va fi sin- 
gură... 

— Ia, gînduri de om bătrîn, măi Getis. Cînd se adună anii, cum 
s-au adunat ai mei, multe te scurmă din cele ce-au fost și multe 
presimti din cele ce-or fi. 

— Moş Troes, tot am vrut să-ţi zic ceva și m-am gîndit că mă 
voi fi înșelat. În timpul procesiunii la Cîmpul Pîinii am văzut un 
om care te sfredelea cu privirea vicleană. Nu mi s-a părut a bună. 
L-am urmărit pînă la intrarea în cetate. Într-o uliţă dosnică îl 
aştepta calul. A încălecat grăbit și am văzut că la răscrucea cu 
drumul ce duce la Germisara i s-au alăturat cîțiva călăreți. Nici 
el, nici ceilalți nu aduceau a romani sau a oameni cu cugetul cu- 
rat. Poate că l-ai văzut și matale şi de aceea vei fi fiind îngrijorat. 

— Nu, Getis, eu nu am văzut omul de care îmi vorbeşti. Nu 
aveam ochi decît pentru Orolea. De oameni cu gînduri negre nu 
am avut vreme. Hai mai bine să ne grăbim pe calea noastră. La 
vinăria lui Belagis se bea cel mai aspru vin din Dacia. Vom sorbi 
şi noi o cupă, două, ne-om mai însenina gîndurile și vom purcede 
către casă. Nădăjduiesc ca la răsăritul stelelor să fim pe Gerosu. 


Cînd s-a luminat bolta, steaua tarabostelui Troes a apus. De 
cupa cu vin aspru nu a mai avut parte. A căzut lîngă apa Ger- 
misarei, săgetat mișelește de acei oameni bănuiți de Getis la 
Craivadava. În zi cu soare mult și cer siniliu l-au înmormîntat cu 
onorurile cuvenite unui mare taraboste, sub ulmul sădit la naş- 
terea sa. Țărîna mormîntului avea să fie udată și de lacrimile lui 
Vinicius Sillanus, care pierdea un prieten cum nu cunoscuse altul. 
Ulciorul cu lacrimile celor dragi, dezgropat din vatra casei, ames- 
teca durerea mumei Pera, a Orolei, a lui Decis și Ortis cu cea a 
altor generații care și-au plîns morţii aici, pe creștet de munte. 

Era luna lui cuptor şi pămîntul gemea de greutatea roadelor. 
Păsări nemaivăzute împestrițau pădurile, peștii viermuiau în ia- 
zuri, stupii roiau besmetici ca la o altă primăvară. În ulmul care 
străjuia mormîntul îşi făcuse cuib un corb alb cum nu se mai po- 
menise. Lumea venea ca la minune și-și amintea de înțeleptul 
Troes care își binemerita locul pe tărîmul celor aleși. 

AV. Necunoscutul din arenă 


Dorinţa lui Marcus Ulpius Traianus Nerva de a sărbători paci- 
ficarea Daciei cu jocuri de circ, lupte de gladiatori și de fiare în- 
tr-un mare amfiteatru la Ulpia Traiana, nu s-a putut împlini în 
întregime. Schiţele făcute de priceputul Balbus așteptau pe măsuţa 
de marmoră din tablinumul guvernatorului imperial Decimus Te- 
rentius Scaurianus. Construcţiile începute cu spor fuseseră pără- 
site, meșterii și auxiliarii avînd lucrări care nu îngăduiau zăbavă. 
Din septentrion amenințau triburile ossilor și samussilor, dinspre 
Pyreteus și Tyras se mișcau triburile dacilor costoboci uniţi. cu 
Roxolanii Sarmaţi; Marcomanii şi chiar Iazigii priveau noua pro- 
vincie cu lăcomie și neascultare. Aşa stînd lucrurile, Traian întă- 
rea castrele și cetăţile, supraveghea lucrările de drumuri și poduri, 
înălța turnuri de apărare pe limesul provinciei Dacia Felix. Totuşi, 
în răstimpul de cîteva luni dat de Traian, auxiliarii, împreună cu 
meșterii daci aduși din davele apropiate, amenajară pe malul Gal- 
benei un loc potrivit, deschis ca un amfiteatru. Aici, îndrumați de 
ucenicii lui Balbus, construiră din dale de piatră pista pentru aler- 
gări, băncile de lemn, palisada care desparte arena de spectatori, 
tunelul destinat ieșirii și intrării fiarelor şi podiumul rezervat lup- 
telor de gladiatori. 

Vremea se promitea frumoasă. Zorii se deschiseseră într-o ex- 
plozie de culori, ca un curcubeu uriaș, prevestind zi senină și căl- 
duroasă. O boare lină adia dinspre Muntele Mare şi ici-colo, pe 
cerul ca cicoarea, mai întîrzia cîte un pămătuf de nor deasupra 
mulțimii care, de cu noaptea, luase cu asalt porţile cetăţii. 

` Traian se întrecuse pe sine în pregătirea primelor ludi ce se 
desfășurau în Dacia. 

Se sculase înaintea zorilor şi acum se plimba în aerul reavăn al 
muntelui, însoţit de Claudius Livianus, de Decimus Terentius Sca- 
urianus şi de o decurie de sulițași ai Legiunii a patra Flavia Felix. 
Înainte de a cobori poteca special amenajată pentru obișnuita plim- 
bare, împăratul cuprinse cu privirea platoul pe care, în prezența 
sa, fusese trasă brazdă de incintă pentru viitoarea capitală, şi ex- 
clamă cu mirare: „Pe toţi zeii!“ 

La cele două porţi se înghesuia o mulţime de oameni pedeștri, 
călări sau în tot felul de care, mulțime al cărei șirag se pierdea în 
depărtare. 

— Nu-i așa, Cezare, că te-ai aşteptat la puţini spectatori? în- 

trebă Terentius Scaurianus, mulțumit de felul cum vestitorii tri- 
miși de el pe drumurile Daciei și-au făcut datoria. 

Împăratul se aşeză pe o piatră de la marginea potecii, strînse 
în palmă cîteva boabe de afine, le înghiţi cu neascunsă plăcere și 
numai după aceea răspunse: 

— Ştiam că veteranii şi liberţii care s-au așezat în Dacia sînt 
doritori de jocuri, dar nu credeam că vor veni atîţia daci. Nu-i 
așa, procuratorule, că mulţimea aceea în culori albe o formează 
dacii, pe care spui că nu i-a silit nimenea să vină la sărbătoarea 
noastră? 

— Îndrăznesc să zic, luminatule, că nu ești prea departe de 
adevăr. Cineva şi ceva, în orice caz nu dragostea pentru noi, i-a 
îndemnat să vină. E drept, poporul de rînd poate fi mînat de cu- 
riozitate. Puţini au mai luat parte la lupte de gladiatori, cît despre 
fiarele sălbatice pe care le vor vedea, mulţi nici nu au auzit de 
ele. Însă dacii comati şi pileati, tarabosti şi şefii de triburi, aceștia 
s-au îndreptat spre Ulpia Traiana din cu totul alte îndemnuri. 

Traian se arătă îngrijorat: 

— Îi nemulțumește ceva?! 

— Dimpotrivă! răspunse guvernatorul. Par destul de mulțu- 
miţi și tocmai asta i-a scos din bîrlogurile lor, unde nu mă îndo- 
iesc că pun ceva la cale, dar nu pentru curînd. Faptul că le-ai în- 
găduit să-și ţină netulburaţi sărbătorile, să-și ridice. templele și 
sanctuarele și să se închine vechilor zei ni-i aduce astăzi ca prie- 
teni. Apoi, mai au ei un motiv, și acesta nu este cel de pe urmă. 

— Știu. Prezenţa în tribună, de-a stînga şi de-a dreapta mea, 
a odraslelor lui Decebal, Dacis și Orolea: 

— Întocmai. Înțeleptul acela din Muntele Cogaion, tarabostele 
Troes, a făcut şi pentru noi și pentru daci lucruri cugetate, care 
întrec mintea unui barbar... 

Traian îi preluă vorba: 

— Mă tem, prietene Scaurianus, că astăzi strălucirea acestor 
barbari o va întuneca pe a noastră. Ții minte ce ne-a povestit Vini- 
cius Sillanus despre primirea pe care i-au făcut-o Troes și Orolea 
pe Muntele Gerosu? Sînt sigur că te-ai îngrijit cum se cuvine de 
primirea lor. 

— Am făcut tot ce credeam că se cade să fac. Două decurii din 
Garda Pretoriană îi va întîmpina la poarta de nord şi-i va însoți 
pînă la Palatul Augustalilor. Aici îi voi aștepta eu și-i voi lua ca 
oaspeţi în casa miea. După ce se vor îmbăia, vom servi prandiumul. 
O să le îngăduim, după obiceiul nostru, un ceas de odihnă, apoi 
ne vom îndrepta spre arenă. 

— Da, te-ai gîndit bine. Cred că eu voi ajunge în arenă ceva 
mai înainte și nu voi da semnal pentru începerea jocurilor decît 
după venirea lor. De felul cum îi voi întîmpina în fața mulțimii 
depinde în ce măsură ni-i vom cîştiga pe dacii pileati și comati, 
de care avem trebuinţă pentru liniștea provinciei. Mai spune-mi, 
tribunule, te-ai interesat dacă Dacis și Orolea cunosc obiceiurile 
noastre? 

— Mai bine decit fiii consulilor noştri, Cezare. Dacis, deși foarte 
tînăr, a-purtat de cîteva ori solie către Senatul Romei, iar Orolea 
a avut în casă maeștri în purtările şi obiceiurile noastre, aduși de 
Decebal de la Roma şi Atena. | 

— Hm! Pe zi ce trece mă conving că și noi am avea multe de 
învățat de la neamul acesta. Iată de ce scribii cei vechi ai Heladei 
şi Alexandriei spun că mulţi dintre zeii adoraţi de noi s-au născut 
în această parte a lumii. 

— Dacă timpul și treburile vor îngădui, te voi conduce, Cezare, 
la cîteva din locurile amintite în imnele către Apollo și în cîntă- 
rile Orfice: Pe Insula lui Ahile, în capitala regelui Aeste, de lîngă 
Danubiu, unde Iason a găsit lîna de aur; la Porţile Închise de lîngă 
Drobeta, unde se zice că a trăit Vulcan și chiar Ianus, protectorul 
Romei; nu departe de aici, la triburile Agatîrşilor bogaţi în aur, 
unde s-a născut Sibylla Rossiana, vestită prezicătoare de oracole 
şi vindecătoare de boli la Templul lui Apollo din Delos. În zilele 
senine se vede de la Ulpia Traiana vîrful muntelui Parangos, pe 
care se crede că a fost înlănţuit titanul Prometeu. 

— Mă minunez ascultîndu-te. Interesante lucruri îmi spui, tri- 
bune Scaurianus. De unde știi tu toate astea? 

— Biblioteca mea, luminatule, este una dintre cele mai bogate 
din Roma. Multe dintre cărțile celor vechi, care vorbesc despre 
neamurile şi locurile acestea, le-am adus la Ulpia Traiana de cînd 
ai avut bunătatea să ceri senatului numirea mea în postul de gu- 
vernator al provinciei Dacia. 

— Ți-aş mulțumi dacă mi-ai citi și mie cîte ceva în lungile nopţi 
pe care le voi mai petrece în Dacia. Ar fi de folos pentru cartea 
De bello dacico la care lucrez în ceasurile de răgaz. Dar, nu crezi 
că ar trebui să ne grăbim? Soarele grăbește şi el și ne-au mai ră- 
mas destule de făcut pentru ziua de astăzi. Nădăjduiesc că ai luat 
toate măsurile ca să nu avem tulburări. Garda pretoriană va trebui 
să vegheze continuu, vinăriile şi tabernele să fie închise peste 
noapte, oamenii noştri să se îngrijească de găzduirea fruntașilor 
daci care vin de departe. 

— Precum spui, Cezare! Cred că nu am scăpat din vedere ni- 

mic important. Întîlnirea ta cu Dacis va avea loc în tricliniumul 
din Vila Augustalilor, la ora vespernei. Solilor marcomani, bastarni 
şi sarmați, invitaţi la serbările noastre, le-am spus că-i vei primi 
a doua zi a Ludilor Consualia, în același loc și la aceeași oră. 

— Prea bine! Dar, ia privește! Oare ce se petrece pe tăpșanul 
acela de la poarta de nord? 

Decimus Terentius Scaurianus privi, cu îngrijorare la început, 
apoi rîse mulţumit de surpriza pe care i-o putea face împăratului. 

— Sînt tinerii daci care se pregătesc să ia parte la întrecerile 
din arenă. 

— Despre aceasta ar fi trebuit să-mi spui şi mie. 

— Am greșit cumva? Dacă te supără mai am vreme să le 
spun că... | 

— Nu, nu te grăbi! Ai procedat cu înţelepciune. Însă mă tem 
ca nu cumva ai noștri să piardă întrecerile. 

— Ai noștri sînt şi ei, Cezare. Iară imperiul nu are nimic de 
pierdut. Oare Dacia nu este o provincie a imperiului? 

— Ai dreptate. Şi nu este o provincie oarecare, ci aceea la 
care Roma a rîvnit prin atîția împărați, de la Cezar încoace, şi pe 
care i-am dăruit-o. 


Vuietul mulțimii, stîrnit de intrarea împăratului în arenă, părea 
al mării răscolite de furtună. Îl însoțeau doisprezece lictori, stră- 
lucind în mantii brodate cu fir, purtînd faciile fără securi, semn 
de pace şi prilej de îndrituită bucurie. Purtătorii aplecară lectica 
aurită, sculptată în fildeș şi lemn de mahon, pînă la înălțimea ge- 
nunchiului. Traian sări sprinten și făcu semn prietenos mulțimii. 
Înalt și maiestuos, cu capul puţin înclinat către umărul drept, pur- 
tînd togă purpurie prinsă pe umărul stîng într-o fibulă de aur, 
singura podoabă care se adăuga măreției firești, Traian se în- 
dreptă spre tribuna acoperită de flori și verdeață, măreț în sim- 
plitatea sa ca un zeu. Tîrziu, după ce se așeză împreună cu suita, 
lăsînd în stînga și în dreapta două jilțuri libere, se ostoiră ova- 
tiile: Ave Traianus! Ave Imperator! Ave Cezar! 

Se așternu apoi liniștea mării înaintea furtunii, în așteptarea 
semnalului de începere. Dar așteptarea se prelungi. Mulțimea 
prinse să freamăte. Tocmai cînd își pierduse răbdarea, ală- 
murile sclipiră în soare, dar semnalul nu era cel aşteptat, ci unul 
cuvenit la întîmpinare de oaspeţi. Spectatorii îndreptară privirile 
către intrarea străjuită de verdeață. Spre tribuna împăratului, 
avîndu-l în frunte pe Decimus Terentius Scaurianus, înainta suita 
lui Dacis, căci tînărul vînjos şi chipeș strălucind în armura de aur 

era Dacis pentru cei mulţi, dar, de fapt, Ortis, fratele său geamăn, 
pentru puţinii cunoscători ai acestei taine. Nepoţii ținuseră seamă 
de sfatul tarabostelui Troes, care se temuse de o capcană, știind 
că Dacis este rîvnit la Roma, aşa că la această oră, cel așteptat de 
Traian, neîntremat pe deplin, se găsea departe de freamătul are- 
nei. Alături de Ortis, la fel de înaltă, cu părul vălurind pînă la 
călcîie, în culoarea lanului copt, îmbrăcată în ie de borangic ţe- 
sută cu fir de aur și în poale la fel, peste care curgeau două 
catrinţe alese în modele de păsări și flori, prinse în brîu de argint, 
pășea Orolea plutind parcă. Pe frunte purta diadema princiară 
şi în mînă insemnele Marii Preotese a Templului Dochiei Mater. 
În urma lor, la distanţă de şapte pași, încorsetaţi în platoșe şi 
armuri strălucitoare, veneau, conduși de fiul tribunului Scauria- 
nus, fruntașii dacilor: Cerneguras, Rates, Anastores, Brazdas, Ro- 
bostores, Duras și Dates, mari şefi de triburi, grupul fiind înche- 
iat de Arcia, care în ruptul capului nu a vrut să rămînă acasă. 

Dacii, nobili sau oameni simpli, așteptau cu sufletul la gură în- 
tîlnirea fruntașilor celor două neamuri. Ortis se opri la doi paşi 
de Traian şi rosti cu voce limpede ca aerul amiezii: 

— Salve, Marcus Ulpius Nerva Traianus, stăpîn al Cetăţii lu- 
mii. Zeii fie cu tine. l 

Traian întinse brațele în gest larg, cu dreapta îi strînse mîna 
şi-i întoarse răspunsul: 

— Salve, Dacis Decebalus, cel mai nobil între nobilii daci! Zeii 
să-ţi fie prielnici! 

După întîmpinarea lui Dacis, o privi pe Orolea cu plăcerea pe 
care nu se străduia să o ascundă, zîmbi, el, care zîmbea atît de rar, 
îi întinse mîna şi-i ură: | 

— Fii binevenită la sărbătorile noastre, prințesă Orolea, și slă- 
vită fie Dacia Mater, zeiţa pe care o slujești! 

Se așeză, făcînd semn aleşilor oaspeţi să se așeze și ei de-a 
dreapta și de-a stînga. Numai după aceea ridică mîna către vesti- 
tori, și trîmbițele înălțară semnal. 

De sub porticul acoperit cu verdeață își făcură imediat apari- 
ţia patru atelaje cu cîte doi cai. Vizitiii stăteau în picioare, îmbră- 
caţi în culorile partidelor pe care le reprezentau în întrecere. Pri- 
mul, un abisinian tuciuriu, strunea doi cai albi, aduși tocmai din 
stepele Asiei și era îmbrăcat în tunică verde; al doilea, de loc din 
Hispania, avînd înhămaţi un cal negru și unul sur, purta culoarea 
partidei roşii; al-treilea, un dalmaţian oacheș, cu cai de soi helvet, 
preferase albastrul care i-a adus multe victorii în marile amfi- 
teatre; ultimul atelaj, purtat de doi armăsari roibi, din vestitele 

rase ale Tyrasului, subţiri și nervoși, era condus de un băiețandru 
scurt și bine legat, îmbrăcat în alb. 

Orolea se aplecă spre Ortis şi îi șopti îngrijorată: 

— E Getis. Numai de nu s-ar face de rîs! 

__— Stai liniștită. Cu armăsarul meu şi cu cel-al lui Dacis, chiar 
dacă vrea nu poate ajunge ultimul. Acuma degeaba te mai fră- 
minţi. Doar tu ai stăruit să ia parte la întrecere. 

Traian auzi schimbul de cuvinte şi îl întrebă pe Ortis: 

— Luminata Orolea doreşte să parieze pe una din culorile aflate 
în întrecere? 

— Da, tocmai îmi zicea că şi-a ales ultimul atelaj! îi răspunse 
Ortis, încolţit de o idee. 

— Culoarea albă? Dacă nu mă înșel e un dac de-al vostru. 

— Un copilandru pe care Orolea l-a îndrăgit de mic. Este cel 
mai tînăr oştean al triburilor Sargete, fiul tarabostelui Rates, aici 
de faţă. Abia a împlinit patrusprezece ani. 

Traian ridică a mirare sprînceana şi i se adresă Orolei pe ton 
de glumă: 

— Prinţesă, dacă nu ai nimic împotrivă, ţin eu prinsoare. Ce 
oferi dacă va cîştiga culoarea roşie a hispanului meu și ce-mi ceri 
în schimb, dacă va ieși învingător dacul nevîrstnic? 

Orolea prinse imediat şiretlicul lui Ortis și acceptă: 

— Ulpius Traianus, sînt onorată să prind rămășag cu stăpînul 
lumii. Cu toate că nu am mai văzut asemenea întreceri, primesc. 
Dacă pierd, voi oferi g togă ţesută în fir de aur și argint, dacă 
voi cîştiga, cer libertatea prietenei mele Elena Evrimos ţinută 
sclavă la Ulpia Traiana în urma unei răpiri. 

Magistratul împuternicit cu organizarea întrecerilor ridică eșarfa 
albă și trompeţii sloboziră semnal deodată cu strigătele mulțimii. 

Orolea urmărea cu sufletul la gură rotirea atelajelor pe pista 
din jurul unui stîlp împlîntat în mijlocul arenei. Libertatea Elenei 
sta în cumpăna priceperii și norocului feciorașului Getis. Traian 
se lăsă prins de miză. Trecuseră mulți ani de cînd nu mai pariase 
în arenă, iar acum zîmbea mulțumit de alegerea atelajului prefe- 
rat, care se găsea în fruntea celorlalte, la distanță de trei cai. 

Getis termină prima tură pe ultimul loc, însă făcu cel mai strîns 
cerc în jurul stîlpului, semn că era peste măsură de îndrăzneț. 
Începu să priceapă jocul abia după tura a treia, urmărind cu coada 
ochilor manevrele celorlalți. Se încheiaseră șase ture din opt şi 
Getis tot mai purta trena întrecerii. Cînd, din faţa tribunei împă- 
ratului începu tura a șaptea, făcu un semn de salut către loja 
acestuia, apoi către partea unde se înghesuiau' dacii și chiui pre- 

lung. Armăsarii săltară, nechezînd, pe picioarele din spate, mai, 
mai să-l răstoarne, și se aşternură pămîntului, pierduţi într-un nor 
de pulbere. Îl depăşi pe al treilea, apoi pe al doilea, alergă un 
timp roată la roată cu hispanul şi încheie ultima tură cu două lun- 
gimi de cal înaintea celorlalţi, în strigătele mulțimii. 

Traian bătu din palme entuziasmat şi se minună: 

— Aşa ceva nu mi-a fost dat să văd nici la Roma. Dacă s-ar 
ocupa de alergări, în numai doi ani băiatul acesta ar deveni mai 
bogat decît Balbus. Tarabostă Orolea, ai cîștigat și nu mă supăr. 
Cum se cheamă fata a cărei libertate o răscumperi și în stăpînirea 
cui se află? 

— Elena, Elena Evrimos, Cezare, și a fost răpită de lanistul 
Aulus Maecus în primăvară, şi de către aceiași oameni care în 
cîrdășie cu Bicilis, trădătorul comorii, au atentat la vieţile lui Da- 
cis şi Ortis, după ce solul tău le-a dăruit libertatea, răspunse cu 
răceală Orolea. De atunci unul dintre prietenii noștri a pierit fără 
urmă. Despre Elena abia astăzi am aflat, printr-un libert din ace- 
lași neam cu ea, că trăiește. 

— Mă miră ce-mi spui şi-ţi înţeleg supărarea. Ştiam că în Dacia 
s-a așezat ordinea și dreptatea. Cel puţin așa mă înștiințează mereu 
tribunii, comandanții și slujitorii mei. 

— Multe se petrec chiar la Ulpia Traiana fără să cunoşti, Ce- 
zare. Tarabostele Troes a fost atacat și ucis mișelește nu departe 
de aici, iară prin el Roma a pierdut un om al păcii şi al bunelor 
rînduieli. 

— Despre asta știu și-mi pare rău. L-am cunoscut numai din 
auzite şi l-am prețuit îndestul ca să vă pot dovedi asta. Acei mișei, 
pe care tînărul însoțitor al tarabostelui i-a urmărit pînă între zidu- 
rile Germisarei, erau iazigi, nu romani. 

— Lazigii sînt aliații voştri şi dușmanii noștri dintotdeauna şi 
prea multă libertate le dă Roma pe pămînturile noastre, interveni 
Ortis, cu un zîmbet forțat care încerca să ascundă mînia. 

— Prietenia Iazigului este ca vîntul iernii. Se schimbă cînd nu 
te aștepți. Chiar astăzi voi pedepsi acel omor, ca să se țină minte. 
Dar v-am chemat la sărbătorile noastre ca să ne mai descreţim 
frunţile, și nu pentru a ne amărt inimile cu necazuri, încercă îm- 
păratul să abată discuţia pe alt făgaș. Viteazule Dacis, nu te în- 
deamnă inima să pariezi la jocurile de astăzi? Ai văzut, Orolea a 
avut noroc, dar a cerut prea puţin. 

— V-ar costa prea mult, Cezare, și pe cei puternici nu e bine 
să-i superi. La cursele de cai nu mă prea pricep, pentru că noi 
nu folosim carele la asemenea întreceri. Aștept luptele de gladia- 

tori şi de fiare sălbatice, unde mă înșel rar, fiind și eu oștean și 
vînător. 

_— Fie! Poate faci prinsoare pe o parte din cererile pe care do- 
reşti să ni le înfăţișezi astăzi, iară noi vom face la fel. 

— Nu ştiu dacă se cade să punem în cumpăna pariului dorin- 
tele neamurilor noastre, dar o să mă mai gîndesc. 

Întrecerile de care au continuat. La atelajele cu patru și șase 
cai au cîștigat albaștrii și verzii. Albul a ieşit mereu pe locul al 
doilea și numai Ortis și Orolea știau de ce. 

După un repaos necesar schimbărilor din arenă, la cele două 
ceasuri de vipie ale amiezii, au început luptele de gladiatori. Spec- 
tacolul se deschidea cu cei şase iazigi, condamnaţi de Traian la 
moarte în arenă pentru că luaseră mișelește viaţa tarabostelui 
Troes. Magistratul anunţă sentința în numele împăratului care, 
în felul acesta, îi liniștea pe daci și îi chema la ascultare pe liberţii, 
colonii şi negustorii veniţi din toate provinciile imperiului. Dintre 
cei șase, unul singur era înarmat cu pumnal scurt, ceilalți fiind 
siliți să-l dezarmeze. Ultimul care rămînea în viață mai avea o 
nădejde, urmînd să lupte a doua zi cu o fiară sălbatică trasă la 
sorți. 

Adevăratele întreceri, plăcute publicului, începură mai tîrziu. 
Toţi gladiatorii sorociți pentru jocurile din prima zi a Consualiilor 
se aliniară în faţa tribunei împăratului și rostiră obișnuita formulă: 
„Ave, Cezar, morituri te salutant“. După aceasta își aleseră ar- 
mele și formară perechile prin tragere la sorţi. Ortis avu senzaţia 
că unul dintre gladiatori îl străpunge cu privirea, o privire rece, 
ucigătoare. Soarele îi venea pieziș în ochi și nu reuși să-și dea 
seama dacă l-a mai văzut vreodată, însă nu mai izbuti să-și des- 
prindă privirea de la el. Ceva, o presimţire neclară, dar stăruitoare, 
îl îndemna să parieze pe gladiatorul acesta, retras trist și singu- 
ratic într-un colț al arenei. Gladiatorul, nebăgat în seamă de public, 
atrase și privirea Orolei, în special prin armele ușoare pe care și 
le-a ales — scutul și sabia încovoiată. 

— Şi pe tine te interesează nefericitul care s-a înarmat atît de 
simplu? îl întrebă Orolea pe Ortis. 

— Da, şi nu știu ce mă îndeamnă să pariez pe el, cu toate că 
nu cred să aibă vreo şansă. 

— Nu te pripi, Ortis. E atit de trist și de abătut încît parcă ar 
vrea cu tot dinadinsul să moară. 

— Să vedem cu cine îl va înfrunta soarta . 

— Ei, viteazule Dacis, te-ai hotărît? îl întrebă Traian, cuprins 
ca în tinereţe de freamătul arenei. Eu am prins iarăşi gustul pariu- 

rilor şi nădăjduiesc să nu pierd a doua oară. La vîrsta ta mă dă- 
deam în vînt după ele și rar se întîmpla să pierd. Ba, chiar eram 
pe cale să fac avere. 

Ortis se scutură ca de un gînd rău și se hotărî, îndemnat de ceva 
tainic, peste voința sa: 

— Fie, dar un singur pariu! Alesul meu este gladiatorul fără 
zale şi platoșă, înarmat cu scut și sabie scurtă. 

— Vorbești despre lupul acela singuratic? Ai ochiul ager și 
experiența luptelor, vlăstar al lui Decebal. Mi s-a vorbit despre 
gladiatorul ales de tine. Lanistul Aulus Maecus îl prezintă pentru 
prima dată în arenă și, după cîte spunea Decimus Terentius Scau- 
rianus, va fi surpriza zilei. Nimeni nu știe din ce parte a imperiului 
a fost adus. Dar, te fac atent că a căzut la sorţi cu retiarul abisinian 
înarmat cu plasa de prins și furca cu trei colţi. Acesta l-a costat o 
avere pe lanistul imperial. 

— Fie ce-o fi, eu îmi păstrez alegerea. 

— Şi ce pui pe cîntarul pariului? 

— Cinci care de aur și argint în schimbul a cinci mii de prinși 
daci, aflaţi, după cîte știu, în Moesia Minor. 

Traian întoarse capul şi-i ceru părerea lui Terentius Scaurianus. 
Acesta: confirmă: 

— Dacis este bine informat. Primește, Cezare. Se pare că retia- 
rul e mai puternic, are experiența arenei și, apoi, este mai bine 
înarmat. L-am văzut pe luptătorul abisinian în sala de pregătire. 
Nu are egal. Prinsoarea e ca şi câștigată, iar aurul promis îl vom 
folosi pentru strălucirea acestui viitor oraș care îți poartă numele. 

— Să nu ne grăbim, tribunule. Dacis se pricepe la oameni și a 
făcut o alegere bună. Gladiatorul pe care a pariat arată viguros 
și elastic ca o panteră. De va fi să cîştige avem de pierdut, dar și 
de cîștigat. Colonii, de cînd se zvonește despre mișcarea neamuri- 
lor de la septentrion şi răsărit, nu prea se înghesuie să vină în 
Dacia. Oricum, mă gîndeam să înlesnesc trecerea prinșilor înapoi 
peste Istru. 

Între timp arena prinse să freamăte. Strigătele se încrucișau de 
la o tribună la alta: „Occide! Verbera! Quare tam timide incurrit 
in ferrum? Quare parum libenter moritur?“ 

În arenă se afla un gladiator tuciuriu, ușor înarmat cu scut şi 
sabie, avînd pe cap o șapcă cu cozoroc, dar agil ca o pisică. Adver- 
sarul său, înarmat cu sabie grea și pumnal, era complet acoperit 
cu platoșe de fier. Pentru dacii care nu mai văzuseră întreceri în 
arenă, tuciuriul era ca şi sortit morţii. După primele manevre își 
schimbară părerea. Acesta făcea salturi neașteptate, aici se arcuia 

şi se lăsa într-o parte, aici se lățea la pămînt ori sărea peste ful- 
gerarea spadei. Adversarul său prinse să dea semne de oboseală. 
El evită o împunsătură de spadă, aruncă scutul în tăișul pumna- 
lului și cu o lovitură de umăr își trînti adversarul la pămînt. Călcă 
latul sabiei și-i aplică o lovitură fulgerătoare printre încheieturile 
platoşei. Apoi se ridică, puse piciorul drept pe pieptul adversa- 
rului și înălță privirea spre tribună, așteptînd hotărîrea. Împăratul, 
bine dispus în această zi, ridică dreapta și acordă viaţa celui dobo- 
rît la pămînt. l 

Tocmai la sfîrşit veni rîndul gladiatorului pentru care pariase 
Ortis aurul cîştigat cu atîtea sacrificii de la Bicilis. În tribune 
simpatiile se Împărțiră în două de la început. Romanii îl aclamau 
pe nebiruitul Marcellus Sillas, dacii ţineau parte celui care părea 
lipsit de apărare, fără nume şi fără glorie. 

Aulus Maecus, care nu dorise întîlnirea celor doi, spumega de 
furie împotriva sorţilor ce aveau să-l lipsească de un gladiator 
care la Roma făcea cît o avere. 

Retiarul, avînd ca îmbrăcăminte o tunică scurtă, o cingătoare 
lată de piele și apărătoare la brațul stîng, arăta puternic ca un 
bour. Sub pielea arămie mușchii se zbenguiau într-un joc nervos. 
După ce rosti formula de salut își: privi cu dispreţ adversarul și îl 
încercă cu plasa. Secutoresul făcu un salt în faţă cu agilitate, pară 
lovitura cu scutul de jos în sus și călcă plasa. Retiarul, deosebit de 
agil pentru atîta forță, smuci cu putere, adversarul își pierdu echi- 
librul și căzu într-o parte, ori numai se prefăcu. Destul pentru ca 
retiarul să trimită într-acolo o puternică lovitură de furcă. Dar, 
minune! Adversarul său se afla în cealaltă parte a careului. Mulți- 
mea izbucni în ovaţii, simpatiile începînd să încline către gladia- 
torul pe care, cu excepţia lui Ortis, nu pariase nimeni. Jocul de-a 
şoarecele și pisica dură mai bine de o jumătate de oră. La un mo- 
ment dat, ocolind plasa ce se întindea mereu ca o volbură neagră, 
luptătorul necunoscut făcu un pas greșit şi un colț al furcii îi 
mușcă umărul stîng. Rănitul se răsturnă pe spate, însă se afla din 
nou în picioare tocmai cînd adversarul îl credea căzut și, cu o lo- 
vitură fulgerătoare de sabie reteză plasa chiar de lingă pumnul 
retiarului. Acesta, descumpănit, începu să dea înapoi încercînd 
împunsături furișe cu furca, dar nimerind mereu în scut. De acuma 
sorții înclinau vizibil de partea celui socotit victimă sigură. Acesta 
se pretăcu, ori chiar era slăbit de rană, pentru că, în loc să-și ur- 
mărească adversarul, prinse să se retragă cu spatele pînă se lipi 
de palisada arenei. Retiarul prinse iarăși curaj, zîmbi cu răutate 
şi avîntă furca hotărît să-și țintuiască adversarul de stîlpul pe care 

se sprijinea. În loc să se ferească, acesta întîmpină cu scutul colții 
furcii printr-un salt de panteră. Furca se înfipse adînc, încît nu 
mai putea fi mînuită cu ușurință. De acuma luptătorul necunoscut 
prinse să-l urmărească cu salturi înșelătoare. Se prefăcu că aruncă 
pumnalul, trecu sabia din zbor în mîna stîngă și lovi fulgerător, 
retezînd degetele încleștate pe furcă. Nu-i lăsă răgaz şi-i mai aplică 
o lovitură peste palma mi.inii stîngi, dusă de retiar către coada 
furcii. Tot deodată, ca azvirlit dintr-o catapultă, îl izbi cu capul 
în burtă și-l răsturnă pe spate. Îi puse piciorul pe piept și aşteptă 
hotărîrea împăratului. 

Traian, care nu mai văzuse din tinerețe o asemenea încleştare, 
dar înciudat că pierde și al doilea pariu, nu făcu semn care să 
hotărască viaţa sau moartea. Ortis îi veni în ajutor: 

— Cât ar trebui să plătesc pentru viața acestui gladiator care 
s-a luptat bine? 

— Nimic. Mai mult nu putea face. Adversarul său este ciclop, 
nu om. Ai ales bine, tinere. 

Rămase o clipă pe gînduri, apoi pronunţă scurt „mitte“ și făcu 
semnul iertării. 

Întoarse capul și-i porunci magistratului să-l cheme pe învingă- 
tor în tribună, pentru răsplata cuvenită. Acesta se înfățișă nepă- 
sător la aclamaţiile mulțimii și Traian îi dărui o tavă de argint în- 
cărcată cu denari de aur. La apropierea luptătorului care cucerise 
mulțimea, Ortis și Orolea sloboziră deodată o exclamaţie de uimire, 
uitînd de prezența împăratului: 

— Viezure! Prietene, te credeam mort. 

Acesta îi privi cu nepăsare, apucă tava din mîinile împăratului 
şi vărsă conținutul la picioarele lui Ortis cu un zimbet încărcat 
de dispreț. 

Traian, mirat, apoi indignat de gestul gladiatorului care îi jig- 
nea oaspeţii, întrebă scurt, privind către oamenii din suita sa: 

— Ce se petrece aici?! Şi cine este omul acesta care își îngăduie 
să se poarte fără demnitate în fața mea? 

Ortis, biciuit parcă de privirea și gestul lui Viezure, își reveni 
şi explică împăratului în cîteva cuvinte: 

— Este prietenul acela despre care nu mai știam nimic şi căruia 
îi sînt dator cu viaţa, Cezare. Am fost împreună atunci cînd ne-au 
atacat oamenii lui Bicilis şi nu mă mai îndoiesc că cel care l-a 
ajutat pe dușmanul nostru în această mișelie este lanistul Aulus 
Maecus. Pînă astăzi l-am crezut mort pe prietenul meu, iar el 
crede că l-am dat uitării și de aceea e supărat. 

Traian făcu semn să fie oprit gladiatorul care, nepăsător, își 
croia drum prin mulțimea fremătînd în ovaţii. Cînd acesta ajunse 
iarăși în faţa sa, Traian îl întrebă cu bunăvoință: 

— Cum ai ajuns gladiator, tinere dac? 

— Atacat mişeleşte de oamenii lanistului sau, mai bine zis, 
vînat așa cum vînezi o fiară. 

Minia împăratului se întipări pe față și se simțea în glas. Vorbi 
către Decimus Terentius Scaurianus: 

— Aulus Maecus să fie cercetat și de va fi găsit vinovat de ce 
mi-a spus Orolea și de ce spune tînărul acesta, să ispășească la 
galere! 

I se adresă din nou lui Viezure, a cărui mîndrie îl cucerise: 

— Tinere, vitejia şi iscusinţa ta au bucurat astăzi inima unul 
oștean bătrîn. Iartă prietenului tău, Dacis. Nu ştia că un om liber 
poate fi obligat să lupte în arenă. 

Viezure, auzind numele lui Dacis, deschise ochi mari, dar își 
ascunse repede mirarea şi făcu o plecăciune în fața împăratului, 
timp în care trase furiș Orolei cu ochiul. Aceasta izbucni în rîs și 
se simţi datoare să explice împăratului, căruia nu-i scăpa nici cel 
mai mic gest al oaspeţilor săi: 

— Prietenul nostru se numeşte Viezure, iar firea și vorba îi 
sînt mereu pe potriva acestui nume. Văd că nici după atîta vreme 
de suferință nu și-a schimbat obiceiurile, pentru că în vreme ce 
își aducea omagiul strălucitei feţe împărătești, făcea cu ochiul 
preotesei Dochia Mater, fapt ce nici unui viezure nu-i este îngă- 
duit. 

De data aceasta și Traian rise din toată inima. 


AVI. Frăția 


Sărbătoarea Consualiilor a durat mai multe zile. Ortis, venit 
la Ulpia Traiana sub numele lui Dacis, era mai mult decît grăbit. 
Fratele său de-abia părăsise patul de suferinţă și nu era însănă- 
toşit deplin. Treburi care nu îngăduiau zăbavă îl chemau pe Ortis, 


168 


în locul lui Dacis, în diferite părți ale Daciei. Pînă nu se lăsa iarna 
trebuia să ajungă la Apulum, Napoca și Porolissum pentru sfat 
cu șefii triburilor din această parte a țării. Dacă Dacis se întrema 
pînă la începutul lunii viitoare, urma să-i lase lui acest drum, 
mai scurt și mai lipsit de primejdii, iar el, Ortis, s-ar fi avîntat 
hăt, departe, către triburile nordice și răsăritene, îngrijorate de 
vînzolirea popoarelor de păstori ale pustiurilor, în drumul lor cu 
războaie de jaf către apus. Această grijă îl rodea și pe Traian 
care, tocmai acum, era chemat la Roma pentru pricini grabnice 
ale imperiului la Eufrat și la Marea Moartă. 

Despre această primejdie, deopotrivă de mare atît pentru Pro- 
vincia Dacia cît și pentru celelalte provincii răsăritene, au discu- 
tat trei seri cu destul de folos, prezenţi fiind toţi comandanții 
legiunilor din Dacia, Moesia şi Panonia, precum și marii şefi de 
triburi care îi însoțiseră pe Ortis și Orolea. Împăratul s-a arătat 
neașteptat de înţelegător față de cererile dacilor înfățișate de ne- 
potul lui Decebal, cereri îndelung rumegate cu o iarnă în urmă 
de înțeleptul Troes și Marii Tarabosti. Ba, chiar s-a şi mîniat 
acest împărat dăruit cu minte și cu putere de a privi viitorul, 
aflînd că sfetnicii săi i-au mai ascuns adevărul. Pînă și Ortis cel 
prevăzător şi atent la toate manevrele romanului înclina să-i dea 
dreptate. Cît a fost de lungă ultima noapte petrecută la Ulpia 
a întors de pe o parte pe alta cuvintele lui Traian: „,Viteazule 
Dacis și voi înțelepților, zicea Traian, voi generali nebiruiţi şi tu 
cumpătatule tribun Scaurianus, grabnice treburi ale imperiului 
mă cheamă la Roma. Părăsesc Dacia cu grija în suflet. Țineţi minte 
ce vă zic astăzi întru folosul tuturor. Mi-a fost dat mie să intru 
învingător în Dacia, după ce mulţi dintre înaintașii mei au încer- 
cat aceasta. De acuma glasul armelor și mînia sîngelui trebuie să 
înceteze. Iarăși se mișcă mulțimile de războinici ale pustiurilor 
care nu iartă nici dac, nici roman, nici copil, nici bătrîn. Voi, ta- 
rabosti, și tu, Dacis, ați cumpănit bine hotărînd să întăriți alian- 
tele cu triburile voastre aflate dincolo de limesul imperiului, pre- 
cum și cu Roxolanii Sarmaţi, Marcomanii și Costobocii. Asupra 
Iazigilor, vicleni și nestatornici, va veghea Decimus Terentius 
Sc&urianus, cu ameninţarea legiunilor din Dacia şi Panonia. Nu 
ştiu ce alte gînduri ascunse mînă încoace și încolo soliile voastre. 
Poate mă înşel și de aceea nu dau glas unor bănuieli. Însă e bine 
să ştiţi că neascultarea nu folosește nimănui. Nu uitaţi că senatul 
este de mult pornit împotriva voastră pentru toate umilințele în- 
durate din partea Daciei, sub împărați nevrednici. Deocamdată 
în imperiu s-a orînduit pacea, visteria e plină, trupele complete 

și disciplinate, poporul mulțumit ca niciodată. Cumpăniţi dară, 
înainte de a lăsa mînia să hotărască în locul minţii. Toate cererile 
pe care le-aţi adus astăzi în fața noastră s-or împlini, toţi cei pri- 
goniţi, vinovaţi și nevinovaţi, se vor întoarce la vetre; aveţi liber- 
tatea să ridicați temple și sanctuare unde să vă închinaţi zeilor 
voştri; legionarii, auxiliarii, praetorii și magistraţii, nu vă vor 
tulbura cu pricini nedrepte. Decimus Terentius Scaurianus, tri- 
bunul întărit de noi și senat guvernator al acestei provincii, va ve- 
ghea să se facă întotdeauna dreptate, una și aceeași pentru toți. 
Vom continua să facem drumuri şi poduri, să dezlegăm comerțul. 
De astăzi și carele negustorilor voştri vor putea fi însoțite de 
oameni înarmaţi împotriva furilor. Recunoaștem pe Ardalos și Oro- 
lea Mari Preoți ai templelor voastre, iar pe tine, nobile Dacis, te 
întărim cu sprijinul nostru în rosturile cu care te-au învrednicit 
dacii de aici și de dincolo de limes, atîta vreme cît mi te arăţi cu 
credință. În continuare colonii veterani şi liberi se vor așeza pe 
locurile stabilite, prin înțelegere cu voi, pentru că pămînturi 
mănoase, păduri, păşuni și ape sînt îndestule și pentru voi și pen- 
tru noi. Oamenii nu pot ţine o viață dușmănie. La bine și la rău 
vor trebui să steie umăr lîngă umăr și, cine ştie? inimă lîngă 
inimă, neam lîngă neam. Ziceai tu, Dacis, că numele Sarmizege- 
tusei nu va pieri din inimile: voastre. Prea bine! Ne-am gîndit și 
noi la asta. De mîine, localitatea aceasta, ale cărei brazde de hotar 
s-au tras în prezența mea, se va numi Ulpia Traiana Sarmizege- 
tusa. Aici dară, fi-va inima Daciei care va să bată deopotrivă de 
drept pentru toți cetățenii provinciei, fie ei daci sau romani.“ 

Trimișii dacilor nu s-au. așteptat la o atît de ușoară și folosi- 
toare solie. De aceea Ortis mai gîndea: „Oare în dosul atîtor 
promisiuni nu se ascunde gînd viclean? Păcat că moş Troes s-a 
stins atît de năpraznic şi de curînd. Mintea lui ar fi pătruns în 
hăţișurile cele mai încurcate ale gîndurilor lui Traian. Dar, de 
vom trăi, vom vedea. Deocamdată e bine. Dacia are nevoie de 
liniște, să-și ostoiască răni și suferințe de atîția ani îndurate.“ 

“La înapoiere, încărcat și el ca și ceilalți de daruri împărătești, 
Viezure s-a ţinut departe de. Ortis. Din cînd în cînd inima îi da 
ghes să se apropie, dar își strunea calul la vreme. 

Ortis bănuia ce se petrece cu prietenul său şi îl aşteptă la locul 
de întîlnire a Galbenei cu Rîul Mare, de unde pîndiseră cîndva 
trecerea lui Tiberius Maximus şi a lui Bicilis către Ulpia Traiana, 
după întîlnirea de la Hanul lui Zebal. Îi așeză mîna pe umăr și 
îi vorbi cu tristețe: | | 

— Prietene, degeaba mă năpăstuiești. Nu am avut timp să-ți 

vestesc toate cîte s-au petrecut de atunci. Dacă pe mine nu mă 
crezi, ar trebui s-o întrebi pe Orolea. Oamenii lui Bicilis ne aş- 
teptau în peşteră. Cum o fi izbutit să-i vestească despre venirea 
noastră nici astăzi nu ştiu. 

— Eu, însă, am aflat, îl lămuri aspru Viezure. Am fost urmă- 
riți de către oamenii lanistului Aulus Maecus, începînd de la pa- 
gusul Rîului Bărbat. Bicilis, înţeles cu acesta încă de la Ulpia 
Traiana, a lăsat semne. Cît timp am poposit noi în Peștera Li- 
liecilor, ei ne-au luat-o înainte. Ştiau peştera, dar nu și locul unde 
a tăinuit Bicilis aurul. Ce nu pricep eu este cum ai putut să mă 
dai uitării atîta vreme, cînd eram la cîțiva pași de Gerosu?! Eu, 
află că aş fi străbătut mări şi țări în căutarea ta. 

— Păi nu ţi-am spus, măi căposule, că am stat împreună cu 
Arcia pînă la mijlocul verii închiși în munte?! Și dacă am fost 
găsiți de moș Troes, mi s-a spus că tu și Elena v-aţi prăpădit la 
locul încăierării. S-au găsit printre stînci osemintele a cinci oameni 
curățate. de fiarele sălbatice. Ne gîndeam că tu, Elena, Rapis, Bur- 
sucul și Iazigul ați avut această soartă. 

— Prea departe de adevăr nu eraţi, numai că pe doi dintre 
tilharii aceia îi doborîsem eu. E drept că oamenii lui Bicilis au 
sfîrșit precum spui şi-mi pare rău de Rapis. A fost de bunăcre- 
dinţă. 

— Acuma spune, am eu vreo vină? Cine şi-ar fi închipuit că 
acel Hercule din arenă este tocmai deșiratul de Viezure? Dacă 
vrei să ştii, eu ar trebui să fiu supărat. M-ai făcut de rîs în fața 
împăratului Romei. 

— Eu?! Fugi. de-acilea! Păi cine te-a ajutat să cîştigi rămă- 
șagul? 

— După toate cîte s-au întîmplat, spune, vrei să mai fim frați 
de sînge dăruit, așa cum ne-am înţeles cîndva în locul acesta? 

— Hai, treacă de la mine! Da să știi că eu și mort te-aș fi cău- 
tat. Dară, spui că ţii cu tot dinadinsul să împlinim legămîntul 
nostru? E și timpul! Am trecut împreună prin trei încercări în 
care puteam plăti cu viaţa. Cine știe cîte ne mai așteaptă!... 

Șuieră din degete după ceilalți, care le-o luaseră mult înainte, 
și cînd fură destul de aproape le strigă: 

— Orolea, moș Robostores, ei, opriţi oleacă să ne fiți mar- 
tori! , 

Sub soarele amiezii, așezați roată pe pietrele albite de veșnicia 
apelor, în prundul Rîului Mare, şi-au suflecat mînecile, au crestat 
scurt cu cuțitele și, după ce și-au luat pe limbă stropii de sînge, 
au rostit legămînt de frăție: „Martori ne sînt zeii și oamenii că 

ne-am legat frați de-a pururi, la bine și la rău, cu sîngele şi cu 
inimile noastre și că numai moartea ne mai poate desparte!“ 

— Viaţa mea este a ta, Ortis! 

— Viaţa mea este a ta, Viezure! 

Grupul condus de Ortis s-a despărțit sub piscul pe care se arăta 
semeț Hanul lui Zebal. Pentru a doua oară Viezure, cel mereu 
așteptat, se întorcea dintre morţi lîngă inima iubitoare a Zarei 
şi în braţele rășchirate ale unchiașului Zebal. 

Șederea avea să fie scurtă. Peste cîteva zile Viezure lua dru- 
mul soliei, în locul lui Dacis, în vreme ce Ortis trecea Carpatul 
către îndepărtatele ținuturi cuprinse între apele Pyretusului și 
Tyrasului, de unde nimeni nu bănuia cînd avea să se întoarcă. 


XVII. S-au dezlegat cîntările 


Toamna în care Traian avea să se întoarcă la Roma a dăruit 
din belşug Dacia împovărată de nevoi. Spicele s-au lăsat grele 
peste arcul secerii, buţile și ştiubeiele chinuiau cepurile de atîta 
vin și miere, oile au dat cîte doi miei, pescarii își reparau zilnic 
plasele rupte de greutatea peștilor, negoaţele și-au găsit vechile 
făgașe apăsînd drumurile cu povara carelor încărcate cu grîu, 
miere, blănuri şi poame. Meşterii aurari, fierari, dulgheri, pietrari 
ori olari nu mai pridideau să răspundă cererilor negustorilor greci 
sau daci, care au redescoperit vechile drumuri făcute de atîtea ori 
cu folos. Mai marii făurarilor din Munţii de Fier prinseseră obi- 
ceiul să le răspundă celor prea grăbiţi, cu vorbele: „Cuie și unelte 
înainte de toate“, vorbe al căror înţeles ascuns numai ei îl pri- 
cepeau, uneltele urmînd a fi transformate în lănci și pumnale, 
de către meșterii care își mutaseră atelierele în munți. 

Prin tîrgurile săptămiînale ori prin cele orînduite de sărbători 
şi anotimpuri își făcură iarăși apariția meșterii neguțători de zile 
bune, cu tulnice, fluiere, cimpoaie şi naiuri, semn că a venit vre- 
mea să se dezlege cîntările după atîta plînset și oftat. Odată cu ei, 
în tîrguri au prins să se încingă horele și horele să apropie tinerii 

şi tinerii se lăsau în voia inimilor, și cum inimile nu prea ştiau 
de glumă, apoi să vezi ospeţe! 

Viezure, curios din fire, plecat fiind în drumul său cu solie 
prin Dacia de Nord, își găsea vreme pentru tîrguri, ba le căuta 
dinadins, căci unde mai mult ca aicea se deschideau inimile și 
umblau vorbele? Tot așa și Ortis, aflat pe căi mai îndepărtate. Și 
amândoi oftau cu gîndul la cei dragi și la dorurile cărora le venise 
vremea împlinirii. 

Cum drumurile lui Viezure nu au urcat mai sus de Porolissum, 
acesta se întorcea acasă cu multă vreme înaintea lui Ortis. Amin- 
tindu-și prin cîte întîmplări și primejdii i-a fost dat şi lui să 
treacă, se temea pentru viața prietenului său. De cîteva ori s-a 
aflat la ananghie și tot de atîtea ori a avut norocul și iscusința să 
se păzească. Iscoadele romanilor şi colonii, care prinseseră cheag 
bun în Dacia, nu vedeau cu ochi dragi nici soliile acestea şi nici 
liniștea înșelătoare a triburilor dace. Unii l-au atras în curse, 
alții l-au urmărit, dar mai toţi au plătit curiozitatea de a şti cu 
ce rosturi umblă acest dac, un deșirat și un moliu la prima ve- 
dere. La Rupeia, bunăoară, zeii neprielnici i-au scos în cale o 
hangiţă, fiică de colon dalmat, plătită de romani cu denari sună- 
tori să ademenească, să tragă de limbă şi la o adică să facă în 
așa fel încît o limbă prea ascuţită să amuțească pentru totdeauna. 
Era o fată înaltă, unduitoare ca trestia și nu prea drăguță, cu o 
faţă bolnăvicioasă, ce trăia numai printr-un joc neastîmpărat al 
ochilor negri, rotunzi şi rotitori ca două bile. Nu erau strălucitori, 
nici grăitori ochii aceia, dar se aflau în necontenită mișcare încît 
păreau a prinde și oglindi lumina din mii de locuri. Atunci cînd, 
destul de rar, privirea îi întîrzia asupra unui obiect, strălucirea 
aceea vicleană, ademenitoare, dispărea și ei se mohorau, adormiţi 
parcă. 

Deşi hanul viermuia de oaspeţi, iar sala de ospeţe abia-i mai 
încăpea, ochii hangiţei îl onorau cu privirea fixă tocmai pe Vie- 
zure. Dintr-o dată stăpîna lor deveni frumoasă, atrăgătoare fără 
putinţă de scăpare din vraja ei şi, curios lucru, pe măsură ce-i 
înfrunta privirea, alcătuirea bizară care era hangiţa semăna din 
ce în ce mai mult cu Zara. Viezure simţea niște senzații nemaicu- 
noscute, dar a căror manifestare o înregistra cu precizie. O ușoară 
tresărire, la intervale scurte, a mușchilor feţei și treptată amor- 
tire a nervilor care anunţă toropeala fizică, ca și cînd ar fi băut 
licoare de somnoroasă, îl preveni de primejdie. Simţea cum ochii 
ei îi topesc trupul, dar printr-un mare efort de voință mintea îi 
rămînea încă trează. Anevoie putu să desprindă mîna încleștată pe 

cupa cu vin și să o ducă la șerpar, unde păstra punga cu ierburi. 
Strivi între dinţi cîteva frunze de cătină, înghiţi cocoloșul cu un 
efort cu care altădată ar fi strivit şi înghiţit o halcă de pastramă 
uscată, și prinse să simtă cum i se limpezesc gîndurile și i se dez- 
morțesc mădularele. Își calcula cel mai mic gest, lăsînd impresia 
că încă se mai găsește sub vraja farmazoanei. Răsuflă ușurat cînd 
ochii ei își reluară dansul obișnuit prin sala de ospeţe, descătu- 
şindu-se ca dintr-o robie umilitoare, care ţinuse poate o clipă, un 
ceas ori o viaţă. „,„Nătărău mai ești, Viezure! își spuse, bucuros 
că de acum redevenise stăpîn pe sine. Auzi, să te prindă în laţ 
această pălugă cu ochi de cucuvaie! Mai mare rușinea! De bună 
seamă tu, muiere afurisită, pui ceva la cale, dar la Viezure nu se 
prinde!“ Se prefăcu de tot moleșit şi își lăți pe faţă un zîmbet de 
prostănac. Hangiţa făcu semn către masa vecină, de la care trei 
vlăjgani cu chicile retezate sub oală, pe care nu-i băgase pînă 
atunci în seamă, îl pîndeau riîzind mînzește, și își aţinti iarăși 
privirea asupra vînătorului care arăta ca topit într-un cazan cu 
ulei de in. Privi grijulie prin sală, apoi făcu semn victimei să o 
urmeze. Viezure se desprinse de la masă ca un somnambul și tot 
aşa o urmări printr-un gang întunecos care păstra răcoarea pie- 
trei de rîu, părînd golit de vlagă. Trase, pe furiș, mai la îndemînă, 
ghioaga, pipăi sub șerpar pumnalul cu lama încovoiată și se lăsă 
condus într-o cămară bine zăvorită în drugi de fier. În timp ce se 
strecurară prin gangul întortocheat, auzise în urmă pași înăbușiţi. 
Ajuns în tainiţa unde se oprise hangița, își reașază pe obraz risul 
prostănac și se lăsă să cadă sleit pe o laviță acoperită de o cergă 
lățoasă. Închise ochii, îşi răşchiră picioarele, pregătindu-le pentru 
salt, și se dedă sforăitului. Ușa scîrții din balamalele neunse și 
auzi vorbe: 

— Se pare că n-a fost prea greu, Diza. L-ai toropit, una două, 
așa, numai din priviri, pe cînd nouă ne-a scăpat lotrul de cîteva 
ori. l 

— A fost mai greu decît mi-am închipuit. Era mai, mai să-mi 
scape și mie. Numai cu ochii, fără praful de sămînță de mac și 
de cînepă strecurat în cupa cu vin, nu cred că l-aș fi putut do- 
vedi. Dar eu mi-am împlinit datoria. Acuma, să v-o faceţi şi 
voi. 

— Cît? întrebă unul dintre vlăjgani, avînd trăsături nobile şi 
vocea scurtă, poruncitoare, pe care Viezure îl cercetă atent pe 
sub pleoape, ca să-l ţină minte. 

— O ulcică de denari, cum ne-a fost învoiala. 

— Mult! Și s-ar putea să nu merite. Încă nu i-am cercetat 
înscrisurile pe care dacul le poartă cu el. 

— Avem toată vremea înainte, decurionule! îl liniști vlăjganul 
care priponise ușa. Eu cred că merită să plătim bine. Cine știe 
cît și pe unde mai avea să ne poarte acest prefăcut negustor. 
Bine este că am pus mîna pe el, fără ca vreunul din noi să fie 
vătămat pentru totdeauna, aşa cum au păţit-o alţii dintre ai noștri 
trimiși pe urmele lui. 

— Eu nu pricep din ce pricină l-aţi urmărit cu atîta înverșu- 
nare. Pare un pehlivan petrecăreţ, umblător prin tîrguri așa, de 
plăcerea petrecerii, zise hangița. 

— Pentru atîta lucru nu am fi bătut noi calea de la Zermigira 
încoace, Lunganul de faţă, pe care tu l-ai trimis cu porcii la jir, 
iar noi o să-l trimitem plocon zeilor, e omul de încredere al lui 
Dacis, iar lucrurile de taină ce le poartă cu sine fac trebuință 
măritului Decimus Terentius Scaurianus. 

— Atunci, de ce mai pierdeţi vremea? Dintr-o clipă în alta s-ar 
putea trezi. 

— Ar fi păcat. Prea îi şade bine zîmbetul acesta, potrivit pentru 
înfățișarea la zei, îi răspunse cel care părea a conduce grupul, rî- 
zînd gros. Caius Severus, pentru crestătura cu care te-a însemnat 
la Vadul Ampelumului, îți las ţie plăcerea să-i faci de petrecanie 
și să-i cotrobăieşti prin tainițele vestmintelor. | 

— Şi dacă se trezeşte?! se codi acesta, speriat. 

— Te știam bărbat și oștean. Te pomeneşti că de la încăierarea 
aceea, de teamă îl visezi și ziua. Hai, Severus, pînă nu mă răz- 
gîndesc. 

Hangiţa se ghemui într-un ungher al chiliei, acoperindu-și 
fața cu mîinile. Romanul trase pumnalul și se apropie cu grijă de 
dacul care părea călătorit departe cu somnul și visul. Cînd fu 
destul de aproape, Viezure se arcui fulgerător şi-l zvîrli peste cel 
care poruncea, lovind cu amîndouă picioarele. În același timp 
aruncă ghioaga în scăfîrlia vlăjganului care rezema ușa. Acesta 
ridică braţele, icni scurt și se lăți la podea, împiedecînd trecerea. 
Între timp ceilalţi. avuseseră răgazul să se ridice şi să tragă săbiile. 
Viezure rînji, se aplecă pentru a-și ridica ghioaga, dar în același 
timp trase după sine cerga de lînă miţoasă. Pe cînd se ridica, cerga 
îi și învelea cu laţele ei, imobilizindu-i pe cei doi. Îi ciocăni la 
mir doar cît era nevoie ca să rămînă cuminţi, apoi îi legă fru- 
muşel cu curelele propriilor sandale de spătarul laviței. Bătu din 
palme şi rîse către hangița ghemuită de frică într-un cotlon al 
odăii: | 

— Mi-o copseși, hai?! Vine omul obosit de drumul lung, cere 
găzduire şi mîncare, ca la orice han cu cinste și bună rînduială, 
și cînd colo! Ei, dar am să-ți întorc cinstea, pe toți zeii! 

Trase pumnalul și se apropie de locul unde stăpîna ochilor ro- 
titori tremura și lăcrima de frică. 

— Nu te teme! O să-ţi las viaţa, deși nu meriţi. Cine știe cîţi 
oameni nevinovaţi ai ademenit cu chipul tău de vrăjitoare ca 
să-i dai pierzării. Uite ce o să-ţi fac: am să-ţi retez, atît cît îngă- 
duie ascuţișul pumnalului, părul ăsta frumos și o să vedem dacă 
fără podoabă mai poţi face farmece, cel puţin o vreme! 

Pe măsură ce vorbea, Viezure și înfăptuia, ce-i drept, cu stîn- 
găcie și strîngere de inimă. Cînd isprăvi, porunci: 

— Cheamă o sclavă şi spune să aducă prafurile cu care m-ai 
ademenit, că cine știe? s-ar putea să-mi facă trebuinţă. Mai spune 
să aducă şi un chiup cu vin, la care nu s-a umblat. Între timp 
s-or trezi ortacii ca să închinăm o cupă, așa, ca între prieteni. 

Aceasta a fost numai una din întîmplările prin care a trecut. 
La Samus, viaţa i-a fost salvată de un pescar, cînd era înconjurat 
de urmăritori pe buza unui prund descoperit. La Brucla a avut 
noroc cu o tînără sclavă, căreia îi căzuse cu tronc, fapt pentru 
care a îndemnat-o inima să se trecoare pe la cîntători în cămară lui 
pentru a-l înștiința că hanul este înconjurat de legionari. La Lar- 
giana i-au sărit în ajutor neguţătorii sarmaţi și costoboci cu care 
se înverșunase să golească un butoi de vin aspru, astîmpărat cu 
șunci fierte în usturoi și piper sălbatic. 

Acum călărea fără grijă pe drumul de întoarcere, ţinînd malul 
stîng al Sargetiei. Încerca să călătorească cu gîndul pe drumurile 
lui Ortis, cuprinse între apa Pyretusului şi Tyrasului, prin stepele 
și pădurile dacilor Costoboci, ale Sarmatilor și Roxolanilor. Cam 
după un ceas de drum căută un vad, trecu apa și luă în copite o 
potecă pietruită care şerpuia printre ogoare și finețe, către pagu- 
-surile Luncanilor, mînat de dor. Un slujitor al negustorului Zebal, 
pe care îl întîlnise cu carele pe drum de comerț periculos, cu arme, 
între Potaisa şi Napoca, îl înștiințase că Zara şi Andrada sînt 
plecate la Luncani de pe la începutul lunii, unde neamurile şi 
prietenii înalță casă nouă pentru Ortis și Arcia. „O mînă de ajutor 
în plus nu le strică, gîndi Viezure. Și apoi, cine se pricepe 
mai bine ca mine să facă un pridvor vînătoresc? Îl voi împodobi 
cu arcuri, ghioage şi lănci, cu coarne de cerb și cu cocoși de munte, 
cu blănuri și cu tot ce mai trebuie pentru a face din stăpînul ca- 
sei un împătimat vînător.“ 

De o parte și de alta a drumului, la distanțe destul de mari, se 
înșiruiau gospodăriile luncanilor, liniștite și înstărite, de parcă nu 
pe aicea ar fi urcat acum aproape doi ani către Piatra Roşie și Sar- 
mizegetusa o parte din legiunile Romei. Casele, cu două-trei odăi 
unele, cu mai multe altele, în care locuiau îndeolaltă străbunici, 
bunici, nepoți și strănepoți, erau colorate într-un albastru siniliu, 
molcom și cald, potrivit cu cerul acelei zile de toamnă întîrziată 
pe aceste meleaguri. Tăpșanele pe care ridicaseră case gospodarii, 
pentru a le feri de furia puhoaielor, erau închise cu garduri înalte 
din piatră de rîu, avind streșini de spini. În fundul curţii erau 
rînduite acareturile: grajduri largi și joase, din trunchiuri de brad 
pîrlite la foc, tencuite pe dinăuntru, călduroase şi lesne de reclă- 
dit dacă s-ar mai îi abătut vreun pîrjol peste ele; șoproane înalte 
cu acoperișe țuguiate, de paie sau şindrilă, în care era stivuit 
nutrețul și păstrate la adăpost uneltele de muncă — pluguri, 
rotile, care scurte sau lungi pentru munte și șes, îmblăcie, rîş- 
nițe, războaie de ţesut, vîrtelnițe, pive și cîte şi mai cîte alte lu- 
cruri trebuincioase într-o gospodărie ca cea a luncanului. 

Viezure oprea din cînd în cînd murgul la poarta cîte unei gos-. 
podării mai arătoase — privit pe furiș de copii ascunși după gar- 
duri, cei vîrstnici fiind la muncile cîmpului — și se trezea vorbind 
de unul singur: „De acuma ţi-o fi de-ajuns, măi Viezure, cît ai 
hălăduit teleleu prin codri şi munți! A venit vremea să te așezi 
gospodar la casa ta, undeva în lunca Galbenei ori a Sargetiei și 
să mi te pui pe treabă. Vara — plugul şi coasa, cum i se cade unui 
om cu scaun la cap, iarna, cît o fi de lungă — potecile munților 
la întîlnirea cu bourul şi cerbul...“ 

'Trecuse bine de amiază. Tot mai des drumul i se întretăia cu 
cel al gospodinelor care, cu poala prinsă în briîu, se întorceau 
grăbite de la cîmp să pregătească cina. 

Întrebă o femeie voihică, cu obrajii aprinși de oboseală, dacă 
mai are mult pînă la casa tarabostelui Ortis, nepotul lui Troes. 
`. — Apoi, om bun, e aici, pe dreapta, la cîteva zvirlituri de pia- 
tră. Dară să știi că-i mere degeaba. Viteazul Ortis, ţie-l zeii, nu se 
află acasă. Îi găsi însă neamuri și prieteni de omenie în ograda lui 
ca să-ți astîmpere foamea și setea, că după cum te văd ai bătut 
drumuri lungi. 

— Ai dreptate, nană, da’ de unde cunoști? 

— Apoi, de cînd se vînzolesc atîția străini pe drumurile 
noastre, am început să cunoaştem prietenii și neprietenii după 
mers și uitătură. Vezi numai, dacă te apropii, dă glas, că are doi 
cîini vestiți prin aceste locuri. 

— Vira şi Ziper, nu? 

"— Atunci du-te sănătos, feciorule! Bag seama că nu ești nou 
prin aceste locuri. 

După primul cot al drumului, pe un gurgui rotund, care co- 
bora lin din trei părți într-un ocol de arături și fînețe larg cît 
puteai cuprinde cu ochii, observă acareturi noi şi arătoase. Trecu 
Apa Luncanilor prin vadul cu nisip argintiu și îndemnă murgul 
la trap pe un drumeag străjuit de meri cu crengile aplecate de 
rod. 

Getis, care se afla cocoțat pe căpriorii de la fruntariul casei, 
pentru a pune brăduțul verde și coronița de flori, cum e obiceiul 
la casă nouă, văzînd pe cineva întîmpinat de Ziper și Vira cu prie- 
tenie, recunoscu în călărețul, care pe ditai calul mătura poteca 
cu toloboţii, pe nenea vînătorul cel șugubăţ, slobozi chiot de bu- 
curie și îi anunţă pe cei care trebăluiau în ogradă: 

— Arcia, Dacis, Zara! ei, voi de colo! Ia priviţi cine vine! 

Cei strigați puseră mîna streașină la ochi, ocolind razele pie- 
zișe, şi fiecare în felul său îşi manifestă bucuria: Zara se ffstîci, 
își potrivi cosiţele şi catrința şi o rupse la fugă, sărind ca o iadă 
pîrleazul; Anastores și Dibar trîntiră căciulile de pămînt încît 
speriară cloștile. Dacis zîmbea stăpînit, așezînd pe fața îngîn- 
durată lumină de zile mari; Arcia alergă spre comne după cele 
trebuincioase la întîmpinarea oaspeţilor dragi. 

Viezure se aplecă din fuga murgului, o prinse pe Zara de 
subțiori şi o săltă chiuind: „Hopa, sus, de trei ori, să fii dragă la 
feciori!“ 

Descălecă în mijlocul ogrăzii, fără să o sloboadă din braţe şi 
aşa, de parcă s-au despărțit abia ieri, adresă în felul său bineţe 
tuturor: 

— Spor la treabă și zeii să vă ajute, oameni buni! Sau, bună 
hodina, s-ar cădea să zic, că nu prea vi se dedă la lucru. Se vede 
de la.o poștă că-i casă fără stăpîn! 

Rise din toată inima și o întîmpină pe Arcia care venea de la 
comne cu cănceul de vin aburit: 

— Casă de piatră și fericire ca la zei, gazdă bună! Io mi-s un 
drumeţ ostenit și iaca, voi sta și nepoftit ca să vă steie pețitorii. 

— Peţitorii noştri sînt departe, drumețule, și mă tem că le trece 
vremea și ne prind toamnele tot așteptindu-i! se prinse Arcia în 
glumă, cu toate că la colțurile genelor-sprîncenelor luceau boabe 
de lacrimi. 

Viezure simţi cum i se strînge inima și aduse iarăși gluma pen- 
tru uitare: 

— Bată-te norocul să te bată! Oare tu vei fi fiind Arcia, fata 
aceea bărbată care ne-a tras papara la Ulpia Traiana?! 

Arcia rîdea printre sughițuri. 

— Taci cu nenea, că vine el Ortis! Poamă ca el se usucă pe 
creangă, dar nu piere. Nen’ tu Viezure are ceva vești, ciută năz- 
drăvană. 

Toţi îl furară din ochi şi ciuliră urechile. Dacis se bucură ştiind 
că 'Viezure glumește, dar nu şi cu ce nu se cade. Le zise: 

— Vedeţi?! Îmi spunea mie inima, iară voi nu aţi crezut, că 
cele două ţărci care s-au așezat pe pridvor şi au cîntat și s-au dră- 
gostit aduc vești bune. Ce ştii despre Ortis, prietene? 

— Numai de bine! Auzi vorbă! Arăt eu a cobe, ori a ursitoare 
sireapă, ori a preot iazig ca să aduc vești rele?! Se vede, nobile 
Dacis, că nu te-ai uitat bine la cel cu care stai de vorbă. Şi află 
că dacă nu aș fi purtat zi și noapte în sîn punga cu deochiuri pri- 
mită de la Zara, greu aș fi scăpat de vrăjile frumoaselor din da- 
vele şi pagusurile de pe Samus și Visio. 

— Hai, Viezure, nu ne mai fierbe şi dă drumul veștilor îl rugă 
Arcia. 

— Iacă! Dar așa, cu gîtul uscat nu se poate. Da’ ştii!? e aspru 
și vechi vinul ăsta! Parcă ar veni din pivnițele socrului Zebal. 
Cum vă spuneam... A, da' încă nu v-am spus mai nimica! La 
Porolissum m-am întîlnit cu un prieten, un vînător de prin păr- 
tile Arcidavei, care face negoț cu blănuri de preț. Venea tocmai 
din îndepărtatele dave ale Pyretusului și Tyrasului. În cetatea 
Tyrasului de la Pontus Euxinus, în casa negustorului Maetonium, 
l-a întîlnit pe Ortis. Aici au vorbit ca toți călătorii despre drumu- 
rile lor. Aflînd Ortis că prietenul ista al meu va însoţi o caravană 
de neguţători greci pînă la Porolissum, de unde avea să coboare, 
tot cu treburi, la Salinae, Apulum şi Germisara, şi de aici, cu pluta, 
la Singidunum pe Donaris, l-a rugat să se abată pe la voi și să vă 
aducă vești. Asta a fost prin luna lui Florar, către sfîrșite. Acum 
sîntem în preajma mnedeilor de toamnă. Înseamnă că de atuncea 
Ortis şi-a rostuit ce avea de rostuit la Dinogetia, Piroboridava, 
"Ramidava, Buridava, aşa încît, după socotelile mele şi zisele lui, 
se găsește undeva pe drumul dintre Tibiscum şi Ulpia Traiana, 
cu calul în spume și inima în flăcări. Dară, la treabă! Dau ospe- 
tele peste noi și văd că mai avem de lucru. Ia să vedem cine 
se află aici meșter mare? 

— Auzi vorbă! Tata Rates, cine altul să fie? dădu Getis răs- 
puns cu mîndrie. 

— Şi unde se află meșterul ăsta, că eu poftesc să văd ce ați 
făcut. Da, da! nu vă uitaţi îndelung şi cu mirare. După atîta vre- 
me de cînd cercetez limesuri, turnuri de apărare, palisade și cetăți, 
la porunca lui Dacis, prin toată ţara din septentrion, am devenit 
meșter cum nu se mai află. Să ştiţi că nu vă slăbesc pînă nu cer- 
cetez totul. Nașul mare trebuie să știe ce se pregătește pentru 
finul său, nu-i aşa, Arcia? 

Arcia, înveselită de veştile bune, îi răspunse cu gluma: 

— Ai răbdare, om bun și ucenic al lui Balbus! A trecut vre- 
mea ojinei, a trecut de mult și cea a prînzului iară noi nu am pus 
nimica în gură. Vrei să se răcească bucatele? Curînd pică și moş 
Rates, care a plecat cu Elena și cu cîțiva vecini la Petreni după 
meal galben pentru vatră și cuptoare. 

— Bănuiam eu că unde se află Dacis trebuie căutată şi Elena. 

Între timp, Zara și Andrada întinseră masă la umbra celor 
patru goruni falnici, ale căror coroane stufoase formau un cerc 
înalt în mijlocul curții. Arcia puse în mîinile lui Viezure o bucată 
de lut gras pentru spălat, îi așeză ștergarul de in înflorat pe umăr 
și îi turnă apă din ulcior să-și răcorească fața. După ce isprăvi îi 
întinse iarăși fedeleșul cu vin: 

— Fii binevenit în casa noastră şi la masa noastră, prietene. 

Apoi își zori suratele: 

— Andrada, Zara, grăbiţi fetelor, că oamenii noștri or fi flă- 
mînzi ca niște lupi! Zara, tu lasă, şi mai bine vezi-ţi de ale tale, 
ca să nu te trezești că prietenul nostru pleacă iarăși la capătul 
lumii! 

După ce şi-au astîmpărat foamea și setea — vreme în care 
Viezure le-a depănat peripeţiile călătoriei — i-au arătat casa și 
acareturile. Moș Rates se dovedise un meșter priceput chiar și 
pentru gusturile lui Viezure, care văzuse pe văile apelor gospo- 
dării ale colonilor, veterani, liberți sau negustori, numite villa 
rustica sau villa urbana, după modele obișnuite la Roma. Era clar 
că Rates învățase cîte ceva de la meşterii și inginerii romani, în 
timpul cît a supravegheat, din porunca lui Decebal, lucrările de 
întărire a cetăților din muntele Cogaion, înaintea ultimului război 
cu Traian. Sosise de curînd cu cele două care încărcate cu lut 
galben şi acuma îi arăta lui Viezure strădania lor de o vară, în 
cuvinte la auzul cărora șugubăţul izbucnea în rîs: 

— Ce triclinium, meștere?! Doar se vede de la o poștă că asta-i 
camera de primit oaspeţi. Naos ai zis? Vai de păcatele mele, moș 
Rates, asta cum mă vezi și te văd e tinda casei! 

Dar inima îi rîdea de bucurie și ar fi vrut să fie de față la ve- 

nirea lui Ortis, ca să se bucure de bucuria lui. Temeliile casei erau 
din piatră rotunjită de ape, încleiată pentru zece vieţi cu mortar 
din var stins, înăbușit cu rășşini anume alese, încît nimic să nu 
le poată desface. Camerele din față, două egale, una prelungită 
cu doi coţi către drum, erau din cărămidă arsă la soare, prinsă 
între stilpi groşi de gorun, uniţi prin scoabe de fier. Camera 
dinspre curte se continua cu un pridvor din lemn de paltin 
încrustat cu flori şi păsări măiestre. Din pridvorul în care Viezure 
poposi îndelung, închipuindu-și cum îl va împodobi, se ajungea 
într-o tindă joasă și largă, cu vatră și cuptor de pîine, durate din 
cărămidă arsă la foc molcom de spine. De aici se trecea într-o 
cămară cu scară pentru pod, care la nevoie era bună și de locuit 
şi de magazie. Tot de aici, coborînd șase scări cioplite dintr-un sin- 
gur bloc de marmură, nimereai într-o pivniță răcoroasă, zidită în 
piatră poroasă de Uroaia. Deasupra pivniţei, sub streașina pre- 
lungită a casei, se ridicau cămările de vară și afumătoarea de 
carne. 

— Eu credeam că voi vedea o casă și, cînd colo, dumneata 
mi-ai arătat un palat, moș Rates! Dar, fii bun și spune-mi, groapa 
asta la ce vă lipsește? 

— Ei, vezi!? Ştiam eu că nu le pricepi chiar pe toate, măi Vie- 
zure. Sînt viitoarele terme, flăcăule. 

— Terme?! Moş Rates, oi fi eu glumeţ, dar matale mă întreci. 
Râul se află la cîţiva pași, termele calde, aici, la valea Sargetiei . . . 
Ce vă veni? 

— Auzi întrebare! Doar Ortis nu e un oarecare în Dacia! Uite, 
pe jgheabul acesta din lut ars vine apa dintr-un izvor aflat la 
capătul grădinii. Prin acesta se scurge la vale după ce spală relele 
și păcatele. Ei, ce zici? 

— Aş mai putea zice ceva? Numai şurile și șoproanele nu sînt 
gata. Mă gîndeam ... 

— Chiar așa ne gîndeam și noi. Adică, ceva de făcut mai tre- 
buie să rămînă și pentru tine și Ortis. Noi mai avem și alte tre- 
buri, băiete. Îmblăcitul grîului, arătura de toamnă, alesul oilor, 
adăpostirea nutreţului ... He-hei, ai cam uitat cu ce ne ocupăm 
noi, feciorule, atunci cînd odihna armelor ne îngăduie! 

— Voi învăţa şi eu, moş Rates. Abia apuc. Înțeleptul Troes, 
fericit fie în împărăţia zeilor, zicea că omul este vieţuitoarea cea 
mai trainică de pe pămînt pentru că ştie să rabde, să se dedea 
lesne şi cu binele și cu răul. Tu ce zici, Zara, mă voi deprinde? 

— Oho, și încă cum! Numai de nu te-ar apuca iarăși dorul de 
ducă. 

— Înainte de nuntă nicidecum. După ... depinde cum te porți 
cu mine. Dacă nu cumva moş Zebal s-a și hotărît să facă din mine 
negustor de vinuri şi arme. 


Ortis a ajuns la casa nouă din pagusul Luncanilor în zi de săr- 
bătoare pastorală — coborîtul turmelor de la munte. Săptămîna 
care trecuse a fost pentru prieteni şi rude o săptămînă de griji 
şi zdroabă. Bărbaţii, mai puţin Getis, care pornise prin pagusuri 
şi dave cu ceata de chemători la nuntă, s-au spetit cu treburile. 
Unii au cioplit din bardă şi cuţitoaie lobde de brad pentru mesele 
întinse sub umbrarul celor patru goruni, alţii au adus de la stînă 
berbeci grași şi juncani tineri, burdufe de brînză, pastramă afu- 
mată în scoarță de brad, vînat, pește și tot ce face trebuinţă la o 
nuntă mare. Femeile nu mai pridideau cu gătitul casei, cu cele 
de datină pentru mire și mireasă, și, mai ales, cu pregătitul mîn- 
cărurilor. Moş Zebal, aflat și el în zdroaba cerută de nunta lui 
Viezure, care avea să o continue pe cea a lui Ortis, se îngrijise de 
vinuri aspre și vinuri dulci, pentru două nunți și pentru toate gus- 
turile. Făcuse drum lung cu carele la olarii din Germisara și 
unul tocmai la făurarii din Munţii de Fier, pentru oale de fiert, 
cratițe de prăjit şi cînceie de potolit setea. 

Ortis s-a oprit la poartă și a privit cu mirare casa, acareturile 
şi mulțimea în straie de sărbătoare, neștiind ce se petrece: După 
cele îndătinate la casă nouă, tocmai astăzi, fiind sărbătoare, avea 
loc ceremonia de purificare a odăilor, pragurilor și vetrei, cu fum 
de pucioasă, ierburi și bitum, iar a grajdurilor şi acareturilor cu 
apă din Donaris păstrată la Templul Dochiei. Ăst-timp, tineri și 
tinerele fete, înveșmîntaţi în alb şi împodobiţi cu coronițe de 
flori și iederă, ziceau cîntarea obișnuită la intrarea în gospodărie 
nouă: 


Bunul gospodar, 
oștean şi plugar, 
sapă că lua, 

nisip că săpa, 
toporul lua 

piatră de spărgea, 
mărunt o făcea. 
Dar de ce muncea 
şi mi se trudea? 
Pentru chiliuţă 

şi pentru căsuţă. 

Zeii mi-l vedea 

şi se apucau 

de mi-l ajutau. 

Dar cum îl ajutau? 
Piatră c-alegea, 
mărunta cădea, 
marea rămînea, 
de-o parte-o punea; 
Zeii poruncea 

şi ce se făcea? 
Bolovani cărunţi, 
de care-s mai mulţi, 
se făceau tot munți; 
nisipul humos ` 
l-alegea frumos, 
nisipul mărunt . 
care e mai mult 

ei Îl arunca, 

Pămînt se făcea, 
tineri să unească, 
să se pomenească. 


Venirea lui Ortis a stîrnit bucurie, dar nu a tulburat obiceiul. 
Pe la prînz, Muma Pera, ajutată de cele patru fete, care îi erau 
ca hişte fiice, a întins masă lungă în mijlocul curții şi i-a ospătat 
pe toți poporenii cu turte de grîu frămintate cu miere, cu plă- 
cinte umplute cu brînză şi carne, cu zeamă de lobodă fiartă în 
zer acru, mîncăruri îndătinate la ospețe de casă?” nouă. Bărbaţii 
au colindat fără pic de zăbavă la mese cu ploștile cu vin, mai 
închinînd şi mai făcîndu-se că închină. Către avecerne s-au pornit 
cîntările și jocurile. Răsărise lună nouă cînd oaspeţii s-au îndrep- 
tat către casele lor, unii călare, alții cu carele, cei mai apropiaţi, 
pe jos. Au rămas în ogradă cele nouă fete-fecioare, alese de Arcia 
ca surori de mireasă, care aveau să o slujească o săptămînă, pînă 
în noaptea nunţii, cînd la cîntători, închipuind ursitoarele, spăr- 
geau vasul norocului la geamul miresei. Alături. de ele se mai 
aflau și cei nouă feciori chemători, printre care Getis se simțea 
țanţoş ca un cocoş de munte la vremea alesului. Dochiana, fata 
tarabostelui Daizus, de la pagusurile Rîușorului, îl cerceta cu priviri 
galeşe, numai că gîndurile lui erau departe. Acesta tocmai po- 
vestea pe prispa ce amirosea a brad reavăn cum a fost primit 

dăunăzi în casa pretorului imperial Vinicius Sillanus, unde i-au 
rămas și gîndurile: 

— Şi cum vă spuneam, luminate feţe, cînd a văzut că ne oprim 
la poartă pe cai împodobiţi și cu steagul de mire încărcat de 
pene, de îlori, de mere și de năfrămi colorate, a și poruncit slu- 
jitorilor.să deschidă larg. Noi am descălecat ca la o comandă, am 
făcut roată în jurul steagului înfipt în mijlocul ogrăzii şi am 
încins călușerul. Să fi văzut ce se mai minuna matroana și fetele 
ei! Da’ ce fete! Mamă! Cu cosițe negre ca pana corbului și niște 
obraze albe de parcă numai în lapte au fost scăldate. Și se uitau 
la noi ca la niște feți-logofeți, și, nu ştiu dacă mă credeţi, una din- 
tre ele, cu o boabă de afină sub geana idreaptă, nu-și mai lua 
ochii de la mine... | 

— Te pomenești că te-o fi crezut un Făt-Frumos... sau cum 
îi zic ei, Dacis, la Făt-Frumosul nostru? îl luă Viezure peste pi- 
cior. 

— Cred că Adonis, sau cam așa ceva. Dar, pe toţi zeii, nu-l mai 
rușina pe fecior și lasă-l să povestească! 

Getis se îmbufnă, gîdilat că Dacis i-a luat apărarea, și îi răs- 
punse ţiînos lui Viezure: | 

— Acum, că ai cîţiva ani mai mult şi că ţi-o venit vremea să 
te însori, ce te tot umili în pene? Parcă mie n-o să-mi vină rîn- 
dul? Să spună Diconis, aici de față, dacă mă laud. Chemători ca 
noi, mai rar. Numai să vedeţi! După ce am isprăvit jocul, am 
desprins plosca de la brîu, am șters-o cu năframa miresei, așa cum 
m-a învăţat tata Rates, și am împins-o nobilului Sillanus. Am 
închinat şi noi din ploştile împodobite cu iederă, mi-am dres 
glasul şi i-am zis: „Cu chemare la nuntă sînt trimis. Stăpînul și 
fratele nostru Ortis, din pagusul Luncanilor, ajungînd la plină- 
tatea anilor şi fiind vînător vestit, cum nu s-a mai pomenit, a 
plecat la vînătoare de cerbi şi căprioare. Şi cum călărea pe mur- 
gul rotat, pe unde omul încă nu a umblat, în creștetul izvoarelor, 
la vadul căprioarelor, i s-a arătat o ciută blîndă, sfioasă ca o 
zînă frumoasă; cuminte și harnică fără seamă, pe care Arcia o 
cheamă. Ortis a privit-o şi a îndrăgit-o. Îndelung a cercetat-o pînă 
inima i-a săgetat-o și a adus-o acasă să-i fie mireasă. Drept care 
noi, nouă chemători de soi, cum nu sînt alții ca noi; călușeri ves- 
tiți, din fruntași părinţi, am venit solie de la împărăție, cu rugă- 
minte mare să vă urcați în care săptămîna viitoare, la zi de săr- 
bătoare. Dară, cinstite feţe, poftiți, cu noi să nuntiţi, mirii să-i 
cinstiți, să vă veseliți.“ 

— Măi, bată-te norocul să te bată! izbucni Viezure. De la 
cine ai învățat tu aşa chemare frumoasă? De știam, te tocmeam 
chemător înainte de a te alege Ortis. 

— Ca să vă spun drept, unele sînt de la tata Rates, altele le-am 
scornit eu. He-hei! să fi auzit voi chemarea către moş Zebal, vă 
prăpădeaţi de rîs nu alta. I-am tras o poveste de a crezut că-l 
chemăm la nunți de zmei și zîne pe alte tărîmuri. Am amintit 
și de Viezure, cel care știe să rîdă de toată lumea, cîte ceva. Păcat 
că nu ați fost de față. Ceva parcă-mi amintesc: „Drept nun își are 
un viezure mare, care din astă casă poftește mireasă“. 

Izbucniră cu toţii în rîs. Moș Rates mîngiie chica fecioru-su și 
îl lăudă: 

— Mintos flăcău! Să-mi trăiască! Cu el se adeverește vorba: 
„„Capra sare masa, iada sare casa“. De știam că mă întrece la 
născociri de astea, îl lăsam zvornic la nunta lui Ortis în locul meu, 
iară eu mi-aş fi văzut de cănceul cu vin între bătrîni. 


După obiceiul de la Luncani, nunta a durat o săptămînă în- 
treagă. Duminică dimineața Ortis, împreună cu Viezure, nunul 
mare şi cu alaiul de feciori, a peţit mireasa la casa tarabostelui 
Rates, unde locuia Arcia de cînd a rămas fără părinți. Acesta s-a 
învoit să i-o dea numai după îndelungi tirguieli și după ce Ortis 
i-a spus povestea tînărului plecat la vînătoare, care s-a îndrăgos- 
tit de o căprioară pe care a urmărit-o cu alaiul pînă la această 
casă. A poftit să o vadă și să o recunoască. Mai întîi șugubățul 
Rates i-a adus spre înfăţişare o babă, apoi o altă fată și numai 
după ce Ortis a făcut proba cu arcul şi sulița a apărut mireasa. 

Alaiul de care și călăreţi, avînd-o pe Arcia în carul cu zestre, 
tras de patru bouleni albi și împenaţi, a pornit către pagusul Lun- 
canilor. În pagusurile prin care treceau cu muzici și strigături, 
flăcăii le închideau calea cu funii împletite din flori, iară cu aceş- 
tia Viezure, nunul, trebuia să se învoiască, fiindcă cereau, nici 
mai mult nici mai puţin, decît ori cinci burdufe cu vin, ori mi- 
reasa. 

Spre înserat au ajuns la casa mirelui, unde, la poartă, îi aş- 
tepta Muma Pera cu femeile ciuitoare. Cîntau muzicile şi uiuiau 
strigăturile de zumzuia văzduhul, în vreme ce Zara, Andrada și 
Elena aruncau deasupra mirilor grîu și apă zicînd: „,Țipă grîu, 
nu ţipa orz, că mirele-i om frumos; nu te mai zgîrci la mînă, că 
mireasa-i ca o zînă.“ 

În vremea cît nuntașii s-au rînduit la mese, Arcia, împreună 
cu cele nouă. surori de mireasă, s-a retras în odaia ei pentru cîn- 

tecul miresei. Cînd ieșiră în curte, tarabosta Luza, care-i ţinea 
loc de mamă, i-a dat dezlegările de cuviinţă și a lăsat-o în braţele 
Perei. După aceasta au pornit jocurile: hora bătrînilor, călușerut 
feciorilor, jocul miresei. A urmat apoi furatul miresei, după obi- 
cei, şi ursirea acesteia la miezul nopţii. Tot cam la miezul nopții 
au intrat în ogradă călăreţi străini. La lumina torţelor arătau a 
drumeți veniți de departe. Au rostit urări de cuviinţă și au între- 
bat de Dacis. S-au retras împreună cu el în întunericul șoproa- 
nelor. Cînd s-au arătat din nou, Dacis era întristat, deși se stră- 
duia să pară vesel. Vuietul petrecerii încetă. Oamenii așteptau 
vorbă. După ce șușoti o vreme cu Ortis, Dacis se ridică şi rosti 
cuvînt: 

— Oameni buni şi cinstiți meseni, alungaţi îngrijorarea că 
nu stă bine la ospăț. Dumnealor sînt trimișii fraţilor noștri care 
trăiesc dincolo de limesul Daciei supusă de împărăţia Romei. Tre- 
buri grabnice mă cheamă într-acolo. Pe mine să mă iertaţi și să 
mă ierte Arcia și fratele meu Ortis. Cînd mă voi întoarce nu 
se ştie. Asta zeii hotărăsc. De plecat, voi pleca odată cu noaptea. 

Anastores se sculă din capătul mesei, ridică cupa şi strigă: 

— Trăiască Dacis, nepotul și urmașul lui Decebal! 

Ca un vuiet de ape mari se auzi răspunsul mulțimii. Dacis ri- 
dică cupa, o goli pînă la fund şi-i răspunse: 

— Mulţumesc, bunule Anastores, şi vouă, frați ai mei, vă mul- 
ţumesc. Din împărăţia zeilor Decebal ne vede și se bucură. Tră- 
iască Ortis Decebalus, fratele meu și, de acum, stăpînul vostru! 

Iarăşi vuiră tăriile. Apoi, dintr-o dată, lumea amuţi. Cu o torță 
în dreapta, învăluit ca de o lumină zeiască, pe prispa casei apăru 
marele Preot Ardalos, care semăna neînchipuit de mult cu Vezina. 
Arăta și el ca și călăreții sosiți în noapte, la capăt de drum lung. 
În liniștea adîncă se auzi vocea cunoscută, caldă, ocrotitoare, ros- 
tind îndemnul: 

— Veseliţi-vă, fraţi ai mei! Zeii Daciei s-au întors cu faţa spre 
noi. 


Baleia, iulie 1979 
Deva, iunie 1980 

Copiii anilor de foc 


Vasile Nicorovici 


Startul 


Mircea Novac 


Drumuri înalte 


l Vintilă Ornaru 


Cursa cu obstacole 


Evdochia Pavel 


Inima pămîntului 


Ilie Purcaru 


Ţara Loviştei 


Iuliu Raţiu 


Rondul de flori 


Ludovic Roman 


Racheta albă 


Cella Serghi 


În căutarea somnului uriaş 


Patița Silvestru 


Isprăvile lui Vicu Năstruşnicu 


Mircea Sîntimbreanu 


Mama mamuţilor mahmuri 


Ilie Tănăsache 


Pe urmele lui Ștefan Ştefan Colibri 


Radu Tudoran 


Toate pinzele sus! 


Ovidiu Zotta 


Jucătorul de rezervă 

